
M-am uitat la el. Voiam să-l întreb și să-i spun multe, dar știam 
cumva că nu era timp și, chiar dacă ar fi fost, totul era oarecum 
pe lângă subiect. 

— Eşti fericit aici? am întrebat eu în cele din urmă. 

Se gândi puţin la întrebare. 

— Nu în mod special, răspunse el. Însă nici tu nu ești foarte 
fericită unde te afli. 


Istoria secretă, Donna Tartt 


— E o escrocherie care trebuie făcută de doi oameni, spuse 


Shadow. 
— Nici nu se pune problema de război, nu-i așa? 


Zei americani, Neil Gaiman 


PSUF - Protectoratul Suediei sub Uniunea Prieteniei 
Vezi, de asemenea, și Regatul Suediei 


Protectoratul Suediei sub Uniunea Prieteniei, în 
vorbirea autohtonă. 

Protectoratul Suediei este o țară din Uniunea Prieteniei. 
Independenţa ei este o sursă de controverse. 

Ţara este recunoscută de 107 dintre cele 193 de state din 
componența Organizaţiei Naţiunilor Unite, printre ele 
numărându-se și SUA, dar contestată de celelalte protectorate 
din Uniunea Prieteniei. 


Un prim pas către înființarea Uniunii Prieteniei a fost făcut 
după căderea Zidului Berlinului din 1989 și după 
evenimentele care au urmat. În Suedia și Finlanda s-a instituit 
legea marțială și guvernarea din aceste ţări se afla sub 
incidența alianței de apărare încă din 1992. Norvegia s-a 
alăturat mai târziu. În 17 februarie 1995, parlamentul 
Protectoratului Suediei se declară membru integral al Uniunii 
Prieteniei. Blocul vestic n-acceptă această declaraţie şi multe 
state membre ale Organizaţiei Naţiunilor Unite consideră încă 
Protectoratul Suediei ca fiind o ţară independentă. 
Protectoratul Suediei are control de facto și de jure asupra 
întregului său teritoriu, însă este în același timp supus legilor 
comune ale Uniunii Prieteniei, care înlocuiesc legile locale. 
Curtea Internațională de Justiție din Haga nu estimează că 
includerea statului în Uniunea Prieteniei este o încălcare a 
legilor internaționale. 

Protectoratul Suediei nu mai este stat membru al 
Organizației Naţiunilor Unite și a părăsit și Comunitatea 
Europeană înainte de desființarea acesteia. 

Protectoratul Suediei este delimitat la est de Protectoratul 
Finlandei sub Uniunea Prieteniei, la vest de Protectoratul 
Norvegiei și în sud-vest de Danemarca, unde granița este 
închisă din 1992. Capitala Protectoratului Suediei este 
Stockholm. 

Doi dintre ei erau la conducere. El se ocupa de 
interogatorii, ea stătea lângă el. Asta, la început. Ea va prelua 
controlul mai târziu. Era o tactică pe care o folosiseră de 
multe ori și care, de obicei, funcţiona. Era bine să aibă un 
element-surpriză de partea lor. Cei mai mulți oameni picau în 
plasă: presupuneau că el era șeful și că ea doar executa, că el 
era cel competent, iar ea, o simplă subordonată, pe post de 
asistent sau secretară. Nici pomeneală de așa ceva. În 
realitate, de ea ar fi trebuit să se teamă. Făceau echipă bună. 
Învăţaseră de-a lungul anilor să lucreze împreună. Unul era 
dur şi protocolar, celălalt era blând și bun. Uneori schimbau 
subit rolurile, chiar în mijlocul interogatoriului, ca să-l 
zăpăcească și mai mult pe cel anchetat, dar și pentru că 
puteau. Însă mai tot timpul ea era cea care reușea să-i facă să 
cedeze. 

Zâmbi în sinea ei, încercând un minunat sentiment de 
satisfacție când se gândea la cât de bună era în munca ei, însă 
şi pentru că zări un loc liber de parcare chiar lângă intrarea 
302. Trase brusc de volan, dar intră un pic și pe celălalt loc de 
parcare și se opri cu botul mașinii într-o parte. Băgă maneta în 
marșarier, dădu înapoi, pe urmă se alinie și parcă impecabil. 
Îşi luă geanta de pe scaunul din dreapta, coborî din mașină și 
merse până la lift. Când ajunse acolo, arătă insigna la cameră 
şi i se confirmă identitatea. O enerva că, deși făcea parte din 
cercul celor de încredere, tot trebuia să se supună acestui gen 
de examinare. Însă, după cum fusese informată, regulile erau 
aceleași pentru toți. Până şi Președintele trebuia să se aplece și 
să-și arate legitimaţia, ca să i se permită accesul. Cel puţin, 
așa îi spusese el. Era important pentru Președinte să dea 
impresia că făcea parte din echipă, deși știau toți că nu era 


tocmai aşa. De fapt, reflecta ea în timp ce liftul cobora, nici 
măcar nu știa sigur cine făcea parte din „echipă”. Îşi cunoștea 
colegii cei mai apropiaţi; asta era cel mai important. Avea 
încredere în Președinte. Nu era totuna cu a-l cunoaște, dar nu 
se aștepta la mai mult. Trebuia să fie suficient. 

Păși în lift și imediat în spatele ei ușile se închiseră ușor, cu 
un fâsâit abia perceptibil. Liftul urcă. Înăuntru se simţi ciudat, 
ca și cum era în imponderabilitate și abia dacă-și dădu seama 
că se afla în mișcare, însă apoi, când ușile se deschiseră din 
nou, era deja la etajele superioare ale clădirii. De la ferestre se 
vedea o panoramă splendidă a orașului, în depărtare se zărea 
portul și, dincolo de el, arhipelagul și largul mării. Era 
oarecum confuză și, în același timp, cuprinsă de un sentiment 
de alinare și îngrijorare, imaginându-și că orizontul nu era 
nimic altceva decât o iluzie optică, și nici pe departe o 
margine, ci doar limita fizică a ochiului. „Se pot întâmpla 
multe acolo”, se gândi ea. Dar, mai devreme ori mai târziu, 
totul va fi adus de ape pe uscat. Așa cum avea să se întâmple 
şi cu conținutul servietei pe care o ducea. O considera ca fiind 
o epavă eșuată pe plajă, zăcând acolo ruginită. Era datoria ei 
să strângă, să facă ordine. Datoria ei și a lui. Făcuseră asta de 
multe ori și încă simțea un nod în stomac doar gândindu-se la 
ce urma. 

Când intră în vestiar, el era deja acolo, încheindu-se la 
ultimii nasturi ai uniformei. 

— Oh, văd că eşti încălțată cu pantofii tăi norocoși, spuse el 
cu un zâmbet în colțul gurii. 

Ea se descălță de pantofii negri cu tălpile roșii și-i puse în 
dulăpiorul ei. Erau pantofi scumpi, pe care sora ei îi trimisese 
din străinătate. Era o prostie, însă ajunsese să creadă că-i 
purta noroc culoarea roșie. Nu era superstițioasă de felul ei, 
dar se obișnuise ca de fiecare dată când făcea ceva important 
să poarte ceva roşu și nu îndrăznea să renunte în acea clipă la 
prejudecățile ei. 

— Mă bucur să-i văd, continuă el. Probabil că vom avea 
nevoie de noroc astăzi. Chiar dacă nu vorbim direct cu femeia. 

Ridică privirea către el. Presimţirea rea o făcu să simtă din 


nou senzația de nod în stomac, mai acut de data asta. 

— Anna Francis? E tot... indispusă? Sau cum ar trebui să 
spun? 

— Nu știu, răspunse el ridicând din umeri. N-am idee cum 
ar trebui să-i spunem. Însă, oricum ar fi, se pare că tot facem 
asta. Te aștept afară. 

El își lovi călcâiele, făcu un semn prostesc de salut, un salut 
pe care-și permitea să-l facă doar când erau ei doi, și ieși din 
vestiar. Ea își dezbrăcă sacoul şi fusta și-și scoase uniforma din 
dulap. Era destul de caraghios să se ferchezuiască purtând 
haine de firmă importate ilegal și încălțată cu pantofi doar cât 
dura drumul cu mașina, pentru ca mai apoi să se schimbe de 
ele imediat ce ajungea la serviciu, dar asta o făcea să se simtă 
o persoană normală. Desigur că nu-i plăcea, însă dată fiind 
poziţia ei, îşi putea permite să se aranjeze și să-și pună alte 
haine, doar că nu voia să vorbească prea mult despre asta. Cel 
puțin așa credea. Nu se plânsese nimeni de rochia ei scumpă, 
iar ea nu întrebase niciodată. Când îşi punea uniforma 
bleumarin, devenea o rotiță într-un mecanism despre care nu 
știa de unde începea și unde se sfârșea. Însă știa că funcționa. 
Cel puţin în mare parte - și pe undeva, mulțumită ei și 
colegului său. Ei erau programul antivirus din interiorul 
computerului. Ei erau cei care făceau actualizările necesare. 

Își încheie ultimii nasturi ai uniformei, merse în dreptul 
oglinzii, unde se privi cu o expresie de nemulțumire. Fiul ei 
cel mic încă se strecura în patul ei noaptea și nu stătea locului 
o clipă. Era ca argintul-viu. Noaptea trecută, la fel ca în multe 
alte asemenea nopţi, spre dimineață, ajunse să doarmă ea în 
pătuțul lui vreo două ore, cu picioarele atârnându-i mult în 
afară. Își frecă obrajii cu putere, de parcă ar fi vrut să șteargă 
oboseala, apoi scoase un elastic de păr și cu mișcări exersate 
își strânse părul castaniu într-o coadă. Deschise robinetul, își 
clăti mâinile și netezi vreo două fire de păr alb care refuzau să 
stea lipite de cap. Gândul îi fugi la primăvara care se lăsa 
așteptată și-și dădu seama că de o perioadă bună de timp nu 
mai văzuse soarele. Se gândi la cele trei săptămâni de vacanță 
pe care urma să le aibă în vară, întrebându-se dacă vor avea 


timp să meargă la căsuţa pe care o închiriau, de obicei, şi dacă 
afinele aveau să se coacă până atunci sau dacă le vor rata și 
vara aceea. Nu era niciodată sigură de concediu. Vara trecută 
își luase doar patru zile. „Probleme interne” care trebuiau 
rezolvate. Asta-i viaţa. „Trebuie, pur și simplu, să accepţi că 
astfel de lucruri vin la pachet cu genul ăsta de serviciu”, își 
spuse ea. Ridică servieta și ieși din vestiar. 

El aștepta afară și porniră împreună pe coridor către ușa cu 
grilaj. Acolo fură percheziționaţi, dar când gardianul vru să 
deschidă servieta, ea puse iute mâna pe încuietoare. 

— Asta nu trebuie deschisă. Verifică-ţi lista! 

Gardianul merse la cabina lui și ridică o staţie de emisie- 
recepție de culoare neagră. Ea urmări prin geamul antifonic 
cum vorbea. Bărbatul încuviință când primi un răspuns, după 
aceea ieși din cabină și făcu un semn din cap către servietă. 

— Puteţi trece! 

Ușile se deschiseră. Pe urmă se închiseră în spatele lor. 
Trecură câteva secunde, apoi lumina din colț își schimbă 
culoarea din roșu în verde și următorul set de uşi se deschise. 
Ura momentul acela, de fiecare dată cu aceeaşi intensitate, 
când se afla blocată între uși. O făcea să se simtă prizonieră. 
Ca și cum n-ar fi fost nicio diferență între ea și cei din spatele 
uşilor. 

Următorul coridor era luminat slab. Neoanele din tavan 
erau prea distanțate, iar oamenii intrau și ieșeau din 
penumbră și din lumina difuză care venea direct de deasupra. 
Semănau într-un fel cu niște cadavre umblătoare. Sunetele 
erau înfundate; pașii abia dacă se auzeau. El mergea chiar în 
faţa ei, iar ea îi urmărea linia spatelui. Ajunseră la o 
ferestruică din perete, el ciocăni și apăru un bătrân morocănos 
care le întinse pe sub geam o bucată de hârtie. După aceea 
bărbatul ieși ținând în mână un inel mare cu multe chei și o 
porni pe coridor fără să scoată un cuvânt. Îl urmară. 
Bătrânelul deschise o ușă grea din metal, aflată pe partea 
dreaptă, şi intrară pe un alt coridor. Acolo era și mai 
întunecat. Pe partea stângă erau ferestre prin care se zăreau 


oameni stând în niște cuburi mici ce semănau cu niște camere 
de așteptare. Unii citeau, alții priveau cu nerăbdare dincolo de 
ferestre. Dar ea știa că dinăuntru nu se putea vedea afară. N-o 
puteau vedea, doar ea îi putea vedea pe ei. Gardianul se opri. 
Ajunseseră. Le descuie și ultima ușă și-i lăsă să intre în camera 
puțin mobilată. În mijloc era o masă, cu un scaun pe o latură 
şi alte două scaune pe cealaltă latură. Pe masă, se aflau o 
carafă cu apă și câteva pahare din plastic, iar în mijloc un 
magnetofon. 

— Aşteaptă câteva minute, după care poţi merge să-l aduci 
pe primul, îi spuse el gardianului, care consimți și închise ușa 
în urma lui. 

Ea puse servieta pe masă şi scoase un dosar gros plin cu 
fotografii, hărți și alte documente. Pe dosar era o ștampilă 
mare și roșie, INFORMAŢII SECRETE, iar dedesubt scria: 

Își privi colegul care răsfoia încruntat dosarul. Își dădu 
seama că părea îngrijorat, ceea ce nu-i stătea deloc în fire. Îl 
văzuse de multe ori furios, iritat, obosit, plictisit, frustrat și 
dezamăgit, însă niciodată îngrijorat. Se întreba ce știa sau 
dacă nu cumva știa mai mult decât ea. Și dacă era așa, atunci 
despre ce putea fi vorba? Îl cercetă cu privirea, dar când el 
conștientiză că este analizat, se descreţi, închise dosarul și-l 
puse pe masa din faţa lui fără prea mult zgomot. 

— Sper din toată inima ca superstiția cu pantofii norocoși 
să se adeverească, pentru că-i al naibii de sigur c-o să avem 
nevoie de baftă, spuse el, în timp ce se așeza pe scaunul lui. 

— Eşti sigur că Anna Francis o să lipsească? 

Știa că-l mai întrebase asta, însă simțea un fel de obligaţie 
care-o făcea să încerce din nou. 

— Da, răspunse el privind-o, cel puțin așa mi-au spus. Ai 
auzit altceva? 

Ea clătină din cap. Oricum, avea destulă experiență cât să 


A 


ştie că nu era un semn bun. Vru să spună mai multe, în 
schimb, luă dosarul de pe masă și-l puse cu tact înapoi în 
servieta pe care o așeză lângă picioare. Era pe punctul de a-l 
întreba dacă știa unde se afla Anna Francis și dacă era bine, 
când se deschise ușa. 


ÎNCEPUTUL 


Anna 


E destul de ciudat cum percepem cu adevărat o altă 
persoană. Fiindcă a desluși cu adevărat înseamnă să fii 
îndrăgostit, să remarci deodată acea persoană, oricare ar fi ea, 
oriunde ar fi ea, de parcă ar fi prima oară când o vezi. Când 
mi-am dat seama prima dată cine era cu adevărat Henry Fall, 
munceam deja în aceeași unitate de ceva vreme și partea 
ciudată este că un gest mărunt m-a făcut să-l remarc. 

Fuseserăm invitați acasă la șeful nostru, un bărbat tânăr cu 
ambiții mari, despre care se spunea că era persoana potrivită 
pentru „eficientizarea operaţiunilor”. Toţi membrii unităţii se 
aflau acolo, puţin stânjeniți și străini unii față de alţii, 
ferchezuiți și mai bine îmbrăcați decât de obicei și ținând în 
mâini, în loc de obișnuitele cești cu cafea, pahare cu vin. 
Mulţi dintre ei purtau haine nou-nouțe și păreau țepeni. 
Observasem o etichetă de preț care atârna la gâtul secretarei 
noastre, o femeie în vârstă cu o coafură în formă de coif. 
Poate că încă avea chitanţa în geantă și plănuia să returneze 
hainele a doua zi. Și să-și recupereze cupoanele. Mi-o și 
imaginam la casa de marcat, cu bluza într-o pungă din plastic, 
reproșând calitatea proastă, mărimea, cusătura îmbrăcămintei. 
Și faţa obosită și puternic machiată a celei de la tejghea. Într-o 
astfel de dispută, probabil că secretara ar fi ieșit triumfătoare. 

Înaintea cinei propriu-zise, care fusese servită într-o cameră 
de zi spațioasă cu vedere spre golf, ne-am delectat cu 
Rotkäppchen: dintr-un bar mobil sub forma unui cărucior 
din crom plin cu sticle. Stăteam acolo enervată de faptul că un 
mucos cum era șeful nostru îşi permitea un apartament luxos 
într-una dintre cele mai noi clădiri din Lidingö, cu vedere la 
Karlsudd și la baza militară Tynning6, unde se servea băutură 
scumpă importată din Occident; ceea ce însemna, probabil, că 


avea rude sus-puse (o explicaţie și pentru felul în care a 
obținut slujba). Henry stătea în picioare, așa cum stătea mai 
tot timpul, fără să participe la discuţie. Deodată, îl văd cum 
pune mâna cu nonşalanţă pe o sticlă de coniac scump, își 
toarnă un pahar, îl dă pe gât repede și pe urmă pune încet 
paharul pe cărucior de parcă nu se întâmplase nimic. De fapt, 
nu fusese un gest prea politicos; și chiar dacă ar fi fost vorba 
despre o altă persoană, ar fi indicat alcoolism, nervozitate, 
slăbiciune și proastă creștere. Dar fiind vorba despre o 
persoană cu atât de mult control de sine cum era Henry, 
gestul lui părea să indice o sete chinuitoare, aproape de 
dependență. Când l-am văzut pe Henry dând pe gât coniacul 
ăla, am înțeles pentru prima oară că era posibil să nu fie 
bărbatul care credeam că era și că s-ar fi putut dovedi 
periculos pentru mine. 

De cum l-am observat pe Henry, am început să văd și mai 
multe lucruri. Totul apărea deodată precum ciupercile după 
ploaie. Iniţial, nu distingi nimic și apoi, deodată, tot pământul 
e plin de ele. Următorul lucru care mi-a atras atenţia la Henry 
a fost râsul lui. Era un bărbat care râdea. Poate că nu pare 
cine știe ce, însă cei mai mulți bărbați nu râd. Zâmbesc ușor, 
poate tușesc un pic, chicotesc puţin, dar nu râd cu adevărat. 
Henry însă râdea fără nicio reţinere, cu gura până la urechi, 
atitudine care nu se potrivea cu comportamentul lui potolit. 
Lucrând împreună, uneori încercam să-l provoc să râdă, doar 
ca să-l văd cum se prăvălește pe birou sau cum se reazemă de 
scaun, râzând cu lacrimi și dezvelindu-și dinții albi. Ăsta a fost 
al treilea lucru: avea niște dinți extraordinar de frumoși. 

În realitate, Henry era un bărbat obișnuit. Se achita de 
munca lui cu conștiinciozitate. Nu-și asuma riscuri. Când îi 
venea rândul la bucătărie, o dată pe săptămână, bucătăria era 
impecabilă. Nu era nici introvertit, însă nici prea deschis; nu 
oferea informaţii personale decât dacă i se adresa o întrebare 
directă. La care, de altfel, răspundea politicos, dar pe scurt. 
Povestea cum şi-a petrecut sfârșitul de săptămână, își spunea 
părerea despre vreun film nou, dezvăluia ce planuri își făcuse 
pentru vacanță. Nu oferea decât răspunsul strict la întrebarea 


pusă. Ce făcea, în schimb, destul de des era să îndrepte 
conversaţia asupra persoanei care întrebase, nu pentru că ar fi 
fost prea interesat sau din politeţe, ci, probabil, deoarece, așa 
cum ajunsesem să cred, voia să evite să vorbească despre 
propria persoană. 

Când colegii trimiteau invitaţii la zile aniversare, la grătare 
sau la o bere după serviciu, refuza mai tot timpul, politicos și 
folosind pretexte plauzibile. Ba era ziua mătușii lui, ba se 
programase la spălătorie, ba trebuia să plece din oraș, din 
păcate. Data viitoare. Era un bărbat care nu deranja niciodată 
pe nimeni și astfel nu era niciodată deranjat. Toţi cei de la 
serviciu erau de părere că Henry Fall era o persoană agreabilă, 
însă nimeni nu observa când lipsea. Și totuşi, din momentul în 
care am început să-l observ, am conștientizat că toată această 
eschivare, toată această modestie meșteșugită, era, probabil, 
mai mult decât o coincidenţă. Era ceva creat de el și cum își 
dorea el. 

Nici aspectul lui exterior lui nu spunea nimic important 
despre el. Arăta ca un băiat provenit dintr-un oraş mic, care 
crescuse pe un gazon bine îngrijit în spatele unor garduri albe. 
Care făcuse sporturi de echipă, avusese colecţii de cartonașe și 
fusese în tabere școlare. Era de înălțime medie și avea umeri 
ascuțiți, asemenea celor care făcuseră sport când erau mici și 
care mai apoi renunțaseră. Nu era nici supraponderal, dar nici 
slab. Avea ochi prietenoși şi păr castaniu. Nu se tundea 
suficient de des, însă în fiecare dimineață era proaspăt 
bărbierit. Deşi se putea observa că avea niște urme palide de 
pistrui pe nas, nu-ți dădeai seama dacă sub soarele de vară 
tenul i se înroșea sau se bronza. larna, purta căciulă și mănuși. 
Uneori avea ciorapi colorați cu personaje din desene animate. 
Ţi-l şi imaginai că era genul de persoană care avea în 
garderobă o cravată cu Moş Crăciun pe care n-o purta 
niciodată. Avea o voce reținută și ușor pițigăiată, o față care 
lăsa impresia că era vecinul cuiva, prietenul cuiva din 
copilărie, cineva pe care-l știai de multă vreme, însă pe care 
nu știai exact de unde să-l iei. Un bărbat care se pierdea ușor 
într-o mulțime. Dacă nu l-aș fi văzut dând pe gât coniacul ăla, 


probabil că nu l-aș fi remarcat vreodată. 

Am început să adun orice informaţii despre el. Nu 
menționase că ar fi avut copii, nevastă sau iubită, așa că am 
presupus că locuia singur. Într-o seară l-am văzut pe terasă în 
compania unei femei care nu lucra în unitatea noastră. Era 
frumoasă în genul aristocratelor de odinioară, cu părul de 
culoarea ciocolatei și tuns băiețește, cu o haină din blană, iar 
când râdea își sprijinea mâna de braţul lui în așa fel încât 
dădeau senzaţia că erau un cuplu sau cel puţin amanți. Am 
încercat să mi-i imaginez făcând dragoste pasional printre 
cearșafurile răvășite, dar n-am reușit. O imagine cu Henry 
care să nu afișeze comportamentul lui calm mă făcea, efectiv, 
să mă simt stânjenită, şi totuși, ea părea să-mi fi rămas 
imprimată în minte. Adeseori când eram la serviciu mă 
trezeam holbându-mă la mâinile lui și în singurătatea mea îmi 
închipuiam cum se atingeau ei și încercam aceeași senzaţie pe 
trupul meu, însă era de-a dreptul imposibil. Mai mult, nu-mi 
puteam imagina o situaţie în care să se fi întâmplat asta, ceea 
ce mă făcea să mă simt prostește în loc să mă înfior. Era prea 
absurd. Și totuși, nu mă puteam opri din a mă gândi la asta. 

La ceva vreme după ce l-am văzut dând pe gât coniacul, am 
ajuns să lucrăm împreună la un proiect. Era o sarcină 
standard, nimic special, genul de sarcină care trebuia făcută. 
Dar când am început să muncim împreună, s-a petrecut ceva 
care cred că ne-a luat prin surprindere pe amândoi: colaboram 
excelent. Ce începuse ca fiind cea mai anostă și plictisitoare 
sarcină de serviciu se transformase subit în ceva interesant. Cu 
cât se scurgeau săptămânile, cu atât petreceam mai multă 
vreme doar noi doi singuri în birou, angrenaţi în discuţii 
despre detalii care nu interesau pe nimeni. Ne înțelegeam atât 
de bine, că timpul petrecut împreună era o adevărată plăcere. 
Mă surprindeam așteptând cu nerăbdare serile acelea când 
toți ceilalți plecau acasă, iar birourile se transformau într-o 
mare întunecată în mijlocul căreia rămânea o insulă de lumină 
fluorescentă. Și acolo ne aflam noi cu cănile de cafea, cu 


grămezile de acte și sandvișurile cu murături pe care le 
cumpăram de la un automat de vânzare de pe hol. Părea că 
Henry ieșise din carapace și devenise mult mai uman, cu 
mânecile suflecate până la coate și cu părul ciufulit de la cât 
de des îşi trecea mâna prin el, pare-se fără să-și dea seama. 

Munca pe care am efectuat-o a avut ca rezultat 
nominalizarea unității noastre pentru un premiu de 
contribuție excelentă la serviciile departamentului din 
domeniul nostru de expertiză, însă când premiul a fost 
câștigat de o altă unitate, nici nu m-am mai gândit la asta. 
Pentru mine, marele și neașteptatul premiu a fost să-l 
descopăr pe Henry. Dar când m-am întâlnit a doua zi cu el 
lângă automatul de cafea, am înţeles că nu era deloc satisfăcut 
de rezultate. Am adus vorba despre premiu și a părut 
posomorât, iar răspunsul lui a fost scurt și tăios. Mi-am dat 
seama că era furios pentru că pierduserăm și se purta în 
maniera lui obișnuită, calm și stăpânit. Atunci am aflat despre 
Henry că, în ciuda comportamentului lui liniștit, era, de fapt, 
foarte competitiv. 

Câteva zile mai târziu am fost invitați la cină de tânărul 
nostru șef, care voia să profite de această oportunitate ca să ne 
arate cât de mult aprecia munca noastră de calitate, în ciuda 
faptului că nu ne adusese niciun premiu. „Pentru mine, ca şef 
al vostru, sunteți cu toţii învingători”, notase el în buletinul 
lui informativ săptămânal când fusese anunțată cina la 
restaurant. Aveam impresia că luase cuvintele alea din 
manualul de leadership al departamentului. 

Cina a fost organizată la cel mai apreciat restaurant, unul 
cunoscut pentru ananasul de import din meniu și pentru 
faptul că n-aveau niciodată pene de curent. Pe de altă parte, 
mâncarea era uscată și scumpă, iar chelnerii, snobi. Am stat 
lângă Henry și m-am simţit puţin stânjenită să mă aflu în 
compania lui și în același timp înconjurată de alți oameni, de 
parcă dezvăluiam ceva intim despre noi doar stând acolo și 
ridicând paharul în mod ciudat în cinstea proiectului care nu 
câștigase niciun premiu, așa că n-am reușit să fiu atentă de 


câte ori chelnerii bățoși mi-au umplut paharul. Până să se 
încheie cina, deja mă îmbătasem. Henry îmi răspundea 
prietenește la întrebările personale și extrem de incoerente, 
dar distant și cu un ton complet diferit față de cel folosit în 
timpul nopţilor petrecute de noi la birou. Părea că încerca 
politicos să se eschiveze și, în loc să discute cu mine, și-a 
petrecut o mare parte din seară interogându-l pe unul dintre 
colegii noștri despre avantajele și dezavantajele de a avea o 
movilă de compost în propria curte. 

În taxi, în drum spre casă, m-a cuprins regretul că mă 
făcusem de râs, chiar dacă nu prea știam exact cum. Hoinari 
singuratici îşi târșâiau paşii către casă sau pe Bulevardul 
Uniunea Prieteniei, în timp ce fulgii de nea cădeau în urma 
lor. I-am dat taximetristului un bacșiș mult prea generos, am 
descuiat ușa apartamentului și m-am trântit în pat, direct 
peste cuverturi. Aveam o greață și o amăreală în gât și 
simțeam cum patul aluneca mult prea iute printr-un tunel 
invizibil. Stăteam pe spate, încercând să privesc fix un punct 
din tavan și, în cele din urmă, am aţipit. Și l-am visat pe 
Henry. Stăteam întinși în pat împreună, doar în lenjerie, într-o 
cameră mare, albă, cu perdele care unduiau în dreptul unui 
stor. Voiam să ne sărutăm, dar mereu intervenea ceva. Timpul 
se dilata și se contracta. Deodată, în camera alăturată s-a auzit 
un zgomot de petrecere. Oameni intrau căutând tot felul de 
lucruri; și Henry s-a dus să caute ceva, apoi s-a întors şi iar a 
plecat. „În curând, îmi spuneam eu în vis, o să mă sărute în 
curând”. Când ceasul deșteptător a sunat, n-aveam nici cea 
mai vagă idee unde mă aflam, iar în clipa în care mi-am dat 
seama că eram în patul meu, am adormit din nou și am 
început să visez în continuare. 

M-am trezit confuză, de parcă m-aș fi aflat într-o ceaţă. Mi- 
am făcut duş, m-am spălat pe dinţi, apoi m-am îmbrăcat cu 
gesturi automate. Simţeam în fiecare celulă a corpului dorința 
de a fugi, iar în trenul cu care făceam naveta am stat ușor 
chircită, ca și cum tocmai m-ar fi pocnit careva în stomac. Era 
efectul mahmurelii și nu mai eram sigură ce și cu cine 
vorbisem cu o seară în urmă. Și în timp ce stăteam în tren 


privind suburbiile cenușii pe fereastră, în drum spre serviciu, 
şi derulând în minte fiecare cuvânt și întâmplare de care îmi 
aminteam, mi-am dat seama la modul cel mai serios că, după 
toate probabilitățile, mă îndrăgostisem de Henry. 

Câteva săptămâni mai târziu, am fost chemată pe 
neașteptate în biroul șefului, care m-a rugat să formez o 
„echipă de vis”, aşa cum îi spunea el. Urma să realizăm studii 
exploratorii şi calcule în vederea pregătirii unei posibile 
misiuni de ajutorare pentru protectoratul Kyzyl Kum, la 
granița dintre Turkmenistan și Uzbekistan, o zonă aflată în 
responsabilitatea Uniunii Prieteniei încă de la cel de-al doilea 
Război Rece de la începutul anilor '2000. Cu cât îmi spunea 
mai multe, cu atât mi se părea o inutilitate. Până și proiectul 
de ajutorare în sine, prin prisma descrierii vagi, părea aproape 
nefezabil și cel puţin la fel de dificil: să se realizeze estimări 
rezonabile referitoare la volumul de muncă, la materiale și la 
personalul implicat, date fiind restricţiile stricte bugetare. 

Însă chiar şi așa, ceva îmi făcea genunchii să tremure în 
timp ce el vorbea. Era mai degrabă un presentiment pe care-l 
aveam, și nu provocat de ceea ce spunea el, că măcar o dată 
exista posibilitatea să fac ceva care să conteze. Ceva bun. De 
fapt, proiectul cuprindea muncă de birou cu diverse calcule 
bugetare, precum și coordonarea unor unități foarte prost 
organizate ale autorităților implicate, iar timpul pe care-l 
aveam la dispoziţie era foarte limitat. În ansamblu, era o 
misiune imposibilă, dar nu puteam scăpa de sentimentul că 
undeva acolo, sub toate straturile de birocraţie, pâlpâia un 
licăr de speranță. Așadar, am acceptat misiunea și m-am 
bucurat când am văzut fața surprinsă a șefului meu după ce 
m-am asigurat că aveam pe deplin autoritatea de a alege 
fiecare membru al echipei. 

— Atâta vreme cât sunt și ei de acord, spuse șeful meu, 
strângându-mi uimit mâna. 

Era evident că se aștepta la o altă reacție din partea mea, 
probabil furie, din moment ce era clar că încerca să mă 
coboare o treaptă ori două, în timp ce pretindea că nu era așa. 


Se aștepta la mai multă tocmeală, poate; mai multă rezistență. 

Primul lucru pe care l-am făcut imediat ce întâlnirea s-a 
încheiat a fost să intru în sala cu birouri cubice, ca să-l caut pe 
Henry. Mai luaserăm prânzul împreună de vreo câteva ori de 
la ultimul nostru proiect, dar fusese de parcă limbajul nostru 
secret se destrămase odată ce încetaserăm să mai lucrăm 
împreună și eram fericită că mi se oferise scuza perfectă 
pentru a încerca să restabilim legătura. L-am găsit pe hol și, în 
timp ce ne îndreptam spre cantină spunându-i despre misiune, 
am văzut cum și în ochii lui a prins viață o licărire. Pare-se că 
în anii lui de pregătire militară fusese instruit în genul de 
program de calculație pe care trebuia să-l folosim pentru a 
obține o vedere de ansamblu și astfel avea să fie perfect 
pentru echipa proiectului. Am vorbit multă vreme despre cum 
să abordăm problema, despre cine din unitatea noastră s-ar 
potrivi şi despre cum ar trebui planificat proiectul din punct 
de vedere al logisticii și al termenelor. Brusc, se părea că 
reînnodasem legătura. Până să-și vadă fiecare de drumul lui în 
seara aceea, mă simțeam ușurată; pentru prima oară eram 
absolut sigură că, indiferent din ce anume era constituită 
legătura dintre mine și Henry, ea exista și o simțeam amândoi. 

Când am ajuns la serviciu a doua zi, am găsit în Inbox un e- 
mail de la Henry, scris noaptea târziu, în care mă informa 
tăios că la urma urmelor n-avea cum să participe la proiect, 
deoarece în viziunea lui cunoștințele despre calculaţii 
bugetare erau mult prea elementare și inadecvate. Scrisese: 
„++. prin urmare, trebuie să mă retrag, din păcate, și sper ca 
lucrul acesta să nu-ți pricinuiască prea multe inconveniente. 
Toate cele bune”. Era un e-mail oficial, de parcă ar fi fost scris 
de un străin care voia politicos, însă ferm, să-și anuleze 
abonamentul la o revistă. Cam o oră mai târziu, secretara 
unității noastre a venit în zona birourilor cubice cu mesajul că 
Henry se îmbolnăvise de gripă și că n-avea să vină la birou în 
acea zi. A doua zi el a revenit la serviciu, dar fără să scoată 
măcar un cuvânt despre proiect sau despre mesajul lui ciudat 
de impersonal și distant. A continuat să se poarte cu mine 


politicos și cum se cuvine. O lună mai târziu, s-a retras din 
unitatea noastră și a acceptat un post de director al unui 
program de reabilitare, în clădirile F. Ne-am despărțit în 
ultima zi cu o îmbrăţișare lungă, jenantă şi impersonală, și cu 
promisiunea vagă de a lua împreună prânzul cândva. Nu s-a 
întâmplat, pentru că n-am păstrat legătura. L-am văzut o dată 
de la distanţă în gară, însă n-am mai vorbit cu el. 

Nu până să-l văd pe Insula Isola. 

Proiectul pe care Henry l-a refuzat s-a dovedit, în ciuda 
tuturor așteptărilor, un succes. Cumva, probabil în mare parte 
pentru a-i demonstra șefului meu (şi poate și lui Henry) că 
reușesc să respect restricțiile de timp și buget, obținând și 
rezultatul scontat. Prin urmare, câțiva dintre colegii din 
echipă și cu mine am beneficiat de ocazia de a vizita Kyzyl 
Kum, pentru a ne asigura că totul va decurge conform 
planului când proiectul în sine avea să fie implementat. 
Iniţial, trebuia să fie o singură vizită, dar mai târziu am fost 
rugați să revenim de mai multe ori, pentru perioade tot mai 
lungi, și în cele din urmă m-am trezit conducând întregul 
proiect de ajutorare la fața locului. 

Când izbucnea discordia între clanuri, siguranța era 
afectată și neliniştea se răspândea în zonă. lar noi eram 
singurii lucrători umanitari de la fața locului. Bineînţeles că și 
armata se afla acolo, însă localnicilor le era teamă de ea, şi pe 
bună dreptate. Aşa că apelau la noi și, în loc să fiu liderul unei 
baze de ajutor, mă trezeam deodată cu responsabilitatea unei 
tabere de refugiați, care creștea de la zi la zi, o misiune pe 
care, din nefericire, nu ştiam cum s-o gestionez. Nimic din ce 
făcusem în viața mea până în acel moment nu mă pregătise 
pentru această năvală neverosimilă de oameni disperaţi care 
n-aveau nimic în afară de hainele de pe ei. Întăririle şi 
ajutorul pe care le promisesem păreau să nu se materializeze 
niciodată, iar când au sosit erau atât de superficiale, încât 
păreau insultătoare. 

Am încercat să compensez lipsa mea de cunoștințe și toate 
celelalte neajunsuri muncind din greu, atât cât îmi era posibil. 


La început asta a presupus toată ziua și în cele din urmă s-a 
extins și pe parcursul nopţii. Și a funcționat. Era de parcă 
descoperisem înăuntrul meu o rezervă nebănuită de energie. 
Am făcut lucruri de care nu mă consideram aptă, apelând 
neîncetat la rezerva de energie și, până să descopăr riscurile 
unei astfel de exploatări, era deja mult prea târziu. La 
momentul respectiv, nu exista răgaz pentru o astfel de 
reflectare. Doar rezultatul final conta. Așa că am continuat să 
muncesc, cot la cot cu ceilalți; lucram până când ne oboseau 
ochii și cumva subit am descoperit că în percepția celorlalți 
deveniserăm un soi de eroi. Începură să sosească reporterii; 
făceau poze, puneau întrebări și plecau înapoi acasă în 
mijloacele lor de transport sigure. 

Uneori ne trimiteau pagini din ziare prin intermediul unei 
corespondențe nesecurizate și citeam despre spectaculoasele 
noastre fapte eroice, care păreau fantastice și ridicole când 
stăteam în genunchi în noroi încercând să le explicăm 
oamenilor de ce nu era mâncare și de ce nu-i puteam ajuta să 
plece. Și totuși, lucrurile continuau. Primeam onoruri și 
atenție din partea mass media. Tânărul meu șef fusese 
promovat în altă unitate, iar celebritatea mea creştea din zi în 
zi. De fiecare dată când mă întorceam acasă era mai rău. Am 
fost invitată la programe televizate sau radiofonice, inițial în 
calitate de expert în Kyzyl Kum, dar, cu timpul, atenţia s-a 
îndreptat asupra persoanei mele. Unul dintre posturile de știri 
ale statului mă desemnase ca numărându-mă printre „Eroii 
Uniunii”. Am primit invitații la emisiuni televizate în care să 
prepar reţete împreună cu maeștri culinari celebri, oferte de 
redecorare a camerei de zi de către designeri de interior 
celebri cu gusturi groaznice, am fost rugată să particip la gale 
de amploare şi petreceri formale și să defilez pe covorul roșu. 
Am refuzat de fiecare dată. Gândul de a deveni o persoană 
uşor de recunoscut mă îngrozea şi, oricât de ciudat ar părea, 
simțeam mereu un sentiment de ușurare când mă reîntorceam 
la proiectul de ajutorare la faţa locului. 


Intr-un final, trebuia să iasă ceva. Categoric. Din multe și 


diferite motive. Și când totul a început să se destrame, s-a 
petrecut repede. Mi s-a ordonat să închei proiectul și am 
părăsit Kyzyl Kum definitiv la doi ani după ce am ajuns prima 
oară acolo. Când m-am întors acasă, eram într-o formă tare 
proastă. Mi-am petrecut prima lună în rezerva de recuperare 
din spitalul veteranilor. Apoi am fost mutată în unități 
specializate de reabilitare și în cele din urmă am fost 
externată și m-am întors la familie și la slujba de birou din 
departament. După aceea m-au cuprins melancolia, 
sentimentul de inutilitate și rușinea. Fiindcă mă întorsesem 
din nou în ţara mea sigură, în casa mea confortabilă, cu 
frigiderul burduşit. Oamenii de la Kyzyl Kum erau tot acolo, 
iar eu îi dezamăgisem în atât de multe feluri. Mi-am amintit 
de o carte pe care o citisem cu mult timp în urmă despre cum 
oamenii care au trecut prin tragedii încearcă ulterior 
sentimente groaznice de vinovăţie, din cauza faptului că au 
supraviețuit, o noţiune care la momentul citirii îmi păruse 
ridicolă. Însă ţinând cont de experienţa trăită în Kyzyl Kum, 
totul era de neînțeles, ca și cum greşisem cu ceva. De parcă 
ceva nu funcționase undeva sau poate chiar era vina mea. 
Poate că trișasem? 

Iniţial, când m-am întors acasă și am fost în spital, tot ce-mi 
doream era să dorm, dar imediat ce am trecut prin diversele 
etape de reabilitare și am revenit la viața mea de zi cu zi, am 
început să am probleme din ce în ce mai mari cu somnul. 
Kyzyl Kum era încă în mine. Eram ca un miner care nu putea 
să mai scape de praful de cărbune de pe mâini. Frica și 
incertitudinea deveniseră parte din mine. Nopțile reci, teama, 
şoaptele din dormitoare, exploziile din noapte, uneori în 
depărtare, alteori în apropiere. Auzeam șobolanii mișunând, 
oamenii mișcându-se, îmi trăgeam pătura subțire de armată 
peste mine de parcă înghețam de frig, deși zăceam singură în 
propriul apartament sub o pilotă călduroasă. Adeseori mă 
surprindeam stând pe canapea, noaptea, holbându-mă la 
televizor fără să văd cu adevărat emisiuni despre animale 
periculoase, războaie sau alte crime înfăptuite cu mult timp în 
urmă. Jurnale de știri și documentare plictisitoare, transmise 


când oamenii dormeau. Uneori stăteam așa până când ziarul 
de dimineaţă era vârât în cutia poştală, în zori. Era un sunet 
de care, deopotrivă, mă temeam și mă bucuram, un semnal că 
şi noaptea aceea trecuse, că oficial eșuasem încă o dată, ceea 
ce însemna că mă puteam întinde și să dorm fără să visez 
câteva ore înainte de a mă trezi ceasul deşteptător și de a 
începe o altă zi. 

Siri continua să locuiască împreună cu Nour. Aparent, nu 
era nimic ciudat în asta. Când am născut-o pe Siri, Nour m-a 
surprins cu un gest pe care nu l-am văzut în timpul copilăriei 
mele. Primul cadou pe care i l-a făcut lui Siri a fost o rochie 
gigantică roz cu alb, din dantelă, care arăta ca un profiterol 
pentru nunta unui oligarh. Când am întors rochia pe dos, am 
observat că se putea curăța doar la curățătorie, iar când am 
subliniat absurditatea faptului de a dărui unui copil o rochie 
care nu putea fi spălată la mașină, Nour a clătinat din cap 
iritată. 

— Trebuie să încetezi să mai fi atât de rigidă, Anna, spuse 
ea, trăgând cu putere din ţigara de foi Cigarillos pe care și-o 
aprinsese în spital, în ciuda regulamentului intern ce 
interzicea fumatul. Lasă fata să aibă haine frumoase! 

Vorbe mari, venind din gura unei femei care i-a tăiat părul 
propriei fiice cu foarfeca de bucătărie și a lăsat-o să umble 
îmbrăcată în haine second-hand, de coloniști, zi de zi, an după 
an, întrucât erau „rentabile ca preţ și practice”, cele două 
elemente-cheie pentru Nour când era vorba de creșterea mea, 
pe vremuri. Cert este că ea se pricepea de minune la a uita. Iar 
eu eram recunoscătoare că manifesta interes față de Siri; din 
punctul meu de vedere, nu era rezultatul automat al faptului 
că era bunică. 

S-a dovedit destul de repede că lui Nour nu numai că-i păsa 
de Siri, însă o şi iubea cu adevărat. Și Siri o iubea la rândul ei. 
Era „Mommo” a ei cu obrajii ridați, părul negru (Nour albise 
cu ani în urmă, dar continua să-și vopsească părul), cu 
ciupiturile ei puternice şi mânecile suflecate; Mommo, care 
mirosea a tutun şi șampon cu paciuli, care dădea cu cârja de 


pământ când se enerva, care făcea cevapcici?! în timp ce 
fredona și fuma deasupra cuptorului din vechiul ei apartament 
din cartierul Olof Palme, numit anterior Gamla Stan. Chiar și 
înainte să plec la Kyzyl Kum, Siri petrecea multă vreme acolo. 
Poate prea mult, mă gândeam uneori privind retrospectiv. 
Nour era cea care o lua de la creșa coloniştilor, o ducea pe Siri 
la ea acasă și-i pregătea mâncarea. Eu o luam de la Nour pe la 
şapte; când munceam până târziu, își petrecea noaptea acolo. 

Cu timpul, biroul lui Nour s-a transformat în dormitorul lui 
Siri. Teancurile de cărți și de hârtii au fost date deoparte 
pentru a face mai mult loc, ceva ce n-am mai văzut din 
vremea copilăriei mele. O armată de animale din pluș și 
jucării, rochițe și așternuturi înflorate au pus stăpânire din ce 
în ce mai mult pe teritoriu printr-o manevră inteligentă de 
învăluire, până când cărţile au fost înghesuite pe rafturi în 
perete. Ba, în cele din urmă, unele dintre ele au sfârșit în pod, 
depozitate în cutii din carton. Așa că n-a fost deloc nefiresc ca 
Nour să fie cea care să aibă grijă de Siri atunci când am plecat 
prima oară. 

Partea ciudată s-a întâmplat mai târziu: Siri nu s-a mai 
întors cu adevărat acasă niciodată și n-am înţeles prea bine 
din ce cauză. Îmi amintesc un pasaj din unul dintre romanele 
preferate, vechi și prăfuite ale lui Nour, pe care cel mai 
probabil mă forțase să-l citesc când eram mică și în care unul 
dintre personajele principale a fost întrebat cum de a ajuns la 
colaps financiar, iar el a răspuns: „Treptat, apoi deodată”. 
Exact așa s-a întâmplat când Siri s-a mutat cu Nour. Prima 
oară când m-am întors de la Kyzyl Kum, știam deja că aveam 
să plec în curând, așa că părea inutil s-o aduc pe Siri acasă. A 
doua oară s-a întâmplat la fel. Și iar. Și într-un târziu, când 
am revenit acasă bolnavă, părea nu doar inutil, ci și imposibil. 
Deci în cele din urmă a devenit totul inutil dintr-o sumedenie 
de alte motive, mult mai complicate. Le-am urmărit când erau 
împreună, pe Nour și Siri, cu capetele întunecate aplecate, 
unul mic și altul mare. Începuseră să aparțină una celeilalte. 
Când ieșeau la plimbare împreună, Nour avea într-o mână 
cârja, iar cu cealaltă o ţinea pe Siri de mână, chiar dacă 


trebuie să-i fi fost dificil. 

Nu mai văzusem acea aparenţă a lui Nour. Brusc, o imensă 
grijă o cuprindea când mâinile ei pregăteau mâncarea, 
împleteau părul, înveleau, încheiau fermoare și legau șireturi. 
lar Siri avea în permanență o mână pe ea, în părul, pe braţul 
ori pe obrazul ei. Când le-am zărit împreună am văzut un 
sistem închis, autosustenabil, în care energia era transferată 
dintr-o parte într-alta şi în care nu lipsea mai nimic. Eu 
fusesem plecată, ele rămăseseră acasă; reprezentaseră una 
pentru alta rutina lor zilnică, în timp ce eu eram excepţia. 
Părea că în mare parte le deranjam, de parcă erau amândouă 
ruşinate că trebuiau să mă iubească, însă nu puteau. Așa că 
Siri rămăsese cu Nour. Eu eram cea care venea în vizită, de 
două ori pe săptămână. Și chiar şi atunci când ne aflam toate 
trei în aceeaşi încăpere, părea că eu eram doar un observator 
din exterior. Stăteau într-un cerc de lumină, sprijinindu-se una 
de cealaltă, aplecate deasupra unui proiect comun care le 
solicita întreaga atenţie. O parte din mine voia să întind mâna 
și să le ating, dar n-am reușit niciodată s-o fac. Nu mai făceam 
parte din propria familie. Ele deveniseră ceva, eu altceva. 

Persoana care se holba la mine în oglindă zilele acelea era 
cineva care-mi semăna: o femeie înaltă, subțire, de vârstă 
mijlocie, cu părul scurt, care nu mai era blond, ci grizonant, 
îmbrăcată în haine negre și practice. Cu fața suptă, serioasă; 
poate că fusese cândva drăguță sau nu chiar atât respingătoare 
dacă n-ar fi fost urmele de riduri, eczema roșiatică indusă de 
stres, cercurile negre din jurul ochilor. Ochii ăia erau 
problema. Nu mai erau ai mei. Altcineva se holba la mine din 
orbitele ochilor familiari; cineva se ascundea acolo, o 
persoană care cerceta de după o fereastră neagră, ascunsă în 
întuneric și imposibil de văzut. M-am surprins dorindu-mi din 
ce în ce mai des să fi fost înapoi în tabăra din Kyzyl Kum, deși 
era ultimul loc de pe pământ unde mi-aș fi dorit să merg. 
Eram acasă şi totuși nu mă simțisem nicicând atât de 
dezorientată. 

Asta era starea în care mă aflam când mi s-a oferit 
misiunea. 

Într-o după-amiază, secretara unităţii intră în biroul meu. 

— Vrea să te vadă la etajul paisprezece al Clădirii 
Secretariatului. 

— Cine? 

— El vrea să te vadă! 

Secretara unității părea extrem de încântată. Ochelarii groși 
îi alunecau pe vârful nasului, iar ea îi împingea înnebunită 
înapoi, după care alunecau imediat. Puteam înțelege de ce era 
aşa de agitată. Rar se întâmpla ca lucrătorii din Clădirea 
Secretariatului să manifeste interes față de activitățile noastre, 
cu atât mai puţin față de unul dintre noi în mod particular. 
Când m-am întors acasă definitiv din Kyzyl Kum, Președintele 
mi-a trimis un buchet de flori la birou, cu numele meu scris 
greșit pe bilețel, motiv pentru care am presupus că nu-i păsa. 
Aparent mă înșelasem. Asta m-a făcut să mă simt flatată și 
agitată. 

— Când? 

— Azi după-amiază. 

Zăbovi câteva secunde cu privirea pe cămașa mea boţită, 
dând impresia că se gândea la ceva. 

— Ai timp să mergi acasă să te schimbi, spuse ea, apoi se 
răsuci pe călcâie atât de repede, încât nici n-am avut timp s-o 
fac pe ofensata. 

Trei ore mai târziu, traversam cu greu curtea prin vântul 
tăios și ploaia îngheţată spre Clădirea Secretariatului. Rafale 
de ploaie cu zăpadă băteau dintr-o parte biciuindu-mi obrazul, 
apoi schimbau deodată direcția. Era una dintre acele zile de 
februarie când totul era gri şi ud, şi rece, iar lumina nu părea 
a fi mai mult decât un licăr de speranță. Fuseseră multe astfel 


de zile în iarna aceea. Mereu se spunea la știri că niciodată n- 
am avut atât de puţină lumină solară ca în ultimul an. Poate 
că de vină erau emisiile de carbon, poate schimbarea 
climatică sau poate amândouă. Ori poate chiar ceva mai rău, 
dar despre care bineînțeles că nu spuneau la ştiri. Ăsta era 
genul de lucru despre care oamenii vorbeau doar când erau 
siguri că nu-i asculta nimeni. 

Urcam scările şi clădirea se înălța în faţa mea de parcă m-aș 
fi îndreptat către burdihanul unei balene uriașe, iar vântul 
aproape că mă azvârli înăuntru. În hol m-am înregistrat la 
recepție, am primit o legitimaţie de vizitator, am trecut de 
diferite tipuri de uși securizate, am lăsat haina și geanta 
gardianului și am fost condusă la un lift. Pereţii și tavanul 
cabinei erau acoperiți cu oglinzi fumurii, în care mi-am văzut, 
stânjenită, jacheta nou-nouţă și botinele de babă cumpărate de 
la cel mai apropiat magazin de biroul meu. Jacheta îmi venea 
bine, dar era dintr-un material rigid și tepos, din cauza căruia 
transpirasem imediat ce am intrat în lift. Aveam picioarele 
ude și reci, iar dresurile mi se lăsaseră. Mă machiasem în 
speranţa de a părea mai puţin trasă la față decât mă simţeam, 
însă aveam senzaţia că rezultatul era tocmai invers. Ploaia mi- 
a întins machiajul și mi-a șters mai toată pudra ieftină de pe 
obraji; ce mai rămăsese se strânsese ca o pojghiță deasupra 
eczemei de pe nas și de la linia părului. Nu mă simţeam în 
largul meu; era ca și cum aș fi purtat un costum. 

Ceea ce m-a uimit când am ieșit din lift la etajul 
paisprezece a fost că sunetul era complet diferit, mult mai 
înăbușit. Podelele erau acoperite dintr-un capăt în altul cu 
mochete, care făceau aproape imposibil mersul pe tocuri. Era 
un etaj pentru bărbați. Lemn închis la culoare, oțel cromat, 
plante verzi şi mari: stil minimalist, dar scump. Pereţii, 
podeaua și tavanul constituiau un decor demn de marile 
corporaţii. Undeva în apropiere bâzâia un aparat de aer 
condiționat; ziceai că se auzea un elicopter în depărtare. Nu 
prea știam ce să fac. N-aveam unde să mă așez; nu era niciun 
obiect de artă pe care să mă prefac că-l studiam. O ușă se 


deschise și o femeie în vârstă şi elegantă își făcu apariția. Îmi 
spuse numele și mă rugă s-o urmez pe coridor. Am observat 
că, deşi purta tocuri, mergea pe podeaua moale cu încredere și 
cu pași repezi. Deschise o ușă în capătul culoarului și mă 
invită într-o sală de conferinţe zâmbind curtenitor. 

— Cafea? Ceai? Apă? 

— Cafea, vă rog, neagră. 

Încuviință și făcu un scurt gest cu mâna, ca să mă așez, 
apoi mă lăsă singură. Se auzi cum închise ușa în urma ei, cu 
un zgomot ușor. M-am trezit stând în mijlocul camerei. 
Fiecare detaliu, de la clanța ușii până la plinte, părea a fi bine 
gândit. Simţeam că ofensam interiorul în culori asortate doar 
prin faptul că mă aflam în încăpere. Chiar când eram pe cale 
să-mi trag un scaun ca să mă așez, se deschise iar ușa și 
secretara elegantă îl pofti înăuntru pe Președinte. 

Era un bărbat înalt cu părul des și cicatrice vechi de la 
acnee pe faţă. Deşi purta un costum scump, care trebuie să fi 
fost fie de import, fie făcut la comandă, părea că-i venea 
ciudat de nepotrivit, ca o statuie îmbrăcată. Îl mai întâlnisem 
o dată când făcuse un tur al unității noastre. Îmi amintesc 
felul în care stăteam toți aliniați lângă birourile noastre, ca 
niște orfani așteptând să fie înfiaţi, în timp ce el se plimba 
peste tot împreună cu șefii și inspecta zona de lucru și 
personalul. Atmosfera fusese tensionată și forțată pe durata 
vizitei lui de atunci și părea să fie la fel și în momentul acela. 
Făcu câțiva pași şi-mi întinse o mână mare. 

— Anna Francis, e o plăcere să te cunosc, în sfârşit! 

Se uită la mine și am înţeles brusc de ce. În ciuda autorității 
lui şi rangului deţinut, oamenii vorbeau adeseori despre el cu 
căldură. Expresia lui era deschisă și primitoare; te făcea să te 
simți remarcat, de parcă erai cea mai importantă persoană din 
lume. Ca și cum era de-a dreptul fantastic să mă cunoască. 
Aproape că l-am crezut. 

— Plăcerea este de partea mea, am reuşit eu să spun. 

— Te rog, ia loc! 

Președintele arătă către scaunele de la masa rotundă și, 
după ce-mi indică un loc, merse în jurul mesei și se așeză în 


faţa mea. 

— Mai înainte de toate, aș vrea să profit de această ocazie 
şi să vă mulțumesc pentru munca depusă în Kyzyl Kum. 
Splendid, de-a dreptul remarcabil, zise el cu atâta emfază, 
încât mă întrebam dacă nu cumva conversaţia noastră era 
înregistrată. Sper că ştii cât de încântați suntem de munca ta, 
își continuă discursul Președintele. Și Ministrul te salută, plin 
de încântare, desigur. De mult n-am mai avut o reputaţie atât 
de bună. O superputere umanitară și toate cele. Exact ce 
trebuia, după părerea noastră. Şi, firește, ne bucurăm că te-am 
sprijinit în munca ta extrem de importantă, Anna. 

— Sunt foarte recunoscătoare pentru oportunitate, m-am 
auzit eu spunând, deşi în același timp conștientizam că nu era 
cel mai bun început pentru mine. 

Întâlnirea începuse de doar câteva minute și deja 
Președintele mă făcuse să-i mulțumesc pentru că-mi distrusese 
minuțios viaţa, vreme de câțiva ani. Era, evident, foarte istet. 
Am început să mă întreb de ce mă aflam acolo. Se aplecă 
peste masă. 

— Anna, ce vreau să vorbesc cu tine este strict confidential. 
Ce urmează să-ți dezvălui trebuie să rămână între noi. 

Mă privi fix în ochi de parcă ar fi vrut să se asigure că 
înțelegeam pe deplin ce spunea. Pricepeam. Petrecusem 
suficient timp cu junta militară în Kyzyl Kum cât să înţeleg ce 
însemna „dacă răsuflă ceva, vom ști că tu ești de vină”, aşa că 
am consimţit. Da, înțelegeam. 

— Anna, ai auzit de proiectul RAN? continuă el. 

Am  încuviințat din nou, simțindu-mă chiar și mai 
stingherită. Proiectul RAN era unul dintre programele despre 
care toată lumea auzise, dar despre care nimeni nu știa cu 
exactitate ce era. Fiind un proiect top-secret, oricine era tentat 
să afle mai mult. Odată, în Kyzyl Kum, unul dintre soldați 
menționase un caz care fusese preluat de grupul RAN, însă 
când am început să pun întrebări, a devenit îngrijorat, poate 
chiar speriat, așa că am lăsat-o baltă. Sunt unele informații 
despre care nu vrei neapărat să știi. 

— Știu că există, dar nu știu ce este. 


Președintele clătină din cap dezaprobator. 

— Păi, normal, este de preferat ca nimeni să nu știe prea 
multe. 

Se aplecă și mai mult peste masă. 

— Înainte să continui, Anna, trebuie să ştiu: mă pot baza pe 
discreţia ta? Dacă nu, atunci întâlnirea asta s-a încheiat. 

Am înghițit în sec și am luat în calcul toate opţiunile. 
Lipseau. 

— Desigur, am spus eu. Despre ce este vorba? 

Președintele păru încântat și puse pe masă un dosar. „De 
unde a apărut?”, m-am întrebat eu confuză. N-am observat 
nicio servietă, iar pe masă nu era nimic când am intrat în 
cameră. 

— Anna, te afli azi aici pentru că am nevoie de ajutorul 
tău. După cum îți dai seama, are legătură cu proiectul RAN. 
N-o să te împovărez cu prea multe detalii; doar câţiva dintre 
noi au acces la informaţii despre munca grupului și după cum 
stau lucrurile... 

Președintele se lăsă pe spate și oftă înainte să continue: 

— ... după cum se prezintă lucrurile acum, în cadrul 
agenţilor operativi din proiect a avut loc o dezertare. Mai 
simplu spus, suntem cu un om în minus. 

După ultimele cuvinte, am simţit cum mi s-a uscat gura. 

— Vă sunt foarte recunoscătoare pentru încrederea pe care 
mi-o acordati, însă nu sunt sigură că... 

M-am oprit când am văzut fața împietrită de uimire a 
Președintelui. S-a holbat la mine câteva secunde cu 
sprâncenele ridicate și apoi a izbucnit într-un râs zgomotos, 
din inimă. 

— Nu, nu sugerez ca tu să faci parte din grupul RAN! Nu, 
dragă Anna, trebuie să precizez că avem alți candidați cu... ei 
bine, alte calificări. Dar mi-ar prinde bine ajutorul tău în faza 
de recrutare. 

M-am simţit incredibil de jenată, ca atunci când răspunzi la 
un salut şi-ţi dai seama că era, de fapt, adresat cuiva din 
spatele tău. Mi-am înghițit rușinea și am încercat să trec mai 
departe. 


— Cum vă pot fi de folos? 

Președintele își împreună mâinile în față. 

— După cum sunt convins că înţelegi, avem în atenţie 
câțiva candidați chiar acum, fiecare foarte calificat în felul lui. 
Și ce vrem să facem este să-i testăm în situaţii de tensiune 
maximă. Un pic de exercițiu de teren, ai putea spune. Și aici 
intervii tu, Anna. Ai foarte multă experiență în confruntarea și 
evaluarea oamenilor în condiții extreme. Ești obișnuită să 
scoţi în evidență puncte forte și slăbiciuni. Ştii ce sunt în stare 
oamenii să facă atunci când se află la capătul puterilor. Nu 
sunt mulți cei care au genul ăsta de cunoștințe, Anna. 

Ştiam că lingușeala făcea parte din strategie. Trebuia să mă 
simt indispensabilă și necesară și era aproape un pic 
stânjenitor că funcționa chiar dacă știam, de fapt, ce însemna 
asta. N-am zis nimic și am așteptat să continue. 

— Așa că ne-am gândit să efectuăm un mic test de stres. Îi 
vom confrunta pe principalii candidaţi cu o situație autentică, 
pentru ca ulterior să-i evaluezi. Să vezi care dintre ei 
manifestă calități de lider, gândeşte strategic, este diplomat 
sau nu se ridică la nivelul așteptărilor. 

Tot nu înțelegeam la ce se referea. 

— Mai precis, ce anume vreţi să fac? 

Președintele afișă un zâmbet strălucitor. 

— Oh, e destul de simplu. Vreau s-o faci pe moarta. 

Deci ăsta era marele plan al Președintelui! O crimă 
înscenată sub forma unui test de stres. Și iată cum trebuia să 
se desfășoare: candidaţii pentru postul din proiectul RAN 
aveau să fie izolați pe o insulă sub pretextul că luau parte la 
prima fază de recrutare, exerciţii de grup și pregătiri 
premergătoare testelor finale. Eu urma să fiu prezentată drept 
unul dintre candidaţi. Ulterior, echipa avea să introducă și un 
doctor cu experiență în gestionarea crizelor. În primele 
douăzeci şi patru de ore, doctorul și cu mine trebuia să 
înscenăm moartea mea („La început ne-am gândit la suicid, 
însă până la urmă ne-am hotărât la crimă”, adăugase 
Președintele pe un ton flexibil și înțelegător) și imediat ce 


aveam să fiu declarată „moartă” de doctor, începeam să-i 
observ pe ceilalți participanţi dintr-un loc pe care Președintele 
îl numea „o poziţie ascunsă”. Misiunea mea era să evaluez 
cum vor gestiona candidații decesul meu dramatic. Cine 
prelua iniţiativa, cine se gândea la siguranţă, cine era primul 
care emitea o teorie despre ce s-a petrecut și așa mai departe. 
După patruzeci și opt de ore, exercițiul se termina și toți se 
întorceau acasă, iar eu înaintam un raport despre fiecare 
candidat liderilor proiectului RAN. Totul urma să se 
desfășoare sub cea mai mare discreție prin intermediul 
secretarului proiectului RAN. 

— Deocamdată, ceea ce ne interesează cu adevărat la tine 
este judecata ta intuitivă, instinctul, continuă Președintele. 
Putem realiza analize de profunzime asupra candidaților mai 
târziu. 

M-am simţit teribil de stânjenită când, în cele din urmă, 
Președintele și-a încheiat explicaţiile. 

— Îmi pare rău, însă... nu pare excesiv de crud tot acest 
scenariu? 

M-am gândit la toate execuțiile, execuțiile false și răpirile 
pe care le-am văzut în Kyzyl Kum și la cum i-au afectat toate 
acestea pe oamenii din jur. Să fii martor la moartea cuiva 
părea să lase inevitabil urme, fie că mai târziu devenea clar 
sau nu că victima era, de fapt, în viaţă. Plin de sine, 
Președintele se uită la un punct din spatele meu de parcă ar fi 
putut citi acolo răspunsul. 

— Anna, te asigur că nu cruzimea excesivă mă ghidează 
aici. Membrii grupării RAN sunt responsabili de lucruri 
importante. De multe vieți. Să punem o persoană care nu se 
poate descurca într-o astfel de situație ar fi excesiv de crud, 
atât pentru persoana în cauză, cât și pentru siguranța Uniunii. 
Fireşte, înțeleg ce simți și într-o oarecare măsură ai dreptate. 
Crud, da; excesiv, nu. Însă mă bucur că eşti conștientă de cât 
de serioasă și de crucială este misiunea ta. Adevărul este că 
trebuie să știm cine poate face față presiunii. Toţi candidații 
vor beneficia de sprijin și ajutor sub forma expertizelor 
psihologice și a gestionării în caz de criză. E valabil și pentru 


tine, desigur. Şi, bineînțeles, vei fi remunerată corespunzător. 

Preciză o sumă care-mi înmuie picioarele pentru o secundă. 
N-aș fi obținut acea sumă nici dacă aș fi câștigat la Loteria 
Uniunii de mai multe ori la rând. 

— Și în afară de bani, de ce aș vrea să fac asta? 

Președintele afișă un zâmbet prietenesc. 

— Ei bine, Anna, ca să fiu cinstit, ce altceva ai face? 

Fie era un manipulator extrem de talentat, fie doar risca. 
Orice ar fi fost, a funcționat. Fiindcă ăsta era adevărul: slujba 
mea n-avea nicio importanță, nu mă puteam întoarce la Kyzyl 
Kum, iar pentru familia mea eram o străină. Cu banii pe care 
Președintele îi oferea, poate că aș fi luat-o de la capăt. Să plec 
în vacanţă un an. Să călătoresc cu Siri undeva unde să fie cald 
și liniște, să încercăm să ne construim o viață nouă. Sau am fi 
putut să ne cumpărăm o casă într-una dintre comunităţile 
suburbane din afara orașului, o căsuță cu grădină. Siri ar fi 
putut merge la o şcoală bună; eu aș fi putut lucra într-unul 
dintre birourile administraţiei locale, s-o iau de la școală la 
timp, să coc chifle, să-i împletesc părul. Aș fi putut fi cineva 
din nou. Să-mi reclădesc viața. Am înţeles deodată cât de 
teribil de mult pierdusem în ultimii ani și cât de aproape eram 
de a pierde absolut tot. Mi s-a tăiat respiraţia, iar în spatele 
ochilor simțeam o senzaţie ca de arsură. Am înghiţit în sec și 
mi-am ridicat privirea spre tavan încercând să împiedic 
lacrimile; să fac asta acolo ar fi fost dezastruos. 

Președintele continuă de parcă mi-ar fi citit gândurile: 

— Anna, rosti el cu o voce calmă, știu că nu ţi-a fost ușor. 
Dacă faci asta pentru mine, îți promit că nu va mai fi nevoie 
să mai faci nimic altceva pentru tot restul vieţii tale. Doar 
dacă ești de acord. 

Mă tot holbam la stucatura de pe tavan. Era de aceeași 
culoare ca și peretele; doar o umbră palidă îi sugera existența. 
Președintele aşteptă câteva secunde, ca şi cum ar fi vrut să 
vadă dacă aveam să spun ceva din proprie voință. Și apoi 
spusele lui m-au lovit ca un trăsnet: 

— Și vom lua în considerare, de asemenea, să dăm uitării 
acele... nefericite incidente din Kyzyl Kum. Din câte îmi 


amintesc n-au fost investigate serios, nu? 

Tonul lui era cald, dar vorbele cădeau ca niște lovituri. 
Trebuia să-mi fi dat seama ce urma și totuși m-a luat pe 
nepregătite. Am încercat să-mi recapăt controlul asupra 
expresiei faciale înainte să întâlnesc privirea Preşedintelui. 
Ne-am uitat unul la altul câteva secunde și pe urmă am 
răspuns: 

— Trebuie să vorbesc cu familia. 

— Desigur. 

— Cât va dura misiunea? 

— Plecăm la sfârșitul săptămânii. Apoi vom rămâne pe 
insulă două sau trei zile, maximum. 

— Și după aceea? 

— Înaintezi rapoartele. 

— Și pe urmă sunt liberă? 

— Da. 

Președintele se ridică. Îmi deschise uşa și pornirăm 
împreună pe hol. 

— Am nevoie de răspunsul tău până mâine la ora 
prânzului, cel târziu. Secretara mea va păstra legătura cu tine. 

Îmi scutură mâna, strângând-o până când îmi pocniră 
încheieturile, și mă fixă cu privirea încă o dată. 

— Mă bazez pe tine, zise el. 

Apoi se răsuci pe călcâie și dispăru pe holuri, în timp ce eu 
am rămas acolo urmărind cum se depărtează. Imediat ce am 
pășit în lift, mi-am dat seama că nu mi se oferise nici măcar o 
cafea. 

M-am întâlnit cu secretarul grupului RAN câteva zile mai 
târziu, pentru a primi informaţiile de care aveam nevoie 
înainte de misiune. Era un bărbat slăbuț și scund, cu ochi 
ciudați și bulbucați și cu un nas mare. Arăta de parcă urma să 
cadă în nas cu ochii larg deschişi în orice clipă. În biroul lui 
era frig și mirosea a nicotină și gudron, așa că mi-am dat 
seama că ignora regula cu fumatul interzis și trăgea pe ascuns 
din ţigară la fereastră. Mi-a strâns mâna cu o putere aproape 
insolentă, ca și cum ar fi vrut să mi-o smulgă și s-o ia la goană 


cu ea cu tot. Secretarul se prezentă ca fiind Arvid Nordquist. 

— Oh, precum cafeaua de pe vremuri? am întrebat eu, mai 
mult ca să spun ceva. 

Se holbă la mine de parcă n-avea nici cea mai mică idee 
despre ce vorbeam. În schimb, se îndreptă către peretele mic 
al camerei dreptunghiulare și tastă codul de acces al unui 
dulap mare și gri. Scoase un ditamai teancul de hârtii și 
dosare, pe care le aruncă mai apoi pe masă în faţa mea. 

— Tot ce vei vedea aici este strict confidenţial. Informaţiile 
nu trebuie să părăsească în niciun chip această cameră și n-ai 
voie să-ți iei notițe. Dacă vrei să mergi la toaletă, trebuie să 
închidem din nou documentele în dulap. Orice informaţie cu 
care vei părăsi această cameră va fi întipărită doar în mintea 
ta; nu putem să riscăm ca vreunul dintre aceste documente „să 
iasă”, preciză el și făcu semnul de ghilimele cu degetele în aer. 

Expresia lui era una acuzatoare, ca şi cum aș fi fost deja 
vinovată de violări de neiertat ale confidenţialității. 

Următoarele ore se scurseră încet și începură cu o trecere în 
revistă făcută de secretar. Mi-a arătat hărți nautice și 
topografice, precum și desene ale unei insule foarte mici şi 
izolate numite Isola, situată chiar la capătul extrem al 
arhipelagului. Singura cale prin care se putea ajunge acolo era 
doar cu bărci private. Existau doar două structuri pe insulă: 
un debarcader și o casă principală. Dar casa principală era o 
clădire foarte neobișnuită. Pe dinafară arăta normal: două 
etaje şi un subsol, unde funcționa un centru medical, însă casa 
era în aşa fel construită, încât nu se putea cuprinde cu ochiul 
dintr-o privire. Erau coridoare mici care făceau legătura între 
camere și înalte cât să poată sta o persoană în picioare. 
Secretarul mi-a explicat că în fiecare perete erau orificii mici. 
Pe acolo se putea observa ce se întâmpla în casă. 

— Deci ăsta este motivul pentru care mi s-a dat misiunea 
asta, fiindcă n-aţi găsit pe altcineva suficient de slab? 

Am vrut să fie o glumă, însă secretarul mă privi sec şi apoi 
continuă să prezinte schițele. M-a străfulgerat un gând și am 
întrebat: 

— N-ar fi mai ușor dacă s-ar folosi camere de supraveghere 


decât să mă strecor prin spaţiile dintre pereţi? 

Secretarul clătină din cap. 

— Preferăm să nu rămână niciun fel de documentaţie de pe 
urma acestui tip de misiuni. Desigur că înregistrările pot fi 
şterse sau ţinute sub cheie, dar la fel de bine pot fi și uitate 
din întâmplare sau nu. 

Arătă către o zonă hașurată de sub subsol. 

— Iar sub centrul medical este o anexă: Nivelul Strategic. 
Aici îți vei petrece nopţile și vei redacta rapoartele când vei fi 
„moartă”. Doctorul şi cu tine sunteți singurii care veţi avea 
acces la această parte a casei. 

— Cine este doctorul? 

Secretarul zâmbi pentru prima oară. 

— Katerina Ivanovici, medic și expert în psihologia traumei 
la Colegiul de Apărare. Îți pot spune că este o persoană de 
foarte mare încredere și a lucrat îndeaproape cu proiectul 
RAN încă de la început. Te afli într-o companie foarte bună. 

Judecând după expresia secretarului, avea mult mai mare 
încredere în ea decât în mine. 

— Uşa Nivelului Strategic se deschide și se închide cu un 
cod, continuă el. Găsești codul în plicul ăsta. Doctorul și cu 
tine sunteţi singurele persoane care aveţi acces la el. Fă bine și 
memorează-l. Repet, fără notițe, zise el și se ridică. Te las aici 
să-ți faci temele. Mă voi întoarce în câteva ore. 

Secretarul părăsi camera. M-am așezat și m-am holbat la 
hărțile nautice, la hărțile topografice și la schițele din fața 
mea, întrebându-mă în ce m-am vârât. 

În seara dinaintea plecării am mers să-mi iau la revedere de 
la Nour și Siri. Apartamentul lui Nour era pe o stradă îngustă 
din cea mai veche zonă a Stockholmului. Cartierul Olof Palme 
era aproape singurul care supraviețuise demolării. Eram 
bucuroasă în sinea mea că partea aceasta a orașului nu fusese 
năruită și nivelată, chiar dacă n-aș fi spus niciodată asta cu 
voce tare. Lui Nour i se permisese să preia apartamentul 
bunicului când a revenit în Bosnia, care ieșise din Uniune 
după Războiul Balcanic. Asta se întâmpla după ce începuse să 


se construiască serios în suburbii și, ca urmare, erau 
străbătute de trenurile expres la intervale de cinci minute. 
Viaţa în oraș începuse deodată să pară mizerabilă și așa ne-am 
trezit cu realitatea ciudată în care aproape singurii oameni 
care locuiau în apartamentele vechi și frumoase din partea 
veche a orașului erau imigranți asemenea bunicului. Și Nour 
acum. 

Am intrat pe uşa principală și am urcat pe scările înguste și 
inegale. Treptele din piatră erau tocite și ușor înclinate, ca 
niște calupuri de săpun. Era un adevărat mister cum de reușea 
Nour să urce scările cu cârja ei. Am întârziat ca de obicei, iar 
Nour deschise uşa cu o expresie severă. 

— Nici nu credeam că mai apari, spuse ea în timp ce mă 
lăsă să intru în hol. 

— De ce să nu vin? 

Mi-am scos pantofii şi i-am lăsat lângă ghetele de iarnă ale 
lui Siri, care erau aranjate frumos sub haina ei. Ghete negre, 
micuţe, cu blăniță albă. Păreau noi și scumpe. M-am gândit s- 
o întreb pe Nour cât au costat şi să mă ofer să plătesc, dar m- 
am abținut. Nour intră în bucătărie fără să-mi răspundă la 
întrebare și începu să zdrăngănească vasele, în timp ce strigă 
ceva ce nu puteam înțelege. 

— Poftim? 

— E deja în pat. Urcă și ia-ți la revedere înainte să 
adoarmă! 

Am intrat în apartament și am urcat până în fostul birou al 
lui Nour. Fuseseră multe astfel de birouri de-a lungul anilor, 
în toate apartamentele în care am locuit, şi nu mi s-a permis 
niciodată să intru fără să mi se dea voie. Pe ușă era un semn 
desenat cu creionul, o pisică şi flori, pe care Siri îşi trecuse 
numele în litere de-o șchioapă, multicolore. Am bătut ușor și, 
cum n-am primit niciun răspuns, am intrat. Siri era băgată în 
pat, învelită cu pătura cu bulinuţe, răsfoind o carte pe care i-o 
dădusem. Era despre un urs care începea școala. Stătea 
înconjurată de animale din pluș cu ochii din năsturei, iar pe 
peretele de deasupra patului era o poză cu noi două făcută la 
Kyzyl Kum. Două zâmbete identice; părul ei lung și negru 


lângă al meu, scurt și blond. Când am fost prima oară acolo, 
Nour a venit să mă vadă, pe vremea când slujba mea era una 
administrativă. Asta se întâmpla înainte de frig şi de refugiați, 
înainte de violențe. În următoarele mele călătorii n-au mai 
fost vizite. Nici fotografii de familie. 

M-am așezat lângă ea. Corpul i-a înțepenit imediat. 

— Vrei să-ți citesc? 

Clătină din cap, holbându-se la mine cu niște ochi mari și 
rotunzi ca de pisică. Am ezitat o clipă, apoi am întins mâna și 
i-am dat la o parte bretonul negru de pe frunte. Părul i se 
simţea un pic aspru, dar plăcut la atingere. Își ținu respirația 
pentru o secundă, pe urmă își odihni capul pe pieptul meu. 
Am cuprins-o cu braţul și am tras-o mai aproape. Am stat așa 
un moment, amândouă simţindu-ne un pic stânjenite, totuși 
savurând neașteptata apropiere pe care eu, cel puţin, nu 
voiam s-o întrerup. l-am mângâiat obrajii. Erau moi și netezi. 
Rotunzimea lor de copil din poza de deasupra patului începea 
să dispară şi puteam să-mi imaginez forma unghiulară și 
frumuseţea pe care avea să le dezvolte ca adolescentă. Brațele 
ei uscăţive se odihneau pe pătură, cu cartea în mână. Când era 
micuță, mă apuca mereu de degete, cu obrazul la sânul meu și 
inima ei lângă a mea. 

— Ştii că plec iar? 

Am simţit cum încremenește. Nu spuse nimic, doar 
încuviință scurt. 

— Plec doar pentru câteva zile, de data asta, şi după aceea 
mă întorc. Și apoi voi rămâne acasă; n-o să mai plec. 

Corpul îi era ţeapăn și nemișcat, doar degetele i se mișcau 
trăgând de un fir care ieşise din pilotă. Am continuat să-i 
mângâi obrajii. 

— Și când mă întorc, putem face o groază de lucruri 
împreună. Putem merge iar la mare, ti-ar plăcea? 

Rămase la fel de tăcută. Auzeam tonul forțat al vocii mele 
în timp ce vorbeam cu voioșie încercând să-i intru pe sub 
piele. De ce să-și fi dorit să meargă la mare cu mine? Abia 
dacă mă mai cunoștea. 

— Bun, e timpul să dormi; ne revedem în câteva zile. 


Noapte bună, draga mea! Somn ușor! 

I-am luat cartea, am învelit-o cu pătura, am sărutat-o pe 
obraz și am stins lumina. Stătea pe spate cu fața întoarsă către 
perete. Conturul corpului ei firav abia dacă se zărea de sub 
pilota încrețită. Chiar când mă pregăteam să ies din camera 
întunecată, i-am auzit vocea pentru prima oară de când 
pusesem piciorul înăuntru. 

— Mamă? 

— Ce e, scumpo? 

— Ai să te întorci? 

Am ezitat un pic. 

— Bineînţeles că am să mă întorc. Dormi, scumpo! 

În timp ce coboram scările am simţit ceva pe bărbie şi doar 
când am ridicat mâna să mă șterg mi-am dat seama că erau 
lacrimile mele. 

Am trecut prin sufragerie şi m-am oprit acolo o clipă. 
Aveam senzația că nu numai clădirea era veche; toată casa lui 
Nour arăta de parcă era desprinsă dintr-o lume de odinioară. 
Când eram mică, o decorase cu mobilă de la IKEA și Hellerau, 
exact așa cum recomanda partidul, dar, odată cu trecerea 
anilor și cu diminuarea entuziasmului ei pentru partid, casa ei 
începuse să arate ca a bunicului. Poze ale unor rude în vârstă 
luaseră locul celor cu conducătorii partidului, covoare 
orientale pe podea, cărți vechi pe rafturi. Și nu doar în 
sufragerie — cărți prăfuite peste tot. Nour zicea că atunci când 
bunicul a venit aici din Bosnia prin anii '70, pe vremea când 
ţara încă făcea parte din Iugoslavia, nu era deloc ciudat să 
vezi străini aici. Acum, abia dacă vezi așa ceva. Aproape toți 
cei care au venit aici au părăsit zona Mării Baltice după 
căderea Zidului în 1989, când disidenţii au încercat să dărâme 
zidul dintre Germania de Est și de Vest, înainte de reunificare. 
Nour şi casa ei erau o specie pe cale de dispariție în lumea 
asta. În unele privințe era bucuroasă că Siri o avea în viaţa ei, 
deşi ar fi putut să-i creeze probleme în viitor. 

Am intrat în bucătărie și m-am așezat pe unul dintre 
scaunele din jurul mesei. Nour spăla încă vasele cu spatele la 
mine. Deodată lăsă mâinile jos și se opri din treabă, însă fără 


să se întoarcă. 

— Se întreabă ce ai de gând, să știi. 

— Cum adică? 

— De ce dispari mereu. 

Am simţit cum panica îmi cuprinde pieptul și cum mi se 
trezește instinctul de a mă apăra. Am stat acolo fără să spun 
nimic o vreme. 

— Dar te are pe tine, am zis eu într-un final. 

Nour se întoarse. Ochii îi erau încercănați. Am înţeles dintr- 
odată că mai avea puţin până să împlinească şaptezeci de ani. 
Am considerat-o mereu nemuritoare, o persoană care exista 
undeva în afara timpului. Îmi aruncă o privire iscoditoare, 
apoi scoase din dulap două pahare și o sticlă de votcă și se 
așeză în fața mea, puse paharele în fața noastră și turnă. Se 
uită la mine îndelung, de parcă ar fi vrut să-și dea seama dacă 
urma să fiu receptivă la ce voia să-mi spună. 

— Nu te înfuria, rosti ea în cele din urmă. 

— De ce să mă înfurii? 

— Din cauza a ce urmează să te întreb. 

— Păi, nu depinde de ce urmează să mă întrebi? 

— Nu glumi, e ceva serios. 

Continuă să mă privească. 

— Bine, întreabă. 

Nour ridică paharul, luă o înghițitură zdravănă și lungă și 
apoi îl puse la loc. 

— Te întorci? 

— Plec pentru două sau trei zile și pe urmă... 

Nour clătină furioasă din cap. 

— Nu, nu, nu, nu asta am vrut să zic. Vreau să zic, o să te 
întorci teafără? 

M-am holbat la ea până când și-a mutat privirea spre 
fereastra întunecată. Niciuna din noi nu spuse nimic vreme 
îndelungată. În cele din urmă, Nour începu să vorbească din 
nou cu vocea scăzută: 

— Acolo, sus, doarme o fetiță care nu știe dacă are o 
mamă. Şi, deși nu vorbește despre asta, o macină. Eu îmi dau 
seama de asta, chiar dacă tu nu. 


— Dar te are pe tine, am repetat eu aproape fără vlagă, de 
parcă aș fi rostit o mantră. 

Nour continua să privească pe fereastră cu încăpățânare. 

— Însă problema este că nu sunt mama ei. Eu sunt mama 
ta. Și se întâmplă că și eu vreau să știu dacă... 

Se opri în mijlocul propoziției. Am văzut-o înghițind în sec. 

— Să ştii ce? 

— Dacă te vei întoarce teafără. Dacă îți doreşti să trăieşti. 

O lacrimă îi cobori pe obraz, însă n-o șterse. 

— Fetița mea, rosti ea cu vocea stinsă și privirea încă 
întoarsă. 

Nu-mi dădeam seama dacă vorbea despre mine sau despre 
Siri. Mi-am golit paharul dintr-o înghițitură și urechile îmi 
țiuiau. Apoi m-am ridicat și m-am apropiat de Nour, care încă 
stătea țeapănă, privind pe fereastră. Am sărutat-o apăsat pe 
creştet; i se vedeau rădăcinile albe, ceea ce o făcea să arate de 
parcă ar fi purtat o perucă. 

— Ne vedem în câteva zile, Nour. 

Am ieșit pe hol, mi-am îmbrăcat haina, mi-am încălțat 
ghetele şi am luat-o în goană pe scări până afară în stradă, 
unde am vomitat într-un tomberon. 

A doua zi dimineață, am plecat de acasă înainte să se 
lumineze de-a binelea. La marginea trotuarului din fața 
apartamentului meu mă aștepta un taxi. Fulgi mici de nea 
dansau în aer, în timp ce șoferul se opintea şi punea bagajele 
în portbagaj. M-a cuprins brusc un imbold de a mă întoarce și 
de a fotografia clădirea în care locuiam, de parcă urma să plec 
pentru o lungă perioadă de timp. 

Taxiul părăsi oraşul îndreptându-se către uriașele docuri 
industriale; șerpui printre depozite și containere stivuite 
înainte să oprească la un debarcader cu porţile ferecate. 
Şoferul îmi scoase bagajele din portbagaj şi le lăsă pe jos, dar, 
înainte ca măcar să-l întreb dacă trebuia să plătesc sau să 
semnez vreo chitanță, se urcă înapoi în maşină și plecă. Am 
rămas acolo singură, întrebându-mă ce ar fi trebuit să fac, pe 
urmă am văzut un bărbat în uniformă apropiindu-se de 


dincolo de poartă. Fără vreun cuvânt, descuie lacătele care 
țineau lanţurile groase în jurul porților și mă lăsă să intru. 
Uitându-mă în jur, am descoperit că pe unul dintre stâlpii 
înalți ai porții era montată o cameră de supraveghere și am 
presupus că astfel au știut că sosisem. Zăpada albă acoperise 
pământul ca un strat subțire de zahăr pudră. În timp ce 
mergeam pe chei am întors capul ca să-mi privesc urmele 
pașilor. Erau deja acoperite de zăpadă. 

Acostată la capătul îndepărtat al cheiului era o barcă 
militărească de culoare cenușie, cu motor, şi pe dana de 
acostare am recunoscut silueta uscățivă a secretarului. Lângă 
el stătea o femeie despre care am presupus că era doctorita, 
Katerina Ivanovici. Era mai tânără decât mine, mai mult decât 
m-aș fi așteptat, cu părul blond, strâns într-un coc și ochi 
negri strălucitori; purta haine practice şi lejere și de un umăr 
avea atârnat un rucsac făcut dintr-o țesătură rezistentă. În 
ciuda orei mult prea matinale, a frigului și a zorilor ceţoși, 
părea energică, un lider colonist care se îndrepta spre noi 
aventuri în munți. În contrast, liniile lăsate pe fața mea de 
stres și de lipsa de somn nu arătau deloc o persoană vioaie. 
Când m-am prezentat, mi-a scuturat mâna cu o oarecare 
fermitate. 

— Bună, Anna. Sunt Katerina. Spune-mi Katja. 

Mă privi fix în ochi și felul în care-mi repetă numele când 
m-am prezentat indica faptul că era obișnuită să le inspire 
rapid încredere necunoscuţilor. Un fel de strângere de mână 
secretă pentru doctori, psihologi și preoți. M-am întrebat cu ce 
o aveau la mână, din moment ce a acceptat misiunea. 

Secretarul îşi stinse ţigara pe chei și-și strânse haina gri. 

— Păi, bănuiesc că e vremea să urcăm și să punem la punct 
detaliile călătoriei. Ne va lua câteva ore, așa că aș sugera să ne 
apucăm de treabă cât mai repede. 

Ambarcațiunea avea sub punte două cabine. Una era mare, 
cu canapele de piele maronie prinse de perete, iar dincolo de 
ea era o alta, cu cușete înguste suprapuse. Secretarul făcu un 
semn din mână, iar Katja și cu mine ne-am așezat una lângă 


cealaltă pe una dintre canapele. Ne-a servit cu cafea de la un 
aparat fixat în perete. Avea gust de ars și o aromă ciudată, iar 
paharul din carton părea atât de subțire, încât aveai impresia 
că trebuia să golești repede conţinutul, altfel s-ar fi dizolvat. Și 
totuși, era cafea și era caldă. Am sorbit, mult prea mult, și mi- 
am fript limba. Între timp, secretarul sufla cu buzele subțiri în 
cafea de parcă ar fi încercat să cânte la un n-ai diform. Apoi se 
așeză și începu să vorbească: 

— M-am gândit să vă reîmprospătez memoria revizuind 
strategia pentru colaborarea voastră pe insulă. Anna, te vei da 
drept unul dintre pretendențţii postului din grupul RAN. Katja, 
n-ai un rol anume, vei fi tu însăţi, un doctor, cineva disponibil 
ca un fel de prim ajutor pe insulă, pentru cazul în care s-ar 
simți cineva rău, de exemplu, sau să aibă cine știe ce accident. 
Aceeași justificare este valabilă și pentru centrul medical de la 
subsol - care poate oferi ajutor în situații de criză, din 
moment ce o intervenţie de salvare ar necesita timp. La urma 
urmelor, nu vrem să părem iresponsabili, spuse el, pesemne 
fără a fi conștient de ironie. Testul de stres va dura patruzeci 
şi opt de ore. În mijlocul nopții, tu, Anna, vei fi „ucisă”, 
preciză el făcând semnul ghilimelelor în aer. Katja te va 
anestezia şi-ţi va da și un relaxant muscular, ca nu cumva să 
ai mișcări reflexe. Și Katja, tot tu vei fi cea care va „descoperi” 
mai târziu „crima”... 

Nu se deranjă nici măcar să lase jos mâinile între cuvinte. 

— ... şi vei trimite după unul dintre ceilalți, care să fie 
martor la ceea ce s-a întâmplat. Va trebui să ne asigurăm că 
martorul este drogat bine la momentul respectiv, astfel încât 
să nu fie prea atent. Apoi, Anna, vei fi pusă într-o ladă 
frigorifică din centrul medical înainte să te examineze 
altcineva. Lada frigorifică va fi sigilată și vom spune că doar 
Katja este cea care are codul. În realitate, o vei putea deschide 
dinăuntru, ca să poţi ajunge atât la centrul medical, cât și la 
Nivelul Strategic. Imediat ce efectele medicamentului vor 
trece, îți vei croi drum prin gaura din podeaua lăzii frigorifice 
către Nivelul Strategic. După aceea va urma atenta observare 
și evaluare și când timpul va fi scurs, vom veni și-i vom lua pe 


candidaţi și pe voi două, iar participanţii vor afla la ce au luat 
parte pe barcă în drum spre casă; vor fi îngrijiţi de echipa 
noastră. Tu, Anna, ne vei da informaţiile generale și vei numi 
candidatul. Aveţi întrebări? 

Mi-am dres vocea înainte de a deschide gura, temătoare să 
nu fi rămas fără glas după lungul discurs al secretarului; în 
același timp, mă gândeam cât de onestă puteam fi. Secretarul 
nu era Preşedintele, n-avea aceeași putere, chiar dacă mai 
mult ca sigur era în subordinea lui directă. Poate că-mi 
puteam permite câteva întrebări critice, la urma urmelor. 

— Deci nu veți debarca până când nu vor fi trecut cele 
patruzeci și opt de ore, indiferent ce s-ar întâmpla? 

— Corect. 

— Așadar, ce se va întâmpla dacă cineva nu reacționează 
prea bine? Dacă cedează careva? 

Secretarul o privi cu subînțeles pe Katja, care se oferi să 
răspundă: 

— În acest caz, sunt câteva soluţii la care putem apela. Prin 
urmare, nu trebuie să-ți faci griji. 

— Ce fel de soluţii? 

Katja ezită. 

— Mai presus de toate, soluții farmaceutice. 

— Deci planul vostru este să drogăm, pur și simplu, pe 
oricine are o cădere nervoasă până când exercițiul ia sfârşit? 
Cât de bine se potriveşte tactica asta cu etica ta medicală, 
Katja? 

Doctoriţa păru stânjenită; un mic rid se ivi între ochii ei 
mici și închiși la culoare. 

— Bineînţeles că problema poate fi dezbătută pe marginea 
ambelor variante, totuși în zilele noastre beneficiem de niște 
medicamente extrem de bune și eficiente pentru anxietate, 
care pot fi folosite în momente de criză, așa cum tu însăţi ar 
trebui să fii foarte conștientă de asta, dat fiind timpul petrecut 
în Kyzyl Kum. Am înțeles bine? 

Întrebarea fu pusă într-un sens larg, însă tot îmi făcu 
greață. Era clar că știa mai multe despre mine decât știam eu 
despre ea. Am decis să las problema deoparte, așa că am 


ridicat din umeri. 

— Păi, nu sunt eu cea responsabilă de partea medicală, deci 
las asta în grija ta. 

— Minunat! exclamă secretarul. La urma urmelor, 
cooperarea dintre voi două este o condiție necesară pentru 
succesul acestui experiment. 

Nu m-am putut abţine, deși abia decisesem că nu era 
problema mea. 

— Şi ce se întâmplă dacă nu va fi un succes? 

Secretarul oftă, extrem de deranjat. 

— Vom gestiona problema asta când va fi cazul. Ceea ce 
mă îndoiesc că se va întâmpla. Normal că ne-am pregătit 
meticulos și știm ce facem. Acum, vă sugerez să încercaţi să vă 
odihniți; e posibil să nu prea aveţi parte de odihnă în 
următoarele câteva zile. În cabină sunt paturi, dacă vreţi să 
dormiți; dacă nu, puteţi sta aici, sunt reviste și câteva canale 
TV. 

M-am ridicat și am intrat în cabină, unde erau patru paturi 
pregătite. M-am chircit în cel de jos de pe partea stângă, dar 
fără să pot adormi. În cele din urmă, am coborât și m-am 
alăturat secretarului, care era aplecat deasupra mai multor 
hârtii. Când m-a văzut, le-a acoperit din reflex cu mâna, 
asemenea unui școlar, de parcă aș fi încercat să copiez la 
vreun test. M-am așezat în fața televizorului și am găsit un 
canal care transmitea toate episoadele vechi ale unui serial 
occidental care-mi plăcuse pe vremea când eram mai tânără. 
Pe la începutul anilor '90, când mai existau canalele TV 
capitaliste, iar noi nu eram încă pe de-a-ntregul un stat din 
Uniune, serialul fusese ridicol de popular în rândul populaţiei 
tinere și fusese o adevărată zarvă când partidul decisese să-l 
întrerupă. Prin urmare, televiziunea de stat a cumpărat toate 
drepturile și era o adevărată tradiție ca serialul să ruleze pe 
unul dintre canale, an de an. Nour îmi povestise, cu un 
dezgust foarte prost mascat, că serialele americane și cele 
britanice erau difuzate în mod constant înainte. Acum însă, 
ăsta era aproape singurul transmis. 

Secretarul îmi scutură umărul, deloc delicat, în mijlocul 


unei scene înduioșătoare în care Ross și Rachel se despărțeau 
din nou din cauza unei neînțelegeri. Nu-l auzisem 
strecurându-se în spatele meu, așa că am tresărit în scaun. 

— Ajungem în cincisprezece minute; poate vrei să urci. 

M-am îndreptat cu intenția de a mă ridica în picioare. 
Brusc, m-a cuprins un sentiment de groază atât de puternic, 
încât aproape că simțeam că mă ia cu amețeală. Am rămas 
țintuită pe scaun, întrebându-mă: „De ce, de ce am acceptat 
misiunea asta?” Desigur, eram obișnuită cu neplăcerile din 
Kyzyl Kum, unde situaţiile adeseori treceau de la neprevăzut 
și ameninţare la groază teribilă, însă nu mă întrebasem 
niciodată de ce mă aflam acolo și cărui scop serveam. Dar mă 
întrebam în acel moment, în cabină: Cum de m-am lăsat 
convinsă să mă implic în așa ceva? 

Mi s-a trezit din nou instinctul de apărare, stare prin care 
trecusem de multe ori în ultimele zile: aveam nevoie de bani, 
de slujbă şi, mai mult decât orice, îmi doream ca rapoartele 
din Kyzyl Kum să dispară. Nu prea aveam ce pierde, 
dimpotrivă, doar de câștigat. Mi-am repetat asta de câteva ori, 
însă grijile n-au dispărut, dar m-am calmat suficient de mult 
cât să-mi încalț pantofii, să-mi trag haina pe umeri, să-mi iau 
bagajele și să urc pe punte. 

Katja stătea deja lângă grilaj, alături de secretar. M-am 
așezat de cealaltă parte a ei și mi-am încheiat haina până sus. 
Vântul mării cenușii sufla cu putere, iar părul îmi flutura în 
toate direcţiile. 

— lată, Isola! strigă secretarul arătând către un punct de la 
orizont. 

Încet, punctul prindea contur, căpătând nuanţe şi detalii. 
Apropiindu-ne de țărm, mi-am dat seama că prejudecățile 
mele mă făcuseră să-mi imaginez locul total greșit. În mintea 
mea, insula arăta amenințătoare și militaristă. În schimb, ce se 
dezvăluia în fața mea era o insulă cu contururi neregulate din 
arhipelag, cu ceva care arăta ca o casă parohială pe partea 
stângă. Construcția nu era nici prea mare, nici impresionantă, 
însă stâncile țâșneau direct din mare, astfel încât insula 


semăna cu un tort făcut din piatră și iarbă. În capăt se afla un 
chei cu o scară metalică urcând pe stâncă și am înţeles că era 
indispensabil pentru acostarea bărcii. Stâncile erau mai înalte 
şi mai abrupte decât păreau la o primă vedere şi pietre 
rotunde ieșeau din apă chiar și în apropierea țărmului. Dacă 
n-ar fi fost cheiul, ar fi fost imposibil să ne apropiem de insulă 
și mă întrebam cum au reușit primii vizitatori să acosteze 
acolo, ca să nu mai vorbesc de cum au construit o casă. 

Am acostat la debarcader, iar secretarul se cățără imediat 
pe scara care urca pe peretele stâncii. Părea stresat. 

— Ar fi minunat dacă ne-am putea grăbi un pic, strigă el 
către noi două, cu o voce ascuţită și încordată, ca să acopere 
vuietul vântului. Cealaltă barcă vine din urmă și vreau să vă 
arăt partea clădirii la care doar voi amândouă veţi avea acces. 

Am înghiţit în sec şi am încercat să nu privesc în jos în timp 
ce urcam pe peretele vertical. Ninsoarea se transformase într-o 
ploaie deasă și măruntă care făcea ca treptele scării să fie 
alunecoase. Am blestemat tălpile netede ale încălțărilor mele 
pe când priveam cum Katja, încălțată cu ghete de drumeţie cu 
şanţuri adânci, urca fără probleme treptele deasupra capului 
meu. Până să ajungem noi sus, secretarul se îndrepta deja 
către casă, iar Katja și cu mine l-am urmat ascultătoare; felul 
în care mergea, vioi, sugera că alerga vara și schia iarna, în 
vreme ce eu mă târșâiam ca o adolescentă îndărătnică. 
Apropiindu-ne de casă, mi-am dat seama că primele mele 
impresii fuseseră la fel de înșelătoare. În ciuda fațadei banale, 
era totuși ceva amenințător la locul acela. Poate că de vină 
erau proporţiile. Arăta prea mare. Etajele erau mult prea sus 
unul deasupra celuilalt; ferestrele păreau să fie prea 
distanțate. M-am gândit că o fi fost din cauza spaţiilor dintre 
pereţii fiecărei camere, cele care aveau să-mi permită să mă 
mișc în libertate și să-i observ pe toți, în timp ce ei erau 
complet neștiutori în legătură cu acest aspect. Mi-am dat părul 
umed de pe frunte şi am grăbit pasul, aproape alergând ca să-i 
ajung din urmă pe Katja și pe secretar. 

— La ce anume a folosit locul ăsta, inițial? 

— La evaluări, răspunse scurt secretarul. 


— Ce fel de evaluări? 

— Cum este cea de acum. Oameni aflați în situații delicate. 

— Deci casa asta a fost amenajată ca să puteţi spiona în 
voie? 

Mă privi peste umăr. 

— Întotdeauna sunt oameni care-și ascund slăbiciunile şi 
există mereu momente și locuri în care acest aspect îi poate 
afecta pe alții, răspunse el. Mai bine să-i descoperim înainte să 
poată face vreun rău. Exact scopul misiunii noastre. 

Grăbi pasul ca să sugereze clar că discuţia era încheiată, 
urcând cu greu dealul. Dar eu nu mă dădeam bătută. 

— Chiar aveţi atât de multă încredere în judecata mea încât 
să fiți satisfăcuţi de orice voi avea de spus? 

— Păi, nu ești doar tu, zise secretarul aruncând o privire 
drăgăstoasă către Katja Ivanovici, care, plină de diplomaţie, 
rămase câțiva metri în urmă pentru a nu ne asculta 
conversaţia. Amândouă veți înmâna câte un raport, continuă 
el, și sunt convins că, una peste alta, după ce vom lua în 
considerare ambele puncte de vedere, vom avea un volum 
satisfăcător de informaţii pe care să ne bazăm deciziile în 
etapa următoare a procesului de recrutare. 

Merse și mai iute, punând ceva distanţă între noi în timp ce 
se grăbea către casă. 

— Aici te vom pune când vei fi „moartă...” 

Secretarul bătu cu mâna pe o ladă frigorifică într-o cameră 
din interiorul centrului medical de la subsol, care, dacă mai 
contează, arăta ca un mic spital militar de companie. Excelent 
pentru îngrijirea de spintecături, dislocări, sângerări și 
excoriații. Mai puţin potrivit pentru căderi nervoase induse de 
stres. Multe dintre produsele farmaceutice rânduite pe rafturi 
îmi erau familiare datorită transporturilor medicale care 
veneau la Kyzyl Kum. Poate prea familiare. Diferite tipuri de 
analgezice, de medicamente împotriva anxietăţii și sedative 
stăteau aliniate pe rafturi. Mi-am întors privirea în timp ce ni 
se prezenta totul gândindu-mă la „soluţiile farmaceutice” 
despre care Katja Ivanovici vorbise mai devreme. 

Pe urmă m-am uitat cu atenţie la lada frigorifică. Brusc, 


secretarul sări deodată în ea și se întinse pe fundul ei, cu 
mâinile strânse la piept. Arăta ca Nosferatu. 

— ... şi apoi trebuie să faci asta! 

Secretarul apăsă pe un buton ascuns în perete și se deschise 
silențios o trapă în podeaua lăzii frigorifice, exact la picioarele 
lui. Cu o mișcare surprinzător de sprintenă, se răsuci pe burtă 
şi cobori în gaură cu picioarele înainte. 

— În regulă, mă poţi urma! 

Katja și cu mine ne-am uitat una la alta. 

— Doamnele înainte, am spus eu. 

Katja mă privi confuză, apoi coborî ascultătoare. Am 
urmat-o. Și când am ajuns în anexă, am rămas cu gura 
căscată. 

— Bine ați venit la Nivelul Strategic! zise secretarul. 

Era un loc cu adevărat remarcabil. Lumina era obscură și 
gălbuie, așa cum îmi imaginam că trebuia să fi arătat lumina 
lămpilor cu gaz pe vremuri. Mobilierul și echipamentele 
păreau și ele vechi, ca o staţie de telegraf din prima jumătate 
a secolului XX. Lemn închis la culoare, aramă strălucitoare, 
piele verde uzată. Tavanul era un pic cam jos, ca al unui 
submarin, și m-am încovoiat, deși nu era chiar nevoie. 
Imaginile de pe monitoare erau în alb și negru și arătau 
fiecare încăpere a casei prin intermediul unor camere de 
supraveghere care păreau a fi montate pe tavan. M-am întors 
spre secretar. 

— Parcă spuneai că nu sunt camere. 

— Camerele astea nu sunt legate la un echipament de 
înregistrare. Sunt prea vechi ca să fie adaptate la tehnologia 
modernă. După cum am menţionat, nu vrem să ne asumăm 
riscuri cu documentarea. Poţi vedea doar ce se întâmplă într- 
un anumit moment, însă sunetul nu funcționează și, ca să fiu 
sincer, nici calitatea imaginii nu-i cine știe ce. Camerele sunt 
mai mult de formă. Din experiența noastră, vei putea observa 
mai bine dacă o faci direct. 

— Adică trăgând cu ochiul prin pereţi? 

— Observând într-o manieră profesionistă, răspunse 


secretarul cu reproş în glas. Și nu-ți face griji în privința 
electricității, chiar dacă va fi vreo întrerupere de curent pe ici, 
pe colo, totul aici funcționează pe baza unui generator 
propriu. 

Merse într-un colț al camerei și trase într-o parte o 
draperie. În spatele ei era o mică galerie. Un frigider, o 
chiuvetă și un pat mic înghesuite în mai puţin de patru metri 
pătraţi, atât de mici, încât lăsau impresia că ar fi fost făcute 
pentru copii. M-am gândit la cei care fuseseră acolo înaintea 
mea. Zile și nopți fără lumina soarelui, cu ochii ațintiți asupra 
vieții altora. Documentarea, tăcerea. Micuța galeră era 
cufundată în singurătate. 

Secretarul continuă să ne arate Nivelul Strategic. Un dulap 
montat în perete plin cu conserve. O cutie de lămpi cu gaz și 
rachete de semnalizare. Analgezice ușoare și bandaje. Și apoi, 
lângă treptele pe care coborâserăm, o ciudată ușă îngustă din 
lemn închis la culoare, ca un portal de intrare într-o altă 
dimensiune, din povești. 

— Așa ai acces la restul casei. 

Secretarul îmi dădu o lanternă care proiecta o rază roșie 
difuză, asemenea unei lumini de veghe, şi-mi făcu semn să 
intru. Era un spaţiu strâmt, cu tavanul jos. Urcând scările 
abrupte, m-am lovit cu capul de tavan, iar coapsele mi se 
hârșâiau de pereţi. Pereţii, tavanul și podeaua erau tapetate cu 
un material ca o spumă, în care picioarele mi se adânceau și 
care estompa orice zgomot pe care-l făceam când mă mișcam. 
Era ceva neobișnuit în a merge silențios. Secretarul era chiar 
în spatele meu. Deodată, am ajuns la draperie. M-am întors și 
i-am băgat secretarului raza roșie direct în ochi. Arăta ca un 
craniu. 

— O draperie înseamnă o cameră nouă, mormăi el. Dacă 
pipăi pereţii, vei găsi trape glisante care acoperă orificiile. Le 
tragi şi poţi privi în camere. Doar asigură-te că stingi lanterna 
înainte. 

Am luminat peretele, am găsit o trapă la nivelul ochilor, am 
închis lanterna și am deschis trapa. 


Mă holbam prin două orificii mici în salonul de lângă scara 
principală. Era ciudat să stau acolo în întunericul dens care 
mă înconjura și să mă uit în cealaltă cameră scăldată în 
lumină naturală. Mă simţeam ca o fantomă. Secretarul îmi 
vorbi în ureche: 

— Sunt difuzoare în fiecare cameră, așa că poți auzi 
conversațiile destul de bine. Dar, desigur, dacă oamenii încep 
să şoptească sau să vorbească încet unul cu altul, va fi mult 
mai greu. 

Am aprins din nou lanterna și am mai urcat câteva trepte 
până în dormitoare. Doar atunci am înţeles că aveam să văd 
absolut tot. Erau trape glisante și în dormitoarele echipate cu 
paturi și şifoniere, ba chiar și băi. 

— Este crucial să-i poți observa permanent, adăugă 
secretarul, ca și cum îmi simţise aversiunea față de ideea de a 
observa un necunoscut la baie. 

— Oamenii au tendința să se simtă mult mai în siguranță 
aici. Aici își dezvăluie adevărata fire. 

Am ridicat din umeri în întuneric, de parcă aș fi vrut să-i 
arăt că nu-mi păsa, chiar dacă gândul de a spiona oameni 
când se aflau pe WC mă făcea să mă simt ca un șobolan. 

— Să ne întoarcem. Am văzut suficient. 

I-am dat lanterna, el făcu o piruetă, iar eu am urmat lumina 
roşie obscură pe scări şi înapoi în galeria subterană unde urma 
să-mi petrec următoarele zile după ce aveam să fiu „ucisă”. 

În cameră, secretarul scoase schițele etajului pe care le 
văzusem în biroul lui. De data aceasta, dormitoarele erau 
numerotate de la unu la șapte: șase la etaj și unul la parter. 
Cel din urmă era rezervat persoanei care avea să fie trezită în 
mijlocul nopţii pentru a confirma „moartea” mea. Nu era încă 
nicio listă de nume care să indice cine va sta în fiecare 
cameră. Am recapitulat diferitele etape ale planului încă o 
dată. Unde aveam să fiu „ucisă” şi descoperită (în bucătărie), 
în ce loc urma să fiu dusă (în lada frigorifică) şi cum îmi voi 
continua misiunea mai târziu. Am fost întrerupți când 
telefonul prin satelit al secretarului începu să sune. Răspunse, 


mormăi scurt și apoi închise. 

— Ceilalți sunt pe drum. Vom merge să-i întâlnim. 

Am luat-o pe scările înguste și am ieșit prin deschizătură, 
închizând-o cu atenţie, pe urmă am ieşit pe ușa principală și 
am mers până la marginea stâncii, deasupra scării și a 
debarcaderului. Dedesubt se vedea o ambarcaţiune, un pic 
mai mare decât cea cu care veniserăm, care tocmai acostase la 
debarcader. Prima persoană care urcă pe scară fu însuși 
Președintele, îmbrăcat într-un costum bleumarin de marină și 
încălțat cu pantofi lucioși. 

Se zice că romanii n-au aflat niciodată trucul pe care grecii 
îl foloseau atunci când le-au copiat arhitectura templelor: 
elenii le construiau cu piloni care se îngustau în vârf și cu 
planuri orizontale arcuite, astfel încât templele păreau ușoare, 
ca și cum aproape că pluteau. Romanii și le construiau într-un 
mod logic, cu linii drepte, care lăsau impresia că templele 
urma să se prăbușească în orice moment sub propria greutate. 
Așa arăta Președintele îmbrăcat cu haina lui groasă. Ca un om 
care urma să fie strivit sub propria greutate. Secretarul îl 
întâmpină imediat, îi scutură mâna energic și schimbară 
câteva vorbe. Preşedintele încuviință scurt cu o mișcare din 
cap către Katja în timp ce se mută lângă noi, făcându-le loc 
celorlalți, care urcau în spatele lui. 

Prima persoană care urcă fu o adevărată surpriză pentru 
mine. Era o femeie trecută de cincizeci de ani și, deși n-o 
cunoşteam, fața ei îmi părea foarte familiară. Franziska 
Scheele era una dintre cele mai cunoscute gazde de emisiuni 
TV din ţară; lucra de mai mulți ani pentru unul dintre multele 
posturi de televiziune de stat. Din câte îmi aduceam aminte, 
fusese gazda celei mai urmărite emisiuni politice din ţară; era 
difuzată duminica seara și probabil că intervievase fiecare 
politician important al Uniunii. Părea mult mai fragilă în 
realitate decât pe sticlă: era înaltă și slabă ca un adolescent și 
drăguță, însă pe fața ei se vedea că vicisitudinile vieții își 
puseseră amprenta. 

Părul negru era prins la spate într-un coc, lăsându-i fruntea 


liberă, așa cum îl avea de fiecare dată când apărea pe ecran, și 
purta o haină lungă de un verde-închis cu guler din blană; 
părea să fie făcută la croitor, călduroasă și uscată, de parcă 
era destinată pentru o vânătoare pe o moșie. Când puse 
piciorul pe ultima treaptă a scării, întinse o mână lungă, 
acoperită cu inele și cu o manichiură impecabilă, într-un gest 
care sugera să fie ajutată, ceea ce secretarul și făcu. 

A doua persoană care urcă fu un bărbat cam de aceeași 
vârstă cu Franziska Scheele. Hainele lui păreau scumpe și 
neprotocolare: pantofi sport colorați, o șapcă, blugi de import 
și un fel de vestă din fâș, omul semănând cu un prinț consort 
din vechea Europă de Vest. Și fața lui era extrem de familiară, 
dar mai greu de identificat. Am presupus că era vreun 
afacerist; aveam impresia că-i văzusem fotografia în paginile 
roz-somon, la secțiunea financiară a ziarelor cotidiene. 

Al treilea bărbat era în vârstă, peste șaptezeci de ani, și m- 
am trezit întrebându-mă pentru ce fel de poziţie ar fi putut 
oamenii aceia să concureze dacă era luat în considerare unul 
dintre candidați trecut de vârsta de pensionare și abia urcând 
pe scară. Însă când mi-a scuturat mâna, a făcut-o energic, 
tinereşte. Părul lui alb şi fața brăzdată păreau să ducă 
greutatea anilor mai mult decât ochii, care erau curioși și 
limpezi. Ochii unui băiețandru. „Exact opusul meu, am 
meditat eu. Ochii mei sunt ai unei persoane bătrâne”. 

Apoi urcă încă o femeie, despre care am bănuit că era de 
vârsta mea. Părea să aibă dificultăți în a se cățăra pe scară, iar 
strângerea ei de mâna fu una fermă și directă. Îngrijită şi 
curată, cu pantofi fără toc și o coafură practică şi scurtă. Și 
imediat după ce am salutat-o, cel de-al șaptelea și ultimul 
participant la experiment urcă cele din urmă trepte ale scării 
și păși pe gazon. Am rămas ca trăsnită. 

Era Henry. 


Henry 


Am remarcat-o pe Arma Francis cu mult înainte să mă 
observe. Cam așa cred că se întâmplă de cele mai multe ori cu 
ea, oamenii o remarcă înainte ca să-i remarce la rândul ei. Așa 
sunt unii oameni, mai ieșiți din comun decât alții. Când intră 
într-o încăpere, e imposibil să nu-i vezi. Anna obișnuia să dea 
năvală la serviciu de parcă ar fi fost mereu în întârziere și 
trebuia să alerge. Părea mereu absorbită de propriile gânduri, 
scotocind mereu în geanta mare. Mergea grăbită pe coridor, 
făcându-i pe toți ceilalți să pară că se mișcau încet. 
Întotdeauna părea că trebuia să ajungă undeva, chiar dacă era 
vorba doar de o ședință de dimineaţă, de automatul de cafea 
sau de un drum la toaletă. Biroul ei era ca un fort din hârtii, 
dosare, rapoarte și pahare de cafea pe jumătate goale și cu 
mucegai. Ea însăși stătea în mijlocul lor, ca și cum ar fi vrut să 
se baricadeze de restul biroului. 

Avea vocea ascuţită și pătrunzătoare și toţi cei din unitate o 
ştiau pe Anna, o femeie nu tocmai plăcută. Deşi era 
indiscutabil bună la ceea ce făcea, i se dusese vorba în același 
timp că avea o fire cam dificilă. Mulţi, spre exemplu, găseau 
enervant faptul că punea o groază de întrebări critice la 
fiecare întâlnire, de obicei, când aceasta era pe sfârșite, iar 
oamenii începeau să se foiască în scaune. Era de parcă nu se 
putea abține să nu pună la îndoială orice, fie că era sau nu un 
moment oportun. Comportamentul ăsta s-a agravat când a fost 
numit un șef nou, tânăr, nesigur, preocupat de propria 
persoană și carieră și nu prea interesat de ce făceam noi. Cel 
mai rezonabil lucru de făcut era să pretindem, desigur, că 
totul era în ordine și să ne vedem de treabă, însă Anna nu 
făcuse un secret din faptul că-l considera un idiot. Circulau 
zvonuri prin unitate că-și dorea ea postul de conducere, dar că 
nu-l primise, chiar dacă era mult mai competentă. C-o fi fost 
adevărat sau nu, n-am idee, cert e că ședințele unităţii 


începuseră să semene din ce în ce mai mult cu niște procese 
informale, în care Anna se proclama deopotrivă acuzator și 
judecător. 

Era ceva fariseic în felul în care analiza fiecare sugestie cu 
care venea șeful nostru, de parcă ea se considera singura care 
putea să-l înțeleagă, ca şi cum ignora că toți credeau că era un 
fraier, însă li se părea inutil, neesenţial și neplăcut să se pună 
de-a curmezișul. Și tot urmărind-o cum se arunca în bătălii 
fără sorți de izbândă, în care reușea doar să pară din ce în ce 
mai imposibilă, am început să înțeleg că nu încerca să-și dea 
aere — pur și simplu, așa era ea. Imediat ce mi-am dat seama 
de adevărata ei natură, am început s-o plac mai mult. Deși 
presupun că tot o consideram enervantă. Nu știu de ce a 
devenit interesată de persoana mea, cert e că s-a întâmplat 
aproape peste noapte. A trecut de la saluturi abia mormăite la 
a-mi căuta compania, la a iniția conversații scurte lângă 
automatul de cafea și la a alege să stea lângă mine la cantină. 
Am surprins-o de câteva ori privindu-mă foarte atentă din 
capătul celălalt al încăperii, gândindu-se, probabil, că ar fi 
putut găsi vreun soi de răspuns doar holbându-se la mine 
insistent. 

La scurt timp după ce am observat schimbarea asta, am fost 
desemnaţi pentru acelaşi proiect. N-am fost tocmai 
entuziasmat; îmi imaginam că va combate fiecare idee cu 
întrebările ei interminabile și critice și că n-aveam să facem 
nimic, dar, spre surpriza mea, am descoperit că se lucra foarte 
uşor cu ea. Zvonurile despre competența ei deosebită s-au 
dovedit a fi adevărate şi, pe deasupra, era modestă și destul de 
amuzantă. Energia ei a devenit mai puţin plictisitoare când 
era pusă la treabă și era uşor să te afli în preajma sa. Din ce în 
ce mai des, rămâneam singuri la serviciu. Nu era nicio 
problemă pentru mine să muncesc peste program, însă era 
surprinzător pentru Anna să facă asta seară de seară. Ştiam că 
avea o fetiță pe care o creştea singură, dar n-am întrebat-o 
niciodată cine avea grijă de copil seara şi nici ea n-a adus 
vreodată vorba. Când munceam împreună, absorbiți de 
sarcinile atribuite, mă foloseam adeseori de această 


oportunitate ca s-o observ. 

Umerii ascuțiți, părul scurt și blond cu bretonul lung care-i 
arunca umbre pe obraji, făcându-i palizi, verzui și ascuţiţi în 
lumina darnică a neonului. Cei mai mulți oameni simt când 
sunt priviţi, însă Anna era diferită; te puteai holba la ea cât 
voiai şi nici c-ar fi observat. Îngropată, efectiv, în hârtiile de 
pe birou, putea munci ore întregi, fără să-și piardă 
concentrarea. Dar uneori își ridica privirea și arunca un 
zâmbet cu subînțeles: „Nu-i aşa că-i drăguţ cum muncim noi 
doi aici?” Și când am intrat și eu în conflict cu șeful nostru 
insipid o dată, mi-a luat partea fără nicio reținere și fără prea 
mult tam-tam și m-a apărat nu numai în faţa lui, ci şi în fața 
întregului grup. I-am mulțumit că mi-a ţinut spatele. A ridicat, 
pur și simplu, din umeri, de parcă n-ar fi fost mare lucru 
pentru ea. Am presupus că făcusem ceva de i-am câștigat 
loialitatea, însă mă deranja puţin că nu știam precis ce anume. 

Un alt aspect care m-a uimit tot petrecând atâta vreme cu 
ea a fost că nu părea fericită. Ceea ce considerasem la început 
ca fiind nemulțumire părea să fie mai degrabă o tristețe. Am 
întrebat-o la un moment dat despre tatăl fiicei ei și privirea i 
s-a întunecat; a răspuns evaziv și tăios, ca și cum el nu făcuse 
niciodată parte din peisaj. Se pare că primea ceva ajutor din 
partea mamei sale, care se întâmpla să fie cea mai bârfită 
persoană pe la colțuri, pentru că fusese exclusă din partid pe 
motiv de neloialitate. Uneori o suna mama ei la serviciu și-ți 
dădeai seama imediat din vocea Annei când vorbea cu ea. 
Prelua apelul întotdeauna într-o altă încăpere. Revenită în 
birou, avea buzele strânse şi rareori dura mai mult de cinci 
minute până când făcea o criză și începea să toace mărunt pe 
cineva. Adeseori se îmbăta la petrecerile cu personalul, era un 
pic obositoare și doritoare de atenție. Nu-mi dădeam seama 
dacă avea o problemă cu băutura sau dacă, pur și simplu, 
trecea printr-o perioadă grea. 

N-am mai petrecut timp împreună după ce am plecat din 
unitate. O mai vedeam uneori, așteptând un tren către oraș și 


purtând mereu jachete care nu păreau suficient de călduroase. 
Și întotdeauna era cu genţile ei mari și cu părul blond la 
vârfuri, cu vântul învăluind-o, de parcă era mereu viscol acolo 
unde stătea ea. Dar nu-mi făceam niciodată cunoscută 
prezența. Lucrurile erau un pic tensionate între noi după ce 
am renunţat să fac parte din proiectul la care lucra și în care, 
ca să fiu sincer, n-ar fi trebuit să mă implic de la bun început. 
A fost o greșeală din partea mea. Când m-a luat deoparte 
prima oară pe coridor ca să-mi spună despre proiect, m-am 
gândit iniţial că şeful nostru pusese ceva la cale tocmai ca să 
scape de ea. 

Fiindcă programul era destinat eșecului. O misiune 
suicidară fără buget și fără scopuri realizabile. Calcule 
nesfârşite și acte care-ţi zdrobeau mintea. Oricine ar fi avut 
vreo urmă de mândrie profesională ar fi respins-o spunând că 
era imposibil de realizat. Mai puţin ea, se pare, care s-a trezit 
cu misiunea pe tavă. În timp ce încerca să intre în detalii, la o 
cafea în cantină, despre toate problemele care ar fi putut să 
apară, ea rupea metodic un șervețel de hârtie, până când în 
cele din urmă l-a transformat într-o grămadă de bucățele pe 
tava de plastic maroniu din fața ei, iar ochii îi străluceau că ai 
unui copil care vedea pentru prima oară un brad de Crăciun. 

— Îți dai seama, nu-i așa, că toată treaba asta se va duce, 
probabil, naibii? mă întrebase ea la un moment dat, afișând 
un zâmbet larg. 

Înfăţişarea Annei era ciudată în astfel de momente. Uneori 
părea un pic dură și urâtă, ca o statuie veche a lui Birger 
Jarli*, dar când era entuziasmată de ceva devenea de-a 
dreptul izbitoare. Stând cu ea și ascultând-o cum plănuia mari 
isprăvi, parcă eram niște copii care jucam roluri și totul era 
posibil. Entuziasmul ei era irezistibil și n-am oprit-o, deși 
ştiam, chiar și când stăteam acolo discutând planurile pe care 
le făcea pentru noi, că ele nu se vor realiza niciodată. Imediat 
ce ne-am separat drumurile în gară, luându-ne la revedere 
călduros fiecare în trenul lui de navetă, am început să mă simt 
agitat și mai târziu în acea seară i-am trimis un e-mail în care 
i-am scris ce ar fi trebuit să-i spun chiar de la început: că n- 


aveam nici cea mai mică intenţie de a face parte dintr-un 
proiect imposibil, căruia îi lipsea finanțarea. 

Desigur, n-am spus-o chiar atât de direct; în schimb, am 
inventat o scuză rezonabilă cum că n-aş fi avut suficientă 
experiență, ceea ce nu era adevărat, însă fireşte că ea n-avea 
de unde să știe asta. Am presupus că trebuia să fi durut mai 
puțin decât adevărul. În orice caz, mesajul se pare că a ajuns 
la ea, deoarece n-a mai adus vorba niciodată, dar am remarcat 
că încă avea un efect asupra ei. Părea să-și fi pierdut interesul 
față de mine. Încă se antrena în discuţii prietenoase lângă 
automatul de cafea, însă zâmbetul acela larg dispăruse. 
Începuse să mă trateze cu o răceală politicoasă. Probabil că 
era dezamăgită de mine şi de refuzul meu și, deși știam că 
luasem decizia corectă, atitudinea ei schimbată mă făcea să 
mă simt stânjenit. A fost o ușurare, într-o oarecare măsură, să 
mă distanţez de ea când mi s-a oferit postul de director al unui 
program de reabilitare în clădirile F. M-am mutat acolo și am 
renunțat la vechea unitate. 

S-a dovedit, desigur, că am subestimat-o. Când n-a mai 
vorbit despre proiect, am presupus că a abandonat ideea, însă 
n-a fost aşa. Nu la mult timp după ce am plecat din unitate, 
am aflat că a continuat cu proiectul și nu numai că reușise 
dincolo de orice așteptări, dar i se dăduse undă verde să 
meargă personal în Kyzyl Kum. Așa că, la doar câteva luni 
după ce m-am instalat la noul loc de muncă, Anna și câțiva 
experți, în mod cert aleși pe sprânceană din celelalte unități, 
au trecut granița dintre Turkmenistan și Uzbekistan. Spre 
surprinderea multora, proiectul s-a dovedit a fi un mare 
succes. Mai întâi, au fost șușoteli despre asta la nivel intern, 
apoi totul a început să iasă la iveală încetul cu încetul. Toţi 
ştiau cine era Anna Francis și vorbeau despre ea ca şi cum ar 
fi cunoscut-o personal, chiar și persoane despre care știam că 
n-o întâlniseră niciodată. Cu cât era mai multă neliniște în 
zonă, cu atât se discuta mai mult despre proiectul Annei, în 
termeni din ce în ce mai admirativi. Un jurnalist de la una 
dintre agenţiile statale de știri călătorise până acolo pentru a 


face un reportaj din tabăra de refugiați din Kyzyl Kum, unde 
Anna era detașată în calitate de coordonator. 

Au urmărit-o peste tot prin tabără: conducea jeepuri, ajuta 
copii, mustra militarii, împărțea medicamente. A fost filmată 
de la distanță în timp ce ea, o femeie singură, negocia cu o 
gherilă înarmată până-n dinţi și în prim-plan pe când îi dădea 
un măr unui bărbat sărman. Și exact ca atunci când punea 
întrebările enervante la întâlnirile noastre, era greu de spus 
dacă știa sau nu, dacă juca un rol oferindu-le jurnaliștilor ce-și 
doreau sau dacă nici măcar nu știa cât de bine se potrivea în 
reportaj. Trăsăturile ei ascuţite, părul blond, privirea 
pătrunzătoare şi, în mod deosebit, seriozitatea despre care n- 
avea habar o făceau să arate ca un arhanghel, cu un cort bătut 
de vânt în spate şi cu o eșarfă deasupra capului, ca să nu 
provoace armata locală. Jumătate din reportaj era făcut din 
secvențe în care Anna privea încruntată în zare un peisaj 
searbăd, în timp ce eșarfa îi flutura în vânt. Un povestitor cu 
vocea domoală vorbea admirativ despre cât de periculos era în 
Kyzyl Kum, despre cât de minunat era proiectul și cel mai 
mult despre Anna. O epopee eroică, pur și simplu. Era lesne 
de înțeles că partidul jubila. 

După reportajul acela, Anna Francis era mai peste tot. Un 
ziar de seară a nominalizat-o pentru un studiu intitulat 
„FEMEI CARE SUSŢIN UNIUNEA - Votaţi cea mai 
însuflețitoare femeie a anului!” și mulți oameni chiar au votat 
pentru ea. (În mod destul de ciudat, câștigătoarea a fost o 
prințesă care-și moștenise titlul inutil cu mult timp în urmă.) 
Am urmărit cu meticulozitate toate știrile despre Anna. Am 
citit tot ce era scris despre ea, am vizionat fiecare apariție la 
televizor, i-am studiat unghiurile feței pe tot felul de ecrane, i- 
am căutat numele de mult prea multe ori. În mod sigur, eram 
impresionat de ce reuşise să realizeze, dar era mai mult de 
atât. M-am trezit vânând defecte și neajunsuri, căutând vreo 
urmă de eşec, că a supărat pe careva sau că a fost măcar 
blamată în vreun articol de opinie sau în vreun editorial. Am 
descoperit, de asemenea, că petreceam foarte mult timp, în 
special noaptea când nu puteam dormi, gândindu-mă dacă am 


greșit sau nu refuzându-i oferta. Și deși de fiecare dată 
concluzionam că am luat o decizie rezonabilă, tot nu mă 
simțeam bine. Eu luasem hotărârea corectă, iar ea pe cea 
greșită, judecând după toate cele enumerate aici, şi totuși, 
într-un mod bizar, ea a fost cea care a câştigat. 

Ceva ce sunt convins că mi-a sporit interesul pentru Anna 
Francis a fost că propria carieră în serviciile publice ajunsese 
într-un punct mort de când părăsisem unitatea. Slujba mea 
nouă îmi oferea, într-adevăr, o nouă titulatură, un salariu mai 
mare și alte beneficii, dar misiunile mele s-au dovedit a fi de 
ordin administrativ, monotone, supuse regulilor și adeseori 
de-a dreptul plictisitoare. Ceea ce păruse o promovare s-a 
dovedit a fi, în realitate, o mutare pe orizontală, un pic mai 
încolo pe un coridor lung și cenușiu. Când am întrebat despre 
misiunile mult mai dinamice care-mi fuseseră promise, despre 
responsabilitatea și influența crescute, șefa mea m-a privit cu 
coada ochiului și mi-a zâmbit scurt și neutru. Am bănuit 
imediat că n-avea de gând să facă nimic în privința asta. 

Sentimentul că mă blocasem undeva pe drumul vieții mă 
afecta într-o măsură surprinzătoare. În trecut evoluasem 
constant, primind noi oportunități şi oferte, atât în domeniul 
militar, cât și în cel civil. Am muncit din greu și am avut 
rezultate. Deodată însă, lucrurile nu mai stăteau așa. 
Nemulțumirea m-a afectat fiziologic. Mai întâi, am luat în 
greutate, încet, kilogram după kilogram, şi vedeam în oglindă 
cum ascuțimea feței dispărea treptat. Fără să mă gândesc din 
ce motiv se întâmpla asta, am început să merg cu mașina la 
muncă din ce în ce mai des și să-mi petrec serile acasă. 

Toate astea au continuat până când mi-am dat seama ce se 
petrecea. Apoi mi-am revenit și m-am apucat de jogging. 
Kilometru după kilometru, seară după seară, alergam pe 
trasee din ce în ce mai largi în jurul casei. Nopți singuratice cu 
muzica dată la maximum; cartiere întunecate și goale, unde 
mai dădeai din când în când peste stăpânul vreunui câine, 
adolescenți care fumau pe ascuns în grupuri de câte trei la 
marginea pădurii și câte o mașină ale cărei faruri străpungeau 


întunericul luminând difuz strada. Kilogramele au dispărut; 
mi-am recăpătat conturul. Am început să-mi aleg cu grijă 
dieta, să citesc reţete și articole despre nutriție; am cumpărat 
mâncare sănătoasă şi-mi făceam meniuri săptămânal. 

Mi-am luat un cântar care calcula procentul de grăsime 
corporală, îmi măsurăm ritmul cardiac și cantitatea de apă din 
corp, făceam diagrame până când am ajuns într-o formă mai 
bună ca oricând, chiar mai bună decât pe vremea anilor 
petrecuţi în armată. Și totul a fost minunat până când am 
conștientizat că nu ajungeam nicăieri. Oricât de mult aș fi 
alergat, eram încă blocat în același loc din biroul meu de pe 
coridorul cenușiu. De când mi se încheiase cariera militară, 
mă concentrasem pe minimalizarea riscului de a face ceva 
care ar fi putut include implicarea mea personală. Am păstrat 
distanța ca să nu devin prea apropiat de vecini și de cei de la 
serviciu; am evitat să am animale de companie sau o familie 
sau orice alt angajament care mi-ar fi putut solicita atenția 
atunci când nu simţeam nevoia s-o ofer. Câștigam suficient de 
bine cât să-mi permit să plătesc (pe sub masă) pentru servicii 
de curăţenie, fructe proaspete și mâncare gata pregătită, 
pentru propriul meu generator pe care-l porneam ori de câte 
ori era o pană de curent și, din când în când, pentru băuturi 
importate din Vest. 

Cât mai confortabil cu putință, cât mai puţine zone de 
conflict posibil. Eram independent, fără obligaţii; nu existau 
legături sau cerințe care să mă oprească din nimic. Puteam să 
muncesc cât de târziu și de mult voiam sau să-mi petrec 
weekendul dedicându-mă hobby-urilor mele fără să se plângă 
nimeni. Am considerat întotdeauna că ăsta era un mod ideal 
în care să-ți trăieşti viața, însă dintr-odată părea că nu era 
suficient. Mă simțeam de parcă aș fi fost păcălit de cineva, dar 
nu știam de cine. 

Atunci a apărut proiectul RAN. Chiar și în timpul primei 
conversații (cu un secretar cu o voce tăioasă și stridentă) 
părea să fie urgent. Ca un telefon pe care-l așteptam fără să 
ştiu când voi fi sunat. Când Anna îmi oferise un loc în echipa 


ei, am refuzat; eram hotărât să nu mai fac aceeași greșeală 
dacă o nouă echipă avea să vină să mă recruteze. Așa că am 
stabilit o întâlnire cu secretarul și peste câteva zile pășeam în 
holul unuia dintre cele mai bune restaurante de cinci stele din 
oraș. Purtam cel mai scump costum de import, în care speram 
să arăt cât de cât respectabil. Secretarul m-a primit într-un 
salon privat al restaurantului și a comandat pentru amândoi 
fără ca măcar să mă întrebe ce voiam să mănânc. 

— Bine, spuse secretarul, deci sunteți interesat. 

Afirmația asta mă năuci din moment ce abia dacă aveam 
cea mai vagă idee despre ce era vorba. 

— Oh, absolut. Dar, desigur, sper să aflu ceva mai multe pe 
durata acestei întâlniri. 

Secretarul făcu o față care dădea de înțeles că găsea inutilă 
întâlnirea, însă apoi trase aer în piept și începu să vorbească: 

— După cum sunt convins că aţi înțeles de la telefon, 
aceasta este o misiune de ajutorare. Veţi participa la un proces 
de recrutare foarte sensibil în calitate de observator. Nu vă pot 
da foarte multe detalii până când nu sunteți de acord. Această 
misiune se va derula în secret, într-un loc îndepărtat, într-un 
grup închis. Va implica agenţi sub acoperire și în anumite 
circumstanţe situația va fi... să spunem, tensionată? Vă vrem 
acolo ca factor stabilizator, cineva care să fie de ajutor și să 
ofere sprijin în timpul fazelor critice ale operațiunii și în 
același timp cineva care să intervină dacă situația s-ar 
schimba. V-am citit documentele și am deplină cunoștință 
despre trecutul dumneavoastră militar. Vă  preţuim 
competența. Vă este de folos, iar dumneavoastră ne veţi fi util 
nouă. 

Mă simțeam confuz. Mă aşteptam să mi se ofere o poziţie în 
Secretariat, poate în departamentul de operațiuni secrete. În 
schimb, mi se oferise acea vagă misiune de ajutorare. Nu era 
nici pe departe ceea ce speram. 

— Îmi pare rău, nu prea înţeleg ce anume voi face. Despre 
ce este vorba? 

Secretarul scoase un plic și mi-l înmână. M-am uitat la el 
curios, iar el încuviință cu un semn din cap spre plic. 


— Deschide-l! 

Am scos un teanc de hârtii, după câte se părea un dosar 
personal, și când am întors teancul, un chip familiar se holba 
la mine de pe copia unui pașaport dintr-o poză fixată în colțul 
din stânga, sus. Era Anna Francis. 


Anna 


Henry trebuie să-mi fi citit foarte repede expresia de 
surprindere chiar acolo, pe stâncă, deoarece atunci când ochii 
ni s-au întâlnit, clătină ușor din cap, cu subînțeles. „Prefă-te că 
nu mă cunoști!” Și de parcă voia să prevină o neînțelegere din 
partea mea, păşi direct către mine și se prezentă folosind 
prenumele și numele, ca şi cum nu ne mai întâlniserăm 
niciodată până atunci. Am intrat în jocul lui, puțin uimită. 
Primul impuls a fost să simt recunoștință. Din motive pe care 
nu le pot reda, aveam senzația că m-aş fi expus în fața 
Președintelui și a secretarului dacă aș fi recunoscut că noi ne 
cunoșteam deja. Dar apoi mi-am dat seama că, după toate 
probabilitățile, ei știau foarte bine că noi ne cunoșteam, din 
moment ce lucraserăm împreună, iar în ochii lor acțiunile 
noastre curente trebuie să fi părut tare ciudate. Și apoi mă 
săgetă un gând și mai neliniştitor. Dacă ei știau că noi ne 
cunoșteam şi i-au cerut lui Henry să ascundă acest lucru, 
atunci care era rolul lui acolo? 

În hol, secretarul ne înmână cheile de la camere. A mea era 
la capătul holului de la etajul doi, iar alături stătea Katja. În 
cameră se afla geanta pe care fusesem rugată s-o pregătesc de 
dragul aparenţelor, în așa fel încât lucrurile care rămâneau în 
urma mea să nu trezească suspiciuni. Adevărata mea geantă, 
care conţinea în mare parte haine și lenjerie, se afla la Nivelul 
Strategic. Am lăsat ușa crăpată, ca să-i pot auzi pe ceilalți. 
Bărbatul care arăta a afacerist avea camera vizavi de mine și 
când secretarul intră să strângă telefoanele, calculatoarele și 
orice altceva ar fi putut fi folosit pentru a stabili un contactul 
cu exteriorul, l-am auzit plângându-se în gura mare de camera 
lui. Secretarul își ceru scuze supus, pe un ton complet diferit 
față de cel pe care-mi vorbea, atât pentru lipsa standardelor, 
cât și pentru inconveniența de a fi obligat, afaceristul, să 


renunțe la bunurile personale. După aceea veni în camera 
mea. l-am dat telefonul personal. 

— Adunarea e în salon în cincisprezece minute. Eşti 
pregătită? întrebă secretarul. 

— Da, presupun că ar fi bine să fiu, deoarece acum nu prea 
mai am de ales, nu-i așa? 

Secretarul nu-mi răspunse la întrebare. 

— După cum am zis, cincisprezece minute. 

Închise ușa în spatele lui cu zgomot; eram singură în 
cameră. Mi-era greu să înțeleg de ce anume se plângea 
afaceristul. Odaia nu era extravagantă, ci elegantă și curată, 
cu echipamente și mobilă care păreau să fie simple și de bun- 
gust, deși la o privire mai atentă se vedea că erau de calitate. 
Fotolii din piele de oaie, stofă produsă de compania Svenskt 
Tenn, măsuţe delicate făcute din lemn de calitate superioară. 
Nimic nu era ieftin sau ales la întâmplare. Era un frigider plin 
cu sticle de apă minerală, nuci, ciocolată și sticluțe mici de vin 
și de băuturi spirtoase ale unor mărci locale, dar și străine. 
Fiecare detaliu transmitea același mesaj discret: clasă și bani. 
Doar una dintre piesele acelea ar fi valorat mai mult decât 
toate bunurile unei familii întregi din Kyzyl Kum. Probabil 
mai mult decât întreaga lor casă. 

M-am îndreptat spre fereastră şi am privit afară. În spatele 
casei, stâncile țâșneau direct din mare, iar în dreapta era o 
mică plajă care părea să fie protejată de un canion. Colţuri de 
granit ca niște dinți ieșeau din apă. Mi-am amintit de golful 
acela din desenele insulei și cum secretarul menționase că era 
uneori posibil să pătrunzi acolo cu barca dacă nu bătea 
vântul. Nu erau prea multe locuri în care să mergi ori să te 
ascunzi; dincolo de faptul că întreaga casă era plină de 
ascunzișuri. M-am descălțat de tenișii uzi şi i-am pus în fața 
focului care trosnea într-un șemineu; apoi m-am întins pe 
cuvertura crem a patului și m-am holbat la pereţi, încercând 
să-mi dau seama unde se aflau camera de supraveghere și 
trapele glisante care ascundeau orificiile prin care vedeam în 
casă. Era o dungă întunecată de stucatură de jur-împrejurul 
tavanului; ar fi fost simplu să ascunzi o cameră minusculă 


acolo. 

Orificiile erau mai greu de găsit, și totuși le-am descoperit 
în cele din urmă: găuri mici, întunecate în partea de jos a unui 
tablou agăţat pe perete. M-am ridicat din pat, m-am dus la 
perete şi m-am uitat prin ele, însă n-am văzut nimic în afară 
de întuneric. Mi l-am imaginat pe secretar stând dincolo de 
zid, privind cu ochii lui palizi de animal nocturn. M-am întins 
înapoi în pat și mi-am trecut mâinile pe țesătura cuverturii, 
urmărind liniile de sub palme cu buricul degetelor și 
încercând să privesc situația în ansamblu. Era neliniștitor 
faptul că Henry era pe insulă. Una era să ascunzi informaţii și 
să dai reprezentații teatrale de amator în fața unor străini, și 
cu totul altceva și mult mai dificil să faci asta în fața cuiva 
cunoscut. Și cel mai îngrijorător aspect: de ce se afla acolo? 
Chiar era unul dintre candidați? Auzisem de la colegi că-i 
mergea bine la noul loc de muncă, dar fusese chiar atât de 
plin de succes, încât să fie luat în considerare pentru grupul 
RAN? Nu-mi puteam pune gândurile în ordine și cu cât 
încercam să mă gândesc la asta, cu atât deveneam mai agitată, 
așa că m-am ridicat din pat, am luat o pereche de încălțări din 
geantă, mi-am periat părul și am coborât în salon. 

Cei mai mulți erau deja adunaţi acolo. Franziska Scheele 
stătea într-un colț, purtând o conversație cu bărbatul din 
camera aflată vizavi de mine. În celălalt colț, bărbatul mai în 
vârstă şedea pe o canapea discutând cu Katja Ivanovici. Henry 
era așezat pe un scaun lângă ei, încuviințând plin de interes. 
Nici măcar n-a ridicat ochii când am intrat în cameră. M-am 
oprit în cadrul ușii și m-am uitat la oamenii adunaţi acolo, 
apoi am privit pereţii, cercetându-i; am încercat să localizez 
locul în care stătusem și observasem nu cu mult timp în urmă 
prin spaţiul dintre pereţi. Am auzit pași în urma mea și, când 
m-am întors, i-am văzut pe Președinte și pe secretar coborând 
scările împreună și pălăvrăgind cu femeia care era cam de 
seama mea. Ea se duse în partea din spate a camerei, în timp 
ce Preşedintele și secretarul au rămas în mijloc. Conversaţiile 
au încetat imediat şi toți ochii s-au aţintit asupra lor. Foarte 


sobru, Președintele îşi drese vocea. 

— Bine aţi venit! Vorbesc în numele Ministrului când spun 
că suntem foarte bucuroși că ați acceptat să veniți aici și să 
luați parte la prima etapă a procesului de recrutare. Voi 
rezuma imediat programul, însă, înainte de asta, am o 
rugăminte: nu discutaţi între voi despre motivele pentru care 
vă aflaţi aici! Poate sună ciudat, dar vă asigur că avem motive 
întemeiate. Discreţia absolută este crucială pentru poziția 
pentru care vă aflaţi aici, aşa că trebuie, efectiv, să înțelegeţi 
textual: n-aveţi voie să discutați despre misiune. 

Ne privi pe fiecare în parte, ca și cum ne sugera să-i 
confirmăm că am înțeles, pe urmă continuă: 

— Dincolo de aceasta, bineînțeles că aveţi voie să vă 
cunoaşteţi cât de mult vreți. Sunteţi toți niște oameni 
deosebiți cu multe de spus și cred că vă veţi bucura unul de 
compania celuilalt. Prin urmare, putem începe cu o rundă 
scurtă de prezentare, iar detaliile le puteţi afla la cină. 

Președintele se întoarse nerăbdător către secretar, care luă 
cuvântul: 

— Deci avem aici pe cineva care nu cred că mai are nevoie 
de prezentare din moment ce o știți cu toţii de la televizor. 
Bine ai venit, Franziska Scheele! 

Franziska făcu un pas mic în față și aruncă tuturor un 
zâmbet regal, mândră de faptul că era în centrul atenţiei. 

Secretarul îi rezumă virtuțile și meritele și apoi trecu la 
bărbatul cazat vizavi de camera mea. Mi se părea de neînțeles 
cum de nu l-am putut recunoaște. Jon von Post era unul dintre 
mai bogaţi oameni din țară; își transformase afacerea cu 
mobilă ieftină din plastic într-una dintre cele mai profitabile 
din Suedia. Cu câţiva ani în urmă, fusese catalogat de toate 
ziarele „cel mai de succes”, „cel mai admirat” și, pur și simplu, 
„cel mai bogat”. Dar apoi, cumva surprinzător, se retrăsese din 
mai toate afacerile lui și, din câte știam, momentan mai făcea 
parte doar dintr-un consiliu de administraţie ori două. 
Circulaseră zvonuri despre nu știu ce scandal și, văzându-l în 
momentul acela, nu păreau deloc adevărate. Sub hainele 
scumpe, părea epuizat și trebuie să fi pus vreo câteva 


kilograme de când nu mai ținea prima pagină a ziarelor. Şi 
avea o faţă durdulie, într-o nuanţă alarmant de roșu-purpurie. 
Ridică mâna fluturând-o rezervat, de parcă cineva abia îi 
dăduse voie să intre în trafic. 

— Apoi o avem pe Katerina Ivanovici, continuă secretarul. 
Ea este singura de aici care nu este prezentă pentru a primi o 
slujbă, ci se află la slujbă, am putea spune. Se află aici pentru 
voi; veți petrece câteva zile în această casă, la urma urmelor, 
în condiții de izolare... 

— Chiar nu pot înțelege de ce este necesară izolarea, îl 
întrerupse Franziska Scheele, cu autoritatea cuiva care fusese 
plătită decenii de-a rândul pentru a-i întrerupe pe alții. 

Secretarul aruncă o privire nervoasă către Președinte, care 
interveni imediat: 

— Draga mea Franziska, știi că prețuim părerea ta, însă pot 
să te rog să ai încredere în noi de data aceasta? De dragul 
meu, dacă nu pentru altceva? 

Președintele întinse mâinile și-i zâmbi cuceritor. M-am 
gândit încă o dată cât de abil se dovedea când era vorba să 
ştie exact cine de ce avea nevoie. Tocmai o informase că știau 
amândoi că era ridicol că trebuia să se joace de-a tabăra de 
vară cu niște adulți, dar astea erau regulile și amândoi 
trebuiau să se supună acelei şarade. Și a funcționat. Franziska 
ridică ușor din umeri, îi aruncă o privire grațioasă și consimțţi. 
Secretarul continuă s-o prezinte pe Katja: 

— După cum am spus, avem un doctor la fața locului 
pentru siguranța tuturor. La subsol este un centru medical 
complet echipat, unde ținem și echipamentul de comunicare 
radio. Ne vom strădui să rezolvăm orice problemă care s-ar 
putea ivi, aici, pe insulă, însă dacă doar intervenția medicală 
de urgență este singura opțiune, atunci Katerina va avea, cu 
siguranță, posibilitatea de a cere asistenţă. Oricum, nu e ca și 
cum v-aţi petrece vremea făcând alpinism, așa că... Totuși 
vreau să menționez următorul aspect: Katerina Ivanovici este 
unul dintre cei mai de încredere colegi ai noștri şi ea lucrează 
îndeaproape cu proiectul RAN încă de la început. 

Katja se simţi stânjenită în timp ce secretarul o elogia. Nu 


părea nici pe departe la fel de degajată în lumina 
reflectoarelor precum cei doi participanți prezentaţi anterior. 

Secretarul se întoarse apoi și-l prezentă pe colonelul Per 
Olof Ehnmark. Citirea listei lui de realizări luă ceva vreme: 
contraspionaj în ambele Războaie Reci, activitate pe plan 
internațional; fusese numit în tot felul de ordine. N-am fost 
prea atentă; căutam, în schimb, semnele a ceea ce secretarul 
menționase despre el înainte, ştiind în acel moment că el era 
cel cazat în camera de la parter. Așa că el avea să fie cel care 
urma să mă descopere „moartă”, peste douăsprezece ore. 

— Şi-l avem și pe Henry Fall, zise deodată secretarul, 
smulgându-mă din propriile gânduri. Munca lui în strategia 
psihologică s-a dovedit de neprețuit pentru organizația 
noastră. 

Henry schiță un zâmbet în timp ce secretarul vorbea despre 
realizările lui recente. Cum toți ochii erau ațintiți asupra lui 
Henry, îmi puteam permite să-l studiez. Trecuseră mai bine de 
doi ani de când îl văzusem ultima oară. Părea neschimbat, 
poate cu mai mult păr alb și cearcăne un pic mai adânci. 
Secretarul își drese vocea și continuă: 

— Ultima, dar nu cea din urmă, poate că unii dintre voi ați 
recunoscut-o deja, Anna Francis. 

Se întoarse și se uită la mine, iar eu țineam privirea în 
podea în timp ce secretarul vorbea despre eforturile mele 
neprețuite pentru Uniune depuse în Kyzyl Kum. Presupun că 
eram singura care-i observase tot timpul sarcasmul. Când 
termină, am ridicat capul să văd cum reacționează ceilalți. Am 
întâlnit privirea colonelului, care era caldă și prietenoasă, dar 
Franziska Scheele îmi întoarse spatele în mod vădit când m- 
am uitat în direcţia ei. Henry îl urmărea cu atenţie pe 
secretar, care cu o simplă bătaie din palme spuse: 

— Și cu asta, cred că am terminat. 

— Nu, nu chiar. 

Toţi întoarseră privirea către canapea, iar femeia de vârstă 
mijlocie cu pantofi comozi se ridică în picioare. 

— Poate că ar trebui să mă prezint singură, din moment ce 
dumneata ai uitat de mine. Mă numesc Lotte Colliander. Sau 


cumva nu mai fac parte din acest grup? Ar trebui, oare, să 
revin acasă? întrebă ea și râse zgomotos, un râs care semăna 
mai mult a lătrat. 

Secretarul privi neajutorat către Președinte și apoi 
amândoi, în tandem, începură cu scuzele. Desigur că nu 
trebuia să meargă acasă, firește că intrau în pământ de rușine 
că o săriseră tocmai pe ea. Lotte Colliander încercă să mimeze 
că asta n-o afectase, de parcă nu fusese cine ştie ce, însă 
venele roșii de la gât îmi spuneau că era la fel de furioasă pe 
cât de înjosită. Lista ei de merite nu era deloc de trecut cu 
vederea: manager expert și recrutor, director Resurse Umane 
pentru un lung șir de firme importante, maratonist, două 
doctorate, unul în Economia afacerilor și unul în Psihologie; și 
avea și grad militar. Nu mai auzisem de cineva care să se 
priceapă, efectiv, la toate. 

— Acestea fiind zise, sper să rămâi, să participi la misiune 
și să-l ierți pe secretarul meu, care uneori e cam repezit, 
concluzionă Președintele. 

În spatele lui, secretarul tresări de parcă fusese lovit în 
moalele capului. Lotte Colliander încuviință şi se așeză fără să 
mai scoată o vorbă, însă imediat ce Președintele își luă ochii 
de la ea, își încrucișă defensiv braţele la piept. 

— În continuare, să facem o informare despre ce se va 
întâmpla în zilele următoare. 

Secretarul se întinse după un morman de dosare negre, pe 
care erau trecute nume, și începu să le împartă, în timp ce 
Președintele continuă să vorbească: 

— Tot ce aveţi nevoie să ştiţi se găsește în dosarul pe care l- 
ați primit. Sunt personale, așadar, nu le lăsați la voia 
întâmplării prin casă. Mâine veţi fi împărțiți în echipe, pentru 
a lua parte la anumite exerciții, majoritatea academice, dar 
sunt și unele un pic mai... practice, am putea spune. Citiţi-le şi 
veți afla mai multe detalii. Vă puteţi petrece restul zilei 
cunoscându-vă mai bine, ceea ce vă va folosi în activitățile de 
mâine, deci profitați de ocazie. În seara asta, veţi servi cina 
împreună, iar în bucătăria de la etajul acesta se găsesc 
mâncare și băutură, la fel ca și în crama alăturată. Aveţi 


mâncare în bucătărie și pentru zilele următoare și vă asigur că 
v-am răsfățat. Nu va suferi nimeni de foame, însă va trebui să 
vă descurcați cu prepararea -— considerați asta un exercițiu de 
echipă! Și acum, încheie Președintele întorcându-se spre 
secretar, e timpul ca noi să ne întoarcem pe continent. 

Nu i-am însoțit până la debarcader așa cum au făcut 
ceilalți; în schimb, am rămas în salon. Am urmărit pe fereastră 
cum Președintele împreună cu Franziska Scheele și Jon von 
Post mergeau către scara care cobora către debarcader. Din 
puţinul pe care-l văzusem deocamdată, am presupus că încă se 
plângeau de aranjamente. Franziska se tot împiedica în 
cizmulițele ei negre cu toc şi părea că vântul avea s-o ia pe sus 
în orice moment, purtând-o pe deasupra mării. În urma 
primului grup erau Katja şi secretarul. Colonelul și 
hipersensibila Lotte de la Resurse Umane nu se vedeau 
nicăieri. 

— Deci ești aici. 

Nu-l auzisem strecurându-se în spatele meu. M-am întors 
din reflex. Henry mă privea cu obișnuita lui expresie neutră. 

— Şi tu, a trecut ceva vreme! Ce mai faci? 

Henry ignoră politețurile. 

— Nu cred că trebuie să le dăm celorlalți de înţeles că ne 
cunoaștem. 

Își vâri mâinile în buzunarele de la pantaloni și privi pe 
fereastra din spatele meu cu fața la fel de inexpresivă. Vorbea 
pe un ton normal, de parcă pălăvrăgeam și noi, pur și simplu. 

— De ce nu? 

— Ne oferă un avantaj, nu crezi? 

— Adică? 

Henry chicoti arătându-și dinţii albi şi drepți și se întoarse 
spre mine. 

— N-ai jucat niciodată jocuri de strategie? Alianţele secrete 
sunt alfa și omega. 

— Așadar, noi doi vom avea o alianță secretă? 

— Cred că ar trebui, răspunse Henry și mă privi în ochi. 

Mai demult, când eram mică, am primit de la Nour o 


vedere color cu o imagine tridimensională arătând un scaun 
gol pe o plajă. Când mișcai puţin vederea, zăreai deodată o 
pisică fericită cu ochelari de soare, stând pe scaun, cu o lăbuță 
ridicată într-un salut vesel. Henry era ca genul acela de 
vederi: cum îl mișcai un pic, vedeai ceva diferit, ceva mult 
mai rebel, ceva ce era acolo doar dacă reușeai să priveşti la 
momentul potrivit și din unghiul potrivit. Și la fel ca în trecut, 
pe vremea când lucram împreună și din când în când arăta o 
fărâmă din sinele lui secret, un mic fluture dădu din aripi în 
pieptul meu. 

— N-ai încredere în mine? adăugă Henry, întorcându-se cu 
spatele la fereastră. 

Mi s-a uscat gura și am rămas acolo fără să spun nimic, 
întrebându-mă cum să răspund mai bine la întrebarea lui. 

— Nu, am spus eu după câteva secunde. Am încredere în 
tine. 

— Atunci, avem alianța noastră secretă, rosti Henry pe 
același ton obișnuit, de parcă nici el nu era sigur dacă glumea. 

— Bine, am zis eu întinzând degetul mic. 

Râse, mă privi cercetător, apoi întinse și el degetul mic. Ne- 
am atins solemn degetele mici pentru noul nostru pact, pe 
urmă el băgă mâna înapoi în buzunar și continuă să privească 
pe fereastră fără niciun cuvânt. Am rămas acolo, lângă el, 
privind și eu și gândindu-mă la sumedenia de lucruri pe care 
nu i le puteam dezvălui. În cele din urmă nu m-am putut 
abţine să nu întreb: 

— Și deci ce presupune acest pact secret? 

Henry continuă să se holbeze la marea cenușie, unde barca 
pe care se aflau secretarul și Președintele se vedea cum se 
îndrepta către casă. 

— Vom vedea, spuse el. Vom vedea. 

M-am scuzat și am plecat grăbită spre camera mea. Odată 
ajunsă acolo, m-am întins pe pat, încălțată, holbându-mă la 
tavan. Deodată, totul mi s-a părut mult mai complicat decât 
mă așşteptasem. Cel mai sigur părea să fie să stau cât mai 
departe de Henry, dar ăsta era și cel mai dificil plan și poate 
chiar nu cel mai deștept. Era ceva adevăr în vorbele lui, că 


asta era o situaţie în care ar fi fost nevoie de aliaţi și era cel 
mai potrivit să fac jocul pentru a căpăta credibilitate în 
calitate de participant. Însă la asta se adăuga faptul că el avea 
ceva care mă făcea să mă port ca un copil avid de atenţie, în 
stare să danseze cu pantalonii pe cap doar ca să fie remarcat. 
Mi-am dat seama că lucrurile stăteau așa cu Henry încă de 
când am primit e-mailul acela ciudat. De câte ori vorbeam cu 
el începeam să analizez și să critic orice spuneam sau făceam. 
Am părut furioasă sau prea fericită? Am vorbit prea mult sau 
prea puţin? Mi-am pierdut însușirea de a mă purta normal în 
preajma lui, pentru că nu mai știam cum mă percepea. Poate 
că nu știusem cu adevărat niciodată și poate că ăsta era 
motivul pentru care nu mă puteam abţine să nu mă gândesc la 
el. 

M-am întins după dosarul pe care-l primisem de la secretar 
şi l-am deschis. Conţinea patruzeci de foi goale. M-am holbat 
la ele o vreme, întrebându-mă ce putea să se găsească în 
dosarele celorlalți. Apoi am scos un pix din geantă și mi-am 
petrecut câteva minute notând tot ce aflasem din materialele 
preliminare, pe care secretarul mă forțase să le memorez. Pe 
urmă am adăugat câteva observaţii personale în legătură cu 
întâlnirea de după-amiază. Am notat detaliile pe care mi le 
aminteam, tonul vocilor, privirile și gândurile proprii legate 
de cele mai mărunte lucruri care se întâmplaseră până atunci, 
ca să mi le întipăresc în memorie. În timp ce lucram, am 
înţeles două lucruri. Primul, cât de disparată era, în realitate, 
acea selecție de oameni. Am reflectat asupra acestui gând și 
mai devreme, că reprezenta un grup ciudat, dar în acel 
moment parcă mă străfulgerase și mai tare. Nici Președintele, 
nici secretarul nu scăpaseră vreun detaliu despre poziția 
pentru care se recruta și despre ce presupunea ea, însă era 
greu să-ți imaginezi de ce fuseseră selectați toți acei oameni. 

O gazdă de emisiuni TV, un fost militar, un afacerist, o 
vedetă maratonistă şi expertă în Resurse Umane... Apoi mi-am 
dat seama că ar putea exista, într-adevăr, un numitor comun. 
Aveau toți experiență în poziții de conducere și în controlarea 
altora. Am înțeles brusc de ce se potrivea și Henry. Logica asta 


m-a condus la cel de-al doilea lucru: în materialul care mi-a 
fost dat pentru studiu în biroul secretarului, nu era nimic 
despre Henry. Niciuna dintre informaţiile pe care le primisem 
nu se potrivea cu profilul lui Henry. Astfel că n-am aflat mai 
multe, decât ceea ce știam dintotdeauna, și asta reprezenta în 
mod cert o problemă, dar mă întrebam, din nou, care să fi fost 
explicaţia. Fusese inclus mai târziu? Mai exista vreo altă 
explicaţie? De ce nu fusesem informată despre toți 
participanții? Situaţia mă făcea să mă simt extrem de 
neliniștită. La sfârșitul documentului scris de mâna mea, în 
dreptul lui Henry am notat „CINE ESTE EL? DE CE SE AFLĂ 
AICI?” și am subliniat cu linii groase. 

Am recitit de câteva ori tot ce scrisesem despre fiecare 
dintre ei înainte să arunc hârtiile în focul din șemineu. Când 
în urma lor rămase doar cenușa, am luat-o și am aruncat-o în 
WC. Pe urmă am curățat șemineul. Secretarul fusese foarte 
clar în legătură cu asta: nu trebuie să existe nicio urmă care să 
compromită natura secretă a misiunii. 


Henry 


Când am zărit-o pe Anna pe gazonul maroniu și îngheţat al 
casei, m-a șocat. Părea să fi îmbătrânit cu zece ani de când ne 
văzuserăm ultima oară. De la subţirică la costelivă, de la 
palidă la străvezie. Pielea îi era întinsă pe craniu și trăsături 
cândva ascuţite păreau în acel moment scobite. Era clar că 
proiectul de la Kyzyl Kum nu fusese o vacanță. Dimpotrivă, 
părea s-o fi afectat foarte mult. Și nu era doar faptul că părea 
epuizată, ci și de-a dreptul distrusă, într-o manieră oribilă. 

Judecând-o după expresia feţei, în mod evident nu era 
pregătită să mă vadă, dar cumva am reușit să-i dau de înțeles 
că n-ar fi trebuit să dezvăluim că ne cunoșteam, pentru că 
într-o fracțiune de secundă a preluat controlul asupra mimicii 
și m-a întâmpinat indiferentă. I-am strâns mâna subțire și 
rece, semănând mai mult cu o legătură de rămurele uscate, și 
am schimbat câteva politețuri. Am observat că secretarul 
urmărea cu atenţie scena cu coada ochiului. Anna reușise 
cumva să rămână ultima încolonată pe drumul către casă și-mi 
era greu să întorc capul și să mă uit la ea în timp ce trăgeam 
ditamai geanta după mine. Casa părea la fel de neprimitoare și 
de impozantă ca întotdeauna și, apropiindu-mă de ea, mă 
trecu un fior pe șira spinării. M-am făcut că mă chinui să urc 
valiza pe scări şi astfel m-am întors ca să arunc o privire în 
spate pe când mă luptam cu bagajul. 

Cerul și marea păreau unite în diferite nuanțe de gri, într- 
un contur ondulat și înceţoşat. Jos, lângă debarcader, barca se 
legăna încet pe valuri. Barcagiul o acostase într-un loc atât de 
nepotrivit, încât ambarcaţiunea se hârşâia de debarcader, iar 
bufniturile puteau fi auzite până la treptele de la intrare. 
Îmbrăcată în geaca neagră din piele, Anna își târâia picioarele 
pe poteca pietruită de pe coastă, mărginită de tufișuri joase. O 
rafală rece de vânt mă învălui pe scări și am urmărit cum 
Anna se împleticea pe dealul de dedesubt. Studiasem 


prognoza meteo câteva săptămâni, încercând să stabilesc ce 
zile puteau fi optime, dar în cele din urmă a trebuit să renunţ. 
Era imposibil în circumstanţele acelea să prezici dacă vremea 
avea sau nu să țină cu noi, la cât de schimbătoare era pe 
insulă. 

Odată intrat în hol, secretarul mi-a dat cheia de la camera 
mea, am urcat scările, am descuiat, am închis ușa după mine 
şi am început să despachetez repede. Chiar când am terminat, 
secretarul a deschis ușa fără să bată. 

— Adunarea în zece minute. Coboară și încearcă să fii cât 
mai plăcut. Nu te purta suspicios. Nu pierde nimic. 

Voiam să-l întreb despre starea de sănătate a Annei și să-i 
spun că era destul de îngrijorător ceea văzusem până atunci, 
însă n-am apucat, că și trase ușa după el. 

Runda de prezentare de la parter a fost destul de 
plictisitoare. Am observat că secretarul nu mi-a menţionat 
gradul militar când m-a prezentat, dar am înțeles, de 
asemenea, că era mai bine dacă nu știau ceilalți. „Nu atrage 
atenția inutil asupra ta; nu lăsa senzaţia că ești o ameninţare 
sau că ești competitiv”. Singurul lucru de notat, pe lângă 
faptul că Lotte Colliander s-a supărat când au uitat de ea, a 
fost stânjeneala Annei atunci când venise rândul ei să fie 
prezentată. Secretarul era exact genul de autoritate cu care 
Anna avea, de obicei, probleme, deci am presupus că gândea 
despre el că era un imbecil și m-am așteptat să înceapă să-l 
pună în dificultate în legătură cu un detaliu sau altul, așa cum 
făcea mai tot timpul când eram colegi. („Păi, tehnic vorbind, 
nu ne-am aflat, efectiv, în Kyzyl Kum, ci imediat în afara lui 
sau cel mult la graniță...”) În schimb, ea nu spuse nimic, 
părând să studieze nu știu ce detaliu al covorului, cu 
maxilarul încleștat, în timp ce secretarul vorbea despre 
meritele ei. Când se termină ședința și camera se goli, ea 
rămase în urmă, privind pe fereastră. 

Umerii îi păreau mai ascuțiți și mai înguști și am simțit 
imboldul de a o înveli cu o pătură. Am mers lângă ea și am 
încercat să intru în conversație cât mai natural posibil, ca să 
mă asigur că n-avea să mă dea de gol și străduindu-mă în 


același timp să înţeleg cât de mult ghicise. La început a mers 
bine, însă apoi, deodată, în timp ce vorbeam, afișă iar 
zâmbetul acela. Se scuză pe nepregătite, iar eu am rămas 
acolo, urmărind cum silueta ei subțire dispăru pe scări și din 
câmpul meu vizual. Am urcat în aceeași direcție, doar că am 
mers în camera mea și m-am întins pe pat. Ştiam de ce am 
acceptat misiunea. Era decizia corectă, perfect rezonabilă, iar 
gândul ăsta mă făcea un pic mai calm, dar tot nu mă puteam 
abţine să-mi doresc să fi existat o altă cale de ieșire din asta. 


Anna 


N-am observat că se întunecase afară până să cobor pe 
scara principală și să mă alătur celorlalți. Mă întrebam dacă 
Henry era încă în cameră și pentru o clipă chiar luasem în 
considerare să bat la ușa lui, ca să văd dacă voia să coboare cu 
mine, însă am decis să n-o fac, ca nu cumva să risc să fiu 
refuzată. Simţeam că tot ce avea de-a face cu el era atât de 
chinuitor pentru mine. Am coborât pe scara principală și m- 
am oprit la jumătate, unde prin niște ferestre uriașe până în 
tavan se vedea marea. Casa purta aceleași semne ca toate 
clădirile oficiale ale partidului. Pe pereţi erau fotografii ale 
marilor conducători și în culori pastel, picturi în stil naţional 
romantic pe care membrii partidului păreau să le îndrăgească 
- păduri și cascade, copii blonzi jucându-se în jurul unor 
utilaje agricole într-o fermă, elani trăgând cu ochiul din 
păduri pe lângă uzinele hidroelectrice. Toate etajele erau 
acoperite cu linoleum. 

Dar mai erau câteva detalii care indicau vechimea casei, la 
fel ca în cazul Nivelului Strategic. Un birou de scris vechi, un 
scaun capitonat în catifea cu ţinte din alamă. Lemn închis la 
culoare; sculpturi masive. Obiecte care fuseseră făcute de 
mână, și nu în fabrici. Oare cât de veche era, în realitate, 
clădirea aceea? Trebuie să fi fost construită cu mult timp 
înainte să ne alăturăm Uniunii, odinioară, pe vremea lui Nour. 
Scara pe care mă aflam arăta de parcă ar fi fost salvată de pe 
Titanic şi când am mângâiat balustrada din lemn negru și 
lucios am simţit un sentiment de siguranță, ca și cum Nour era 
acolo veghind asupra mea. Sentimentul ăsta mă surprinse, din 
moment ce Nour nu fusese niciodată genul de mamă-cloșcă. 
Mai degrabă o mamă-dinozaur, genul de mamă care depune 
oul și apoi pleacă. 

M-am întrebat în clipa aceea ce făceau ea și Siri. Poate că 
luau cina, poate că urmăreau o emisiune la televizor, poate că 


Siri era deja sub pătura cu bule albastre, uitându-se în tavan și 
întrebându-se ce făceam eu. Poate că nu se gândea deloc la 
mine. M-am trezit privind pe fereastră în întuneric, de parcă 
ar fi existat vreo șansă să văd ce făceau, până când mi-am dat 
seama că fereastra era orientată spre cealaltă direcție, dincolo 
de țărm, spre largul mării. M-am apropiat și mai mult de 
fereastră ca să văd dacă pot distinge ceva în întuneric. 
Respirația mea a lăsat un cerc de abur pe geam; afară era frig, 
iar răcoarea ferestrei m-a făcut să mă cutremur înfiorată. 
Auzeam vuietul rafalelor de vânt puternice și ferestrele 
zumzăind cu un zgomot surd, ca într-o peșteră. Prin fereastra 
mare se vedea Luna suspendată deasupra orizontului, uriașă și 
galbenă ca într-un desen, lăsând o dâră luminoasă pe 
suprafața mării. Nu mai era nimic altceva afară, doar marea. 
Lucioasă, rece, udă, întunecată, adâncă. Nicio altă insulă, 
nicio altă barcă, nimic. 

Deodată, ceva lovi cu viteză geamul chiar sub ochii mei. 
Am ţipat și am sărit înapoi, împiedicându-mă, pe urmă am 
alunecat pe treapta din spatele meu, cât pe ce să mă 
rostogolesc pe scări. Am întins mâinile spre balustradă și am 
prins-o. Nivelul adrenalinei care crescuse instantaneu scăzu la 
fel de rapid, imediat ce am înţeles că vreo ramură trebuie să fi 
lovit geamul. Dintr-un copac, probabil; era prea întuneric ca 
să-mi pot da seama. M-am uitat înapoi la fereastră, dar eram 
deja mult prea departe ca să disting vreun detaliu în 
întunericul de afară. Lumina din interior transformase 
fereastra într-o oglindă și mi-am văzut propria reflexie, o 
făptură speriată și plutind aievea. Mi-am cuprins obrajii în 
palme ca să mă liniștesc și când am simțit că dețineam din 
nou controlul am continuat să cobor. 

Pregătirile pentru cină erau în plină desfășurare când am 
intrat în bucătăria spațioasă. M-am uitat de jur-împrejur și 
aproape că nu-mi credeam ochilor. Nu mai văzusem niciodată 
atâta abundență. Tejghele pline ochi cu mâncare: cărnuri, 
pateuri, colțunași umpluti, aspic — toate aranjate metodic și cu 
instrucțiuni. Cina serii părea să fie formată din antreuri pe 


care ceilalți tocmai le băgaseră la cuptor învelite în foi mari 
de hârtie de copt. Am observat sigiliul familiar al 
restaurantului parlamentar pe tăvi. Aparent, ei erau cei 
responsabili de aprovizionarea cu mâncare și băutură. M-am 
întrebat dacă genul acela de extravaganță era menit să 
mențină vreun soi de standard așteptat de candidații mai 
importanți. Pentru Jon și Franziska era ceva perfect normal să 
ia prânzul și cina în restaurante în care cetățenii de rând n- 
aveau acces. Bineînţeles că n-am fost niciodată acolo și, dacă 
aş fi fost vreodată, sunt convinsă că nu m-aș fi bucurat de 
mâncare, deoarece mi-aş fi pierdut toată energia simțindu-mă 
din altă lume: observată și neobservată, deopotrivă. Pe masă 
era un coş mare cu fructe proaspete: banane, ananas, papaya, 
struguri, fructul pasiunii și nuci de cocos. Holbându-mă la 
nuca de cocos, am înţeles că nici măcar nu știam ce gust avea. 

Ceilalți munceau deja din greu, scoteau și băgau mâncare 
în frigidere și cuptoare, vorbind tot timpul. Am rămas în 
cadrul ușii și, ca de multe alte ori înainte, simțeam că între 
mine și ceilalți era o folie subțire din plastic. Păreau atât de 
relaxaţi, atât de incredibil de naturali. Mi-a fost greu 
întotdeauna să petrec timp cu alți oameni și-i invidiam 
profund pentru faptul că nici măcar nu păreau conștienți de ce 
făceau: erau împreună și se comportau firesc, nu se gândeau 
de ce sau filosofau pe marginea acestui subiect. „Dar ce fac? 
m-am întrebat eu. Ce știu despre asta? Poate că sunt ca nişte 
gimnaști, care par mereu să facă salturi în aer fără niciun 
efort, când, în realitate, dexteritatea lor ascunde mii de ore de 
durere, de repetiții, de lacrimi și lipsă de speranță. Poate că 
așa este și aici. Însă tot îi invidiez”. 

— Roşu sau alb? 

M-am întors şi am privit peste umăr. Lângă mine stătea 
colonelul cu brațele pline de sticle cu vin care arătau precum 
recuzita dintr-o piesă de teatru cu pirați. Ba chiar unele dintre 
ele erau prăfuite. 

— Ce cramă minunată au aici! Sunt foarte bine 
aprovizionaţi. E orice-ți dorești, ba chiar și vinuri franțuzești 
și italienești! L-am întrebat pe Președinte și a spus că ne 


putem servi. 

Ridică una dintre sticle și o privi cu un soi de uitătură 
drăgăstoasă pe care, de obicei, bărbaţii o rezervă pentru 
nevestele sau poate chiar pentru mașinile lor. 

— Doamne sfinte, vinuri Bordeaux... au trecut ani de 
când..., mormăi el, apoi se uită la mine cu ochii ăia albaștri 
strălucitori care-l făceau să arate ca un băiețandru. Fie vorba 
între noi, fără să jignesc vinurile de la Marea Neagră, dar 
asta... asta este altceva, dă-mi voie să-ți spun. Pot să te tentez 
cu Sancerre sec... sau poate cu ceva mai tare? 

— Habar n-am despre ce vorbiți. Roşu e perfect, am 
răspuns eu. 

— Aha! Bine, bine. Și aveţi vreo preferință? Demisec? 
Dulce? Sec? 

— Nu, alegeţi dumneavoastră. Păreţi a fi persoana potrivită 
pentru asta. 

Colonelul zâmbi satisfăcut, se răsuci pe călcâie și se furișă 
înapoi în forfota din bucătărie. Mi s-a părut de treabă. Un 
gând neliniștitor, ţinând cont la ce urma să-l supun. 

Colonelul se întoarse ținând în mână două pahare cu vin 
ridicol de mari şi-mi întinse unul. Deși părea să fie puţin vin 
pe fundul paharului, suspectam că turnase acolo jumătate de 
sticlă. 

— Vedeţi dacă vă place ăsta! 

Am acceptat paharul și am luat o sorbitură. Am simţit 
arome de fructe, arome lemnoase, ceva abia perceptibil, ceva 
puternic. Era cel mai bun vin pe care-l gustasem vreodată. M- 
am holbat la el uimită și încuviințând în semn de încântare. 

— Exact cum am crezut. Deci ați fost în Kyzyl Kum? 

Am întors în mod reflex privirea, așa cum făceam mereu 
când venea vorba despre asta. Colonelul părea să fie o 
persoană cu simț de observaţie, cineva care-și petrecuse 
întreaga viață antrenându-se să ghicească felul de a fi al 
oamenilor și să evalueze ce spun (şi ce nu spun). Am încercat 
să par cât mai nonșalantă posibil. 

— Da. 

Colonelul agită vinul din pahar o clipă, apoi continuă pe 


același ton scăzut, ca să nu ne audă cei din jur: 

— Sper că nu vă deranjează că întreb. Chiar sunt interesat. 
Am fost detașat în zonă, înainte de noul secol. 

Ştiam deja, de pe vremea când lucram cu dosarele 
personale, că aveam ceva în comun cu colonelul, deși nu 
fusesem pregătită ca el să aducă vorba atât de deschis. 

— Înţeleg dacă e un subiect despre care nu vreţi sau poate 
nu puteți discuta. E genul de lucru despre care este foarte 
dificil să vorbeşti. Sunt foarte puţini cei care înțeleg. 

Tonul lui nu era nici critic, nici acuzator, doar prietenos. 
Amândoi îi urmăream pe cei din bucătărie. L-am văzut pe 
Henry tocând legumele de cealaltă parte a mesei, absorbit de 
ceea ce părea a fi o conversaţie captivantă cu Lotte, în timp ce 
Franziska scoase o tavă din cuptorul strălucitor cu convecţie. 
Mi-am mulțumit în sinea mea pentru că n-am bătut la ușa lui 
Henry, cruțându-mă de sentimentul stânjenitor pe care l-aș fi 
avut când n-ar fi deschis. Probabil că aș fi făcut din ţânțar 
armăsar. 

— Mulţumesc, i-am replicat eu simplu colonelului. 

Aveam impresia că ar fi trebuit să spun mai mult, dar nu 
ştiam ce, aşa că am stat acolo, lângă el, tăcută, ținând în mână 
paharul cu vin. Tăcerea nu era jenantă; ba chiar se simțea 
odihnitoare. În alte circumstanţe, poate că ar fi fost o 
persoană cu care chiar să am ce vorbi. 

— Cum de aţi ajuns aici? l-am întrebat eu. 

Deși nu eram la fel de iscusită ca Henry, tot înțelegeam 
principiul lui de bază - adu cealaltă persoană în centrul 
discuţiei în loc să schimbi subiectul. Oamenilor le place să 
vorbească despre ei, aproape tuturor. 

Colonelul mă privi cu o sprânceană ridicată, amuzat. 

— Sunteţi cumva de părere că arăt un pic prea în vârstă 
pentru genul ăsta de misiune? Că ar trebui să mă pensionez, 
să locuiesc pe Insula Riigen și să mă îngrijesc de artrită? Ei 
bine, ați putea avea dreptate. Dar știți, e greu pentru cineva 
care și-a petrecut întreaga viață dând și executând ordine să 
refuze atunci când cineva îi spune: „Pensionează-te!” Și totuși, 
muncesc. Nu la fel ca înainte, desigur, însă sunt încă în 


serviciu. La birou. De-a lungul anilor am descoperit că poți 
avea realizări și acolo, nu-i așa? 

— Unde sunteţi detașat acum? 

— La Personal. Din păcate, doar atât vă pot spune. 

— Înţeleg, am zis eu, în mare parte doar ca să nu tac. 

— Chiar înţelegeţi? mă iscodi el, la fel de amuzat, de parcă 
nu prea îi venea să mă creadă. Pare un pic prostesc, în 
vremurile astea, tot misterul ăsta. Firește că sunt unele cazuri 
în care se justifică, dar în mare parte este doar o modalitate a 
oamenilor de a se crede speciali și interesanți. Sau poate că 
aveți altă părere? continuă colonelul. Sunteţi genul care-și 
dorește ştampila de „confidenţial” pe orice? 

— Este acesta unul dintre acele cazuri? 

— Mai exact ce anume? 

— Unul dintre acele cazuri în care confidenţialitatea este 
justificată. 

Colonelul rămase tăcut pentru o clipă, mângâindu-și bărbia 
și gândindu-se. 

— Da, răspunse el într-un târziu. Da, de data aceasta cred 
că este justificată. 

Înainte să formulez următoarea întrebare, Lotte Colliander 
se apropie de noi şi întinse un teanc de farfurii. I-am dat 
colonelului paharul cu vin, ca să le pot lua. 

— Te superi dacă așezi masa? 

Fără să aştepte vreun răspuns, ea adăugă un teanc de 
șerveţele peste grămada de farfurii. Un turn neechilibrat mi se 
bălăngănea în braţe. 

— Unde mâncăm? 

— În salon. Mesele se aranjează chiar acum. 

M-am uitat din nou în bucătărie. Jon von Post și Katja 
lipseau. M-am întrebat dacă era Katja deja în salon, 
pregătindu-se pentru următoarea fază a misiunii noastre. Dacă 
da, atunci probabil că o subestimasem. Am urmat-o pe Lotte. 
Avea un pas grăbit; era îmbrăcată într-o fustă-creion 
bleumarin și purta niște pantofi practici cu tocul scurt. Nici 
prea înalți, nici prea joși. Deşi era destul de scundă și probabil 
cu doar un an sau doi mai mare decât mine, mă simțeam de 


parcă duceam cărțile pentru o profesoară. Era genul de 
persoană care dădea impresia că se născuse adult. Întoarse 
uşor capul ca și cum îmi auzise gândurile și le dezaproba. 

L-am auzit pe Jon von Post chiar înainte să intrăm în salon. 

—... aşa că atunci i-am spus că n-avea nicio șansă să 
primească aprobarea. Însă e încăpățânat. Desigur că n-a 
ascultat, deși... 

Lotte bătu la ușă și nu mai aşteptă să i se deschidă. Odată 
înăuntru, am rămas amândouă, pur și simplu, în prag. Jon și 
Katja erau în cealaltă parte a camerei, Katja cu spatele la 
perete, iar Jon aplecat peste ea, blocându-i orice cale de 
scăpare. Nu-ţi dădeai seama că stătea atât de aproape, așa că, 
dacă n-ar fi fost expresia de om suferind a Katjei și cât de 
ușşurată păru să ne vadă intrând, nici n-am fi observat. 

— Minunat, avem farfurii! 

Jon nu părea nici pe departe la fel de stânjenit precum 
Katja. De fapt, părea mulțumit. În mod clar n-avea nicio 
problemă cu faptul că stătea mult prea aproape de o femeie 
care nu-și dorea asta. Nimic nou sub soare. 

N-am reuşit să-i văd faţa lui Lotte, dar își îndreptă spatele și 
lăsă să-i scape un oftat greu, de parcă văzuse astfel de scene 
de mult prea multe ori. Și sunt convinsă că așa era. Centre de 
conferință, cine, baruri cu băuturi alcoolice. Bărbaţi din ce în 
ce mai beți cu portofele groase și diverse privilegii, bând 
pahare cu votcă unul după altul și devenind din ce în ce mai 
haotici și indiscreți. Pe urmă cuprinși de o dorință arzătoare 
de a avea și de a lua, mai înclinați ca oricând să dea vina atât 
pe femeile care spun „da”, cât și pe cele care spun „nu”. Ea o 
cerea. „A naibii curvă care-o face pe pudica!” În ciuda tuturor 
proiectelor de egalitate și a documentelor de politică a statului 
în privința tratamentului binevoitor, era mereu la lucru. 

— Nu vrem să întrerupem nimic, doar am venit să așezăm 
masa. 

Lotte păși hotărâtă, luă o față de masă care era împăturită 
pe tăblia strălucitoare din lemn de jacaranda și începu s-o 
scuture. Katja profită de moment, se furișă pe lângă Jon, 


apucă de celălalt capăt al feţei de masă și o ajută pe Lotte s-o 
întindă pe masă. Am intrat în cameră și cu un oarecare efort 
am pus grămada de farfurii pe o măsuță mică de servit. Jon 
rămase lângă perete, bălăngănindu-se pe picioare cu un pahar 
în mână. Nici măcar nu-i trecu prin minte să ajute. 

Katja aruncă o privire scurtă către mine, ca să vadă dacă ne 
aflam pe aceeași lungime de undă, apoi întrebă cu glas tare: 

— Ştie cineva unde sunt paharele de vin? N-am găsit aici 
decât paharele mici de vin de Porto. 

Lotte, care părea să fie genul de persoană despre care ziceai 
că era patologic programată să preia frâiele oricărei situații, 
mușcă momeala imediat și răspunse: 

— Știu eu unde sunt, în bucătărie. Să mergem să le luăm. 
Haide, mă poți ajuta să le aduc. 

Îi aruncă lui Jon o privire impunătoare și în final păru să se 
prindă că se aștepta de la el să dea o mână de ajutor. Am făcut 
câțiva pași în urma lor și am închis încet ușa de la salon 
imediat ce plecară. M-am întors către Katja. 

— Ai paharele? Am sticluţa aici. Va trebui s-o faci tu, îmi 
șopti ea. 

Secretarul scoase o sticluță transparentă și mi-o dădu. În 
lumina galbenă a Nivelului Strategic, lichidul părea tot galben. 

— E un sedativ. N-are gust, n-are culoare și e nevoie doar de o 
picătură ca să inducă somnolență. Are avantajul că-și face 
complet efectul după câteva ore. 

Se uită la Katja de parcă vru să i se confirme că înţelesese 
corect efectele medicale și apoi se întoarse din nou către mine. 

— Așa că e mai bine să aveţi grijă de paharele voastre. 

— O să-l punem în paharele cu vin de Porto, ne lămuri Katja. 
După ce o să servească vreo două pahare la cină, n-o să-și dea 
seama că au băut un somnifer. 

— Bine, spuse secretarul, deci tot ce trebuie să faci este să pui 
câte o picătură în fiecare pahar fără să observe nimeni. N-o să-i 
amețească de tot, desigur, nici nu vrem asta, pentru că ar trezi 
suspiciuni, însă va ușura un pic lucrurile atunci când va trebui... 
Ei bine, fă ce ai de făcut. Și nu uita — două picături în paharul 


martorului principal. 

Când rămase doar paharul colonelului, am auzit pași 
apropiindu-se și nişte voci. 

— Grăbeşte-te, grăbeşte-te! sâsâi Katja în timp ce turnam 
doza dublă, cu foarte mare atenţie: picături minuscule, care 
nu puteau fi văzute pe fundul paharului. 

Am închis sticluța și am vârât-o în sutien. Katja se holba la 
uşă. Păruse atât de calmă și de stăpână pe ea mai devreme, 
dar în acel moment se panicase şi nu puteam să nu mă întreb 
câtă muncă de teren avea, de fapt, la activ. 

— Nu mai afișa faţa aia vinovată și începe să aranjezi masa, 
i-am sâsâit eu printre dinți în timp ce-i înmânam toate 
cartonașele cu nume pe care trebuia să le pună pe fiecare loc, 
în afară de cel așezat în dreptul locului meu și cel de lângă 
mine. 

Apoi am mers să iau teancul de farfurii de pe măsuţa de 
servit şi abia le ridicasem, când ceilalți intrară pe ușă. 
Colonelul și Franziska fură primii, iar Henry îi urmă. Se opri 
în cadrul uşii pentru o clipă și se uită de jur-împrejur. 

— Ai nevoie de ajutor? 

— Poţi să iei câteva din astea, am zis eu, făcând semn cu 
capul spre farfuriile din braţe. 

Se apropie de mine și ridică jumătate din teanc. 

— În stilul Anna Francis, trebuia să le iei pe toate în același 
timp, spuse el încet, rânjind. 

— Ce spirit de observaţie ai, să faci o analiză atât de 
profundă a personalității mele când m-ai cunoscut cu doar 
câteva ore în urmă, am replicat eu la fel de încet. 

Zâmbi din nou și pe urmă întrebă pe un ton normal: 

— Cum vrei să le așez pe masă? 

— Una mare și una mică pentru fiecare mesean. Sunt 
convinsă că te vei descurca. 

Henry consimţi și începu să așeze farfuriile, începând dintr- 
un capăt al mesei. Am făcut și eu la fel, dar din celălalt capăt. 
Mi-au atras atenția mâinile lui aranjând farfuriile. Avea o 
anumită precizie în mișcări, ca și cum făcea economie de 


energie. Mi-am luat privirea de la el și m-am concentrat pe 
treaba mea. 

Când eram mică, Nour îmi zicea „domnișoara Cioburi”, 
pentru că spărgeam foarte des farfurii şi pahare. Mă sfătuia 
mereu să strâng după mine când spărgeam ceva. „Trebuie să 
înveţi preţul lucrurilor”, îi plăcea ei să spună. Însă de data 
asta, nu scăpasem nimic. Henry și cu mine ne învârteam unul 
în jurul celuilalt cu farfuriile mari și mici și apoi cu 
şerveţelele, cuţitele, furculițele și alte tacâmuri, și paharele de 
vin (pe care le aduseseră Jon și Lotte), fără să vorbim; parcă 
era o coregrafie tăcută și armonioasă felul în care ne mișcăm 
amândoi în tandem de jur-împrejurul mesei. Au fost aduse 
mâncarea și băutura și, în final, se puteau așeza cu toții la 
locurile lor. 

Eram adunaţi în jurul mesei. Un grup neobișnuit care 
începuse să dea din mână în mână apetitivele. Mezelicuri, 
tartine, făcute din ingrediente apetisante și greu de identificat. 
O salată roșiatică, alta verzuie; un soi de frunză, un cub de 
carne afumată, o bucată de peşte alb. Era versiunea de 
apetitiv specific tradiţiei „șapte feluri de prăjituri”. Colonelul, 
pe care-l așezasem lângă mine, îmi dădea la mână fiecare 
platou, iar eu i-l pasam lui Henry, care stătea în faţa mea. 
Lângă el erau Lotte și Franziska — și când m-am uitat la 
farfuria ei, mi-am dat seama că nu luase, desigur, câte un fel 
din fiecare, ci își selectase două bucățele microscopice pe care 
le plimba de colo colo prin farfurie. N-o puteam blama. Nu 
erau prea multe femei care să reușească să rămână în 
televiziune atâţia ani, chiar decenii la rând. Cele mai multe 
erau înlocuite cu câte un tânăr talent când aveau vreo 
cincizeci de ani. Femei care nu făceau atâtea nazuri și care 
costau foarte puţin. Care erau mult mai plăcute. Faptul că 
ministrul Informaţiei era cumnatul ei trebuie să-i fi fost de 
folos, în mod sigur; de fapt, o şi auzisem intrând în detalii 
despre asta. Relaţiile înseamnă putere și dacă le ai, îţi poți 
permite să ceri. Dar fără să te îngrași, se pare. 

Franziska observă că mă uitam la farfuria ei şi-şi aţinti 


ochii asupra farfuriei mele pline. 

— Vai, chiar ţi-e foame! 

Puteai mărunți hârtie în colțurile gurii ei, atât de tăios îi 
era zâmbetul. Am vrut să răspund ceva, s-o scrutez aspru, să-i 
dau de înţeles că ştiam că încerca să mă intimideze, însă am 
conștientizat imediat că nu merita efortul. Aveam să petrec 
doar o noapte cu ea. Așa că am ales să-mi văd de mâncarea 
mea. Dar mă deranja că avea să rămână cu ideea că mi-a 
închis gura și că m-a făcut de rușine. 

Secretarul își întoarse privirea către mine. 

— Sarcina ta este să îmbeţi martorul. 

M-am uitat la el și am așteptat explicaţiile. 

— Martorul, adică persoana pe care Katja o va trezi când vei fi 
„moartă”. Care va confirma că „ai murit”. Asigură-te că stai 
lângă ea la cină. Nu știi cine va fi încă, însă va fi persoana căreia 
îi va fi desemnată camera de la parter. 

Secretarul arătă către schiţa etajului, întinsă pe masă. 

— Vom bloca unele camere de la etaj, o să dăm vina pe niște 
țevi de apă, deci una dintre persoane va trebui să doarmă la 
parter, ceea ce în mod logic o va transforma în persoana pe care 
doctorul o va trezi când te va „găsi”. 

— Și sarcina mea este s-o îmbăt la cină. 

— Da. La urma urmelor, nu vrem să fie prea receptivă atunci 
când va trebui să vadă și să mute un cadavru viu. 

— Așadar, vom droga și îmbăta persoana? 

Secretarul țuguie buzele ca răspuns la tonul meu dezaprobator: 

— Ei bine, în astfel de situaţii e mai bine să-ţi iei măsuri de 
siguranță decât să regreţi. Cu cât va bea mai mult, cu atât efectul 
drogului se va intensifica. Și dacă martorul va fi mahmur când se 
va trezi, cu atât mai bine. Plus că nu va fi o misiune grea. E 
alcoolic. 


— Mai doriți niște vin? 

N-am așteptat să-mi răspundă, ci, pur și simplu, am luat 
sticla şi am umplut paharul colonelului. 

— Mulţumesc, mulțumesc! 


Îşi duse imediat paharul la gură și luă o ditamai înghițitura. 
M-am uitat rapid în jur, la paharele celorlalți; cu siguranță, 
colonelul își dădu pe gât băutura cu mult înaintea altora. Cei 
mai mulți oameni terminară primele trei pahare cumva 
organizat, ca un grup, adică beau cam cu aceeaşi viteză ca 
vecinii lor de masă. După câteva pahare, imediat ce s-au 
ameţit și nu mai sunt stăpâni pe reacţiile lor, dispare și 
tendința asta. E neobișnuit să vezi oameni precum colonelul, 
care beau mai repede decât ceilalți chiar de la început. Doar 
dacă n-au o problemă cu băutura. 

La masă, începuse o discuție oarecum ciudată. Toţi 
participanții erau unici, interesanți, competenţi, obișnuiți să 
fie sufletul petrecerii. Şi-n plus, erau toți într-o competiție 
pentru același post. Și chiar dacă nu știau pentru ce fel de 
poziție se pregăteau, se pare că era atât de dorită, încât toți 
considerau că merita să participe câteva zile la o misiune pe o 
insulă uitată de lume dincolo de arhipelag. Deocamdată, cel 
puțin, toți ascultau de Președinte și nu discutau despre 
sarcinile lor. Am presupus că nu voiau să-și distrugă șansele 
bârfind. Jon și Franziska găsiseră un soi de metodă 
conversaţională în care făceau cu rândul vorbind despre 
propriile persoane. Imediat ce unul din ei se oprea să tragă o 
gură de aer, începea celălalt. Conversaţia era încâlcită, din 
moment ce niciunul din ei nu asculta ce spunea celălalt. I-am 
auzit făcând referire neîncetat la diferite celebrități din 
politică şi afaceri și spunându-le pe numele mic. Și ca atare și 
ei se simțeau niște VIP-uri care încercau, se pare, să se 
impresioneze unul pe altul. Katja stătea la un capăt al mesei, 
între ei, ascultând. În puţinele dăţi în care voia să intre în 
conversație și să aibă și ea un cuvânt de spus, era repede 
redusă la tăcere. 

La capătul nostru de masă, Henry era cel care preluase în 
mod vizibil comanda, în stilul lui obișnuit, făcându-i pe alții 
să vorbească. Din felul în care punea alternativ întrebări 
colonelului și-i umplea paharul, suspectam că și el știa de 


slăbiciunea lui și se străduia s-o exploateze, la fel cum făceam 
şi eu. Pe de-o parte, era bine, deoarece însemna că puteam să 
mă relaxez şi să-l las pe el să facă treaba; însă pe de altă parte, 
mă întrebam ce motiv ar avea Henry să încerce să-l îmbete pe 
colonel. Poate că era firea lui competitivă; poate că voia să-și 
sporească șansele de a primi slujba scoțându-l pe colonel din 
joc sau măcar punându-l într-o lumină proastă. Lotte mai 
intervenea uneori în conversaţie, dar ulterior renunță să mai 
iasă în evidenţă. Pe urmă deveni din ce în ce mai interesată de 
noi. La un moment dat, se întoarse direct către mine și mă 
întrebă: 

— Și ce faci acum, că te-ai întors acasă? 

Am ezitat înainte să răspund. 

— M-am întors la slujba mea. 

Lotte păru uimită. 

— Surprinzător! Mă gândeam că ai primit vreo funcție de 
conducere, după toată agitația din jurul tău. 

Nu știu dacă-mi observase reacția, deoarece adăugă cu 
același aer prietenesc, de parcă ar fi vrut să înlăture tensiunea 
din tonul ei prefăcut: 

— Se pare că ai făcut o treabă minunată. Dificilă. Trebuie 
să fi fost incredibil de solicitant să muncești într-un asemenea 
loc. 

Am bâiguit ceva în semn de aprobatoare și am continuat să 
mănânc. 

— Bine măcar că n-ai o familie pentru care să-ți faci griji. 
Soţul și copiii mei nu m-ar lăsa niciodată să plec într-un 
asemenea loc. 

— Am o fiică, am precizat eu neputându-mă abţine și am 
regretat imediat. 

Lotte păru uimită şi de data asta. 

— Oh, câţi ani are? 

— Nouă. 

— A, înţeleg. Bine. A fost cu tine? Nu, n-are cum să fi fost, 
nu-i așa? 

— A stat cu mama cât am fost plecată. 

Lotte părea să aștepte să spun mai multe. Rotiţele din minte 


se învârteau și mă gândeam ce să zic înainte de a lăsa timp 
pentru invitaţii la alte explicaţii și mai dureroase. 

— Câţi copii ai? interveni Henry salvându-mă. 

M-am întrebat dacă citise panica în ochii mei. Lotte se 
întoarse spre el. 

— Păi, sunt mari acum și nu mai au nevoie tot timpul de 
întreaga mea atenţie, așa că din acest motiv am luat în 
considerare postul acesta de la bun început, da, au 
doisprezece și paisprezece ani, băieţi, unul... 

A tot sporovăit despre antrenamentele de hochei și despre 
cât de bune erau unele școli. Nici nu îndrăzneam să mă uit la 
Henry; mă concentram asupra lui Lotte şi în cele din urmă am 
reușit să strecor o întrebare care o făcu să continue să 
vorbească despre ea, iar conversaţia alunecă încet spre o zonă 
mai sigură. 

Când m-am decis să-i spun lui Nour că eram însărcinată, 
am făcut în așa fel încât să amân cât mai mult cu putință 
vestea, până când ar fi fost mult prea târziu ca să mai pot face 
avort. Probabil deoarece ştiam că asta mi-ar fi sugerat și am 
avut dreptate. Eram în bucătăria ei, era duminică. Nour a 
părut surprinsă când o anunțasem mai înainte că voiam s-o 
vizitez şi, fără să mă întrebe motivul, mi-a spus doar că eram 
bine-venită. Când am ajuns acolo, se deranjase să pună cafea 
pe masa din bucătărie și un fel de chifle uscate, pe care cred 
că le avea prin dulap de luni bune. Mă întrebam de unde le 
avea, mai ales că, din câte știam, Nour nu primea prea multe 
vizite. Părea puțin probabil să le fi cumpărat ea și cu atât mai 
puţin să le fi făcut în casă. 

M-am gândit să-i ofer informaţiile și răspunsurile potrivite 
la toate întrebările printr-o singură formulare elegantă, în așa 
fel încât să-i dau explicația pe care deja o alesesem. 

— Am aflat că sunt însărcinată și, din moment ce e prea 
târziu să fac avort, voi păstra copilul. 

Trebuia s-o fi convins și totuşi n-a fost așa, pentru că Nour 
nu spuse nimic. Apoi îşi scoase pachetul nelipsit de ţigări de 
foi maronii Cigarillos, se întinse după chibriturile de pe masă, 


pufăi până se aprinse ţigara, trase un fum adânc, îl suflă și se 
uită gânditoare la norul de fum. 

— Pe bune, fumezi acum? 

— E bucătăria mea, iar tu te afli aici pentru că așa vrei, 
răspunse Nour ridicându-se să ia o scrumieră. 

Se întoarse, se așeză şi continuă să mă privească 
iscoditoare. 

— În a câta săptămână ești? 

— A nouăsprezecea. Deci, după cum știi, e prea târziu să-l 
dau afară. 

— Și dacă ţi-aș spune că nu e prea târziu? 

— Cum adică? 

Am simţit o transpiraţie rece pe șira spinării. Mirosul de 
cafea amestecat cu cel de ţigară îmi făceau greață. 

— Se poate să știu pe cineva care să rezolve problema. 
Înainte se puteau face avorturi până la cinci luni și jumătate, 
știi, dacă erau circumstanțe atenuante. Viol sau boală sau 
nebunie. Dacă mama era considerată ca fiind nepotrivită. 
Genul ăsta de lucruri. 

Greața devenea din ce în ce mai acută; simțeam un gust 
acru în gură și inima îmi bătea nebunește în piept. 

— Deci asta-i părerea ta? Că sunt o mamă nepotrivită și ar 
trebui să-l dau afară? 

— Spun doar că nu e simplu să fii o mamă singură. 

Tonul lui Nour era puternic și tăios. Se aplecă peste masă. 

— Chiar îţi dorești copilul ăsta, Anna? Vrei să fii ca mine? 
De una singură cu un copil care te va împiedica să muncești, 
să.. 

Se opri brusc. Îmi ardeau obrajii. Era de parcă m-ar fi 
plesnit. M-am ridicat, cu picioarele tremurând și m-am 
clătinat puţin. Nu era tocmai genul de moment decisiv pe care 
mi-l dorisem. Nour refuza să mă privească în ochi și se uita 
încăpățânată pe fereastră. 

— Spun doar că nu-i chiar atât de ușor, adăugă ea în cele 
din urmă. 

— Nour, îmi pare teribil de rău că ţi-am distrus viața 
încântătoare și cariera prin faptul că m-am născut și-mi cer 


scuze din suflet... 

Vocea îmi era falsă și auzeam clar cât de ridicol suna ce 
spuneam, însă nu-mi păsa. 

— Dar copilul ăsta este al meu şi nu voi face avort. Voi 
avea grijă de el și-l voi iubi. Doar pentru că se pare că a fost 
atât de al naibii de greu pentru tine nu înseamnă că o să fie 
greu şi pentru mine. ÎI voi păstra şi va trebui să accepți asta. 

Continuă să privească pe fereastră, țuguindu-și buzele ușor 
deranjată și apoi rosti pe un ton caustic: 

— Păi, atunci mă văd nevoită să-ți spun: Felicitări și mult 
noroc! Ne vedem când ai să vii dărâmată. Deoarece așa va fi. 
Fără doar și poate. 

Mi-am tras puloverul de pe spătarul scaunului pe care 
stătusem, oarecum tulburată, însă înainte să plec m-am 
aplecat peste masă. 

— Ştii care-i partea ironică, Nour? Că tu îmi dai sfaturi 
despre a fi părinte. Dacă aș fi în locul tău, aş ține gura închisă. 

Am ieșit în hol, cu capul sus, apoi m-am aplecat să-mi leg 
șireturile de la pantofi cu mâinile tremurându-mi de furie. Îmi 
era deja greu să mă aplec, deși abia dacă mi se vedea burta. 
Pe urmă mi-am tras repede jacheta și am ieșit pe ușă, 
coborând pe scări. Ştiam că-mi voi petrece următoarele zile, 
săptămâni, luni derulând conversaţia asta în minte, că voi 
regreta fiecare cuvânt de o mie de ori, că-mi voi dori să le 
retrag; că urma să mă blestem deoarece n-am zis altceva sau 
fiindcă am deschis gura, dar în momentul acela eram foarte 
furioasă și parcă pluteam pe stradă. Mă simţeam de parcă mă 
eliberasem. 

N-am mai văzut-o pe Nour decât atunci când s-a născut Siri, 
când a apărut la maternitate cu rochia aceea gigantică roz cu 
alb, din dantelă, care arăta ca un profiterol. Atunci s-a deschis 
un nou capitol. 

Mâncarea era adusă şi servită, din ce în ce mai multe sticle 
erau deschise și trecute de la unul la altul. Brânză și desert. Și 
mai mult vin. Mesenii se împărțiseră în mai multe grupuri 
mici. Franziska schimbă locul cu Katja și faimoasa gazdă de 


emisiuni TV și Jon erau absorbiți într-o conversaţie care părea 
mai mult a preludiu. Franziska râdea cu capul pe spate, 
pipăindu-şi clavicula; Jon stătea cu picioarele desfăcute și 
aplecându-se către ea, ca și cum urma să-și îngroape fața în 
decolteul ei în orice clipă. Katja iniţie o conversaţie cu Lotte; 
părea să le intereseze pe amândouă, ceva despre schi fond. 
Zumzetul conversaţiilor deveni din ce în ce mai puternic în 
jurul mesei. Mai toți se ameţiseră, inclusiv eu, așa cum 
descoperisem spre groaza mea. Când Katja servi paharele mici 
cu vin de Porto, niciunul dintre meseni nu refuză și nu 
observă că nici eu, nici ea nu ne-am atins de paharele noastre. 
Era aproximativ zece seara, ceea ce însemna că „moartea” 
mea iminentă avea să survină peste cinci ore. 

L-am surprins pe Henry scrutându-mă în unele momente pe 
parcursul cinei, fără să-și întoarcă privirea când m-am uitat la 
el. Și când câțiva dintre cei de la masă începură să se ridice, 
sări deodată în picioare, înconjură masa și-mi puse o mână pe 
umăr. 

— Te pot servi cu ceva? Whisky, brandy, vin? 

— Mi-ar plăcea un pahar mare cu apă. 

Mă întrebam dacă Henry avea să procedeze așa cum 
obișnuia să facă la acele puţine petreceri de serviciu la care 
fusese în anii trecuți: să le mulțumească tuturor și să dispară. 
Însă se întoarse cu paharul și se așeză din nou pe locul din 
faţa mea. Degetele ni s-au atins când îmi dădu paharul; m-am 
întrebat dacă o fi fost doar un accident. După o vreme, i-am 
simţit piciorul frecându-se de al meu. M-am uitat la el; îl 
asculta pe colonel cu atenţie, făcându-se că nu mă observă 
chiar când îşi mută piciorul ușor între picioarele mele, până 
când genunchii ni s-au atins. Fața de masă era destul de lungă 
la capătul unde stăteam noi, așa că nimeni nu putea să vadă 
ce se petrecea. Am strâns uşor genunchii în jurul genunchilor 
lui; strânse și el drept răspuns. 

Deci aşa era. Nu era doar în mintea mea, tot ce se 
întâmplase cu mine se întâmplase și cu el. Aveam deopotrivă 
un sentiment de eliberare şi de tristeţe. Nici că putea fi mai 
prost momentul. Când colonelul făcu o pauză în conversaţie, 


Henry se aplecă spre mine. Avea ochii mari și pupilele 
dilatate. 

— Ştii cumva dacă mai există vreo altă cale de a acosta o 
barcă într-o altă parte a insulei? 

— N-am nici cea mai vagă idee, am minţit eu. De ce? 

— Acum că vântul s-a întețit, ar fi o idee bună să știm dacă 
mai există vreun loc în afară de debarcader unde să acosteze 
barca și să ne ia. 

M-am uitat la el confuză, până când i-am înţeles apropoul. 

— Poate că ar trebui să mergem să vedem. 

Henry afișă o expresie de parcă asta ar fi fost o idee nouă 
pentru el și am înțeles încă o dată cât de bine se pricepea la 
disimulat. 

— Isteaţă idee! Mergem la o plimbare? 

Ne-am ridicat în același timp. 

— Vă duceţi deja la culcare? 

Colonelul părea dezamăgit. Alcoolul și poate chiar și drogul 
din paharul de vin de Porto pe care-l golise începuseră să-l 
afecteze serios. În locul persoanei atente pe care o cunoscusem 
mai devreme în acea zi era un om bătrân cherchelit și absorbit 
de propria persoană, care tot povestea cu aventurile lui. 
Secretarul avusese dreptate — colonelul era alcoolic și golea și 
umplea paharul din ce în ce mai iute. 

— Mergem doar să vedem cât de puternic este vântul. Ne 
întoarcem imediat! 

Colonelul se dădu în spate cu scaunul și mi-a fost teamă că 
se va oferi să ne însoțească, dar Henry îl asigură că nu era 
nevoie să se ridice și-i zise: 

— Între timp, ce-ar fi să vizitaţi crama? Am auzit că ştiţi 
foarte multe despre vinurile vechi și despre struguri și alte 
asemenea. Anna mi-a spus că dumneavoastră trebuie să vă 
mulțumim pentru vinul fantastic pe care l-am băut la cină. 

Colonelul se simți flatat și promise că va încerca să aleagă 
câteva sticle pentru masă până când ne vom întoarce noi și, 
înainte să turuie în continuare, am reușit să ieşim din cameră. 


Henry îmi luă jacheta din cuierul de pe hol și mi-o întinse. 


Ne-am îmbrăcat în liniște și am deschis ușa mare de la intrare. 
Afară, vântul era aspru. Deși nu era un bărbat masiv, el 
împinse uşa cu umărul și reuşi s-o deschidă. Am mers unul 
lângă altul, până la plaja din spatele casei, în tăcere. Vântul 
năprasnic se pare că ne împiedica să flirtăm. Henry își ținea 
mâinile vârâte adânc în buzunarele de la haină și mă întrebam 
dacă nu cumva regreta propunerea făcută sau dacă, pur și 
simplu, fusese doar un gest spontan; poate că am înțeles 
greșit, la urma urmelor. 

Ne-am oprit când am ajuns la țărm. Henry privi de jur- 
împrejur. 

— Nicio șansă să acostezi aici cu vântul ăsta, spuse el după 
un moment. Uită-te la stâncile alea din larg. Şi dacă o ţine așa, 
barca n-o să poată acosta nici în partea cealaltă, chiar dacă-i 
mai adăpostit acolo. Dacă se iscă furtuni, vom fi complet 
izolați. 

Aproape că uitasem motivul pentru care eram afară, 
deoarece am presupus că era doar un pretext, însă aspectul 
acela mi-a atras atenţia. Se întoarse și mă privi. 

— Se iscă furtuna. Uită-te la nori! Uită-te cât de repede se 
mișcă! 

Nori mari și cenușii goneau prin fața Lunii, incredibil de 
repede, ca într-o animaţie. M-am uitat la Henry. Feţele noastre 
erau apropiate. Privirea lui era ca fumul într-un glob de 
cristal. Nu-mi puteam lua ochii de la el şi nici nu mă puteam 
apropia mai mult. 

— Ce facem, de fapt, aici? șopti el. 

— Ce vrei de la mine? am șoptit eu drept răspuns. 

Deodată, Henry rupse vraja. 

— Păi, poate că ar fi mai bine să ne înapoiem, zise el tăios, 
apoi se întoarse și porni către casă. 

Îmi târșâiam picioarele în urma lui. Cu fiecare secundă care 
trecea, mă simțeam din ce în ce mai proastă, păcălită, expusă, 
demascată. Lăsasem garda jos, m-am arătat slabă; acțiunile 
mele erau la fel de prostești și de stânjenitoare ca ale unui 
amator fără pic de experienţă în misiunile strict secrete. M-am 
purtat ca o adolescentă îndrăgostită, exact la fel de ciudat cum 


îmi era teamă că mă voi purta în compania lui. Știam partea 
asta a sinelui meu ameţit de băutură, o parte din mine care 
putea să rămână fixată pe o nedreptate, pe o vorbă, pe o 
jignire și apoi să le analizeze ore în şir — și uram asta. 
Simţeam un nod în stomac şi aproape că mi-au dat lacrimile. 

Chiar când eram pe cale să deschid gura și să-i spun ceva, 
mă trase de braţ și mă târî cu brutalitate după marginea unei 
stânci, îmi puse mâna la gură uşor și șopti „ssstt!”, pe urmă 
arătă către Lotte, care cobora panta. Se opri și rămase acolo, 
după colțul casei, destul de aproape de locul în care ne aflam 
noi. Spre marea mea surpriză, își deschise geanta și scoase un 
telefon cu conexiune prin satelit, mare și diform, care părea să 
fie funcțional. Formă și am auzit-o salutând persoana de la 
capătul liniei. M-am concentrat ca să aud ce spunea, însă era 
mult prea departe și vântul șuiera prea tare. 

Henry stătea aproape, în spatele meu. Îi simțeam respiraţia. 
Se lipi de mine și mă sărută pe gât. M-a invadat brusc o 
emoție puternică și mi-am dat seama că nu-mi păsa de nimic 
altceva, că voiam în continuare atingerile lui. 

Am auzit-o pe Lotte încheind conversaţia și dispărând 
înapoi în casă. Am rămas în braţele lui Henry, nemișcată, de 
parcă eram la o vânătoare și aș fi văzut deodată o căprioară. 

— Haide! spuse el. Nu putem rămâne aici. 

Corpul lui era un pic mai zvelt decât îmi imaginasem. Fața 
îi era ușor rotundă și probabil că din acest motiv mă așteptam 
să aibă corpul tipic al unui bărbat de vârstă mijlocie care 
făcea muncă de birou, puţin grăsuţ și cu o burtică rotunjoară. 
Dar în timp ce bâjbâiam în întunericul albăstrui al camerei lui, 
mi-am dat seama că era mai degrabă sfrijit. Pieptul lui era plat 
şi claviculele erau mult ieşite în afară; mi-am trecut degetele 
peste stern. Trupul lui, care fusese atât de greu de imaginat, 
deveni real sub mâinile mele. Să-l văd atât de aproape, fiecare 
fir de păr, fiecare unghi, era ca o rază de lumină care-mi bătea 
în ochi, aşa că i-am închis. Mâinile lui se mișcau pe trupul 
meu de parcă ar fi citit ceva scris în alfabetul Braille, 
înregistrând linia care era marginea  omoplatului, 


protuberanţele verticale ale coloanei vertebrale, rotunjimile 
tari ale șoldurilor. Când eram mică, aveam o „carte magică de 
colorat”, cu pagini albe, însă când dădeai cu pensula udă pe 
ele, apăreau forme, culori și flori. Așa simțeam când Henry își 
mișca mâinile pe trupul meu, ca și cum fiecare parte atinsă 
din mine revenea la viață ca sub un indigo. 

N-am tipat când am avut orgasm și nici el, deoarece nu era 
genul de partidă de sex în care să exagerezi. Şi nici nu fusese 
cea mai bună partidă pe care o avusesem. 

După aceea, în timp ce stăteam întinși pe spate unul lângă 
altul în pat, mi-a trecut distrat degetul pe obraz. Camera era 
întunecată, însă draperiile de la ferestre nu erau trase, iar 
norii încă se vedeau cum treceau grăbiţi și neobosiți prin 
dreptul Lunii, pe cerul nopții. 

— La ce te gândeşti, Anna? murmură el, aproape pentru 
sine. 

— La trădare, am răspuns eu. 

Îşi întoarse fața adormită către mine. 

— Trădare. Știu cum e. 

M-am holbat în tavan şi am studiat micile crăpături; ieşeau 
în evidență în lumina palidă a Lunii ca niște vase de sânge. 
Gândurile m-au năpădit, repede și copleşitor. Puteam simți 
gustul de fier pe limbă, aroma trădării, a sentimentului de a fi 
înșelat, a eșecului, a unei decizii greșite. Nu-mi puteam 
îngădui să mă gândesc la asta, știam că nu-mi făcea bine. Dar 
gândurile mele pluteau după vrerea lor şi deodată mă aflam 
din nou în cortul rece din tabără. Eram cuprinsă de dorința 
subită de a-i spune totul despre Kyzyl Kum și ce se întâmplase 
acolo cu adevărat la sfârșit, totul despre misiune, totul despre 
trădarea pe care urma s-o comit și pe care, cumva, deja o 
săvârșşisem. 

Henry îmi mângâie din nou obrazul cu dosul degetului. 

— Încearcă să dormi, spuse el, și apoi mă sărută pe obraz, 
se întoarse cu spatele la mine, își trase pătura pe cap și rămase 
nemișcat. 

Am continuat să mă holbez la tavan, ascultându-i ritmul 


respirației: lung, uniform și adânc. Se auzea un horcăit surd 
de fiecare dată când trăgea aer, așa că am mai rămas un pic, 
doar ca să fiu mai aproape de el câteva momente. Apoi m-am 
ridicat, am tras hainele pe mine, m-am furișat din camera 
întunecată în picioarele goale, am apăsat clanţa ușii și m-am 
strecurat cu grijă afară ca să fiu „ucisă”. 

Odată ajunsă în bucătărie, Katja era deja acolo. Se plimba 
enervată de colo-colo. 

— Trage ușa și încui-o! Am crezut că nu mai vii. 

Katja îngenunche pe podea. Era îmbrăcată într-un costum 
de balet şi, cât căută prin geanta ei, am observat pe spate 
logoul Teatrului Mariinsky, care vreme de două secole a 
încântat lumea cu cântăreți celebri de operă și balerini de 
legendă. Asta explica postura ei dreaptă, însă am presupus că 
trebuie să fi fost foarte tânără când a renunţat, înainte să se fi 
rănit, pentru că părea să se miște fără urmă de durere sau 
rigiditate chiar și în acel moment, în mijlocul nopții. 

— Când ai renunţat la dans? am întrebat eu, mai mult să 
mă aflu în treabă. 

— Chiar vrei să discutăm nimicuri acum? șușoti Katja încet. 

M-am așezat pe podea lângă ea și am tăcut în timp ce 
scotocea în geantă. Seringi, canule, sticluțe mici cu etichete, 
comprese — le aranjă pe toate în linii drepte și uniforme pe un 
prosopel, despre care bănuiam că era verde ca de spital, 
deoarece era greu să-mi dau seama de culoare în întuneric. M- 
am uitat la instrumente și m-am cutremurat. 

— Întinde-te pe spate! șopti Katja. 

M-am conformat. Şi apoi a început. Katja luă o tușieră 
ciudată. Îşi trase o pereche de mănuși din vinil și presă 
degetele în tușieră pe rând. Pe urmă mă apucă de gât și 
strânse ușor, lăsând unghiile să pătrundă un pic mai adânc în 
carne. 

— Mișcă-ţi capul un pic, altfel n-or să rămână urme 
credibile. 

Am făcut cum mi-a cerut şi ea mă strângea în continuare cu 
blândeţe, dar și cu fermitate. Când termină, scoase lanterna și- 


mi lumină gâtul, după aceea încuviință mulțumită. 

— Arată bine, spuse ea. 

Din reflex, eram cât pe ce să-i mulțumesc, însă m-am oprit 
şi am rămas acolo în liniște, în timp ce Katja mânuia diferite 
seringi. Se aplecă peste mine. 

— O să-ţi fac o injecție în vârful limbii, ca să pară că, într- 
adevăr, ai fost strangulată, doar pentru eventualitatea în care 
se uită careva în gura ta. Căile respiratorii vor rămâne 
deschise, ca să poți respira. 

Am consimţit. 

— Eşti pregătită? mă întrebă Katja și, fără să aștepte 
răspunsul meu, mă apucă ferm de cap. Deschide gura şi scoate 
limba! 

M-am conformat. Dar chiar când era să mă înțepe, am 
întrebat îngrijorată: 

— Katja? Eşti sigură că o să funcționeze? 

— Desigur. Sunt medic, poţi să ai încredere în mine, 
răspunse ea, privindu-mă nedumerită. 

Se aplecă din nou să mă înţepe, însă am ridicat mâna și am 
pus-o pe brațul ei. 

— Spune-mi că am să mă trezesc. 

Oftă, dar am insistat: 

— Îmi spui să am încredere în tine şi am, însă nu tu eşti cea 
care face asta — eu sunt. Așa că vreau, pe cât de încredere zici 
că ești, să-mi promiţi că mă voi trezi. 

M-am holbat la ea; era greu să-i citesc ochii pe întuneric, 
pentru că atunci când s-a aplecat spre mine nu vedeam decât 
două găuri mari și negre. Nu spuse nimic preţ de o clipă, apoi 
vorbi: 

— Îţi promit că ai să te trezeşti. Ai cuvântul meu, pe 
onoarea mea de doctor. 

— Bine. 

Mi-am lăsat capul înapoi pe spate. 

— Poţi deschide gura, te rog? 

Am deschis-o, scoțând limba și am simțit înțepătura. Limba 
mi s-a umflat imediat. Simțeam cum mă cuprindea panica. 

— Relaxează-te, respiră pe nas. Așa, respiră lung pe nas. 


Gândeşte-te la copii; ei respiră mereu pe nas când dorm. Iată! 
Bravo! 

Mi-am reglat respiraţia și am simțit cum panica dispărea. 

— Acum o să-ți pun niște picături în ochi care-ţi vor 
paraliza pupilele. O să ai şi niște firişoare roşii în ochi. O să 
treacă. Îți deschid pleoapele acum... Bun. Ţine ochii închiși și 
n-o să se simtă chiar atât de ciudat. 

Am făcut cum mi-a spus, iar ea continuă să vorbească. 
Iritarea îi dispăru din voce; rostea cuvintele cu o voce calmă 
de doctor. 

— Acum, Anna, o să-ți fac ultima injecție. Este un sedativ și 
relaxant muscular. O să-ți reducă respiraţia, iar corpul o să fie 
amortit, în doar o secundă îţi vei simţi pleoapele grele. Este 
posibil să auzi sau să vezi ceva cât eşti în starea asta, dar totul 
va fi vag şi nu vei putea comunica. Imediat ce vei adormi, voi 
aştepta până când sunt sută la sută sigură că ești inconștientă 
și abia atunci mă voi duce să-i bat colonelului în ușă, exact 
așa cum ne-am înțeles. O să vină cu mine aici şi să sperăm că 
va fi suficient de beat şi de drogat cât să fie de acord că eşti 
„moartă” şi să mă ajute să te duc în lada frigorifică, unde te 
voi trezi cu o altă injecție imediat ce voi putea. Nu va fi deloc 
confortabil, Anna, însă ai să te descurci. Apoi am să-i trezesc 
şi pe ceilalți și... 

Vocea ei deveni din ce în ce mai stinsă, de parcă mergea cu 
spatele printr-o sală de marmură. 

— Numără invers, Anna, am auzit-o eu din cealaltă parte a 
sălii de marmură. 

Am început să număr în gând, după fiecare respirație. Zece, 
nouă, opt, podeaua se simţea rece și lipicioasă sub mine, șapte, 
șase, cinci, m-am gândit la Siri în pătuţul ei, înconjurată de 
animalele din pluș care se holbau cu ochii lor de năsturași, 
mirosea ca zăpada sau poate avea şi gust de zăpadă, patru, 
trei, brațe uscățive, obraji moi, părul pe care-l dau într-o parte 
cu degetul arătător, doi, unu, la revedere. 

Când m-am trezit mă simțeam de parcă un elefant stătea pe 
pieptul meu. Durerea era violentă și de nedescris. Nu-mi 


dădeam seama dacă era o contracție sau o dilatare a coastelor, 
doar că era extrem de dureroasă. Am încercat să trag aer în 
piept, dar fără prea mult succes. Mă străduiam în zadar să mă 
concentrez asupra feţei care se mișca prin fața ochilor mei și 
după câteva secunde am conștientizat că trebuia să fi fost 
Katja, cu părul blond și palidă. 

— Anna! Anna! Mă auzi? 

Am încercat să răspund, însă sunetul care-mi ieși pe gură 
era neinteligibil. Aveam ceva în gură. Am întors capul și am 
încercat să scuip, până când mi-am dat seama că încercam să- 
mi scuip propria limbă. Saliva mi se prelingea pe obraz. Însă 
Katja părea mulțumită. 

— Bun. Îţi revii. Ţi-am făcut injecţia, ia-o ușor, încă ești sub 
influența medicamentelor. 

Am dat să mă ridic, dar corpul nu prea mă asculta. Katja 
mă apucă de braţ și înfipse un ac în el. 

— Ai să te simţi mai bine în curând, spuse ea și-mi flutură o 
lanternă micuță prin fața ochilor. Ai încă pupilele un pic 
leneșe, însă e perfect normal. Crezi că te poţi ridica în șezut? 

Am încercat iar şi de data asta am reușit să-mi îndrept 
partea de sus a corpului și să mă ridic. Deodată, camera a 
început să se învârtă şi am bâjbâit după ceva de care să mă 
agăţ. Katja mă prinse și totul în jurul meu părea o secvență 
dată cu încetinitorul, într-un film. Am simtit-o clătinându-se 
un pic când m-am prins de braţele ei. 

— Anna, ascultă-mă! Înţeleg că nu te simți prea bine, dar 
ne cam grăbim. Trebuie să sigilez lada frigorifică, iar tu să 
ajungi la Nivelul Strategic înainte să dea cineva năvală aici. 
Colonelul e sus, îi trezeşte pe ceilalți și trebuie să ne întâlnim 
cu toţii în salon în zece minute. E încă mort de beat, așa că nu 
se mișcă prea repede. Eşti în stare să cobori? 

Am înţeles că nu eram într-un pătuț, ci în lada frigorifică. 
Exact când am conștientizat acest lucru, am simţit și cât de 
frig era în jurul meu. Ca și cum mi-ar fi citit gândurile, Katja 
luă o pătură termică, strălucitoare, de pe un raft din spatele 
ei. 

— Ia asta cu tine! Trebuie să cobori acolo acum! 


Katja apăsă butonul de pe perete și se deschise trapa în 
podeaua lăzii frigorifice. Nu părea la fel de sprintenă și în 
formă ca atunci când am cunoscut-o pe debarcader. Ochii îi 
erau umflați și injectaţi. 

— Cum a reacționat colonelul? am întrebat-o eu. 

— Nu prea bine. Ascultă, vorbim mai târziu despre asta. 

Se uita nervoasă peste umăr, de teamă să nu vină cineva. 
Cu greu, m-am întors pe burtă și am încercat să găsesc scara 
de sub picioarele care-mi tremurau. 

— Încui acum. Nimeni nu poate deschide trapa. Tu poți 
deschide din interior folosind codul, însă n-o face decât dacă 
n-ai încotro. 

Am încuviințat, am apucat pătura termică și am aruncat-o 
prin trapă. Chiar înainte să dispar și eu, Katja îmi puse mâna 
pe braţ. 

— Succes! 

Trase capacul lăzii frigorifice și am auzit clicul încuietorii 
când apăsă. Eram singură în întuneric. 

Mi-am croit drum bâjbâind pe scară. Ajunsă jos, m-am 
înfăşurat în pătură și am căutat întrerupătorul de pe peretele 
din spatele meu. Lumina galbenă îmi dădea senzaţia că era 
seară, deși era aproape în zori. M-am apropiat de frigider cu 
picioarele încă tremurând, am găsit o sticlă cu nu știu ce 
lichid pentru sportivi și am dat-o pe gât în gâlgâituri mari. Îmi 
simțeam buzele și limba amorţite; o picătură din băutura 
dulce și artificială mi se prelinse în colțul gurii și pe gât. 

Am mers la chiuveta mică și mi-am dat cu apă rece pe față 
până când am început să-mi mai revin. Am pus deoparte 
pătura termică, am căutat prin geantă și am găsit un maiou, 
pe care l-am tras pe mine. Apoi am mers la uşa care ducea 
către lumea secretă a casei, spaţiul dintre pereţi, și am intrat. 
Încă tremurând, am orbecăit pe scara îngustă şi, în final, am 
ajuns la draperia care-mi arăta că mă îndreptam spre peretele 
salonului. Am găsit stucatura de pe tavan, am tras trapele 
glisante care acopereau orificiile și am privit în cameră. 


Nu coborâseră încă toți. Katja stătea cel mai aproape de 
orificiile din perete, cu spatele la mine. Am presupus că 
alesese locul acela ca să-i urmăresc cât mai bine pe ceilalți. 
Jon stătea pe un scaun, îmbrăcat în nişte pijamale ridicole de 
flanel cu dungi, uitându-se în jur somnoros. Lângă el era 
Franziska, într-un halat portocaliu, elegant, cu volane, cu 
părul strâns în același coc sobru și părea că avusese timp să se 
machieze, ori nu se demachiase deloc. Când Jon se uită în altă 
direcție, am observat că ea profită de ocazie să-și aranjeze 
decolteul. Lotte stătea lângă Jon într-un halat de baie și cu 
şosete groase în picioare, îndreptându-și bretonul. Lângă Lotte 
era colonelul, în pantaloni de trening și bluză din lână, cu 
ochii roșii. Și apoi intră Henry. Am rămas mască și mi-am dus 
uimită mâna la gură. Cu doar câteva ore în urmă stătuse gol, 
întins lângă mine, iar în acel moment era acolo. Aruncă o 
privire șovăielnică prin încăpere, pe urmă se așeză pe un 
scaun și se uită atent la ușă. Aveam impresia că aștepta pe 
cineva, probabil pe mine. Franziska începu imediat să se 
plângă întrebând suficient de tare cât s-o audă toți de ce a 
trebuit să se dea jos din pat. Katja o întrerupse și luă cuvântul: 

— Mulţumesc că aţi venit. Îmi pare rău că am fost nevoită 
să vă trezesc în mijlocul nopții, însă adevărul este că... s-a 
întâmplat ceva. 

— N-ar trebui s-o așteptăm pe Anna? interveni Henry, care 
căută din nou cu privirea prin cameră, de parcă aş fi fost pe 
acolo pe undeva, iar el nu mă văzuse. 

Katja se întoarse către el. 

— Tocmai asta e. Nu prea ştiu cum să spun asta, dar... 

Se opri, trase aer în piept și apoi continuă: 

— Anna a murit. 

Deși eram pregătită s-o aud spunând ceva de genul ăsta, tot 
am simțit un fior străbătându-mi corpul. Arma a murit. Dacă ar 
fi fost să mor de-adevăratelea, acolo, în acel moment, nu m-ar 
fi căutat nimeni. În ceea ce-i privea pe oamenii aceia, eram 
moartă. Totul era mult mai macabru decât mă aşteptam. Am 
încercat să mă concentrez la ce se întâmpla în cameră. Toţi se 
holbau la Katja ca și cum nu înțelegeau ce spunea. Păreau 


niște copii mult prea mari, cu feţele uimite și gata să meargă 
la culcare. 

— ... şi, din păcate, trebuie să vă informez că a fost ucisă. 

M-am străduit să privesc fiecare persoană în parte și să le 
notez în minte reacţiile. Jon tocmai se holba la Katja cu gura 
căscată, de parcă vorbea limbi străine. Lângă el, Franziska 
avea aerul uneia care căuta înnebunită în minte întrebarea 
potrivită, dar degeaba. Lotte cerceta încăperea nervoasă, în 
timp ce-și mușca unghia de la degetul mare, mai s-o smulgă, 
iar colonelului îi atârna capul greu. Era, firește, singurul care 
nu fusese surprins. Cu puţin timp în urmă îmi cărase trupul în 
lada frigorifică din centrul medical. Mă întrebam ce față 
trebuie să fi făcut atunci. 

Însă, desigur, cea mai interesantă dintre toate fu reacţia lui 
Henry. Nu doar pentru că era el, bărbatul cu care făcusem 
dragoste, ci pentru că fu diferită de a celorlalți. Se făcu mic de 
parcă fusese împușcat în spate, pe urmă se aplecă în față 
obosit și respirând atât de greu, încât îi săltau umerii. Katja 
încercă să rezume ce se întâmplase, cum m-a găsit în 
bucătărie când s-a trezit să-şi ia un pahar cu lapte, cum l-a 
trezit pe colonel și cum m-au dus la lada frigorifică, unde mă 
încuiaseră. Henry se ridică deodată și merse către Katja; îi 
spuse ceva pe un ton scăzut. N-am înţeles ce anume, însă când 
ea răspunse, am înțeles că solicitase să mă vadă. Katja se 
adresă tuturor celor din încăpere: 

— Mi-e teamă că nu se poate. L-am contactat deja pe 
secretar și am primit instrucțiuni foarte clare. Trupul 
neînsuflețit al Annei este într-o ladă frigorifică sigilată în 
centrul medical și nimeni nu va atinge cadavrul înainte de a 
sosi personalul care va îndeplini procedurile specifice în astfel 
de cazuri. 

Abia atunci începură și ceilalți să înțeleagă veștile și 
izbucni un talmeș-balmeș de întrebări și speculații. Vorbeau 
unii peste alții şi-mi era greu să-i urmăresc. Franziska se 
obișnui în cele din urmă cu situația și o bombarda pe Katja cu 
întrebare după întrebare: Ce s-a întâmplat? Cum s-a 
întâmplat? Era sigură că n-a fost un accident? Era Katja cu 


adevărat calificată să stabilească astfel de lucruri? Și când va 
veni echipa de salvatori? N-avea nici cea mai mică intenţie să 
rămână pe o insulă unde s-a petrecut așa ceva și cerea să i se 
permită să-l sune personal pe Preşedinte, și asta imediat. 

— Mi-e teamă că nici asta nu se poate, spuse Katja din nou, 
mecanic, și eu mă întrebam de câte ori, oare, avea să rostească 
vorbele acelea înainte de a se încheia misiunea. Se pare că 
echipamentul de comunicare radio din subsol nu funcționează. 

— Poftim?! întrebă colonelul. 

— Prima oară când am luat legătura cu secretarul a 
funcționat perfect, însă legătura s-a întrerupt și când am 
încercat să sun din nou, n-a mai mers. Poate fi din cauza 
vremii. 

Era o noutate și pentru mine și mă întrebam cum de se 
întâmplase. Era chiar adevărat că furtuna afectase 
comunicațiile sau Katja o minţea pe Franziska pentru a nu fugi 
la subsol ca să-l sune pe Președinte? Am încercat să mă 
conving că era ultima variantă, dar nu mă puteam abține să 
nu cred că era un semn rău. Se pare că și colonelul era de 
aceeași părere, fiindcă deodată păru mai treaz decât oricând. 

— Nu-i de bine, rosti el laconic. 

— Nu-i posibil să se fi sinucis? întrebă brusc Lotte fără să se 
adreseze cuiva anume. 

Când observă că toţi ochii erau aţintiți asupra ei, continuă, 
frământându-și mâinile nervoasă în poală: 

— De fapt, n-o cunosc pe Anna, însă, din câte am văzut, ei 
bine... părea destul de ciudată și nefericită. Poate că a trecut 
prin vreun fel de traumă cât a fost plecată și apoi a venit aici 
şi... 

Vocea îi deveni din ce în ce mai puternică și vorbea din ce 
în ce mai repede, ca și cum ar fi vrut să se convingă pe ea 
însăși. 

— Mi-a spus că și-a lăsat copilul în urmă și a mers acolo, a 
participat la războiul ăla lungi perioade de timp. Și când am 
întrebat-o despre asta, s-a oprit, pur și simplu, din vorbit și 
părea devastată, și... 

— Nu, nu s-a sinucis, o întrerupse Katja. 


— De unde știi? Depresia e un lucru obișnuit printre 
oamenii care trăiesc astfel de experiențe. Are un nume... 
Cumva tulburare de stres posttraumatic? Poate că ea... 

— Nu te poţi strânge singur de gât, spuse Katja direct. 

— Dar... 

Lotte se temperă un pic și nu mai adăugă nimic. 

— Nu-i stătea în fire, zise Henry, aproape doar pentru sine, 
însă nimeni nu răspunse. 

Toţi erau tăcuţi, mai puţin Lotte, care începuse să suspine 
încet și-și şterse câteva lacrimi cu mâneca halatului. Stând 
acolo în întuneric, în spațiul strâmt, urmărindu-i pe ceilalți, 
am simțit cum îmi amorțeau picioarele și cum o transpiraţie 
rece îmi curgea pe frunte. 

— E posibil să mai fie cineva pe insulă? 

Vorbise Jon. Se uită la Katja și apoi la colonel. Acesta păru 
să se gândească puţin, pe urmă răspunse: 

— E o variantă, desigur. Va trebui să cercetăm insula cât 
mai curând, dar înainte de asta ar trebui, probabil, să 
încercăm să ne dăm seama ce s-a întâmplat aseară. Cine a 
văzut-o ultima oară pe Anna? 

Mi-am îndreptat atenția asupra lui Henry. De când mersese 
la Katja să-i ceară să mă vadă, se prăbușise înapoi în scaun și 
stătea, pur și simplu, acolo, cu capul plecat. 

— Probabil că eu am fost ultimul..., răspunse el fără să 
ridice ochii. 

N-am înţeles ultima parte a frazei. 

— Ce? întrebă colonelul. 

— Am spus că dormeam când a plecat. Am văzut-o ultima 
oară în dormitorul meu; era acolo când am adormit şi după ce 
m-a trezit Katja eram doar eu. 

Ridică ochii. Părea absolut dărâmat, ceea ce mă bucura 
într-un mod bizar. Am încercat să mă forțez să nu mă holbez 
doar la el, ci să-i urmăresc și pe ceilalți. Jon rânji când 
înțelese faza cu dormitorul, însă apoi păru să se reţină și 
zâmbetul îi dispăru. M-am simţit stânjenită că toți cei de pe 
insulă știau că mă culcasem cu Henry și mă întrebam ce 
părere va avea Preşedintele despre această „mică 


improvizație”. Am presupus că n-o să-i placă, dar era prea 
târziu să mai pot face ceva. Colonelul nu comentă ceea ce 
tocmai aflase. În schimb, pe un ton neutru, întrebă: 

— Şi ai vreo idee cât era ceasul când ai adormit? 

— Era după două, probabil înainte de trei. 

— Deci asta înseamnă că între două și patru Katja a găsit-o 
la parter. 

Am observat cum colonelul îl privea încă pe Henry de parcă 
şi-ar fi dorit să-l mai întrebe și altceva, însă nu mai spuse 
nimic; în schimb, începu să-i chestioneze metodic pe toți cei 
de față despre cum și-au petrecut seara și noaptea. Când veni 
rândul lui Jon și al Franziskăi, amândoi părură dubios de 
nedoritori să ofere detalii clare, până când ieşi la iveală că și 
ei părăsiseră grupul împreună și urcaseră în camera lui 
„pentru un pahar înainte de culcare”, așa cum se exprimară. 
Franziska părăsise camera lui pe la două, ceea ce mă făcu să 
tresar. Dacă m-aș fi întâlnit cu ea pe hol, asta ar fi complicat 
mult mai mult lucrurile. 

— Ce fel de comportament adolescentin este ăsta?! exclamă 
Lotte. 

— Am crezut că vom avea dreptul la o viață privată aici, 
izbucni Franziska. 

Mi se părea că ea era cel mai puțin mâhnită dintre toți; 
totuși am simţit că lipsa de intimitate o afecta personal. 

După ce fiecare îşi spuse declaraţia, în încăpere se lăsă iar 
tăcerea. Toţi se uitau la colonel, iar eu mi-am notat în minte 
că el fusese cel care preluase controlul asupra situației. Sau, 
mai degrabă, toți îi dăduseră lui comanda. Speram să-mi 
amintesc cum a decurs conversaţia; creierul meu era încă 
ameţit de la medicamente și picioarele îmi tremurau de la 
efort. Mă întrebam cât mai puteam rezista în perete până să 
leșin și mă rugam să se termine cât mai repede. 

— Bine, iată ce-o să facem, zise colonelul, după ce 
rămăsese tăcut o vreme. 

Îşi frecă ochii injectați. Dat fiind sedativul și cantitatea de 
alcool băută seara, părea surprinzător de inteligent și cu 
mintea limpede. 


— Începe să se lumineze. Ne vom împărți în echipe și vom 
cerceta insula ca să vedem dacă suntem sau nu singuri. Dar 
înainte să facem asta, vreau să precizez două lucruri. 

Ceilalți îl priveau ca și cum era profesorul lor. 

— În primul rând, trebuie să ne păstrăm calmul. Nu trebuie 
să ne speriem, pentru că frica este mai periculoasă decât orice. 
Nimeni nu acuză pe nimeni de nimic. Nu ştim ce s-a întâmplat 
şi nu vom trage concluzii pripite înainte să aflăm. 

Îşi luă răgaz să-și treacă privirea de la unul la altul; mi s-a 
părut că s-a uitat la Franziska mai mult. 

— În al doilea rând, trebuie să fim atenți. Am văzut și eu 
trupul neînsuflețit al Annei și din puţinele cunoștințe de 
patologie pe care le am sunt de acord cu Katja. A fost 
strangulată. 

Rămase tăcut pentru o clipă cu privirea în pământ, apoi 
continuă: 

— Asta înseamnă că fie sunt mai mulți oameni pe insula 
asta, fie... 

Se opri. Am observat că Lotte avea ochii mari și speriați în 
timp ce se uita prin cameră la toți suspecții de crimă. În mod 
clar nu se gândise până atunci că ăsta era cel mai probabil 
scenariu. Nu mă aşteptam să reacționeze atât de prost. 
Zguduită emoţional, conștientizând cu dificultate ceea ce era 
evident. Experiența mea de la Kyzyl Kum ar fi sugerat opusul, 
şi anume că mamele reacționau, de obicei, cel mai bine sub 
presiune, în timp ce bărbaţii înfumuraţi ca Jon erau cei care 
cedau. „Oare Lotte ar fi reacționat diferit dacă ar fi fost și 
copiii ei cu ea pe insulă?”, m-am întrebat eu în gând și mi-am 
notat în memorie să trec asta în raportul final. 

— Ce încercaţi să spuneţi? întrebă Lotte cu vocea stinsă. 

Colonelul se întoarse către ea. 

— Spun că niciunul dintre noi n-ar trebui să fie lăsat 
singur. Trebuie să fim împreună tot timpul. Ne putem împărți 
în echipe, însă nimeni nu umblă de unul singur. Ne 
supraveghem unii pe alții. Asta-i tot ce putem face acum. 

În interiorul peretelui, îmi tremurau picioarele total lipsite 
de control și simțeam o transpirație rece pe piept şi pe gât. 


Vederea îmi era încețoșată. Dacă nu mă așezam sau beam 
ceva, aveam să leșin. Vocea colonelului se auzea mai slab. Se 
ridică. 

— lată ce propun: mergeţi în camera voastră și schimbati- 
vă hainele, dar lăsați ușa întredeschisă — să ne asigurăm că ne 
putem auzi unii pe alții în permanență. Apoi ne vedem aici în 
cinci minute și ieşim afară împreună. 

Nimeni nu se opuse; începură să părăsească împreună 
camera, ca un grup. Am rămas nemișcată acolo câteva 
secunde, holbându-mă la încăperea goală, înainte să-mi 
croiesc drum afară din perete pe picioarele nesigure şi să mă 
îndrept spre bârlogul meu subteran. 

Încă de la început secretarul recunoscuse că era un mare 
inconvenient în legătură cu sistemul antic de supraveghere — 
pierdeam contactul cu participanţii imediat ce ieșeau din casă. 
N-aveam cum să-i urmez afară. 

— E o cameră video chiar deasupra ușii principale, însă ne- 
a fost imposibil să montăm altele. Sunt distruse, pur și simplu, 
explică secretarul. 

În loc să-i spun că ar trebui să monteze camerele undeva 
unde să nu se ajungă la ele, l-am întrebat ce aveam de făcut 
dacă grupul ieșea din casă. 

— Presupun că ar trebui să încerci să te întremezi, răspunse 
el. 

Când îmi văzu privirea ezitantă, continuă: 

— Aş recomanda la modul cel mai serios să-mi urmezi 
sfatul în privința acestui lucru. N-o să ai ocazia să dormi prea 
mult în zilele astea două, așa că va trebui să profiți de odihnă 
când faci o pauză. Mergi și dormi când ei ies afară. Dacă vei 
putea. 

A fost cât pe ce să cad în nas pe scara către Nivelul 
Strategic. Sfatul secretarului părea mult mai rezonabil în acel 
moment decât prima oară când îl auzisem. M-am împleticit 
până la frigider, am luat o altă băutură energizantă care ocupa 
jumătate din spaţiul dinăuntru și am golit-o dintr-o 
înghițitură. Apoi am tras pe mine pătura şi m-am întins pe 


podea, sprijinindu-mă de perete și așteptând să mă simt mai 
bine. Tremuratul picioarelor începu încet să dispară, dar îmi 
simțeam în continuare capul greu și inert, iar luminile și 
culorile din micul meu buncăr îmi încetineau mişcările, de 
parcă m-aș fi aflat sub apă. 

Cum am fost sigură că mă ţineau picioarele, m-am ridicat, 
am scos tot de pe mine, mai puţin lenjeria și camizolul, m-am 
târât în patul mic și am încercat să reiau și să memorez tot ce 
tocmai se întâmplase în camera de deasupra mea. Însă am 
aţipit şi am visat că eu, sau poate Siri, mă aflam într-o tabără, 
unde petrecusem o vară îngrozitoare când eram mică, și 
prindeam raci într-un lac. Nour mă forțase să merg și am 
sunat acasă în fiecare zi plângând, până când cu greu a 
acceptat să vină să mă ia. Nici măcar nu-mi amintesc dacă, 
într-adevăr, fusese rău acolo; poate că a fost vorba mai mult 
de o luptă de putere între mine și ea. 

Când, în sfârșit, a fost de acord să vină să mă ia, am simțit- 
o ca pe o victorie, dar când a coborât din Trabantul ei vechi, 
cu o grimasă în colțul gurii, iar eu stăteam acolo pe aleea 
pietruită cu valiza și un consilier de tabără resemnat, am 
înţeles că, de fapt, ceea ce-mi părea a fi o victorie nu era nici 
pe departe așa ceva. Nici atunci Nour nu se pricepea deloc să 
lase trecutul în urmă. Partea cea mai rea a fost că exact când 
am primit ce voiam și eram pe cale să merg acasă, tabăra 
devenise cu adevărat distractivă. Am luat parte la o expediție 
de prindere a racilor în noaptea de dinaintea sosirii lui Nour. 
„Ar trebui să ai măcar o amintire plăcută din tabără”, îmi 
spusese Ivan, un consilier de tabără cu mâini prietenoase și 
ochi mari căprui. Unul dintre cei mai drăguți. 

Am coborât la mal cu lanternele, în jurul nostru pădurea 
întunecată fremăta, iar noi umpleam oală după oală cu raci. 
Se iveau deja zorii când ne-am întors înapoi la cabană cu 
picioarele umede şi reci. Revenind, în visul meu eram 
deopotrivă cu și Siri, însă de fiecare dată când băgăm mâna să 
caut raci, părea că oala se mărea și devenea infinit de uriașă. 
Simțeam racii mișcându-se pe lângă mâna mea, dar nu-i 
puteam prinde. Mi-am scos lanterna şi am făcut lumină; 


capcana era plină de raci negri care se târau unii peste alții, 
însă imediat ce-mi vâram mâna înăuntru dispăreau iar. Visul a 
continuat până când am auzit ceva care m-a readus la 
realitate. Părea că deasupra, în centrul medical, căzuse ceva. 

Președintele intră pe uşa camerei de interogatoriu. Ea se 
ridică repede, ca un soldat, iar partenerul ei făcu la fel când ea 
îi aruncă o privire insistentă. 

— Văd că sunteţi surprinși! zise Președintele zâmbind larg 
şi fluturându-şi mâna în semn de pe loc repaus. Vă rog, luați 
loc. Putem rămâne singuri, vă rog? 

Gardianul încuviință şi se întoarse în camera de 
supraveghere. Președintele se așeză în faţa lor pe scaunul celui 
care urma să fie interogat. 

— N-am vrut să vă şochez, venind așa neanunţat. Vreau 
doar să vă urez succes și să mă asigur că ne-am înțeles în 
legătură cu aceste interogatorii. 

Absent, Președintele îşi trecu mâna peste rever de parcă ar 
fi vrut să scuture praf sau niște firimituri invizibile. 

— Că ne-am înţeles? 

Ea își dădu seama că partenerul ei era supărat și încerca să- 
și țină-n frâu vocea. Apoi el își drese glasul. Președintele îl 
privi cu blândeţe. 

— Nimic dramatic, vreau doar să verific şi să mă asigur că 
suntem toți pe aceeași lungime de undă din moment ce intrăm 
în faza finală a investigaţiei. 

— Şi la ce anume vă referiți, domnule Președinte? 

Femeia se pricepea mai bine la a-l linguși pe Preşedinte, 
care avusese dintotdeauna o ușoară slăbiciune pentru ea. 
Amândoi ştiau asta, precum și că ea se prefăcea că nu-și dădea 
seama. Era un aranjament practic, din punctul ei de vedere. 
Erau niște avantaje. Președintele zâmbi din nou, mulțumit că i 
se pusese întrebarea pe care o aștepta. 

— E destul de simplu, nu-i așa? La urma urmelor, pare clar 
că o singură persoană este responsabilă pentru tot. O persoană 


care n-a făcut ce trebuia să facă, nu sunteţi de acord? 

La asta se aștepta ea și de asta se temea. Cineva avea să fie 
sacrificat. Desigur. Președintele gesticula deasupra mesei, 
arătând spre ceva ce doar el putea vedea. 

— Cred, continuă el pe un ton blând, că tot asta a dezvăluit 
și investigația, nu-i așa? Că anumite lucruri n-au fost lămurite 
aşa cum ar fi trebuit. Că lucrurile, pur și simplu, au mers 
prost. 

— Dar..., ridică el vocea. 

Ea îi trase un ghiont pe sub masă și el se opri din vorbit. 
Președintele nu făcu nimic să reia șirul conversaţiei. Şi 
rămaseră toți acolo, tăcuți. 

— Și cum vă percepeţi propriul rol în toate astea, domnule 
Președinte? întrebă ea în cele din urmă. 

Președintele o privi din nou. 

— A, păi, n-a fost evident când aţi citit ancheta preliminară 
și interviurile inițiale? N-am știut nimic! 

Aflat pe scaunul de lângă ea, partenerului ei i se tăie 
respirația, însă ea îl lovi din nou cu coapsa, preventiv. 

— N-aţi ştiut nimic? întrebă ea accentuând ușor fiecare 
silabă. 

— Nimic! răspunse Președintele, părând aproape fericit. 
Din păcate, dar nu ilegal. Asta se întâmplă uneori când ești 
responsabil de mai mulți oameni și mai multe proiecte în 
același timp. Nu poți fi la curent cu toate, adăugă el și se uită 
la amândoi, ochii plimbându-i-se de la unul la altul. Deci 
suntem pe aceeași lungime de undă? 

Ea observă că partenerul ei părea cuprins de dubii, însă 
ignoră asta și consimți scurt cu o mișcare din cap. 

— Desigur, domnule Președinte. 

Președintele se ridică și întinse mâna lată întâi către el, 
apoi către ea, care se simţi de parcă apucase o vâslă. 

— Excelent, atunci, vă urez amândurora succes în 
activitatea de astăzi! Aștept cu nerăbdare să citesc raportul. 
lar acum, dacă-mi permiteţi, trebuie să mă ocup și de alte 
lucruri. 

Se ridicară din nou, iar Preşedintele părăsi camera. Ei i-ar fi 


plăcut să-l întrebe despre Anna Francis, unde se afla în acel 
moment și ce făcea. Nici măcar nu știa dacă procedase bine 
sau rău abținându-se. Probabil bine, atâta vreme cât 
Președintele însuși n-a spus nimic. Dacă și-ar fi dorit ca ea să 
ştie, ar fi informat-o. Ea lucra cu proiectul RAN îndeaproape și 
de suficient de mult timp cât să cunoască ce rol jucase Anna 
Francis în jocul acela și se întreba dacă Anna aflase deja asta. 
Presupunea că misiunea de a-i explica avea să pice pe umerii 
Președintelui. 

Ea și partenerul ei se treziră că stăteau unul lângă altul, cu 
ochii ațintiți asupra ușii pe care Președintele tocmai ieșise. Ea 
întoarse capul către el și-i întâlni privirea. 

— Dumnezeule! rosti el încet, lăsându-se greu în scaun. 

Președintele mergea pe coridor. Imediat ce părăsise camera, 
îi și dispăruse zâmbetul de pe față. Cei doi bodyguarzi în 
costum veneau în urma lui ca niște umbre. Uşile se deschideau 
şi închideau pentru el de parcă ar fi fost manevrate de mâini 
invizibile. 

— Adu mașina, îi ordonă el tăios unui bodyguard, care o 
luă repede pe scări, pe când celălalt aşteptă lângă lift. 

Liftul sosi şi urcară. Bodyguardul rămas stătea în față către 
dreapta, în timp ce Preşedintele se sprijinea de peretele din 
spatele bărbatului. 

Când liftul ajunse la parter, mașina era trasă chiar în fața 
ușilor ascensorului. Bodyguardul din lift merse către mașină și 
deschise portiera din spate pentru Președinte, care urcă 
întrebându-se câtă vreme era de când nu mai făcuse singur 
asta. După ce închise portiera, bodyguardul urcă pe locul din 
față și demară. 

Președintele se cufundă în scaunul din piele neagră. Privea 
pe fereastră în timp ce ieșeau din parcarea subterană, trecură 
de punctul de control și apoi pătrunseră în traficul din oraș. 
Norii cenușii de dimineață se împrăștiaseră dezvăluind o 
minunată zi de primăvară, lucru de altfel foarte rar, deoarece, 
în realitate, nu erau decât vreo două sau trei pe an. Puţinii 


copaci rămași în centrul orașului erau de un verde proaspăt, 
cu un luciu aproape irizant. 

Președintele nu prea era înclinat spre autocritică, dar de 
data aceasta se blestema. În mod clar nu era nimic în neregulă 
cu rezultatul operaţiunii, deznodământul, însă era, totodată, 
forțat să admită că situația scăpase de sub control. Trebuia să 
fi prevăzut asta. Prea multe caractere tari și oameni acționând 
din propria inițiativă. Nu se blestemă doar pe el, ci îi blestema 
şi pe oameni în general. Dacă ar putea să nu se mai gândească 
la ei și ar urmări, în schimb, instrucţiunile, totul ar fi mult mai 
simplu. Însă dată fiind situaţia, trebuia să accepte o parte din 
vină, măcar față de el. Nu public, desigur, deoarece dacă 
devenea oficial vina lui, n-ar mai fi îndreptat niciodată 
lucrurile. Îşi scutură din nou reverul, trecându-și degetele 
peste buzunarul interior. Miza era mare, dar avea să se 
descurce. Depindea de el. 

Mașina trase în fața unei clădiri pătrăţoase, înalte și 
cenușii. Complexul medical se numise cândva „Karolinska”, 
însă după mai mulți ani cuiva îi dădu prin minte să aducă un 
omagiu regelui Carol al XII-lea și soldaţilor lui. „Chiar și la 
sute de ani după moartea ta, încă riști să fii dezbrăcat de 
regalitate”, reflectă Președintele în timp ce mașina trecea încet 
de perimetrul spitalului. Mai întâi considerat a fi un erou 
câteva secole, suveranul fusese apoi recatalogat drept disident 
și dușman al Uniunii. Statuia lui Carol al XII-lea, care stătuse 
cândva în Grădina Uniunii din centrul orașului, fusese 
înlăturată cu mult timp în urmă. Președintele era suficient de 
în vârstă cât să-și amintească zbuciumul anilor '90, când 
membrii skinhead se adunau acolo şi aduceau tribut vechiului 
rege războinic, care și-a petrecut scurta viață de adult bătând 
drumurile cu o armată uriașă și iscând războaie. Acest gen de 
comportament, se gândea Președintele, n-avea cum să fie 
chiar atât de greu de înțeles pentru conducerea Uniunii. Dar 
desigur că n-ar fi afirmat asta dacă ar fi fost întrebat. 

Mașina se opri la punctul de control și ei aşteptară să se 
deschidă porțile. Apoi trecură pe lângă intrarea de urgență 


către una dintre aripile mai joase, care ieșea din lateralul 
clădirii pătrățoase asemeni unui picior de crab. Maşina opri în 
faţa unei intrări nemarcate și, cu aceleaşi mișcări coordonate 
ca și mai devreme, bodyguardul coborî și-i deschise 
Președintelui ușa, pe urmă se alinie imediat în spatele lui când 
intrară pe ușa glisantă. 

În interiorul clădirii, se opri să studieze un tablou cu un 
peisaj care se afla în hol, în vreme ce un gardian se apropie de 
fereastră anunțându-i sosirea. Celălalt bodyguard parcă 
mașina teribil de repede, din moment ce i se alătură colegului 
lui după doar câteva minute. În scurt timp, își făcu apariţia un 
îngrijitor, care însoți grupul după ce deschise mai multe uși 
încuiate. Mergeau pe coridoare cu lumini puternice și cu 
chenare verzui vopsite pe perete. Ici-colo erau măsuţe din 
lemn deschis, acoperite cu fețe de masă înguste și moi. 
Îngrijitorul se opri și bătu la o ușă. Un bărbat cu o barbă sură 
își făcu apariția și tresări când văzu că în faţa biroului său 
stătea Președintele. 

— Bună ziua, spuse Președintele cu voioşie. M-am gândit să 
vin să văd ce face pacientul nostru. Pot intra? 

Fără să aștepte vreo invitaţie, trecu de bărbatul cu barba 
sură, cu pasul apăsat și hotărât, iar bodyguarzii închiseră ușa. 
Bărbatul cu barba sură arăta de parcă încerca să se orienteze. 

— M-aţi luat puţin cam pe nepregătite... Dar, desigur, e în 
regulă. Luaţi loc, aveţi un scaun acolo... 

Președintele ignoră semnul prin care bărbatul arătă către 
un scaun Windsor din colțul biroului și se așeză, în schimb, pe 
scaunul de la biroul bărbatului, aşa încât acesta din urmă 
rămase în mijlocul camerei în picioare, un pic pierdut și 
neștiind cum ar fi trebuit să se poarte. 

— Sper că nu deranjez, spuse Președintele, însă m-am 
gândit că e timpul să vizitez personal pacientul. Aș vrea să 
schimb două vorbe cu el, se poate? 

Bărbatul începu să clatine din cap înainte ca Preşedintele să 
termine de vorbit. 

— Nu cred că este un moment bun. Pacientul este sedat și 
se află încă într-o stare foarte proastă. 


Președintele îl privi chiorâș. 

— Fizic sau mental? 

— Ambele. Vindecarea fizică merge în direcția bună, dar 
mental... 

Clătină iar din cap. Președintele își plesni genunchii cu 
ambele mâini. 

— Păi, în cazul ăsta, e mai bine să vorbesc cu pacientul 
chiar acum, pentru că am vești bune! Cred că sunt niște vești 
care-l vor face să se simtă mult mai bine. 

Bărbatul nu părea să fie convins. 

— Nu cred că e o idee prea bună... 

— Ba da, este. Dacă nu se poate purta o conversaţie simplă 
despre nişte vești bune cu pacientul de aici după săptămâni de 
îngrijire, va trebui să iau serios în considerare să trimit astfel 
de cazuri în altă unitate pe viitor. Şi finanțările la fel. Oricum, 
să nu vorbim despre astfel de lucruri nefericite acum. Vreau să 
văd pacientul! 

Președintele se ridică hotărât de pe scaun și-și încheie 
nasturele de sus al sacoului. Bărbatul părea să chibzuiască în 
sinea lui, apoi încuviinţă scurt. Luă un set de chei și bătu la 
uşă pe dinăuntru. Garda de corp le deschise ușa. Preşedintele 
îl urmă pe bărbat pe coridor. Se opriră în fața unei uși și 
bărbatul ciocăni din nou, de data aceasta cu mai multă grijă. 
Când văzu că nu răspunde nimeni, vâr cheia în uşă și intră. În 
cameră era doar un pat pe care, sub o pătură, se vedea forma 
unui corp care stătea cu spatele la ușă. La capătul patului era 
o măsuţă cu câteva buchete de flori ofilite. Bărbatul se apropie 
de pat și scutură ușor umărul persoanei care stătea întinsă 
acolo. Pe urmă se întoarse către Preşedinte cu fața radiind de 
ușurare. 

— Pacientul doarme. N-ar fi mai bine să reveniți într-o altă 
zi? 

— Ba voi rămâne. Oamenii se și trezesc la un moment dat. 

Bărbatul oftă adânc. 

— Staţi așa, spuse el, apoi dispăru și reapăru un minut mai 
târziu cu un scaun. 

Cadrul scaunului era din metal și părea să fie acoperit cu 


același tip de linoleum verde ca și podeaua. Îl puse lângă pat, 
aproape de o fereastră crăpată și după aceea rămase acolo cu 
o expresie de nesiguranță pe față. Președintele făcu un gest 
din mână, lăsându-l să înțeleagă că e liber. 

— Mulţumesc. Voi anunţa când plec. Sunt convins că mai 
aveți și alte treburi de făcut. 

Nu prea părea că bărbatul își dorea să plece, totuși părăsi 
camera. Președintele se aşeză, pipăi încă o dată conținutul 
buzunarului interior şi cu fruntea încreţită privi faţa adormită 
din patul dinaintea lui. 

Anna 


Zăceam nemișcată în patul meu mic, ascultând sunetele 
care veneau din centrul medical a cărui podea era tavanul 
meu. O voce de femeie (Katja?) strigă „Nu, nu”, se auziră mai 
mulți pași și bufnituri și apoi un țipăt. Câteva bubuituri 
puternice, de parcă obiecte mari ar fi căzut pe podea și pe 
urmă se lăsă liniștea. După aceea pași care păreau că părăseau 
camera. M-am gândit câteva minute ce să fac, apoi m-am 
hotărât. Mușchii picioarelor îmi erau slăbiți și m-am chinuit să 
mă ridic din pat; pe urmă m-am împleticit prin cameră, am 
urcat scările înguste, am deschis trapa și am intrat în lada 
frigorifică. Dacă fusese greu să cobor până acolo, să mă întorc 
era aproape imposibil fără să fac zgomot sau să nu rămân 
blocată. Într-un târziu, am reușit să găsesc o poziţie în care să 
tastez codul pe panoul de control care era ascuns la fel ca și 
butonul pentru trapă. După aceea, cât mai ușor posibil, am 
întredeschis capacul și am privit în cameră. 

Era haos. Obiectele erau împrăștiate de parcă fusese o 
luptă. Patul de spital era răsturnat și sub el era Katja, care 
părea moartă. Dintr-o rană la cap se scurgea sânge. 

Am deschis capacul mai mult, iar camera părea părăsită, 
așa că am decis să risc. Am ieșit cu greu din lada frigorifică și 
am mers împleticit până la Katja. 

— Katja, am șoptit eu. Katja? Mă auzi? 

Nu reacţionă. Am pus o mână pe umărul ei și am zgâlțâit-o 
ușor. Tot nu reacționă. Am îngenuncheat în balta alunecoasă 
şi lipicioasă de sânge, încercând să-mi dau seama dacă respira. 
Nu i-am perceput suflul și n-am îndrăznit să-i ridic capul ca 
să-l examinez atâta vreme cât patul era peste toracele ei, 


ţintuind-o la podea, așadar, m-am ridicat și am încercat să-l 
mut. 

Dar mișcările îmi erau foarte încete, probabil din cauza 
medicamentelor. Am auzit pași în spatele meu și m-am întors, 
însă n-am fost suficient de rapidă să văd cine era și să mă 
apăr. O lovitură puternică în tâmplă și totul deveni negru în 
fața ochilor. 


Henry 


L-am găsit pe colonel pe limba de pământ din spatele casei, 
exact în locul pe care Anna și cu mine îl vizitaserăm în 
noaptea de dinainte. Stătea acolo, holbându-se la apă. Vântul 
bătea cu putere, dar el se ţinea bine pe picioare. Era un bărbat 
masiv și puternic, însă apropiindu-mă de el, am observat că 
avea umerii căzuți. 

— Vedeţi ceva? am strigat eu ca să știe că veneam din 
spate. 

Se întoarse dezvăluindu-şi ochii roșii, umezi și umflați. Se 
uita prin mine și atunci am înţeles că trebuia să fi fost teribil 
de mahmur. Sau poate trecuse de stadiul ăsta. Cei care sunt 
alcoolici de multă vreme adeseori nu suferă prea mult de pe 
urma mahmurelii sau mai degrabă le e rău în lipsa ei. 

Colonelul își întoarse privirea către mare. 

— E foarte trist, zise când m-am apropiat de el. Era o fată 
tare drăguță. 

Chiar dacă „drăguţă” n-ar fi fost cuvântul pe care l-aș fi ales 
ca s-o descriu pe Anna, era imposibil să nu remarc tristețea 
din vocea lui. Era rezonabil ca o persoană precum colonelul să 
placă pe cineva ca Anna. Doi obsedaţi de muncă. Am vrut să 
spun ceva, dar n-am știut ce, așa că am rămas acolo tăcut, în 
furtună. Am vârât mâinile cât mai adânc în buzunare și am 
ridicat umerii până la urechi încercând să mă protejez de frig, 
însă era în zadar. Lumina cenușie a zilei și vântul tăios plin de 
picături mici de apă sărată se simțeau ca șmirghelul pe fața 
mea. 

— E ceva în toată chestia asta care nu se leagă! strigă 
deodată colonelul în vânt. 

— Cum adică? 

Vântul făcea ca ochii să-mi lăcrimeze. I-am șters cu dosul 
palmei. Vârfurile degetelor încă-mi miroseau a Anna și o serie 
de imagini — corpul său în întuneric — îmi trecură prin minte 


într-o fracțiune de secundă. Curba sprâncenelor ei. Gaura de 
deasupra șoldului, adâncă. 

— Asta. Tot. Insula asta. Moartea asta. Adunarea asta de 
oameni pentru misiunea asta. 

Se întoarse spre mine şi mă scrută, ca și cum ar fi așteptat 
să spun ceva, să-i ofer informaţia care-i lipsea. Când văzu că 
nu spun nimic, își întoarse privirea către nicăieri. 

— Pur şi simplu, nu se leagă, rosti el scurt. 

O urmărea cu privirea pe Lotte, care, în haina ei din lână, 
cu coafura practică, uşor ciufulită, urca dealul într-o zonă în 
care tufișurile rare se transformau într-un hățiș aproape de 
nepătruns. Din când în când, bătea câte-o rafală de vânt care 
aproape că o târa înapoi la vale. Mă întrebam dacă era 
înțelept ca ea să meargă acolo sau dacă ar fi trebuit s-o chem 
înapoi. În umbra casei mari, care se înălța deasupra ei ca un 
uriaș, semăna mai degrabă cu o bătrână care-și pierduse 
portofelul decât cu cineva care căuta un asasin. 

— Şi mai e și chestia cu echipamentul de comunicații radio, 
adăugă colonelul. Faptul că s-a stricat este neliniștitor. Foarte 
neliniștitor. Și chiar așa, știi ce-i aici? 

Am clătinat din cap. 

— Nici eu nu știu și ăsta e un alt motiv care mă 
neliniștește. Am crezut că e un loc de care să fi auzit. Voi fi 
sincer, încep să mă gândesc la scopul pentru care a fost creat. 
Pentru ce ar avea ei nevoie de o stâncă inaccesibilă cu o casă 
în vârf? 

— La ce vă gândiţi? am întrebat eu. 

— Nu mă gândesc la nimic. Însă îmi pun tot felul de 
întrebări. 

— Îl cunoaşteţi pe Preşedinte? 

Vântul îmi spulberă cuvintele, dar colonelul păru să le 
înțeleagă oricum. 

— N-aș putea spune că-l cunosc. Însă am auzit despre el cu 
multă vreme în urmă. E un carierist cu ambiţii. Ăştia-s cei mai 
răi. 

— Aveţi încredere în el? 

— Nu mai mult decât am în tine. Ori în oricine altcineva de 


aici. Bănuiesc că la fel simţi și dumneata, nu? 

Când văzu că nu răspund, colonelul continuă: 

— Doar pentru că sunt un bețiv nu înseamnă că sunt și 
prost. Observ lucruri. Despre dumneata, de exemplu. Îmi dau 
seama ce faci. Și o faci bine. Dar tot te văd. 

Mi-am simţit inima bătând cu putere. „Nu înseamnă nimic, 
este un agent bătrân, vede fantome, suspectează pe toată 
lumea”. Speram ca vocea să-mi pară neafectată când l-am 
întrebat la ce se referea. 

— Oh, cred că ştii prea bine, răspunse colonelul. Ești foarte 
atent. Îmi dau seama. 

Nu părea să vrea să spună mai mult și nici eu nu voiam să-i 
sporesc paranoia cu întrebări suplimentare. „Și mai zicea să 
nu răspândim frică și suspiciune!” Mă întrebam dacă 
procedasem corect lăsându-l să preia comanda. 

— Ce v-a trecut prin minte când aţi găsit-o? 

Întrebarea îmi scăpă fără să vreau. Eram convins c-o 
formulasem doar în mintea mea. M-am hotărât să fiu mai 
atent la propriile simptome de oboseală. 

— La început, am crezut că a căzut cumva. Poate c-a 
leșinat, așa cum pățeşte adeseori nevastă-mea, îi scade brusc 
tensiunea când se ridică. Și m-am gândit că s-a lovit la cap. Nu 
nevastă-mea, desigur... Dar urmele alea de pe gâtul ei... 

Vocea i se stinse. Niciunul din noi nu dădu vreun semn că 
ar fi vrut să plece de pe plajă în căutarea vreunui ucigaș 
necunoscut. Mi-am dat seama că nici el nu credea într-o astfel 
de variantă. Se întoarse deodată cu faţa către mine și întrebă: 

— Apropo, de unde ai venit? 

— Din partea cealaltă a casei. 

— Cine mai era acolo? 

— Jon și Franziska. 

Colonelul se holbă la mine, iar ochii lui umezi deveniră 
deodată ageri. 

— Jon şi Franziska? 

— Da, căutam pe la debarcader, dar păreau că se 
descurcau, așa că m-am gândit să vin aici ca să vă ajut pe voi 
doi. 


— Jon şi Franziska? întrebă colonelul a două oară, de data 
aceasta pe un ton și mai tăios. Doar Jon și Franziska? 

— Da, am răspuns eu. 

— Păi, atunci, unde-i doctorul, Katja? 

Am rămas perplex și mă uitam la el ca un nebun. Înainte să 
pot deschide gura, colonelul se întoarse și începu să alerge. 

— Staţi așa! am strigat eu după el. 

— Rămâi acolo, mi-a zis el, continuă să cercetezi insula! 

L-am auzit spunându-i ceva lui Lotte când urca, iar ea îl 
urmă imediat în casă. I-am privit intrând, în lumina cenușie, și 
simțeam c-o să-mi plesnească inima. Când dispărură din 
câmpul meu vizual, m-am uitat la ceas și apoi am început să 
alerg și eu. 


Anna 


M-am trezit auzind un zumzăit insistent. Primul lucru pe 
care l-am văzut a fost podeaua și mi-a luat câteva secunde 
până să-mi dau seama ce era în neregulă cu ea. Era goală. Nici 
urmă de Katja. Am încercat să-mi ridic capul, însă durerea din 
tâmplă mă făcu să cad din nou. Eram amețită. Am dat iar să 
mă ridic și am reușit să mă târăsc în poziţie de șezut. Cineva 
strânsese prin cameră. Patul nu mai era răsturnat; era la locul 
lui. Podeaua fusese spălată; o persoană care n-avea habar de 
balta de sânge provenită din rana de la cap a lui Katja n-ar fi 
remarcat firavele urme lăsate de mop în urmă. Singurul lucru 
ciudat în momentul acela în cameră eram eu stând acolo și 
purtând doar lenjerie. Am reușit să mă ridic, deşi picioarele 
îmi erau moi. Îmi simţeam capul ca o bilă de bowling și gura 
năclăită de sânge. Apoi mi-am dat seama de unde venea 
sunetul care mă trezise: cineva suna insistent la soneria 
centrului medical. Iar după aceea am auzit cum băteau în ușă 
şi trăgeau de mânerul acesteia. 

— Adu cheia din bucătărie! strigă cineva. 

Era clar că trebuia să mă mișc și să mă întorc la Nivelul 
Strategic, şi asta repede. M-am împleticit până la lada 
frigorifică, am deschis capacul, am reușit să intru și pe urmă l- 
am închis. Am încercat cu înfrigurare să-mi amintesc codul. 
Nouă cifre. Greșit la prima încercare. I-am auzit luptându-se 
cu încuietoarea. Ușa centrului medical s-a deschis. Doar o 
singură încercare rămasă. Vocile se auzeau în cameră. O voce 
de femeie, fie Lotte, fie Franziska; era greu să-mi dau seama 
care din ele. 

— Nu pare să fie aici. 

— Eşti sigură? întrebă colonelul. 

I-am auzit foindu-se prin cameră. Era doar o chestiune de 
timp până când cineva avea să ridice capacul lăzii frigorifice. 
Am tastat încet cifrele, ultima mea șansă. Mâna îmi tremura 


incontrolabil. 

— Vrei să verifici dulăpiorul cu medicamente? se auzi mai 
aproape vocea colonelului. 

Mai aveam doar trei cifre de introdus. 

— E ciudat că a dispărut, nu crezi? 

Eram aproape sigură că era Lotte. Vocea ei venea de mai 
departe. Părea afectată. 

Am introdus ultima cifră și tabloul de control se întunecă. 
Lada frigorifică era încuiată. Chiar atunci, capacul se 
zdruncină. Mi-am ţinut respirația. Colonelul mai trase încă o 
dată de capac. 

— Da, e foarte ciudat și regretabil. Știi cum să-l deschidem? 

Tabloul de control din interior se aprinse chiar lângă fața 
mea. Mi-am dat seama că încerca tot felul de coduri și speram 
să fie la întâmplare. Din câte ştiam, Katja și cu mine eram 
singurele care ar fi putut debloca lada, dar Katja dispăruse și 
nu știam unde era, doar că cineva o înlăturase. Dacă fusese 
colonelul, atunci poate că făcuse rost de coduri. Mâinile lui 
pipăiau tabloul de control la câțiva centimetri de faţa mea. 
Mi-am ţinut respiraţia. 

— Nu găsesc nimic aici. N-ar trebui să mergem în 
bucătărie? întrebă Lotte. 

L-am auzit pe colonel ridicându-se; tabloul de control se 
întunecă. Pe urmă colonelul părăsi camera. Deci oricine o 
atacase pe Katja reușise s-o ascundă undeva pe insulă, 
asigurându-şi calea liberă, din moment ce toţi ceilalți aveau să 
pornească în căutarea ei. Această persoană trebuia cel mai 
probabil să fie cea care mă lovise. Cineva de acolo știa că, 
până la urmă, nu murisem. 

Am zăcut acolo pentru un moment, respirând și evaluându- 
mi opțiunile. Am înţeles că persoana care ne atacase pe mine 
şi pe Katja ar putea să se ascundă la Nivelul Strategic, unde ar 
fi dus-o și pe Katja. Dacă era așa, coborând, mă aruncam exact 
în braţele lui ori ale ei. Oricum, părea și mai periculos să 
rămân în cutia frigorifică până când aveau să sosească 
salvatorii de pe continent. Prin urmare, am decis să cobor. 

Cât mai încet și precaut cu putinţă, m-am strecurat pe scara 


abruptă. Camera de jos era goală, așa cum am lăsat-o. Speram 
că asta însemna că doar Katja și cu mine eram cele care știau 
despre Nivelul Strategic şi despre cum se ajunge acolo. Aveam 
încă genunchii pătați de sângele uscat şi am udat un prosop ca 
să mă curăț. Apoi am pus prosopul într-o pungă pe care am 
sigilat-o, în cazul în care ștergarul ar fi putut fi servi drept 
dovadă. Erau medicamente pe raftul de deasupra mea și cu 
ceva efort am reușit să ajung la o sticluță cu analgezice, am 
scos trei pastile și le-am înghițit. Aveam gura uscată şi a 
trebuit să înghit de câteva ori ca să se ducă. Gustul de 
medicamente îmi rămase în gură cât am stat la ecranele din 
cealaltă parte a camerei. Am încercat să-mi alung gândurile 
despre Katja şi despre ce însemna dispariţia ei, însă era dificil. 
Să-mi întrerup misiunea și s-o caut pe ea? Ezitam. 
Instrucţiunile îmi indicau că nu trebuia să mă expun, 
indiferent ce s-ar fi întâmplat. Am decis că aveam mai multe 
şanse s-o găsesc pe Katja dacă o căutam din locul unde mă 
aflam și cu uneltele disponibile: ecranele și pereţii. 

Am început să cercetez imaginile, ecran cu ecran. La parter, 
îi vedeam pe Lotte și pe colonel căutând metodic prin 
bucătărie și în salon; la etaj, Jon și Henry alergau pe hol și 
deschideau uşile de la toate camerele. Franziska stătea lângă 
trepte, cu braţele încrucișate, şi nu părea să facă sau să spună 
nimic. Cu silueta mică, de un verde-albăstrui, părea să sufere 
de frig și se vedea clar în imaginea verzuie că-și strângea 
haina cu blană tot mai strâns, de parcă n-o acoperea suficient 
de mult. Cei trei dispărură de pe ecranul care arăta holul de la 
etaj și apărură, în schimb, pe cel ce reda imagini din holul 
mare. Intrară în bucătărie, unde erau strânși toți și, pentru a 
auzi ce se discuta, m-am grăbit să deschid ușa îngustă și să-i 
urmăresc din nou din spatele peretelui. 

— Cum s-a putut întâmpla așa ceva? Nu era cu tine? 

Lotte cedă; părea că se afla în pragul unei căderi nervoase. 

— Oamenii sunt responsabili pentru ei înșiși, nu? Era cu 
noi când am ieşit, sunt sigură de asta şi nu este de datoria mea 
să țin evidența unde se află fiecare, replică Franziska. 


Se sprijinea de scaunul de bucătărie în care se afundase 
Jon, care arăta din ce în ce mai rău. Probabil că și el era 
mahmur, la fel ca și colonelul, și se lăsase cu totul în scaun. 

Franziska, în schimb, parcă-și revenise din șocul inițial și-și 
recăpătase forțe noi. Găsise cumva timp să se aranjeze și să 
tragă pe ea o ţinută bine pusă la punct. Îşi dăduse haina jos și 
purta pantaloni negri evazaţi și pulover roz aprins care se 
încheia în față și avea un fel de model neregulat, de genul 
celor care par împletite de mână, dar în realitate sunt extrem 
de scumpe; probabil de import. Era genul de ţinută extrem de 
naturală şi comodă pe care ar fi ales-o pentru un interviu 
acasă dat unei reviste pentru femei. 

Urmărind-o liniștită, am observat că avea o mică crestătură 
pe gât exact sub bărbie și că pielea îi părea cam întinsă în 
jurul ochilor când vorbea. Operaţie estetică, probabil. Erau 
zvonuri că membrii de partid sus-puși și alți demnitari aveau 
propriile clinici şi că aduceau chirurgi esteticieni din America 
pentru operații, la tarife exorbitante și în taina cea mai mare. 
Mă întrebam dacă era și cazul Franziskăi. Poate. Cumnatul ei 
din departamentul intern i-o fi aranjat operaţiile. De obicei, 
cam așa mergeau lucrurile. Auzeam fornăitul zgomotos al lui 
Nour în minte. Urâse întotdeauna genul ăsta de vanitate și 
superficialitate cu o fervoare care mă făcea să mă întreb dacă 
nu cumva sugera gelozie. 

Mi-a trecut prin gând că Nour și Franziska trebuie să fi 
frecventat aceleași cercuri cândva și mă întrebam dacă se 
cunoșteau. N-ar fi fost imposibil. Poate Franziska fusese una 
dintre cele care pierdeau vremea prin apartamentul lui Nour 
din Hökarängen, ţinând ţigara într-o mână și în cealaltă 
paharul cu votcă umplut constant, cântând cântece de Partid 
şi discutând politică, în timp ce eu stăteam în camera 
alăturată cu perna pe cap, încercând să dorm. Mi-ar fi plăcut 
s-o întreb pe Franziska despre asta, doar ca să-i văd reacţia, 
dar în acel moment era prea târziu. Și orice ar fi făcut în 
tinerețea ei, și-a asigurat, în mod evident, un rang înalt în 
aparatul de partid mult mai bine decât Nour, dată fiind 
actuala ei poziţie. Dacă ar fi fost să le pui una lângă alta azi, 


ar fi fost clar că Franziska era povestea de succes. Însă doar 
privirea rezervată din ochii ei arăta ceva diferit. 

Conversaţia despre ce ar fi putut să se fi întâmplat cu Katja 
continua în încăpere. 

— De unde știm că n-a fugit de pe insulă? întrebă Jon, 
ridicând capul cu mare efort. 

— N-are cum, spuse colonelul îngrijorat. Aţi verificat 
debarcaderul, nu? Din câte știu, nu e nicio barcă pe aici în 
care să se fi îmbarcat pe mare pe vijelia asta. 

— Atunci, s-o fi luat careva? 

Jon nu părea să renunţe la teoria lui. Colonelul continuă să- 
l contrazică. Tonul lui era de parcă vorbea cu un copil 
obraznic, care refuza să asculte. 

— Dac-ar fi luat-o vreun elicopter, am fi observat. Insula 
asta e prea mică și oricine ar fi aterizat ar fi fost văzut. 

— Poate că se ascunde cu bună știință. 

— De ce naibii să facă asta? izbucni Franziska. 

Și tocmai mi-am dat seama că, până în acel moment, am 
auzit-o folosind doar două tonuri. Cel vesel, pe care-l 
întrebuințase cu Jon la cină seara trecută, și cel țâfnos și de 
nemulțumire, care părea să fie modul ei normal de a vorbi. 
Jon se uită la ea. 

— Nu știu... Poate că-i este teamă. Poate știe ceva ce noi 
nu știm. 

Jon trase aer adânc şi adăugă: 

— Poate că știe cine-i ucigașul și se ține departe de el... 

— Sau ea, interveni Lotte. 

— Sau ea, fu de acord Jon, sau poate o fi chiar ea cea 
care... Ea a fost cea care a găsit trupul Annei, la urma 
urmelor, nu? De unde știm că n-a sugrumat-o și apoi... 

Se uită la ceilalți ca să primească susținere pentru teoria 
lui, pe care părea s-o găsească din ce în ce mai verosimilă. 
Vocea îi devenea din ce în ce mai fermă și didactică; era 
evident, încă o dată, că era obişnuit să fie ascultat. 

— E foarte plauzibil. O ucide pe Anna, închide cadavrul, ca 
noi ceilalți să nu-l putem examina, și apoi se ascunde. 


Consider că e un scenariu rezonabil și cred că ar trebui să ne 
purtăm ca atare. 

— Podeaua, spuse colonelul încet. 

Ceilalți se întoarseră și-l priviră. 

— Ce?! întrebă Jon. 

— Podeaua, repetă colonelul, mai tare de data aceasta. 
Părea că abia fusese spălată. Din câte mi-am dat seama, cineva 
a curăţat-o de sânge. 

Scoase o batistă albă din buzunar și o ridică. Pe o parte era 
de un maroniu ruginiu. Toţi cei din cameră se uitară confuzi 
la batistă, iar colonelul conștientiză deodată că nu înțelegeau 
ce le arăta. 

— Când am coborât în biroul medical împreună cu Lotte, 
am observat că cineva ștersese ceva de pe podea. Așa că am 
luat batista și am șters un pic şi cred... cred că este sânge și 
dacă este așa, atunci e rezonabil de presupus că este al Katjei. 
Ceea ce înseamnă că ea a sângerat pe podea şi cineva — sau 
poate chiar ea — a curățat mai târziu. Deci după cum stau 
lucrurile acum, varianta cea mai plauzibilă ar fi că cineva i-a 
făcut rău și apoi a curățat sângele. Dar nu știm asta. În 
momentul ăsta, nu văd niciun motiv pentru care Katja să-și fi 
făcut rău singură și pe urmă să curețe după ea și să dispară. 
Briciul lui Occamt5, prieteni. Adică... 

— Varianta cea mai probabilă este și cea adevărată. Da, 
ştiu, nu trebuie să-mi ţii o prelegere, oftă Franziska. 

Fără să-i bage în seamă sarcasmul, colonelul continuă: 

— Asta este tot ce avem acum. Nimic mai mult. Nu știm 
nimic în plus. 

— Însă ar putea să fie doar murdărie, spuse Jon, dar fără 
prea multă convingere în voce. 

— Din întâmplare am testat stația radio cât am fost acolo, 
zise colonelul. Tot moartă. 

Henry nu spuse nimic. Părea foarte ocupat cu turnatul 
cafelei într-o carafă care se închidea etanș. Un gest ciudat, în 
loc s-o servească direct din vasul cafetierei. Când începu să 
toarne cafea în ceştile tuturor, ai fi zis că era un servitor. Nu 
remarcasem până atunci că avea un fel de a se face neobservat 


uneori şi știam c-o făcea intenționat când mai degrabă prefera 
să asculte decât să vorbească. Privindu-l, am simţit un fior 
prin tot corpul, o dorinţă de a trece prin perete și de a-mi lipi 
nasul de ceafa lui, de a-i cuprinde talia cu mâinile. 

Părea obosit și înfrigurat plimbându-se de colo-colo cu 
carafa. Aș fi dat orice să zac undeva într-un pat cu el, 
mahmuri, urmărind filme vechi. Dar apoi mă invadă o 
certitudine stranie, care-mi spunea că n-avea să fie așa 
niciodată. Îmi venea să plâng. 

— Şi-n plus, zise colonelul aruncând o privire severă către 
Jon, cred că ar trebui să fim foarte atenți când formulăm o 
teorie despre vinovăţie în problema asta. Dacă transformăm 
totul într-o vânătoare de vrăjitoare, atunci suntem pierduţi; e 
crucial să ținem minte asta. 

Franziska interveni imediat cu multe obiecții. 

În timp ce stăteam acolo ascultându-i argumentând ce și 
cum să facă în continuare, cu două persoane dispărute şi cel 
mai probabil moarte, și cum pomeneau de încă o cercetare 
amănunțită a casei, mi-am amintit că, în realitate, mai era o 
cale de comunicare, în afară de stația radio din centrul 
medical. Telefonul prin satelit al lui Lotte. Cel la care o 
văzusem vorbind cu o seară înainte. O urmăream cum se 
plimba agitată prin cameră. Spre deosebire de Jon și 
Franziska, ea nu era îmbrăcată extravagant. Singura aberaţie a 
stilului ei fad era geanta mare și lucioasă de care se ţinea 
aproape cu disperare, cu ambele mâini, în timp ce se plimba 
de colo-colo. Până la fereastră. Până la un scaun. Am presupus 
că telefonul era în geantă și asta o făcea s-o care după ea în 
permanenţă. 

Aveam instrucțiuni clare de la secretar că misiunea mea era 
să observ și nimic mai mult. Orice s-ar fi întâmplat, nu trebuia 
să intervin în cursul evenimentelor. Și totuși, cursul 
evenimentelor a interferat cu mine într-un mod pe care 
secretarul n-ar fi putut să-l prevadă. Mai întâi, eram, într-o 
oarecare măsură, descoperită. Cineva de pe insulă știa că nu 
eram cu adevărat moartă, cel mai probabil rănită, însă vie. 
Apoi Katja dispăruse și ea și dacă nici ea nu era moartă, era 


cel puțin grav rănită. Fusese foarte mult sânge pe podea. Mă 
tot întrebam dacă n-ar fi trebuit să urc și să le spun celorlalți 
ce știam, însă am decis că era mai sigur să rămân ascunsă. 
Deocamdată, nimeni, în afară de mine, nu știa de existența 
Nivelului Strategic, deci momentan aveam un avantaj. Plus că 
mi-am amintit și de amenințarea Președintelui din camera de 
conferință de la etajul paisprezece. Să închei misiunea ar fi 
avut consecințe la care nici măcar nu mă gândisem. Dar poate 
că mai exista o posibilitate: aș fi putut încerca să-l contactez 
pe secretar, reflectam eu în timp ce o urmăream pe Lotte 
strângând în braţe geanta de parcă ar fi fost o pernă electrică. 

Deodată, colonelul se ridică zelos. 

— Trebuie să cercetăm casa din nou, temeinic. În cazul în 
care Katja se ascunde sau este ascunsă pe undeva, trebuie să 
fie grav rănită. Propun să ne împărțim în două echipe. 

— Cred că am avea nevoie să şi mâncăm, rosti Henry calm. 

— Bine. Adevărat, consimţi colonelul și-i aruncă o privire 
recunoscătoare. Tu și Lotte rămânețţi aici, cercetaţi parterul 
mai întâi și apoi, dacă nu găsiți nimic, puteţi începe să 
pregătiți micul dejun; noi, ceilalți, vom cerceta restul casei 
împreună. Și ne vom ruga s-o găsim pe Katja înainte să fie 
prea târziu. 

Și spunând asta, le aruncă Franziskăi și lui Jon o privire 
insistentă, pe urmă plecară toți din bucătărie. 

Mă tot gândeam cum să gestionez situația, de vreme ce 
grupul se împărțise în două. Într-un final, am decis să cobor la 
monitoare și să-i supraveghez pe toți în același timp. În 
jumătatea de oră care a urmat, am studiat felul în care cele 
două echipe căutau peste tot, cum Lotte şi Henry scotociră 
mai întâi prin bucătărie şi apoi în salon; după aceea, au luat la 
puricat toate dulapurile și fiecare colțișor dintre ele, în timp 
ce colonelul, Franziska și Jon cotrobăiau camerele de la etaj. 
Lotte ducea cu ea geanta în fiecare cameră, punând-o 
deoparte doar când trebuia să-și folosească ambele mâini. 

Mi s-a părut că l-am văzut pe Henry aruncând ocheade la 
geantă când Lotte era ocupată în altă parte și am presupus că 
se gândea și el la telefon. Poate căuta o ocazie să-l scoată din 


geantă sau poate că era doar curios așa cum eram şi eu. Din 
câte se părea, nu-i spuse nimic lui Lotte. În cele din urmă, se 
opriră din căutare și dispărură în bucătărie ca să pregătească 
micul dejun. După o vreme, li se alătură și grupul de la etaj, 
moment în care am părăsit ecranele și m-am întors în spaţiul 
din peretele bucătăriei. Nu că aş fi avut prea multe de 
ascultat. Cei cinci oameni își mâncau micul dejun într-o liniște 
apăsătoare; în vremea aceasta, lumina cenușie de afară se 
transformă aproape imperceptibil în dimineaţă târzie, iar 
vântul se înteți. 

Brusc, Henry se ridică și merse la fereastră. Se întoarse 
către ceilalți și întrebă: 

— Ce e chestia aia care se mișcă în depărtare? 

Colonelul merse lângă el să vadă. 

— Nu ştiu. Poate să-mi aducă cineva binoclul? Cred că l-am 
văzut pe hol. 

Lotte se ridică și dispăru din câmpul meu vizual, după care 
se întoarse cu un binoclu pe care i-l dădu colonelului. Acesta îl 
puse la ochi şi apoi scoase un strigăt. 

— La naiba! Este debarcaderul! 

Toţi săriră din scaune; colonelul îşi luă haina și ieși pe ușă 
în grabă. Ceilalți îl urmară. Pe scaunul de lângă Lotte rămase 
geanta. 

Când am fost extrem de sigură că toți cei din casă ieșiseră 
alergând către debarcader, m-am strecurat afară din lada 
frigorifică și m-am dus în centrul medical. Fără să mă gândesc 
cu adevărat ce făceam, m-am grăbit până la raftul cu 
medicamente, am găsit sticluța și am vârât-o în buzunar. Apoi 
am ieșit din încăpere. Casa părea enormă când nu era nimeni 
înăuntru. Am fugit în bucătărie, ghemuită, ca să nu fiu văzută 
pe fereastră. Am luat geanta lui Lotte și m-am luptat un pic cu 
mecanismul de închidere înainte s-o deschid. Părea să fie 
genul de persoană căreia îi lipsea doar chiuveta din bucătărie 
din geantă. Portofel, chei, gumă, un orar al autobuzelor, 
tampoane, plasturi, chitanțe prinse cu o agrafă de birou, o 


ciocolată mâncată pe jumătate, clame, un desen de copil, 
mototolit, cu un soi de mâzgălitură portocalie, o brățară care 
părea să fi fost cumpărată de la un magazin ieftin de 
gablonzuri. 

Când eram mică, Nour avea o servietă mare pe care o căra 
cu ea. N-aveam voie să mă uit înăuntru, motiv pentru care 
adoram s-o scotocesc când nu era atentă. Era ca un lexicon 
secret, o cale de a o înţelege. 

Adunam dovezi, chitanțe de prin locurile în care-și bea 
cafeaua sau lucruri pe care și le cumpăra; mă uitam prin 
calendarul ei ca să descopăr cu cine se întâlnise. Loială 
modului ei paranoic de a fi, nu trecea prea des informații 
exacte, ci doar o inițială sau ora. Memoram toate astea, ca și 
cum aș fi avut nevoie să dețin informaţii despre Nour, deși 
niciodată n-am prea reușit să-mi explic de ce. 

Am căutat metodic prin geanta lui Lotte, chiar dacă mi-am 
dat seama imediat că telefonul nu era acolo. Am băgat în 
buzunar o clamă, am închis geanta şi am pus-o la loc. Apoi am 
ieșit din bucătărie, am luat-o pe scări și pe urmă pe hol. Am 
numărat ușile de pe stânga până când am ajuns la camera lui 
Lotte. Eram pregătită să umblu la încuietoare cu agrafa de păr 
(o abilitate dobândită pe vremea copilăriei și ulterior 
perfecționată la Kyzyl Kum), însă ușa era deschisă, așa că am 
intrat. Lumina era obscură, obloanele trase pe jumătate și 
hainele aruncate peste tot. O pereche de chiloți din bumbac, 
în mod clar folosiți, erau mototoliți într-o pereche de ciorapi, 
iar patul era nefăcut, de parcă cineva, pur și simplu, aruncase 
păturile și fugise. Probabil că exact așa s-a și întâmplat. Dacă 
mi se părea ireal când mă strecuram prin spaţiile dintre pereți, 
în acel moment eram aproape panicată. Era groaznic şi lipsit 
de bun-simţ să mergi prin camera unui necunoscut, să-i cauţi 
prin haine și bunuri, prin dulap, prin baie. Mă simţeam ca o 
persoană sărită de pe fix, care depăşise limita. Și deși mă 
ascundeam de doar o jumătate de zi, mi se părea aiurea să 
stau în mijlocul unei camere, la vedere, în loc să fiu ascunsă 
într-un coridor întunecat. Am tras aer în piept, m-am adunat 
şi mi-am început scotoceala. 


Am căutat prin cameră, minuţios, și din când în când 
aruncam câte-o privire pe fereastră. Ceilalți păreau extrem de 
ocupați la marginea stâncii și țineam pumnii strânși să stea 
acolo cât mai mult. Mi-a luat ceva timp să-i cotrobăiesc prin 
cameră; mă simțeam încă ameţită din cauza medicamentelor 
administrate de Katja cu ore în urmă și după lovitura la cap. 
De câteva ori m-am trezit stând, pur și simplu, cu ceva în 
mână, fără să știu cum ajunsesem acolo sau de cât timp 
stăteam așa. Am încercat să fiu cât mai minuțioasă cu putință, 
căutând până și în rezervorul vasului de toaletă, dar oricât de 
temeinic căutam, telefonul era de negăsit. Desigur, exista 
posibilitatea să-l aibă cu ea, ascuns pe undeva, deși era puțin 
probabil, pentru că telefonul era destul de butucănos. Să-l ţină 
asupra ei ar fi însemnat să-l descopere cineva. Însă deodată, 
un alt gând îmi veni în minte. Mai era cineva care știa despre 
telefon -— cineva a cărui cameră avea un perete comun cu 
camera lui Lotte. 

Henry. 

Nici camera lui Henry nu era închisă și am rămas în prag o 
clipă înainte să intru. Odaia părea diferită în lumina zilei, dar 
un lucru era identic: abia dacă exista vreo dovadă că fusese 
acolo. Spre deosebire de dezordinea găsită la Lotte, camera lui 
Henry era liniştită ca o celulă de mănăstire. Nu era nimic în 
odaie care să indice că el stătea acolo, de fapt, că stătea 
cineva, oricine, acolo. Patul era făcut ca într-o cameră de 
hotel, așternuturile întinse și toate bunurile puse deoparte, 
mai puțin o carte de pe noptieră. Am început să mă uit sub 
pat, unde i-am găsit valiza goală. Despachetase tot ce adusese 
cu el și apoi pusese cu grijă valiza simplă, bleumarin, cu 
eticheta completată, sub pat. 

Din motive pe care nu prea le înțelegeam, găseam 
exasperantă toată ordinea acea a lui. Am mers la dulap și l-am 
deschis. Și hainele erau aranjate într-o ordine perfectă. O 
pereche de pantofi din piele maronie în partea de jos. Două 
sacouri. Pantaloni închiși la culoare. Cămăși călcate pe 
umeraș;, câteva maiouri. Pe un raft se aflau două pulovere 


împletite în nuanţe care-mi aminteau de un material folosit 
pentru muncitorii din construcții. L-am recunoscut pe unul din 
ele din prima noapte. Acea ordine remarcabilă mă irita, însă o 
găseam și atractivă, într-un mod ciudat. Era ceva senzual că 
mă uitam la hainele lui, că le atingeam. Haine care i-au atins 
pielea, pieptul, braţele. Am întins mâna și am mângâiat o 
cămașă de un albastru-cenușiu, apoi m-am aplecat s-o miros. 
Am perceput în nări balsam de rufe. Dungile de la mâneci 
erau atât de bine făcute, că păreau aproape ascuţite şi mă 
întrebam dacă-și călca singur cămășile sau și le ducea la 
curățătorie. 

Scotocind prin dulapul lui Henry, asta mă făcea să mă simt 
ca şi când deţineam cumva controlul, de parcă, în sfârşit, 
puteam să-l observ cât de mult voiam fără ca el să știe. Am 
ridicat puloverul pe care l-a purtat în prima seară și l-am 
mirosit. Am simţit un iz vag de aftershave și, evident, al lui 
Henry însuși. 

Pentru o secundă mi-a trecut prin minte să-l iau cu mine, 
dar mi-am dat seama repede de absurditatea asumării unui 
astfel de risc. L-am pus la loc şi am continuat să caut la 
întâmplare. Și apoi am găsit. În spatele hainelor era un 
dulăpior în perete. Ușa părea se semene cu cea a unui seif, 
însă am încercat-o și nu era închisă; am deschis-o. Și deși era 
destul de întuneric în dulap, am văzut imediat ce conţinea 
seiful. O grămadă de hârtii — un dosar personal — cu o copie a 
pașaportului meu deasupra. Şi un pistol. 

Am sărit de parcă ușa seifului m-ar fi fript și am scos un 
strigăt de uimire. Am făcut câțiva pași grăbiţi către fereastră; 
spre groaza mea, ceilalți începeau să se întoarcă, și repede. 
Fără să știu exact de ce, am luat pistolul din seif, am închis 
uşa, am pus hainele la loc, am închis dulapul, am ieşit din 
cameră și m-am grăbit înapoi pe scări. Am auzit ușa principală 
deschizându-se exact când mă băgăm în lada frigorifică. Pe 
urmă cineva strigă: „Du-te jos și ia pătura termică!” Se auzeau 
pași apropiindu-se de mine; de data asta am reușit să blochez 
lada din prima încercare. Am stat nemișcată, inima îmi bătea 


tare, în timp ce cineva cotrobăia prin cameră, în mod clar, în 
grabă. Se pare că a găsit ce căuta şi am auzit cum a părăsit cu 
pași repezi încăperea, închizând ușa. Am încercat să mă 
concentrez numărând ușor până la o sută. Apoi mi-am început 
călătoria dificilă prin trapă, străduindu-mă să mă mișc cât mai 
încet pe scările înguste. Am ajuns înapoi în camera mea 
subterană, gâfâind, cu pistolul greu în mână. 


Henry 


— Unde e? Unde e? tipa Lotte chiar în urechea mea. 

A fost nevoie de o fărâmă de autocontrol ca să nu-i zic să 
tacă. În schimb, mă tot luptam să urc pe scară, în hainele reci 
ca gheaţa și grele; când am ajuns sus am căzut pe spate și mi- 
am tras suflul. Mi-am desfăcut vesta de salvare, udă și greoaie, 
şi am dezbrăcat-o, apoi m-am răsucit pe-o parte şi am tușit. 
Îmi curgea apă sărată din gură în timp ce mă opinteam. Mi-am 
odihnit fruntea pe iarba călcată și noroioasă, încercând să 
respir normal. Fusese cât pe ce să nu mă mai întorc la țărm. 

Cu un sfert de oră în urmă, dăduserăm toți năvală la 
debarcader. Sau, mai bine zis, pe gazonul de lângă scară, 
deasupra locului unde fusese cândva debarcaderul. La 
momentul respectiv, cheiul se desprinsese și era asaltat de 
valuri înalte în larg. Fără el, o barcă de dimensiuni mai mari 
n-ar fi putut nicicând să acosteze, cel puţin atâta vreme cât 
avea să dureze vremea rea. Ceea ce însemna că eram cu 
adevărat izolați. 

— Trebuie să încercăm să-l recuperăm! am strigat eu către 
ceilalți. 

Vântul se întețise și mai tare și, dacă o ţinea așa, în curând 
avea să fie furtună de-a binelea. Ploaia lovea din toate părțile. 
— E o barcă gonflabilă în garajul pentru bărci, strigă Jon. 

— Fugi şi adu-o! i-am zis eu. 

Se întoarse după câteva minute trăgând după el o șalupă 
gonflabilă mare, în stilul celor din marină, cu un motoraș 
exterior. O rafală de vânt aproape că-l azvârli pe Jon de pe 
stâncă. Lotte fugi spre el să-l ajute și împreună începură să 
coboare ambarcațiunea la apă, dar vântul o dezechilibră și 
chiar fu cât pe ce să mă dărâme și pe mine de pe scară de vreo 
două ori. Odată ce am reușit s-o cobor încet pe limba subțire 
de plajă, am stăpânit-o cu greu și, într-un final, am pus-o pe 


apă în micul adăpost oferit de stâncă. 

— Vii? am strigat eu la colonel. 

Se uită la mine ezitant, dar apoi se hotărî și coborî. Jon vru 
să-l urmeze. 

— O să fie prea grea! Rămâi aici! 

Jon se opri pe prima treaptă a scării şi urcă înapoi. Un licăr 
de ușurare îi brăzdă fața. Colonelul urcă în barcă, trecu de 
mine şi se așeză în partea din spate. Am luat vâslele de pe 
fundul bărcii, m-au îndepărtat câțiva metri de stâncă, am 
pornit motorul și apoi am manevrat șalupa pe marea agitată 
către debarcaderul desprins și asaltat de valuri. 

Ajunși la o distanță sigură de rocile ascuţite și suficient de 
departe cât să nu putem fi auziți, mi-am ajustat poziţia, 
sperând ca spatele meu să nu le permită celorlalți să ne vadă. 

— Trebuie să vorbesc cu tine, i-am strigat eu, oprind 
motorul și apropiindu-mă de el. 

Am tras aer adânc în piept și am așteptat reacția 
colonelului. Mă privea fix în ochi. Nu mai avea privirea 
umedă și absentă și mi-am dat seama cât de mult respect 
trebuie să fi impus la viaţa lui. Era un bărbat care știa ce 
trebuia făcut. 

— Eşti absolut sigur de asta? întrebă el. 

— Absolut, am răspuns eu, sperând că intuiţia nu mă va 
înșela. 

Își mută privirea către plajă și râse încet. 

— Să fiu al naibii! exclamă el. 

Apoi se aplecă și, cu o mișcare iute, de parcă mai făcuse 
asta de nenumărate ori, răsturnă barca și am căzut amândoi în 
apa rece ca gheaţa. 


Anna 


După ce m-am calmat în subsol, am înțeles că nu fusese 
deloc o decizie bună să iau pistolul. Riscam să-i trezesc 
suspiciuni lui Henry, deoarece, evident, arma nu putea să 
dispară de una singură din seif, așa cum, fără îndoială, se va 
gândi. Şi dintre multele întrebări care mă măcinau în acel 
moment, trei mi se păreau importante: De ce avea Henry 
armă? Ce era cu dosarul despre mine în posesia lui? Și de ce 
n-am luat și dosarul, dacă tot am luat arma? 

M-am blestemat pentru că am gândit și repede, și încet în 
același timp. Henry nu părea să fie doar un simplu participant 
la misiune; prezenţa lui pe insulă părea să aibă legătură cu 
mine. Fără să reflectez cu adevărat la asta, am presupus tot 
timpul că puteam avea încredere în el, că eram în aceeași 
echipă. Dar arma și dosarul din seif îmi dădeau impresia că 
dibuisem o ușă ascunsă către mintea lui și ce am descoperit 
înăuntru era ceva ce nici nu-mi doream și nici nu mă aşteptam 
să găsesc. 

Am pus pistolul pe biroul din fața mea și am început să-l 
inspectez. Un model care mi-era necunoscut, însă asta nu 
însemna nimic, din moment ce singurele arme pe care le 
văzusem de aproape fuseseră vechile puști Mauser, revolverele 
şi pistoalele-mitralieră AKM sovietice ale armatei din Kyzyl 
Kum. Arma lui Henry nu semăna nicicum cu ele; părea mult 
mai modernă, precum cele militare. Era subțire și prevăzută 
cu un încărcător plin cu gloanțe; n-avea nimic din detaliile 
rustice pe care le asociam cu armele pentru hărţuirea civililor. 
Știam că Henry fusese cândva în armată; îmi spusese chiar el 
despre asta cu mult timp în urmă când vorbiserăm despre 
proiectul de asfaltare a unui drum în Kyzyl Kum. Însă erau 
mulți cei cu un asemenea istoric; nu însemna neapărat ceva. 
Doar dacă nu cumva mai avea încă legături. Spion? Am 
respirat adânc. Reticenţa lui era mereu neobișnuită, ceva ce 


părea aproape patologic. Sau profesional. M-am gândit la 
camera extrem de ordonată, la purtarea lui simplă, la discreția 
afișată. De fapt, nu știam cu adevărat nimic despre el, în afară 
de câteva lucruri pe care mi le spusese el. Până în momentul 
în care i-am găsit arma. Gândurile mi se învârteau în minte. 
Nici nu-mi puteam da seama dacă eram paranoică sau naivă; 
nu mă puteam raporta la nimic. Nu existau sfaturi sau 
indicaţii pentru cum să reacționez într-o astfel de situație. 

M-am așezat și m-am holbat apatică la ecrane, cu arma în 
față şi încercând să-mi dau seama ce să fac, când deodată 
întregul grup se ivi pe holul principal. Deși nu era chiar 
întreg. Lipsea colonelul. N-am avut timp să mă întreb de ce, 
pentru că Henry urcă pe scări, îndreptându-se spre camera lui. 
Mi-am croit drum în perete, am alergat repede pe scările 
capitonate și am intrat imediat după el în spaţiul dintre pereţii 
camerei lui, unde erau orificiile. Mai întâi îşi dădu jos hainele 
ude. Trăgea de ele de parcă nu putea să se dezbrace suficient 
de repede. Haină după haină, până când rămase gol. Mi-era 
greu să înțeleg că făcuserăm dragoste cu mai puţin de 
douăzeci și patru de ore în urmă; corpul lui părea și străin, și 
cunoscut în lumina cenușie a zilei. Vedeam că avea o serie de 
cicatrice: una lungă pe coapsă și una care părea a fi o urmă de 
pistol, pe piept, foarte aproape de inimă. Îi simțisem 
cicatricele de pe piept, dar eram mult prea captivată de el ca 
să le dau cu adevărat atenţie. Merse în baie. Am auzit dușul. 
Am început să mă mișc ca să-l pot urmări prin perete. 

Am rămas acolo, nehotărâtă, câteva clipe, fără să trag 
trapele glisante care acopereau orificiile. Mă simţeam ciudat 
să urmăresc necunoscuţi prin perete, însă era o nimica toată 
în comparaţie cu ce simțeam urmându-l pe Henry în baie fără 
ca el să știe măcar: dezgust și ruşine. Iar stările astea îmi 
dădeau senzaţia că nu mă aflam tocmai într-un loc potrivit. 
Voiam să-l văd pe Henry sub duș și mi-era jenă de asta. Am 
început să pipăi după trapa din perete, dar oricât de mult 
bâjbâiam, tot n-o găseam. Nu era niciun orificiu. La început 
m-am simțit frustrată și aproape un pic furioasă, apoi 


îngrijorată. Fusese Henry instalat într-o cameră în care să nu 
poată fi observat în baie, în mod intenționat? Iar el ştia de 
asta? Şi ce aveau toate astea de-a face cu arma? Am încercat 
să ascult prin perete, însă tot ce auzeam era zgomotul 
neregulat al jeturilor de apă pe trupul lui Henry. 

Într-un târziu, închise dușul și intră înapoi în dormitor cu 
un prosop alb în jurul taliei. Nu vedeam dulapul de unde 
urmăream, dar îl auzeam foindu-se în jurul lui, căutând, 
probabil, haine. Pe urmă, zgomotul fu mai intens, ca și cum 
mișcările lui deveniră mai spasmodice. Făcu un pas înapoi, 
uitându-se în jur cu ochii mari și uimiți. Nu puteam interpreta 
asta altfel decât că-și dăduse seama că-i dispăruse pistolul. 
Aruncă toate hainele din dulap, pe urmă răvăși patul, scoase 
valiza, o trânti peste haine și cotrobăi peste tot. Era o imagine 
aproape comică. Ba căută chiar și după cartea de pe noptieră. 
În sfârșit, renunță. Se așeză pe marginea patului, holbându-se 
în gol. Rămase acolo aproape un minut, apoi păru să ajungă la 
un soi de hotărâre; luă ce-i trebuia din grămada de haine, se 
îmbrăcă în viteză și părăsi camera. L-am urmat prin spaţiul 
dintre pereți. 

Ultima oară când au luat-o pe Nour a fost când s-a 
îmbolnăvit bunicul. Asta se întâmpla la câțiva ani după ce 
revenise acasă. A fost o procedură dificilă să primească 
permisiunea de a emigra, pentru că Bosnia nu mai făcea parte 
din Uniune, însă în cele din urmă l-au lăsat să plece. N-a fost 
niciodată prea activ în partid și când devenise clar că era 
pregătit să renunţe la pensie, au înțeles, probabil, că ar fi fost 
mult mai profitabil dacă scăpau de el. Nu știu dacă Nour l-a 
jelit atunci, pentru că n-a spus nimic. Nu fusese o problemă, 
până când el s-a îmbolnăvit. Nour voia să meargă să-l viziteze, 
dar nu i se permitea. „E nevoie de tine aici, i se spunea. Nu 
putem permite să iasă atâtea informaţii din ţară”. Le era 
teamă că ar fi cerut azil politic. Asta se întâmpla după ce m- 
am mutat, așa că n-am văzut prea multe, însă știu că înainta 
cerere după cerere. „CERERE DE ÎNGRIJIRE A PĂRINTELUI 


AFLAT PE PATUL DE MOARTE”, scria ostentativ pe unul 
dintre plicurile pe care le trimitea; l-am văzut în hol, gata de 
dus la poștă. Chiar și atunci, suspectam că nu-i mergea prea 
bine când era vorba despre o viză externă și știam că exista 
deja o ruptură între ea și partid, dar nu cred că am înțeles cât 
de disperată era în realitate. 

Într-o zi, am primit un telefon de la Nour. Îmi cerea s-o iau 
de acasă și s-o duc la spital. Mi s-a părut ciudat, nu-i stătea 
deloc în fire; ba chiar se mândrea, de obicei, că nu era 
niciodată bolnavă. Când am ajuns la ea, ușa era deschisă, iar 
în apartament mirosea a închis și a stătut. Am strigat-o. N-am 
primit niciun răspuns. Vasele din chiuveta din bucătărie 
păreau că stăteau acolo de zile bune. Pe masă era un tub cu 
niște unt uscat. Am mers pe vârfuri până în dormitor. Nour 
era în pat, dormind. N-o mai văzusem dormind de pe vremea 
când eram copil. Arăta foarte rău. Era palidă, aproape verzuie, 
și se părea că i se umflaseră brațele. Trebuie să-i fi fost rău 
destul de mult timp. Camera avea un miros dulceag de corp 
nespălat, iar pe podea, lângă pat, erau pahare, cești, farfurii și 
multe cutii goale de analgezice. M-am așezat pe marginea 
patului și am atins-o pe braţ. Nu știam dacă s-o trezesc, dar 
după o vreme mi-a simțit prezenţa. Întoarse capul şi mă privi. 

— Anna? întrebă ea surprinsă. 

— De când ești bolnavă? 

Nour mă privea de parcă nu înțelegea prea bine ce 
spuneam. 

— De când ești bolnavă? am întrebat eu din nou. 

Își drese vocea un pic. I-am întins un pahar cu apă. Îl luă şi 
ridică puţin capul să bea, apoi căzu la loc pe pernă și mă privi 
cu ochii pierduţi. 

— Anna, trebuie să mă ajuţi să ajung la spital. Trebuie să 
fiu cercetată. 

— Examinată, am corectat-o eu. Ai nevoie de un examen 
medical. Eşti bolnavă. 

Clătină din cap enervată. 

— Nu, nu, trebuie să mă cerceteze. O să mă pensioneze pe 
motiv de handicap. 


Părea hotărâtă. Ridul obișnuit dintre ochi îi reapăru. N-am 
înţeles ce voia să spună. 

— Nour, ești doar bolnavă, de ce te-ar pensiona? 

— Vor fi nevoiţi s-o facă, spuse ea strângând din buze ca un 
copil încăpățânat. Vor fi nevoiți acum. 

Deodată, am înțeles. M-am cutremurat. 

— Nu, am rostit eu sec. 

— Ba da, zise ea privindu-mă cu fermitate în ochi. 

Am rămas așa o vreme, uitându-ne fix una la alta. Mai 
auzisem de asta înainte, că oamenii apelau la soluții extreme 
ca să devină inutili pentru partid și să obţină aprobare de 
ieșire. Însă crezusem mereu că nu erau decât legende urbane. 

— Ridică-te ca să mă uit, am spus eu. 

— Nu-i nevoie, replică Nour. O să vadă cei de la spital. 

— Vreau să văd. Te rog, ridică-te! 

Fără tragere de inimă și cu mare efort, se ridică în șezut. I- 
am tras cămașa de noapte. Avea o compresă pătată lipită de 
șale. Emana un miros de acru. Am înlăturat cu atenţie 
leucoplastul, iar ea scânci în timp ce suprafaţa lipicioasă se 
dezlipea. În urma leucoplastului rămaseră urme cenușii. Rana 
din care scoseseră mult prea mult lichid spinal era în mijlocul 
coloanei între două vertebre și dădea pe afară de puroi. 

— Stai aici; am să te curăţ. 

Nour nu protestă, ci doar oftă, așa că am intrat în baie, am 
umezit cu apă călâie niște hârtie igienică, am căutat prin 
dulăpiorul de medicamente până ce am găsit ceva în loc de 
compresă și m-am întors în dormitor. Era exact așa cum o 
lăsasem. Părul negru îi atârna în ochi; nu-i vedeam expresia 
feţei. 

— Nu prea pot merge, spuse ea deodată. Trebuie să mă ţii 
tu. 

— Dar în rest cum ești? Te mai doare și altceva? 

— Capul, răspunse ea. Însă era de aşteptat. 

— Nu puteai să-ți scapi un fier pe picior? am spus eu, 
mângâindu-i uşor părul. 

Nour clătină din cap. 

— Nu fi proastă! Oasele rupte se repară. Trebuie să fie ceva 


credibil. 

I-am spălat rana cu grijă. Arăta oribil. Am vrut s-o întreb 
cine i-o făcuse, dar ştiam că n-avea să-mi spună și oricum era 
mai bine așa. Persoana ar fi riscat să aibă probleme; la fel și 
eu dacă aș fi ştiut. 

— Eşti o fraieră, am rostit eu încet. 

Era, desigur. 

— E tatăl meu, rosti ea stins. Nu-l pot lăsa să moară singur. 

I-am pus o compresă curată și am mângâiat-o pe spate. 
Apoi i-am aranjat pernele în așa fel încât cea mai moale să-i 
stea sub coloană. 

— Bun, acum întinde-te! 

Se conformă oftând și mă privi cu o expresie serioasă. 

— Aş fi făcut la fel și pentru tine, să știi. Și tu ai face la fel 
pentru mine. E tot ce poţi face. 

— Știu, am replicat eu. 

Pe urmă n-am mai rostit nimic; doar am stat acolo pe 
marginea patului o vreme. 

La spital, evident că a fost o întreagă scenă. Primul doctor 
care a examinat-o a chemat un altul. După aceea au venit cei 
de la poliția secretă. Am fost dusă într-o cameră fără ferestre, 
unde o persoană în uniformă, a cărei poziţie oficială era 
neclară, m-a interogat ore în șir. Am știut ce plănuia să facă? 
Ştiam cine a realizat procedura și motivul pentru care a făcut- 
o? N-avea niciun sens să refuz să răspund la ultima întrebare, 
deoarece știam după întrebările puse că știau deja, deci le-am 
declarat cum stăteau lucrurile: bănuiam că avea legătură cu 
faptul că bunicul era bolnav în Bosnia, iar ea voia să fie 
pensionată pe caz de boală, ca să meargă acolo pentru a avea 
grijă de el. M-au bombardat cu același întrebări iar și iar, cu 
variaţii prea puţine sau deloc. Într-un târziu, stăteam în fața 
spitalului, în lapoviţă, și mi s-a permis să merg acasă, fără să 
fiu lăsată s-o văd pe Nour. 

Am aflat ulterior că o mutaseră la spitalul penitenciarului și 
că rămăsese acolo o lună și jumătate. Ei i-au spus (şi asta a 
ieșit la iveală foarte târziu) că am renunțat la ea. Șase 


săptămâni mai târziu, când am sunat la spitalul 
penitenciarului, m-au informat că se întorsese acasă. Și așa 
era. Cu pensia de handicap şi în cârje. Între timp, bunicul 
murise, iar Nour a rămas cunoscută ca o disidentă care avea 
nevoie de cârjă oriunde trebuia să meargă. N-am mai vorbit 
niciodată despre toate astea, dar de gândit mă gândesc 
deseori. Ce nu faci pentru ai tăi! 

Am văzut mulți oameni mutilaţi în Kyzyl Kum. Mamele își 
mutilau fiii acasă; bărbaţii se împușcau în picioare, ca să nu 
fie înrolați. Am văzut atât de multe cadavre, că-mi părea ceva 
normal. Unii erau necunoscuţi, alții îmi erau dureros de 
apropiați; unii erau atât de desfigurați, încât aproape că 
simțeam ușurare că nu mai trebuiau să trăiască, iar alții 
păreau că dormeau. Unii erau bătrâni, alții, mult prea tineri. 
Dar nicicând nu mi-a trecut prin minte că voi trăi vremuri în 
care să-mi doresc să văd în față un cadavru, ceea ce se aplică 
în mod cert misiunii mele: două persoane dispărute pe o 
insulă din mijlocul pustietăţii și ale căror cadavre erau de 
negăsit. Cel puţin aşa am înţeles situația ascultându-i pe 
Franziska, Jon, Lotte și pe Henry, care stăteau în bucătărie și 
încercau să pună cap la cap ceea ce tocmai se întâmplase. 
Colonelul dispăruse în apă când barca s-a răsturnat şi în acel 
moment furtuna era prea întețită ca să mai iasă în larg să-l 
caute. Ca să nu mai vorbim că se pierduse și barca gonflabilă. 
Așadar, eram cu adevărat izolaţi. Jon nu părea să fie satisfăcut 
de răspunsurile pe care le primea de la Henry. 

— Și ce-a spus când eraţi acolo? 

— Am vorbit doar despre ce s-a întâmplat cu debarcaderul, 
cum s-a desprins. 

— Şi la ce concluzie ați ajuns? 

— Păi, n-aveam cum să știm până când nu ajungeam să-l 
examinăm, însă presupun că există... o oarecare suspiciune că 
l-ar fi slăbit cineva. 

— De ce ar fi vrut cineva să-l slăbească? 

Henry se opri din a studia punctul invizibil la care se tot 
holbase până atunci și se întoarse către Jon. 


— Ca să ne izoleze, bineînțeles. Acum nu mai putem pleca 
de aici. N-au cum să vină cu barca. Oricum, nu până când nu 
se potolește vântul. 

— Dar... 

Henry continuă tăios: 

— Cert e că cineva de pe insulă chiar vrea să ne facă rău. 
Însă n-avem cum să ştim sigur, așa cum nu ştim dacă 
debarcaderul s-a desprins, pur și simplu, sau dacă nu cumva 
colonelul care a ucis-o pe Anna și a făcut-o pe Katja să dispară 
a sabotat mai apoi și cheiul. Deoarece a dispărut și el, și 
barca, iar echipamentul staţiei radio din subsol nu 
funcționează... 

— Şi cine-i de vină că au dispărut barca și colonelul? îl 
întrerupse Jon. Ai de gând să stai aici dând din gură când tu 
eşti vinovatul... 

— Dacă ai vreo sugestie despre cum ar trebui să rezolvăm, 
sunt numai ochi și urechi, rosti Henry scorțos. 

Nimeni nu mai spuse nimic. Apoi camera păru neobișnuit 
de liniștită. Franziska fu cea care sparse liniștea. Pentru prima 
oară în tonul ei nu se simţea nici reproș, nici lingușeală, ci 
doar epuizare. 

— Suntem toţi obosiţi. Și în stare de şoc, presupun. Cel 
puţin în ceea ce mă privește. Aș propune să mâncăm ceva și să 
ne odihnim, pe urmă să ne dăm seama ce e de făcut. 

Era o sugestie rezonabilă, iar vorbele ei mă făcură să-mi 
amintesc că nici eu nu mai mâncasem de câteva ore. Îmi 
simțeam picioarele grele, umflate și eram slăbită și 
înfometată. Pe când ceilalți se organizau (Franziska și Jon în 
bucătărie, după mâncare; Henry și Lotte, în salon, făceau focul 
şi aranjau masa), m-am împleticit până în subsolul meu și am 
ajuns la frigider. Am făcut un sandviș uriaş cu de toate și apoi 
l-am devorat în treizeci de secunde la lumina galbenă a lămpii 
şi cu ochii lipiţi de ecrane. Franziska și Jon se alăturară, într- 
un final, celorlalți doi din salon. 

Scena era una aproape liniștită. Ei stăteau în fața focului în 
scaunele lor confortabile, mâncând sandvișuri și servindu-se 
cu ceai dintr-un samovar frumos. Au rămas acolo ceva vreme. 


Am presupus că se simțeau epuizați. Când și când, urcam și 
ascultam dacă vorbeau despre ceva interesant, dar în mare 
parte stăteau, pur și simplu, tăcuți. Nimeni nu sugeră că ar 
trebui să iasă afară să-și reia căutările. Păreau decişi să 
aștepte. Toţi, în afară de Franziska, își luară cărți din 
biblioteca mare și se adânciră în lectură. Franziska n-avea 
astâmpăr. Se așeza pe sofa lângă Jon uitându-se apatică la foc 
sau se plimba agitată prin cameră și se holba pe fereastră la 
mare. Soarele apunea. La un moment dat, Henry și Jon 
coborâră la centrul medical ca să testeze stația radio. Vântul 
părea deja să bată cu forță maximă și lovea casa făcând 
ferestrele să vibreze. 

Abia dacă era trecut de nouă seara când Franziska și Jon 
anunţară că merg la culcare și părăsiră camera. Îi urmară 
curând Lotte şi Henry, care urcară în camerele lor. Când i-am 
verificat la scurt timp, păreau să fie toți în pat; Jon dormea pe 
canapeaua din camera Franziskăi; ceilalți doi erau fiecare în 
patul lui. Am decis să dorm și eu, aşa că m-am ghemuit în pat 
şi am setat alarma, ca să mă trezesc în câteva ore, să-i verific 
pe toți. Nici n-am apucat să pun capul pe perna tare, să trag 
pătura cenușie de armată peste mine şi să meditez la faptul că 
tot ce ţinea de armată era al naibii de incomod, că am și 
adormit cufundată în întuneric. 

Eram înapoi la Kyzyl Kum. Deși era întuneric în jurul meu, am 
știut imediat unde mă aflam. Aerul rece și aspru al nopții, mirosul 
de cărbune arzând într-un cuptor, sunetul vântului lovind 
corturile. Fâl, fâl, fâl! Era noapte. Purtam mănușile cu un deget și 
căciula, din moment ce nu mă puteam baza pe cuptor și nu știam 
niciodată dacă n-aveam să mă trezesc tremurând de frig. Însă nu 
din cauza asta m-am trezit. Cineva se mișca în jurul cortului 
medical. Nu erau zgomotele obișnuite ale oamenilor care se 
răsuceau de pe-o parte pe alta în paturile lor de campanie. Era o 
altfel de mișcare. M-am întors ușor și am încercat să mă uit 
printre draperiile subţiri care separau colțul meu de dormit de 
restul încăperii și am văzut o siluetă deplasându-se iute, de parcă 
ar fi vrut să umble nestingherită și nevăzută de nimeni. Am bâjbâit 


cu grijă sub saltea și am găsit revolverul. Chiar și în vis știam că 
era periculos să dorm cu o armă veche și nesigură sub saltea. 
Oricând, mișcările corpului meu ar fi putut declanșa percutorul, 
accidentându-mă sau rănind pe altcineva. Sau omorându-ne. Şi 
totuși, acolo îl tineam. Mă făcea să simt că deţineam controlul și, 
când l-am găsit sub salteaua subțire, l-am tras încet, încet până jos 
pe podea. Umbra se mișcă din nou, într-o altă parte a camerei. 

M-am îndreptat ușor către siluetă, mergând pe vine. Cu cât mă 
mișcam mai mult, cu atât aveam senzația că draperiile se 
înmulțeau. Umbra era când aici, când dincolo, ca o fantomă pe 
care-o zăream cu coada ochiului. Camera părea să fi devenit 
infinit de mare și simțeam cum panica îmi cuprindea pieptul în 
timp ce încercam să dau deoparte fiecare draperie, dar erau peste 
tot, blocându-mi calea și în față, și înapoia mea. Nu mai știam 
unde mă aflam. Deodată, am simţit mișcare în spatele meu. M-am 
întors. Draperia din spatele meu atârna în aer la câţiva metri 
depărtare. Vedeam o pereche de ghete pe sub ea. Stăteau 
nemișcate. Am ridicat arma. Am ţintit. M-am întins să dau la o 
parte draperia. Apoi, deodată, fu trasă din cealaltă parte. În fața 
mea era trupul unui băiat sfrijit care purta o pereche de bocanci 
gigantici. Avea haine subțiri și rupte, deși era mijlocul iernii. Fulgii 
de nea făceau rotocoale în jurul lui. Avea capul ca un măr mare și 
roșu. Trăsesem şi mărul explodase. 

M-am ridicat atât de brusc, încât m-am lovit cu capul de 
patul de deasupra. Ceva era în neregulă. Aveam corpul ud și 
lipicios, de parcă cineva turnase apă pe mine în timp ce 
dormeam, iar așternuturile miroseau a acru. Probabil că 
oprisem alarma în somn; era mult mai târziu decât mă 
aşteptam. M-am dat repede jos din pat și m-am dus la 
monitoare. Pe ecranele verzui, îl vedeam pe Jon care alerga 
încolo și încoace pe coridor, trecând prin fața mai multor 
camere de supraveghere. Bătea în fiecare ușă în timp ce striga 
ceva. Deodată, coborî pe scări, iar eu m-am vârât repede în 
perete, tremurând din cauza transpirației și încercând să-mi 
dau seama ce se petrecea. Când intră alergând în bucătărie, 
am conștientizat pe cine striga și căuta. Franziska. 


După câteva minute, cei trei care mai rămăseseră se aflau 
adunaţi în bucătărie. Henry făcea cafea — din nou -— și Lotte 
încerca să-l liniștească pe Jon, care era în pragul unei căderi 
nervoase. Când stătea cu capul căzut între picioare ca o 
persoană care se străduia să scape de amețeală, când sărea să 
se uite pe fereastră, când se plimba prin cameră, când 
izbucnea și apoi o lua de la capăt. O ţinu aşa o bucată de 
vreme. În halatul ei pufos, Lotte îl privea îngrijorată cum se 
plimba și-l mângâia ușor pe spate atunci când se așeza. Uneori 
schimba priviri îngrijorate cu Henry, care părea că 
îmbătrânise deodată de când pășise pe insulă cu doar o zi și 
jumătate în urmă. 

Dar am observat că-l urmărea și pe Henry la fel de 
îngrijorată, chiar dacă era cu spatele la ea. Am presupus că 
ajunsese la concluzia că, dacă nu era niciun necunoscut 
misterios care să se ascundă pe insulă, ceea ce părea din ce în 
ce mai puţin probabil, atunci Henry era principalul suspect. Îi 
observam mișcările prin bucătărie, când deodată privi fix 
către spaţiul din perete unde mă ascundeam și se holbă direct 
în acel loc. M-am speriat și m-am îndepărtat de lângă orificii. 
Mi-a trecut din nou prin minte că persoana, oricine ar fi fost 
ea, care m-a lovit când am găsit-o pe Katja trebuie să fi dedus 
că eram în viață. Poate că persoana era Henry. Pe de altă 
parte, Lotte era singura care adusese cu ea un telefon prin 
satelit. Încă nu ştiam sigur. Henry merse către masă cu cănile 
de cafea, le împărți și se aşeză. Cei doi îl priviră când spuse: 

— Cred că e vremea să vorbim deschis. 


Henry 


— Se petrece ceva aici. Ceva ce nu înțelegem. 

Repetasem replica asta de câteva ori în minte, ca să mă 
asigur că va avea impactul pe care-l scontam. Lotte și Jon se 
holbau la mine și, pentru că nimeni nu spunea nimic, am 
continuat: 

— E clar că cineva sau ceva de aici face oamenii să dispară. 
Am fost șapte la început. Acum am rămas trei. Unul dintre noi 
se află în lada frigorifică la subsol, iar altul pe fundul mării. 
Ceilalţi doi au dispărut, pur şi simplu. Îmi poate spune 
vreunul dintre voi ceva care să ne ajute să înțelegem ce s-a 
întâmplat? 

Niciun răspuns. Lotte se agită un pic, dar speranța mea că 
avea să vorbească nu se îndeplini. Așa că am adăugat: 

— Atunci, am să încep eu. Am venit aici pentru o misiune 
specială. 

Lotte pufni scurt. 

— Ai ceva de zis înainte să continui? 

Clătină din cap tăcută, evitând să mă privească în ochi. 
Duse mâna stângă la gură și începu să-și roadă unghiile, 
părând absentă. Am precizat înainte să aibă timp să-și adune 
prea mult ideile: 

— Am venit aici s-o urmăresc pe Anna Francis. 

Lotte făcu ochii mari, dar tot nu scoase niciun cuvânt. 

— Nu pare să-ți fi ieșit prea bine, nu-i așa? întrebă Jon, 
obosit și furios. Și care era planul ca s-o urmărești? S-o îmbeţi, 
să faceţi dragoste și apoi să te culci? 

Mă privea ca și cum voia să spună că totul era din cauza 
mea. 

— Nu, n-a mers prea bine. Nu mi-am dat seama că exista 
posibilitatea să avem de-a face cu situaţii care să ne pună în 
pericol viața; am înţeles doar că trebuia s-o observ. 

— Și de ce ar fi fost Anna Francis sub observaţie? continuă 


Jon. 

M-am uitat la Lotte. Încă îşi rodea unghiile și se uita pe 
fereastra întunecată. Am încercat să fac să pară că vorbeam 
direct din inimă, însă, în realitate, îmi alegeam cuvintele cu 
mare atenţie. Fără să spun prea mult sau prea puţin. 

— Din câte am înțeles, ea se număra printre cei mai 
interesanți candidaţi, dar exista o oarecare incertitudine 
despre cum ar fi putut să se descurce sub presiune, aşa că 
voiau s-o observ și să văd dacă cedează. 

Lotte nu părea convinsă. 

— Nu înțeleg. De ce ar aduce pe cineva aici dacă exista 
riscul să cedeze? 

— Nu știu mai mult de atât. Se pare că sunt multe 
amănunte din trecutul ei care nu sunt clare, însă, din câte am 
înţeles, voiau s-o testeze în speranța că avea să se descurce. 
Presupun că era prea bună ca să renunţe la ea. 

Îmi dădeam seama că Jon încerca să înțeleagă ce spuneam. 

— Deci Henry..., spuse el încet, ce ești, de fapt? Candidat? 
Sau doar agent secret? 

— Asta nu sunt sigur că am voie să-ți spun, am răspuns eu, 
pe urmă am continuat să vorbesc înainte ca el să mai adauge 
ceva: Vă spun asta ca să ştiţi că ăsta este motivul pentru care 
am adus cu mine un pistol; este o armă de serviciu şi am voie 
s-o dețin datorită gradului şi poziției mele militare. Iar acum, 
pistolul a dispărut. 

— Ce naiba spui? întrebă Jon. 

— Arma mea de serviciu a dispărut. Şi vreau să știu dacă a 
luat-o vreunul din voi. Așa că am o întrebare și sper să-mi 
răspundeţi sincer. Și înainte să răspundeţi, vreau să vă gândiţi 
la faptul că undeva pe insula asta se află un pistol încărcat și 
patru oameni sunt deja morţi sau dispăruţi. Nu cred că trebuie 
să vă reamintesc gravitatea situaţiei. 

Mi-am mutat privirea de la unul la altul, ca să mă asigur că- 
i am pe fiecare în parte în câmpul vizual. 

— A luat vreunul din voi arma? 

Jon se holbă la mine cu ochi tulburi și clătină încet din cap. 
Am încercat s-o fac pe Lotte să mă privească; până la urmă, nu 


mai putu să se eschiveze și începu să vorbească: 

— Nu, n-am arma ta. Dar nici eu n-am fost tocmai sinceră. 
Mă aflu aici în calitate de candidat, însă şi cu altă misiune. 
Trebuia să vă observ pe toți ceilalți și apoi să raportez 
secretarului și să-l ţin la curent despre cum se desfășoară 
evenimentele. 

— Cum trebuia să faci asta? 

Lotte deveni agitată. 

— Nu vreau să spun. 

— Adică n-ai adus cu tine un telefon cu conexiune prin 
satelit? 

Ea păru să bată în retragere. 

— De unde știi? 

— N-ai de ce să fii atât de suspicioasă; te-am văzut și eu, și 
Anna Francis în spatele casei în prima seară. N-ai fost tocmai 
discretă. 

Lotte păru îndurerată. 

— Despre ce este vorba? exclamă Jon, care auzise destul. Ai 
avut un telefon în tot acest timp? Scoate-l, pentru numele lui 
Dumnezeu, și cere ajutor! Ce mai aștepți? 

Lotte părea și mai nefericită. 

— Nu-l mai am. 

— Ce? La naiba, unde este atunci? 

— A fost furat. A dispărut din prima zi. 

Jon sări din scaun și începu să se plimbe. Se opri deodată și 
ne privi cu ură. 

— Ce-i în neregulă cu voi toți? Tu ai un telefon, tu o armă — 
nu spuneți nimic despre ele și apoi reuşiți să le pierdeţi! 
SUNTEM PE O BLESTEMATĂ DE INSULĂ! N-AI CUM SĂ 
PIERZI NIMIC! 

Niciunul din noi nu scoase o vorbă. Ieșirea păru să-l fi 
secătuit de ultima picătură de energie și se așeză înapoi 
privind-o dispreţuitor pe Lotte. 

— Un telefon. De ce n-ai pomenit nimic? 

— Poate din cauză că am primit ordine stricte de la bun 
început să nu dezvălui faptul că aveam un telefon. 

Lotte părea că era pe cale să plângă, ca la finalul unei certe 


lungi și violente. 

— Ce anume trebuia să observi și să raportezi? am întrebat 
eu. 

Se întoarse către mine și mă privi cu ochii mijiți. 

— E ciudat că tocmai tu întrebi. 

— De ce? 

— Pe tine trebuia să te supraveghez. 

Simţeam cum totul îmi aluneca printre degete ca săpunul în 
cada de baie. 

— Pe mine? 

— Da, pe tine. 

Într-o încercare de a câștiga ceva timp şi de a prelua iar 
controlul, m-am ridicat repede și m-am îndreptat către 
cafetieră. Cu spatele la ceilalți, am ridicat carafa și mi-am 
umplut încet ceașca încercând să gândesc repede. 

— De ce? am întrebat eu încă fiind cu spatele la ei. 

— Din câte am înțeles, erai candidatul imprevizibil, 
răspunse ea cu un soi de bucurie răutăcioasă. 

Mi-am acoperit ochii cu mâna. Era prea mult. Mai mult 
decât mă așteptasem. L-am blestemat pe secretar și tot 
misterul pe care l-a ţesut în jurul misiunii. Ar fi fost de mare 
folos să știu asta. 

— Şi-mi spui acum că ai făcut nu știu ce servicii secrete în 
armată și că ai adus o armă cu tine! Oare ce motive aș avea să 
cred că nu ești tu criminalul? continuă Lotte pe un ton isteric. 

Pierdusem complet controlul situaţiei şi trebuia cumva să-l 
recapăt. Am făcut un pas către ea, însă Lotte se dădu înapoi; 
vocea îi deveni ascuţită. 

— Nu te apropia! Tu ai fost! Oh, Doamne, tu ai fost! Cum 
am putut să fiu atât de proastă? Cum de mi-a scăpat asta? Tu 
ai fost cel care a fost cu Anna, tu ai fost în barca gonflabilă cu 
colonelul, tu ai fost, tu, tu, tu, TU, TU, TU, CRIMINAL 
BLESTEMAT, CRIMINAL BLESTEMAT! 

Am mai făcut un pas și am plesnit-o peste obraz. În șocul și 
liniștea densă care urmară loviturii, i-am prins fața în mâini și 
am rostit cu o voce foarte calmă: 

— Nu sunt ucigaș. 


Se holbă la mine. Avea ochii mari și panicaţi, aproape daţi 
peste cap. Am privit-o fix și am mai rostit încă o dată calm și 
încet: 

— Nu sunt ucigaș. Trebuie să mă crezi. 

Deodată se relaxă și privirea îi căzu în pământ. 

— Îmi pare rău, șopti ea. Îmi pare rău. Sunt atât de 
speriată. 

Am continuat s-o ţin, însă mai delicat. Îi simțeam toată 
greutatea doar sprijinindu-i capul în mâini. 

— Eşti speriată, pe bună dreptate. Este o situaţie foarte 
tensionată; nu există nicio reacţie normală la aşa ceva. Dar 
dacă vrem să ieşim de aici în viaţă, trebuie să cooperăm și să 
rămânem împreună. Trebuie să rezistăm până când ajunge 
ambarcaţiunea mâine după-amiază, pentru că este singura 
noastră speranţă. 

— Dacă vine, spuse Jon cu vocea stinsă. Cine știe ce se 
întâmplă cu adevărat pe insulă? Poate că ne-au adunat pe toţi 
aici ca să scape de noi. Cine știe ce vor scrie ziarele în 
următoarele zile? Accident de avion? Naval? Nu v-aţi gândit 
la asta? Dacă asta își doresc, de fapt? Poate că la urma 
urmelor nu-i vorba despre niciun proiect. 

Am simţit cum isteria se răspândea iar prin cameră. Lotte 
începu să tremure din tot corpul, speriată. Am încercat să 
preiau controlul înainte să fie prea târziu. 

— Indiferent ce s-ar întâmpla, nu putem face nimic acum. E 
mijlocul nopţii, e încă întuneric și nu vom găsi ceva nici dacă 
încercăm. Sugerez să ne întoarcem în pat, toți. Fiecare în 
camera lui, cu ușa închisă sau să dormim toți în aceeași odaie. 
Imediat ce se luminează, cercetăm iar insula în căutarea 
celorlalți. Suntem prea obosiţi și înspăimântați acum. Avem 
nevoie de somn și de lumină ca să facem ceva. 

M-am uitat și la unul, şi la celălalt. Două perechi de ochi 
obosiţi și roșii mă priveau. Jon încuviință scurt. Lotte era încă 
lângă mine și am simţit-o cum se sprijinea de umărul meu. 
Măcar părea că o calmasem suficient cât să nu mai creadă că 
urma s-o omor. 

— Pot să dorm în camera ta? întrebă ea cu vocea stinsă. 


— Desigur, am răspuns eu, apoi m-am întors către Jon: E 
suficient loc pe podea pentru tine. 

Clătină din cap. 

— Merg în camera mea. 

— Încuie ușa. 

— Nu trebuie să-mi spui de două ori. 

Se ridică de pe scaun şi părăsi brusc bucătăria cu paşi 
apăsați. Lotte și cu mine l-am urmat. 


Anna 


În timp ce ei urcau pe scări, eu am rămas în interiorul 
peretelui de la bucătărie încercând să-mi controlez respirația 
şi gândurile. Să-i urmăresc până la capăt? Sau să mă întorc în 
subsolul meu și să mă străduiesc să înțeleg ceva din ce tocmai 
auzisem? Nu prea reușeam să-mi dau seama. Aveam senzația 
că mă aflam la un bal mascat și toți invitaţii îşi scoteau subit 
măștile doar ca să dezvăluie altele noi şi groteşti dedesubt. 
Lotte îl urmărea pe Henry? Henry mă urmărea pe mine? Sau 
era aşa cum spusese Jon, că cineva încerca să scape de noi? Și 
dacă da, de ce? Părea atât de absurd, însă la fel părea orice 
explicaţie în acel moment. Teoriile se formau și se spulberau 
ca baloanele de săpun. Am început să respir din ce în ce mai 
greu și simțeam că o să leșin. Deodată pereţii păreau mult 
prea strâmţi, de parcă mă apăsau încet pe piept. Mă cuprinse 
un atac de panică. 

Știam că trebuia să ies înainte ca momentele de frică foarte 
intensă, cu bătăi puternice ale inimii, transpirație, durere în 
zona pieptului, dificultăți respiratorii, ameţeală sau amorțeală, 
uneori greață sau senzaţie de leșin, să se declanșeze cu toată 
forța şi cu pași mărunți m-am mișcat prin perete până jos, în 
pivniță, unde am căzut în hol în patru labe, chinuindu-mă să 
respir. Mă luase ameţeala și simțeam cum mă sufocam. Și cu 
cât încercam să respir, cu atât senzaţia de ameţeală se acutiza. 
Buzele au început să-mi amorțească, la fel și mâinile. Ştiam ce 
se întâmpla, dar n-aveam cum să mai rezist acelor simptome 
ale atacului de panică. 

M-am întins pe podea în poziţie fetală și am încercat o 
tehnică de relaxare prin respiraţie, așa cum învăţasem. „O 
respirație pentru fiecare colț al încăperii”, se arăta într-o carte 
pe care mi-o împrumutase cineva când atacurile de panică mi 
se agravaseră în Kyzyl Kum. Mă ajuta uneori, însă în acel 
moment era mult prea târziu pentru șmecheria asta. Stăteam 


pe o parte și mi-era greață; am încercat să mă întorc pe burtă, 
dar era și mai rău. Am dat să mă ridic, însă din cauza amețelii 
am ajuns tot pe spate cu picioarele ridicate. 

Lumina galbenă a subsolului-peșteră făcea camera să pară 
şi mai mică și am vrut, însă fără să reuşesc, să alung gândul că 
mi se termina oxigenul. Asta-i cea mai rea parte la atacurile 
de panică, imediat ce ai un gând, ai senzația că se 
materializează, indiferent cât de puţin probabil sau fantastic 
poate să fie. Inima-mi bătea tare. Tavanul cobora din ce în ce 
mai mult, respiram din ce în ce mai greu și aveam privirea 
încețoșată. M-am ghemuit din nou în poziție fetală și am 
încercat să mă concentrez asupra ceasului de pe perete; 
minutele treceau, zece, cincisprezece, treizeci. Panica venea și 
trecea în valuri, dar fără să se oprească. 

Și apoi mi-am amintit de sticluța cu analgezice pe care am 
luat-o din centrul medical. Sau nici nu uitasem? Așteptam 
doar momentul potrivit s-o deschid? Scuza perfectă. 

Când m-am întors din Kyzyl Kum, eram dependentă de FLL. 
Cel puţin așa mi-au spus doctorii. Nu eram atât de sigură. 
Prima oară, unul dintre doctorii de pe teren îmi dăduse FLL 
după ce m-am plâns că nu mă puteam concentra. Deoarece 
îmi era din ce în ce mai greu să întreprind ceva pe măsură ce 
situația în Kyzyl Kum devenea haotică. Migrenele de pe urma 
exploziilor durau cu săptămânile. Simțeam în permanenţă un 
vâjâit în cap, din ce în ce mai puternic. Doctorul care mi-a dat 
FLL mi-a explicat că era un medicament experimental pentru 
oameni care aveau probleme serioase de concentrare. Că nu 
fusese testat și că nu se cunoșteau prea multe despre efectele 
pe termen lung. Iar partea bună era că în urma experimentelor 
au fost raportate efecte pozitive. Şi chiar dacă în cazul FLL nu 
existau suficiente studii clinice pentru a fi folosit în sistemul 
de sănătate de acasă, medicamentul era bun. Vraiștea din 
capul meu dispărea și puteam deodată să muncesc cu mare 
putere de concentrare până când, efectiv, finalizam ceva, chiar 
dacă eram înconjurată de haos. 

La început luam pastilele doar când eram extrem de 


stresată. Nu mi se părea nimic ciudat. Alții beau; eu nu beam. 
Deși în trecut mă autotratam uneori cu alcool, nu îndrăzneam 
să fac asta atunci, pentru că aş fi devenit mult prea 
neîndemânatică și mahmură. În plus, sufeream și de anxietate 
excesivă, care-mi agrava durerile de cap. FLL nu avea efectele 
astea, dimpotrivă, mă făcea să mă simt mai calmă și mai 
concentrată în loc să fiu bombardată în permanență de 
gânduri îngrijorătoare. Treptat, am început să iau tabletele 
aproape în fiecare zi, fiindcă mă ţineau pe linia de plutire. Alți 
oameni aveau nevoie ca eu să fiu sănătoasă și aptă de muncă. 
Și cu toate astea, nu-mi părea a fi un obicei. Mă puteam 
abtine fără probleme într-o zi liniștită. 

În timp, efectele adverse și-au făcut apariția. Nu puteam să 
dorm. În loc să mă relaxez, stăteam trează, holbându-mă la 
tavan sau încercând să-mi ordonez viața. Am ajuns din ce în 
ce mai epuizată şi am început să iau somnifere ca să mă pot 
odihni. Din această cauză, simțeam că nu mai eram pe linia de 
plutire. Gândurile mi-au devenit din ce în ce mai confuze, iar 
mâinile îmi tremurau. Așa că luam alte pastile ca să scap de 
tremurat. În același timp, situaţia din regiune se tensionase și 
devenise din ce în ce mai periculoasă, atât în afara taberei, cât 
şi înăuntrul ei. Intram constant în conflict cu armata, cei care 
voiau doar să bombardeze întreaga regiune. Oamenii mă 
evitau. Am început să fac greșeli. La început mici, iar ulterior 
de neiertat. 

Când am fost în cele din urmă trimisă acasă și internată, 
mi-au argumentat că era din cauza dependenței și că trebuia 
să intru la dezintoxicare. Am acceptat, însă în sinea mea n-am 
crezut niciodată că FLL era problema. Pentru mine n-a fost 
chiar atât de greu să nu mai iau pastilele, mai ales când m-au 
ameninţat că o vor lua pe Siri de tot dacă nu treceam cu bine 
de programul „Abstinență în doisprezece paşi”. Centrul de 
dezintoxicare la care am fost mutată a fost, probabil, cel mai 
deprimant loc în care am fost vreodată, incluzând aici și 
tabăra de la Kyzyl Kum. Aveam sesiuni de terapie în grup, în 
care mineri de la Kiruna cu nasurile roșii de la vin de Porto 
plângeau despre cum au băut banii obținuți din vinderea 


Volvo-ului familiei, iar tinerii membri de partid suspinau după 
slujbele de rang înalt pe care le rataseră din cauza cocainei de 
import. 

Minţeam la adunările alea. Minţeam cum n-o făcusem 
niciodată până atunci. Jucam cel mai bun rol al vieţii mele, 
plângeam și tremuram, sau negându-mi problema ori având 
revelații. Prestaţia mea era răsplătită cu aplauze la scenă 
deschisă și aprecieri pentru eforturile mele. Nu mi-a 
descoperit nimeni gândurile, sentimentele ascunse. Și chiar 
dacă şi-au dat seama, atunci nu-i prea interesa. Oricum, nu 
conta pentru mine; am mințit până când am scăpat de 
tratament, am părăsit centrul de dezintoxicare și m-am întors 
acasă, la vechea mea slujbă. Am fost externată în octombrie, 
într-o zi în care lumina zilei abia dacă răzbătea prin norii 
groși. Am stat în cerc și toți mi-au spus câte ceva în semn de 
la revedere. Ne-am îmbrățișat și am schimbat obligatoriile 
date de contact. Când am ajuns acasă, am aruncat toate 
bileţelele alea și am dus gunoiul imediat la ghenă. 

Apoi am revenit la viața de zi cu zi, ternă și lipsită de 
culoare. Întoarsă la slujbă, am cerut misiuni mai puțin 
solicitante, folosind ca scuză starea mea. Aș putea spune că, 
efectiv, stăteam degeaba. Zi după zi. Colegii mei se chinuiau 
să pretindă că totul era normal, dar îi vedeam cum mă 
urmăreau şi mă evitau, așa cum ocolești un accident de 
mașină, însă fără să te poţi abține să nu priveşti. Uneori, când 
voiau să mă intervieveze ziariștii de la unele ziare sau 
primeam o invitație la vreo emisiune TV ca să comentez 
despre situația din Kyzyl Kum, refuzam. Alteori le scriam, 
dându-mă drept secretara mea, care-i informa că aveam 
nevoie de liniște și pace din motive nu tocmai clare. Sau le 
scriam că, din păcate, nu eram în oraş. Nici măcar nu-mi păsa 
dacă-și dădeau seama că nu era așa. După serviciu, mergeam 
direct acasă și petreceam serile singură. Uneori mă gândeam 
la Henry. Era iarnă și era întuneric tot timpul. 

Vineri seara, la sfârşit de săptămână, mergeam să le vizitez 
pe Siri şi Nour. Încercam să găsesc o scuză pentru care să 
anulez de fiecare dată, deși îmi era mereu dor de Siri. Nu 


discutaserăm niciodată despre când avea să revină acasă. 
Uneori o surprindeam pe Nour analizându-mă când credea că 
mă uitam în altă parte. Am mai observat că nu voia să mă lase 
singură cu Siri pentru perioade lungi. Părea că pe ea n-o 
păcălisem. 

M-am târât până la hainele mele, am scos sticluța de 
analgezice din buzunar și mi-am turnat mai multe tablete în 
palmă. Erau atât de familiare, niște medicamente-minune care 
trebuiau să fie acolo de multă vreme, care ar fi trebuit să fie 
mereu acolo. Erau albăstrui și rotunde. Mă costaseră atât de 
mult; doctorii și terapeuţii de la clinică ar fi fost de părere că 
aproape mi-au ruinat viața. Am dat toate gândurile deoparte 
şi am vârât pastilele în gură. Am înghițit și am așteptat să 
dispară senzaţia de panică, aşa cum se întâmpla de obicei. 
Eliberarea aia, ca un val care se retrăgea, ca o furtună care 
trecea. M-am întins din nou pe o parte, așteptând în 
continuare, respirând. Și apoi, încet, am simţit cum panica 
dispărea, dar nu era chiar cum îmi imaginasem. Mă simțeam 
ciudat, ameţită, de parcă aș fi fost într-un balon. Nu prea 
reușeam să mă orientez în cameră. Probabil că nu mai aveau 
același efect ca înainte, când le luam zilnic, uneori chiar de 
câteva ori pe zi. Tocmai ce înghițisem un pumn de pastile și 
nu știam exact cum aveau să mă afecteze. Și totuși, era mai 
bine. Totul era mai bine. 

Stând pe spate, mi-am eliberat mintea de orice gânduri 
negative. Respirația începea să-mi revină la normal. Ochii îmi 
hoinăreau peste tot pe tavan. Și atunci, am văzut. Adânc, într- 
un colț. Un ochi mic și negru. O cameră video. M-am ridicat, 
clătinându-mă, și am încercat s-o ating cu mâna. Era prea sus 
ca să pot ajunge la ea, așa că am tras cu greu un scaun și m- 
am cățărat pe el, cu picioarele tremurânde. Chiar arăta ca 
ochiul unei camere video. Mi-am fluturat mâna prin dreptul 
ei, cum fac copiii când se văd pe camera de supraveghere a 
unui magazin. Era imposibil să-mi dau seama dacă funcționa. 

Am coborât de pe scaun și m-am uitat de jur-împrejur prin 
odaie. Într-o parte era un taburet din metal cu trei picioare. L- 


am luat, m-am urcat pe scaun iar și am azvârlit cu toată forța 
taburetul în perete, chiar lângă camera de supraveghere. A 
lăsat o urmă mică, nimic mai mult. Am întors taburetul și am 
încercat să mă folosesc de picioarele lui. A funcţionat mai 
bine. Peretele a cedat un pic și după alte câteva izbituri am 
reușit să fac o gaură. Am băgat mâna și am tras de cameră un 
pic. Era atașată de perete cu niște cabluri. Un bec albastru mic 
se vedea pe carcasă. Se pare că funcţiona. În ciuda stării în 
care mă aflam, știam ce însemna asta. Cineva mă urmărea. 

Deodată, am simţit că nu mai suportam. O decizie pripită. 
Am apucat camera, am tras de ea cu toată puterea, 
desprinzând-o din perete. Un ghem de cabluri apăru. Luminiţa 
albastră se stinse încet. Am pus camera pe podea, am luat 
taburetul din metal și am lovit. La prima încercare, taburetul a 
izbit podeaua la câţiva centimetri de cameră; am nimerit din a 
doua. O bucată neagră din plastic zbură. Apoi lentila se făcu 
țăndări și câteva cioburi ajunseră pe podea. Mi-a trecut prin 
minte că, dacă eram urmărită în momentul ăla, atunci știau 
deja că am găsit camera, dar nu conta, pentru că oricum mă 
hotărâsem că nu-mi păsa. Când am terminat, mi-am tras 
hainele la nimereală, am vârât arma la spate, la betelie, și m- 
am cățărat afară prin trapă. 

Am stat în lada frigorifică o vreme, străduindu-mă să-mi 
amintesc codul. În cele din urmă am reuşit să deschid. Am 
ieşit din centrul medical, luând-o apoi pe hol. În casă era o 
liniște perfectă, de parcă era cu adevărat cufundată în somn. 
Nu doar oamenii dinăuntrul ei, ci casa în sine. Am deschis ușa 
principală. Mă simțeam ca atunci când eram adolescentă și 
încercam să mă strecor beată în casă fără să știe Nour, doar că 
de data asta mă furișam afară. Imediat ce am ieșit pe ușă mi- 
am dat seama cât de frig era. Vântul nu mai bătea cu 
intensitatea unui uragan, însă era încă rece și neiertător. Era 
prima oară când mă aflam afară, expusă, după două zile şi mă 
simțeam ciudat, ca şi cum m-aș fi schimbat de haine într-o 
piață publică. 

Am stat pe gazonul din fața casei, în picioarele goale, 


privind marea. Nu se vedea nimic din nicio direcție. N-aveai 
unde să mergi, nu era nicio ușă la care să baţi, niciun număr 
de urgență la care să suni. Începeam să mă simt de parcă eram 
iar în tabăra de la Kyzyl Kum. Poate că nici nu plecasem 
vreodată. 

În timp ce picioarele îmi amorţeau încet, încet din cauza 
frigului, am stat acolo și am încercat să mă gândesc cu calm la 
ce urma să fac. Mi-a trecut prin minte să vorbesc cu Jon. Orice 
se petrecea pe insula aceea, aveam impresia că el nu era 
implicat. Şi dacă era, atunci era un actor mult mai bun decât 
mi-aş fi imaginat. Din momentul dispariției mele n-arătase 
decât că era cu adevărat confuz şi supărat de ceea ce se 
petrecea. M-am întors în casă plănuind cum să-i explic că nu 
eram moartă, dar apoi mi-am dat seama că era un lucru 
evident, desigur, când avea să mă vadă cu ochii lui. Și pe 
urmă m-am gândit că poate nici n-avea să fie nevoie să dau o 
explicaţie. 

M-am strecurat pe scara principală încet și cu discreţie, 
lăsându-mi mâna să alunece pe sculpturile extravagante din 
lemn. Odată ajunsă în hol, am făcut la stânga, departe de 
aripa în care se aflau camerele lui Henry și Lotte. Am mers la 
uşa masivă a lui Jon, am tras aer în piept și am bătut. Niciun 
răspuns. N-am îndrăznit să bat din nou, pentru că aş fi făcut 
prea mult zgomot, însă am încercat clanța. Ușa nu era închisă. 
Am întredeschis-o și am tras cu ochiul în cameră; apoi am 
deschis mai mult, cu un scârțâit. Am făcut câţiva pași 
înăuntru. Uşa de la baie era larg deschisă, dar nu era nimeni 
înăuntru. O geantă neagră din piele pentru articole de toaletă 
se bălăngănea pe marginea chiuvetei, iar pe podea erau niște 
prosoape de mâini. Capacul și colacul WC-ului erau ridicate. 
Însă nici urmă de Jon. 

Am auzit un zgomot, dar nu mi-am dat seama de unde 
venea. Am dus mâna la arma de la betelie și am scos-o. O 
simțeam rece și grea. M-am strecurat cu atenție înapoi în hol. 
Uşa de la camera lui Henry era tot întredeschisă. Simţeam că 


ameţeam, iar inima-mi bătea cu putere; ceva îmi făcea ochii 
lipicioși și am înțeles repede că era transpiraţia rece care mi se 
prelingea de pe frunte pe tot trupul. Am mers către camera lui 
Henry și am încercat să trag cu ochiul. Lotte era în pat, băgată 
sub pătură. 

— Lotte! Lotte! 

Nicio reacție. Am făcut câțiva pași spre ea. Stătea cu spatele 
la mine și de sub un capăt al păturii se vedea un pic din 
halatul ei pufos. I-am atins umărul. Nicio reacție. Am 
zdruncinat-o mai tare și s-a întors pe spate lipsită de viaţă. I- 
am strigat numele și am zdruncinat-o cu putere, însă nu s-a 
întâmplat nimic. Inima îmi bătea nebunește şi o auzeam în 
urechi de parcă aș fi stat lângă un marfar. Am încercat să 
gândesc, dar aveam senzaţia că era în van. Nu rămăsese decât 
un singur răspuns la toate întrebările. Am auzit un sunet în 
spatele meu și m-am întors, iar în mâna mea arma se simțea 
curios de grea. 

În ușă stătea Henry. Mâna îmi tremura în timp ce tineam 
arma îndreptată către el, așa că a trebuit s-o ţin cu ambele 
mâini. Ne-am uitat unul la altul. Câteva secunde trecură fără 
ca vreunul din noi să spună ceva. 

— Deci tu ai fost, am zis eu în cele din urmă, cu senzația că 
vocea îmi suna ciudat. 

— Da, eu am fost, confirmă Henry pe un ton stins. Însă nu 
este ceea ce crezi. Lasă arma jos, ca să-ți explic. 

Făcu o jumătate de pas în față. Am tras mecanismul de 
siguranţă. 

— Nu te apropia! Să nu îndrăznești să te apropii de mine. 

Henry rămase nemișcat. 

— Anna, spuse el cu o voce joasă şi fermă. Lasă arma! Îţi 
pot explica. Nu ești în apele tale. Ce ai luat? 

Mai înaintă o jumătate de pas. 

— NU TE APROPIA! am urlat eu. 

Sudoarea îmi curgea în ochi; îmi simțeam corpul rece și 
lipicios. Arma părea absurd de grea în mâinile mele, iar 
braţele îmi tremurau vizibil. 

— Un dosar despre mine și o armă în seif! m-am forțat eu 


să spun. Persoane dispărând una după alta! Ştiai, ştiai de la 
început, tu ai fost cel care m-a lăsat inconștientă în centrul 
medical, nu-i așa? 

— Da, eu am fost. 

— Tu ai fost cel care i-a făcut pe toți să dispară, nu-i așa? 

— Da, eu am fost, dar ascultă-mă, te rog, Anna, nu este așa 
cum crezi, dacă ai lăsa deoparte arma... 

Făcu brusc câțiva pași repezi în direcția mea, întinzând 
mâna spre armă. Am închis ochii și am tras. 

Henry fu catapultat înapoi, tocmai până la perete, şi se 
prăbuși. O dâră de sânge i se prelingea de pe frunte. Peretele 
din spatele lui era împroșcat cu roșu. Pe podea era ceva ca 
ovăzul. Corpul îi mai zvâcni de câteva ori şi apoi alunecă până 
când rămase pe jumătate întins, ca o păpuşă aruncată într-un 
colț. Am dat drumul armei pe podea și am plecat din cameră, 
am străbătut holul, am coborât scările și am ieșit pe ușă. 

Părea că urma să fie o zi frumoasă. Vântul se potolise și 
norii începeau să se împrăștie. Câteva raze de soare luminau 
gazonul care lucea în nuanţe ireale de cenușiu și argintiu. Am 
mers în picioarele goale prin iarbă şi am coborât până la scara 
de la marginea stâncii. Pescărușii survolau apa, iar soarele 
strălucitor dansa pe marea liniștită, de parcă bancuri de pești 
aurii ar fi înotat chiar la suprafață. Mi-am legănat piciorul 
peste marginea stâncii și am observat că aveam stropi de 
sânge până sus pe pantaloni. Dedesubt, vedeam spuma albă a 
valurilor care spăla stâncile și mănunchiurile de alge de la 
marginea apei. Valurile veneau unul după altul, iar și iar, ca 
un perpetuum mobile. M-am uitat în larg. În depărtare, la 
orizont am văzut apropiindu-se un elicopter. Întâi unul, apoi 
două. 

Colonelul 


Colonelul Per Olof Ehnmark stătea în fața lor. Arăta 
groaznic. Avea ochii roşii, iar carnea părea să-i atârne pe oase 
ca o pătură grea trasă peste o ramură firavă. Lăsa impresia că 
abia se putea ridica. În jurul lui plutea un miros vag, dar 
inconfundabil, de băutură. Nu părea să-i pese. 

Investigatorul principal fu cel care începu. Hotărâseră 
împreună. Anchetatorii în vârstă cu funcții militare preferau 
să interogheze bărbaţii. Se întinse după reportofon, apăsă 
butonul şi se aplecă puţin, de parcă n-ar fi avut încredere în 
capacitatea lui de a înregistra sunetul din cameră. 

— Caseta înregistrează. Primul interogatoriu al colonelului 
Ehnmark. Aș vrea mai întâi să vă mulțumesc pentru că v-aţi 
făcut timp să ne ajutaţi. 

— Nu prea cred că aveam de ales, zise colonelul cu o voce 
care suna la fel de obosită cum arăta și corpul lui. 

— Desigur, aveţi libertatea de a pleca oricând doriți, 
interveni ea. 

— Păi, ce drăguţ din partea dumneavoastră! spuse 
colonelul, fără să mai adauge nimic. 

Nu părea că voia să le ușureze munca. Liniştea domni un 
moment, până când ea își înghionti discret partenerul. 
Trebuiau să înceapă. 

— Deci? îl întrebă el încurajator pe colonel. 

— Deci? 

— Domnule colonel, am nevoie de o confirmare din partea 
dumneavoastră.  Participaţi la  interogatoriul acesta de 
bunăvoie? 

Colonelul părea și mai obosit. 


— Chiar trebuie să trecem prin procedura asta? Da... 

— Poftim? 

— Da, particip benevol la acest interogatoriu cu privire la 
incidentele petrecute pe Insula Isola. Deoarece presupun că 
despre asta vreți să vorbim? 

Investigatorul principal se foi un pic, stânjenit. 

— Îmi cer scuze, însă... 

— Nu, desigur, eu sunt cel care trebuie să ofere informații 
aici. Da, particip de bunăvoie. Putem trece la subiect? 

Umerii lui și ai ei se relaxară, iar el începu interogatoriul. 

— Sigur că da. Bine, aș vrea să încep prin a vă întreba când 
aţi aflat că Anna Francis era ținta? 

— Ţinta? 

— Adevăratul candidat. 

Colonelul păru să se gândească. Era imposibil să-ţi dai 
seama dacă, într-adevăr, avea nevoie să se gândească sau dacă 
încerca doar să-i enerveze trăgând de timp. 

— Am bănuit de la început. Din câte am înţeles despre 
proiect, ea avea profilul perfect. Şi-n plus, auzisem zvonuri că 
ar fi... 

Colonelul se opri. Investigatorul principal îl încurajă. 

— Da? 

— Păi, cum să-i spun? Ar fi existat posibilitatea de a fi 
constrânsă. 

— Puteţi fi mai clar? 

— Nu ştiu; cred că au fost doar zvonurile pe care le-am 
auzit. 

— În legătură cu ce? 

Colonelul nu părea să se simtă comod și se foia în scaun. 

— Că eșuase cumva spre finalul misiunii ei în Kyzyl Kum. 
Că a avut niște necazuri. 

— Ce fel de necazuri? 

Colonelul ridică din umeri. 

— Nu ştiu, ceea ce se întâmplă de obicei, sindrom 
posttraumatic, droguri, căderi nervoase, nişte decizii 
nesăbuite. Aceleaşi lucruri care, mai devreme sau mai târziu, 
îi afectează pe toți cei care fac genul ăsta de muncă. Aceeași 


veche poveste, după cum am zis. 

— Și dumneavoastră aţi fost detașat în regiunea aceea 
pentru o perioadă considerabilă de timp, nu-i așa? 

Întrebarea fu pusă pe un ton blând, dar colonelul păru să 
remarce imediat amenințarea subînțeleasă. 

— Da, și sunt absolut convins că mi-aţi citit dosarul și ați 
aflat tot ce vă interesa. Însă dacă interogatoriul acesta se 
îndreaptă chiar și pentru o secundă către deciziile mele din 
trecut, greșite, am terminat, așa că ar fi bine să nu folosiți 
tactica asta cu mine. Sunt conștient că-mi puteţi face viața un 
calvar, în multe feluri, dar sunt prea bătrân ca să-mi pese. Am 
pierdut deja cam tot ce însemna ceva pentru mine și, dacă nu 
mă înșel, voi sunteţi cei care vreţi să vorbiți cu mine acum. 
Înțelegeţi diferența? Vreţi ceva de la mine și, dacă doar îmi 
dați de înțeles că totul este un joc, mă ridic și plec de aici. 

— Îmi cer scuze, domnule colonel. 

Investigatorul principal părea mâhnit. 

— Vă accept scuzele, spuse colonelul, însă nu părea prea 
convingător. 

Investigatorul principal îi dădu un ghiont investigatorului 
secundar cum că trebuia să continue discuţia, dar ea rămase 
tăcută. Nu era încă vremea. Deci continuă tot el: 

— Aţi afirmat că ați auzit aceeași veche poveste despre 
Anna Francis. Aţi mai auzit și altceva care să fie descris drept 
aceeaşi poveste veche? 

— Păi, asta ar fi partea despre..., ezită colonelul. 

— Continuațţi. 

— Presupun că ar fi partea despre băiat. 

— Partea despre băiat? 

— Că l-a împușcat pe băiatul ăla. Asta a terminat-o. 

— Puteţi detalia? 

Colonelul oftă adânc de parcă ar fi fost extrem de obosit de 
ei şi de tacticile lor stângace. 

— Nu, de fapt, nu pot şi, dat fiind faptul că sunt convins că 
știți mai mult decât mine despre aceste incidente, mi se pare 
de-a dreptul inutil să stau aici și să speculez. 

Investigatorul principal aruncă o privire pe hârtiile lui, 


însă, în realitate, se uita la mâinile ei. Făcea un cerc cu 
degetul arătător, încercând să-i spună să continue. Aveau 
micile lor semne. O ridicare ușoară a degetului însemna 
„rândul meu”, îndreptat înainte însemna „continuă să întrebi 
despre asta”. Era timpul ca ea să treacă mai departe, pentru a 
evita să-l enerveze degeaba. Şi-n plus, obținuseră ce voiau. 

— Bine. O lăsăm așa. Spuneaţi că ați suspectat de la bun 
început că ea era candidatul de care erau interesați. V-aţi 
schimbat părerea? 

— Mi-am schimbat-o când a dispărut, cum e de înţeles. Sau 
a murit. Sau oricum ar trebui să spun. 

— Aţi fost convins că era moartă când s-a întâmplat? 

— Da, eram cu doctorița Katja, care a găsit-o. M-aţi drogat? 
Presupun că da. 

Își ridică privirea şi-i privi pe amândoi cu ochii injectaţi. Ea 
mișcă degetul arătător înainte și înapoi: „Nu răspunde”. 

— Îmi pare rău, domnule colonel, n-am autoritatea să dau 
niciun detaliu despre operaţiune. 

Colonelul chicoti; un râs lipsit de plăcere. 

— Bineînţeles că m-aţi drogat. Bănuiesc că Anna a făcut-o. 
În timpul cinei, presupun? Foarte bine, n-am observat nimic. 
Aţi ales în mod clar un candidat potrivit. Inteligent din partea 
voastră să mă lăsaţi să văd cadavrul. Altfel, aș fi devenit în 
mod clar suspicios. 

— Aţi mai întâlnit-o pe Anna Francis înainte de a o 
cunoaște pe Insula Isola? 

— Nu şi sunt convins că știați deja și asta. A fost prima oară 
când am cunoscut-o. 

— Care a fost prima impresie despre ea? 

Colonelul se aplecă și rămase tăcut multă vreme. Când 
răspunse, păru să-și aleagă cuvintele cu mare atenţie: 

— Părea încordată. Era evident că trăise sub o presiune 
extremă. Chiar dacă n-aş fi știut nimic despre ea, aș fi 
suspectat că a trecut prin experienţa războiului; avea expresia 
aia în priviri pe care o au acești oameni. 

— Cum adică? 

— E greu de precizat exact. Dar lasă nişte urme. Am văzut 


că era vigilentă. Nu stătea niciodată cu spatele la cameră; nu 
se lăsa niciodată descoperită în cazul unui atac. Și eu sunt la 
fel, deci recunosc comportamentul. Așa rămâi când trebuie să- 
ţi păzești cu adevărat spatele. 

— Aţi descrie-o ca fiind stabilă? 

— Da, așa cred. Nu era nebună, nici nevrotică, dacă la asta 
vă referiți. Lăsa impresia că era echilibrată. Însă era în gardă. 

— Cum aţi descrie relaţia ei cu Henry Fall? 

— N-am prea înţeles-o. Uneori, se purtau de parcă nu se 
cunoşteau, alteori, că se ştiau. Părea să fie și mai vigilentă în 
legătură cu el și din acest motiv și Henry adopta aceeași 
atitudine față de ea. Când Anna a dispărut, teoria mea a fost 
că el trebuia să fi fost candidatul. Ar fi explicat vigilenţa ei. 
Dar apoi m-am gândit că ar mai fi putut să fie un motiv. 

— Care anume? 

Colonelul părea amuzat și-și plimbă încă o dată privirea de 
la unul la altul. 

— În mod clar, nici măcar voi, cu experiența voastră, nu 
puteţi fi atât de afectați de jocurile puterii și de tactici încât să 
nu vă gândiţi la un motiv pentru care un bărbat și o femeie își 
acordă unul altuia o atenţie sporită. 

— A, la asta vă refereaţi. Înţeleg, spuse investigatorul 
principal. 

Colonelul îi răspunse lui, însă o privi pe ea cu un licăr de 
amuzament în ochi: 

— Sunteţi complet sigur de asta? 

— Poftim? 

Investigatorul principal păru ofensat. Ea se gândea că 
trebuia să preia controlul în curând, din moment ce colonelul 
deţinea avantajul și conducea interogatoriul. Când intrase 
prima oară în cameră, îi fusese greu să potrivească imaginea 
acelui bărbat distrus din fața lor cu aceea a ofițerului eficient 
despre care citise în rapoartele de pe Insula Isola, dar în acel 
moment începea să-i deslușească adevărata personalitate. 
Investigatorul principal continuă: 

— Aţi suspectat vreodată că nu era moartă? 

— Iniţial, nu, însă când a dispărut și Katerina Ivanovici, 


desigur că am început să mă gândesc. Era mult prea frumos ca 
să fie adevărat. 

— Prea frumos? 

— Ştiţi ce vreau să spun. Oamenii nu dispar așa, pur și 
simplu, când e vorba despre un astfel de proiect. Sunt prin 
preajmă de mult prea mult timp cât să ştiu asta. 

Investigatorul principal își răsfoi documentele. 

— Să ne întoarcem la momentul în care a dispărut Anna. 
Cum au reacționat ceilalți? 

— Cu îngrijorare, aș zice. 

— A fost vreo reacţie care să iasă în evidență în mod 
special? 

— Păi, Fall părea destul de afectat. 

— Aţi putea afirma că a fost cineva mult prea afectat? 

Colonelul păru să înțeleagă încotro bătea investigatorul 
principal. 

— Dacă întrebaţi dacă vreunul dintre ceilalți a început să 
devină suspicios atunci și acolo, răspunsul este nu. Era mult 
prea deștept pentru asta. lar povestea de dragoste a fost 
acoperirea perfectă, desigur. A fost plănuită? 

— Din păcate, nu vă pot... 

Colonelul oftă tare. 

— Nu puteţi da detalii, da, știu. În orice caz, a fost o 
mutare deșteaptă, indiferent cine s-a gândit la ea. 

Veni rândul ei. Voia să schimbe subiectul, de preferat fără 
să-l facă pe colonel suspicios. 

— Să trecem mai departe. Ce a urmat apoi? 

— Ne-am hotărât să cercetăm insula. 

— Cine a avut inițiativa? 

— Nu-mi amintesc. 

Se lăsă pe spate și continuă să-l privească. Încerca să-și 
păstreze tonul blând. 

— Alții cu care am vorbit au spus că dumneavoastră aţi 
preluat inițiativa. 

— Tot ce este posibil. Dar ar fi putut fi oricine; era cel mai 
la îndemână lucru de făcut. 

— Aş vrea să mergem înainte în timp, continuă ea. Aș vrea 


să aud acum despre ce s-a întâmplat când ați primit 
instrucțiunile de la Henry Fall conform cărora trebuia să 
dispăreți. 

Colonelul rămase tăcut un moment, gândindu-se. De data 
aceasta, răspunsul lui fu ezitant: 

— A început când cineva a strigat că debarcaderul se 
desprinsese şi, privind retrospectiv, trebuie să presupun că 
Henry Fall l-a slăbit când făcea parte din grupul de cercetare 
din jurul debarcaderului. 

— Și atunci, ce ați făcut? 

— Am fugit până la poalele stâncii și am scos barca. Fall s-a 
asigurat că doar noi doi vom ieşi în larg. Von Post a vrut să 
vină și el, din câte îmi amintesc, însă Fall a refuzat. 

— Deci ați urcat amândoi în barcă... 

— Şi acolo am primit instrucțiunile. 

— Care au fost...? 

— M-a informat că operaţiunea se axa pe Anna Francis, așa 
cum suspectasem la început. Că nu era moartă, ci că ea era 
cea care ne observa pe noi şi că testul de stres presupunea ca 
noi toți să dispărem unul după altul. Voiau să se asigure că 
făcea față presiunii și că asculta ordinele. Pe scurt, că nu ceda 
nervos. 

— Ce fel de instrucțiuni tehnice ați primit? 

— Trebuia să-mi pun în gură dispozitivul de respirat, să 
răstorn barca și să aștept sub ea, iar când ceilalți intrau înapoi 
în casă, întorceam barca, dădeam ocol insulei și mă întâlneam 
cu Katerina Ivanovici la locul de adunare de pe partea cealaltă 
a întinderii de pământ. 

Ea căută printre hârtii, găsi o hartă a insulei şi o puse în 
mijlocul mesei. 

— Îmi puteţi arăta cum aţi înconjurat insula? 

Colonelul se aplecă deasupra mesei și studie harta, arătând 
cu un deget cum înconjurase jumătate de insulă și ajunsese la 
un mal foarte îngust din partea de nord-est a casei, un loc care 
nu prea era vizibil dinăuntru, pentru că se afla chiar sub 
mansardă. Ca să ajungi acolo pe uscat, trebuia să treci prin 
mărăcinișul stufos de pe dealul abrupt. 


— Am mers pe aici și am ajuns aici. 

— Adică în adăpostul subteran? 

— Da, în partea din spate a insulei, sub casă. 

— A fost greu să ajungeţi la locul de întâlnire fără să fiți 
observat? 

— Nu, n-a fost o problemă. Toţi ceilalți erau ocupați în casă 
şi, desigur, Katja era deja în adăpost. 

— Și barca? Nu exista riscul s-o remarce cineva la un 
moment dat? 

Colonelul părea obosit. 

— După cum vă amintiți, barca era gonflabilă. Am 
dezumflat-o și am luat-o cu mine. 

— Deci să înțeleg că, atâta vreme cât ați participat activ la 
evenimente, operațiunea a decurs fără probleme. 

— Da, așa aş spune. Oricât de crudă a fost. 

Investigatorul principal interveni din nou. Ea îi aruncă o 
privire iritată. Nu plănuiseră să decurgă așa interogatoriul. Nu 
aprecia că nu urma protocolul. 

— Care a fost impresia pe care v-aţi făcut-o când vi s-au 
alăturat și ceilalți? Aparent, totul mergea bine? 

— Da, asta a fost impresia mea. 

— N-a fost nimeni care să aibă vreo îndoială în legătură cu 
acţiunile lui Henry Fall? 

— La ce fel de îndoieli vă referiti? 

— Păi, eu vă întreb. 

— E greu să răspunzi când nu înţelegi întrebarea. 

Erau amândoi aplecaţi peste masă. 

— Au fost motive să credeți că Fall pierdea controlul 
operațiunii? insistă investigatorul principal. 

Ea vru să-l oprească. Încercă să-i facă semnale cu degetul, 
să-i dea de înţeles să nu insiste, dar era prea târziu. 

— Nu înţeleg unde vreţi să ajungeţi. De ce nu-l întrebaţi 
direct pe Fall? 

Investigatorul principal își dădu seama prea târziu că 
îndreptase conversaţia pe o cale greşită. Se lăsă pe spate 
încercând să afișeze o expresie nepăsătoare. 

— Din păcate, nu vă pot... 


Colonelul părea din ce în ce mai nedumerit. 

— S-a întâmplat ceva? E ceva ce n-a mers bine? 

— Domnule colonel... 

— A păţit ceva Anna? E moartă? 

— Anna Francis este încă în viaţă, domnule colonel. 

Fa îi trase una cu putere pe sub masă investigatorului 
principal. Trebuia să intervină, însă nu prea știa cum. 
Colonelul se aplecă peste masă și părea în acel moment că el îl 
interoga pe investigatorul principal. 

— Deci problema e cu Fall. Ce s-a întâmplat? Și-a 
deconspirat rolul? 

— Îmi pare rău, dar nu vă pot..., bâigui investigatorul 
principal ridicându-şi mâinile în semn de disperare. 

Colonelul se ridică și se aplecă peste masă. Faţa îi era 
aproape de cea a investigatorului principal, care începu să 
tipe. 

— Răspunde-mi sau o să-l întreb eu însumi! 

— Din nefericire, trebuie să vă informez că asta ar fi 
imposibil. Henry Fall e mort. 

Colonelul se holbă la el. Investigatorul secundar se abținu 
cu greu să nu-și îngroape fața în palme. 

— Mort? Ce naiba... 

— Îmi pare rău, domnule colonel, am crezut că știaţi, spuse 
ea încet, deși știa că nu era adevărat. 

Ar fi fost de preferat ca el să nu afle niciodată, dacă s-ar fi 
putut evita să nu-i spună. Colonelul îi privea pe amândoi cu 
ochi sălbatici. 

— Fir-ar să fie! Oh, Doamne... ce aţi făcut? 

Ea se aplecă deasupra reportofonului și rosti tăios: 

— Interogatoriu finalizat la 12:36. 

Apoi îl închise. Colonelul își luă haina, pe care o avea 
agăţată de spătarul scaunului. Îi tremurau mâinile. Ieși din 
încăpere fără ca măcar să-i privească. 


Katja 


Katja și colonelul se întâlniră pe coridor. El mergea repede, 
cu capul în pământ și aproape că dădu peste ea. Katja tocmai 
se pregătea să-l salute, însă cuvintele îi înghețară când 
colonelul își ridică privirile și-i văzu expresia feței. Se aplecă 
spre ea și o întrebă tăios: 

— Ai fost implicată în mizeria asta? 

Gardianul din spatele lui veni și-l luă. 

— Domnule colonel, îmi pare rău, martorii n-au voie să 
vorbească între ei. 

Se holbă la ea fără să mai spună nimic. Se desprinse din 
mâinile gardianului. 

— Fir-ar al naibii! exclamă el, uitându-se la ea cu ură și 
străbătând abătut coridorul. 

Ea înghiţi în sec și-și continuă drumul până la ușa camerei 
de interogatoriu. 

— Când v-aţi alăturat operaţiunii? 

Investigatorul principal punea întrebările. Partenera lui 
stătea tăcută, fluturând un stilou, evident pregătită să ia 
notițe. Ţinea carnețelul înclinat, astfel încât Katja să nu vadă 
dacă scria sau nu. Katja se întrebă dacă asta era o tactică prin 
care s-o facă să se simtă nesigură. 

— Imediat ce s-au hotărât asupra Annei Francis. 

— Ce știți despre felul în care s-a ajuns la această decizie? 

— Înţeleg că mai erau și alţi candidați, dar au ales-o pe ea. 

Investigatorul principal se uită prin hârtii și murmură: 

— Ce știați despre trecutul Annei? 

„Răspunde la întrebare, reflectă Katja. Nici prea mult, nici 
prea puţin. Răspunde la întrebare”. 

— Ştiam de ea, însă la fel ca toți ceilalți. 

— Cum aţi aflat despre ea? 

— Păi, din reviste, de la televizor... munca ei de la Kyzyl 


Kum. 

— Dar știați mai multe despre ea decât ce se scria în 
reviste, nu-i aşa? întrebă investigatorul secundar zâmbind. 

Era un soi de intimitate și francheţe în felul în care vorbea. 
De parcă doar confirmau ceea ce ei deja știau. 

— Păi, am avut acces la raportul despre perioada petrecută 
de ea în Kyzyl Kum, răspunse ezitant Katja. 

— Şi ce scria? 

— Scria... nu mi se pare tocmai în regulă să discut despre 
asta aici. Știți, unele informații sunt... 

— Secrete? o completă investigatorul secundar încă 
zâmbind curtenitor. 

— Nu știu dacă am voie să răspund la întrebarea asta. 

Investigatorul secundar se aplecă peste reportofon și spuse: 

— Pauză. 

Imediat ce reportofonul fu repornit, investigatorul secundar 
continuă: 

— Katerina Ivanovici a arătat documentele în care 
Președintele ne autorizează pe amândouă să discutăm 
informaţiile care se găsesc în dosarul secret SOR 234:397 
Clasa 3. Întreb din nou: Ce informaţii erau în documentele 
care v-au fost arătate înainte să plecaţi pe insulă? 

— Păi, erau ceva informaţii. Suferise de SPT, cum e de 
înțeles... 

— Sindrom posttraumatic. 

— Da, şi am înțeles că avusese niște probleme cu consumul 
de FLL. 

Investigatorul secundar o privi cu atenţie, ridicând o 
sprânceană. 

— Spuneţi consum, nu abuz? 

Katja se foi în scaun. Știa că avea să se vorbească despre 
asta şi se simțea destul de bine pregătită. 

— E greu de precizat. A trăit momente dificile pentru o 
perioadă destul de lungă de timp. Aș spune că nu e anormal să 
te autotratezi cu narcotice și medicamente împotriva 
anxietăţii sau să suferi de SPT în astfel de situații extreme. De 


fapt, toate astea sugerează că avem de-a face cu o persoană 
funcțională. Ar fi anormal să nu-ți permiţi să fii afectat de 
astfel de evenimente. 

— Înţeleg, spuse investigatorul secundar, chiar dacă părea 
că nu voia sau nu era în stare să înțeleagă. Acesta este motivul 
pentru care ați acceptat în cele din urmă ca ea să aibă acces la 
FLL pe insulă? 

— Păi, nu... Nu. Nu cred că a fost o idee bună. 

— Aţi depus chiar o obiecţie scrisă — de ce? 

Întrebarea fu pusă cu același ton blând, dar și aspru. 

— Mi s-a părut că era inutil de crud. Cineva care a reușit să 
se oprească n-ar trebui expus riscului de a recidiva. Nu în 
aceste circumstanțe presante. 

Investigatorul secundar înclină capul de parcă nu prea 
reușea să înțeleagă. 

— Și totuși, nu vreţi s-o catalogați ca dependentă? Nici 
măcar în lumina evenimentelor petrecute? 

— Nu, cred că e un cuvânt cam exagerat și înșelător. 

— Ştiaţi că a urmat tratament pentru dependență? 

— Da, ştiam și mai știam că fusese un succes. 

— Cine v-a spus asta? 

— Secretarul Nordquist. Și era evident și din raport. 

Investigatorul secundar mai notă ceva, apoi continuă: 

— Cum v-aţi decis să acceptaţi în cele din urmă ca FLL să 
fie disponibil în centrul medical? 

— Secretarul mi-a explicat cât de important era pentru noi 
să aflăm dacă era suficient de reabilitată cât să nu recidiveze, 
indiferent cât de presantă ar fi fost situaţia. Era de părere că 
nu ne puteam permite să alegem persoana nepotrivită când 
era vorba de poziția aceasta. 

Investigatorul secundar se uită prin hârtiile ei. 

— Astea au fost cuvintele lui? „Să alegem persoana 
nepotrivită? 

— Da, din câte îmi amintesc. 

Investigatorul secundar continuă să ia notițe. Katja se 
întreba ce tot scria. 

— Deci, în cele din urmă, ați fost de acord să plasați FLL pe 


insulă, ca un fel de test de caracter? 
— Da. Insă n-a fost întreaga operațiune un test de caracter? 
zise Katja, regretând instantaneu că întrebase. 


Secretarul 


— Cine a avut ideea să aduceți FLL pe insulă? întrebă 
investigatorul secundar. 

Secretarul ar fi preferat să fie chestionat de investigatorul 
principal. Întotdeauna e mai ușor să vorbeşti cu un bărbat. 
Poate că știa că aşa simțea; poate că de asta o lăsau pe ea să se 
ocupe de interogatoriul lui. Decise să nu se lase afectat. Însă 
nu prea avea chef să fie interogat de o târfă cicălitoare în 
uniformă. 

— Cum adică cine a avut ideea? 

— Așa cum am întrebat. Cine a avut ideea să aduceţi FLL 
pe insulă? 

— Va trebui să trec prin notițele mele, dacă vreți un 
răspuns la întrebarea asta. Nu-mi amintesc altfel. 

Fa îi oferi un zâmbet dezarmant, de parcă exact asta 
aştepta să răspundă. 

— Nicio problemă! Avem tot materialul aici. Putem face o 
mică pauză ca să căutați. 

Secretarul clătină din cap. La naiba! 

— Nu, ar dura prea mult până să găsesc. Nici măcar nu-mi 
amintesc pe unde am notat asta. 

Zâmbetul ei deveni și mai larg. Secretarului îi părea că 
semăna cu un șarpe gata să-și înghită prada. 

— Putem lua o pauză? Ca să aveţi timp să căutați ce aveți 
nevoie să știți și să răspundeţi la întrebările astea? La urma 
urmelor, e timpul dumneavoastră, așa că sunt convinsă că n-o 
să dureze chiar atât de mult. Și-n plus, noi avem tot timpul din 
lume. Deci..., zise ea şi întoarse privirea către colegul ei, care 
încuviință scurt. 

— Bine, pauză la 16:49... 

Secretarul scutură din cap și flutură din mână. 

— Nu, nu... nu e nevoie. Putem continua. 

Ea îl privi cu capul înclinat. Îi dădea senzaţia că secretarul 


luase o decizie. 

— Atunci, vă întreb a treia oară: cine a avut ideea? 

Bărbatul trebuia să spună ceva. Își drese vocea și răspunse: 

— A fost o întâlnire în care s-a discutat despre ce slăbiciuni 
ale candidatului trebuie testate. Iar asta era pentru noi destul 
de îngrijorător, având în vedere trecutul Annei Francis legat 
de dependență. Era crucial să aflăm cât de grav era. Și apoi 
cineva a sugerat ca drogul să fie disponibil și astfel să vedem 
dacă-l lua în condiţii de stres intens. 

— Deci a fost ideea dumneavoastră? insistă ea. 

— Nu-mi amintesc a cui a fost. 

Cu același zâmbet amuzat pe care și-l păstrase tot timpul pe 
buze, ea luă câteva foi de hârtie din faţa ei, găsi ce căuta, 
dădu la pagina potrivită și începu să citească textul cu voce 
tare: 

— „Prin urmare, secretarul sugerează ca FLL să fie 
disponibil pe insulă, pentru a vedea dacă AF va recidiva în 
timpul unei situaţii extrem de stresante”. Procesul-verbal al 
ședinței din 16 ianuarie. Vă sună familiar? 

— După cum am menţionat, a fost o discuţie, răspunse 
înţepător secretarul. Nu-mi amintesc dacă am fost eu sau 
altcineva care a venit cu ideea. 

— Există vreun motiv pentru care să ne îndoim de 
acuratețea procesului-verbal? 

Secretarul mormăi ceva în barbă. Ea continuă să se holbeze 
la el cu sprâncenele alea afurisit de îngrijite şi de ridicate. Se 
uită la partenerul ei, care părea să se gândească la altceva, 
privind dincolo de capul secretarului. Nu prea avea ajutor. 

— Vă rog să răspundeţi la întrebare, spuse ea refuzând să 
cedeze. 

— Nu. Nu este, răspunse laconic secretarul. 

Investigatorul principal ieşi din reverie. Începu să caute 
prin documentele din fața lui. Investigatorul secundar se 
aplecă și-i șopti ceva, iar el încuviință scurt înainte să 
vorbească: 

— Aş vrea să discutăm puţin despre cum a fost selectată 
Anna Francis. Este adevărat că v-aţi împotrivit ca ea să fie 


unul dintre candidaţi? Că Președintele a fost cel care a vrut-o? 

— Este adevărat că Președintele a sugerat-o. 

— Frați de altă părere? 

— Erau și alți candidaţi cu alte calități. 

— Şi care anume consideraţi că erau slăbiciunile Annei? 

— Într-o organizaţie de genul grupului RAN, este important 
ca oamenii să se concentreze asupra scopului. Să fie 
pragmatici. Să vadă imaginea de ansamblu. 

Secretarul simţea că se afla pe un teren sigur. Își dădea 
seama din propria voce. Părea mai normală, mai încrezătoare. 

— Și Anna Francis nu se potrivea acestui profil? 

Revenise iar afurisita cu sprâncenele. Secretarul se făcu că 
nici n-o vede; continuă, în schimb, să se uite la investigatorul 
principal când răspunse: 

— Să admitem doar că avusese probleme cu astfel de 
lucruri înainte. 

— La ce vă referiți? întrebă ea, care nu voia să renunțe nici 
în ruptul capului. 

— Metoda asta socratică pe care o folosiți este destul de 
enervantă, izbucni secretarul. Nu puteţi să întrebaţi, pur și 
simplu, ce vreţi să știți? 

Ea încă zâmbea. lar el își dorea ca ea să-și șteargă odată 
rânjetul ăla. 

— Cu mare drag, dacă intrați în câteva detalii, zise ea. De 
ce erați împotriva Annei Francis? 

— Era prea obsedată de etică. 

Investigatorul secundar ridică și mai mult din sprâncene. 

— Dumnezeule, ce obiecție neobișnuită! Prea obsedată de 
etică? Nu credeţi că etica serveşte în grupul RAN? 

— E o diferenţă între a avea etică și a suferi de sindromul 
Ierusalim, care se manifestă prin „transformarea” persoanei în 
lisus. Uneori trebuie să iei decizii dure și nu servește la nimic 
dacă ești sentimental. 

Îi aruncă investigatorului principal o privire stăruitoare, din 
moment ce trăia sub impresia că el îl înțelegea mai bine. Însă 
bărbatul rămase tăcut, permițându-i partenerei lui să 
continue: 


— Şi așa era? 

— Păi, a fost destul de evident că a fost implicată 
sentimental în timpul unor situaţii sensibile din Kyzyl Kum, 
nu-i așa? 

— La ce situaţii vă referiti? 

— Pentru numele lui Dumnezeu! exclamă secretarul, deja 
obosit de întreaga situație. Nu mai staţi acolo rânjind și 
pretinzând că habar n-aveţi ce s-a întâmplat când n-a mai 
urmat ordinele. 

Îşi regretă ieșirea imediat când văzu că zâmbetul 
investigatorului secundar deveni și mai larg. 

— Știu ce s-a întâmplat, dar sunt foarte curioasă să aflu ce 
anume considerați dumneavoastră a fi sentimentalism excesiv. 

Secretarul rămase tăcut. Era afectat de faptul că ea fusese 
cea care-l făcuse să-şi piardă cumpătul. 

— Oare nu cumva catastrofa s-a petrecut tocmai din cauza 
faptului că n-a ascultat-o nimeni? interveni investigatorul 
principal. 

Secretarul oftă adânc. 

— Nu, n-am înțeles așa. Ea a fost problema. Un civil în 
misiune de ajutorare pe teren nu trebuie să dețină controlul. 
Ea trebuia să se supună superiorilor din armată. 

— Chiar dacă se înşelau? 

Secretarul îşi încrucişă brațele la piept și nu mai spuse 
nimic. Investigatorul principal se uită prin hârtii și continuă: 

— Deci se pare că n-aţi fost niciodată prea încântat de 
Anna Francis, în calitate de candidat? 

— Avea și puncte forte, şi puncte slabe. Asta era valabil 
pentru toţi cei pe care i-am luat în considerare, răspunse scurt 
secretarul, pe urmă își țugui buzele și privi în altă parte. 


Katja 


— Aţi fost prima care a dispărut din casă, după Anna. Ne 
puteţi povesti? 

Investigatorul principal așeză pe masă cafeaua pe care un 
gardian în uniformă o adusese cu o clipă în urmă. Tocmai 
reveniseră după o scurtă pauză; Katja fusese la baie când 
investigatorul secundar comandase cafea pentru toți. Katjei i 
se părea că investigatorii arătau obosiţi. Se întreba cu cine 
mai vorbiseră până atunci și cine mai rămăsese pe listă. Nu 
prea înţelegea de ce era atât de important pentru ei să aibă o 
imagine clară a fiecărui detaliu și, mai presus de orice, nu 
pricepea de ce se desfășurau interogatoriile acolo și de ce erau 
conduse de ofițeri ai serviciilor secrete. Își dădea seama că 
misiunea nu decursese bine, dar nu știa de ce. Iat-o deci iar 
acolo, încercând să-şi amintească să răspundă, pur și simplu, 
la întrebări. Era mai greu decât se așteptase; părea că tot 
spunea prea mult față de cât voia să spună. Însă asta era o 
întrebare la care putea răspunde. 

— A fost un plan destul de simplu. Aveam o cameră jos, la 
Nivelul Strategic; imaginile erau trimise pe ecranul ceasului 
lui Henry. Calitatea nu era prea bună, dar puteam măcar să 
vedem unde se afla Anna. Henry „aranjase” debarcaderul când 
cercetase insula împreună cu Franziska și Jon. Ei erau ocupați 
la debarcader. Eu m-am strecurat înăuntru înaintea lui, iar el 
a intrat imediat ce a avut posibilitatea. Am înscenat o luptă 
între noi și, când Anna a urcat, am rămas pe podea într-o 
baltă de sânge. 

Investigatorul principal încuviința, de parcă evenimentele 
în speţă erau deja știute, cum de altfel așa și era. 

— Și ce s-a întâmplat când ea a ieșit? 

— Noi speram să se întoarcă în lada frigorifică și să coboare 
imediat ce mă vedea zăcând acolo, presupunând că eram 
moartă. Important era ca ea să mă vadă. Și atât. 


— Dar? insistă investigatorul principal. 

— În schimb, ea a venit să mă examineze. Henry a fost 
nevoit s-o doboare. 

— S-o doboare? întrebă  investigatorul secundar, 
accentuând fiecare silabă. 

Katja își drese vocea și răspunse: 

— Da, cu o lovitură la tâmplă. N-a fost pusă în pericol; e un 
profesionist. 

— Nu v-a fost teamă că i-ar fi putut afecta sănătatea? 

Tonul investigatorului secundar era blând, dar privirea 
aspră. 

— Repet, Henry este un bun profesionist, iar eu sunt medic. 
Eram conștienți că putea interveni o astfel de situație și că 
asta era o soluție optimă care să n-o pună pe Anna în pericol. 

Investigatorul secundar se aplecă peste hârtiile ei și notă 
ceva. „Notiţele alea. Ce-o fi scriind?” se întrebă Katja încă o 
dată. Investigatorul secundar continuă cu ochii tot în hârtii: 

— Și după ce aţi doborât-o? 

— Am curățat sângele și am supravegheat-o până când a 
început să dea primele semne că-şi revenea. Apoi Henry a 
plecat, eu m-am ascuns după ușa de la bucătărie și când 
ceilalți au fugit din spatele casei, am luat-o pe acolo până la 
adăpostul subteran. Și astfel am ieșit din joc. 

— Interesant. Mi-ar plăcea să trecem la alt subiect. Să ne 
întoarcem la raportul pe care l-aţi primit înainte de a ajunge 
pe insulă. Ce ați mai citit despre Anna Francis? 

— Păi, a avut niște probleme pentru că n-a urmat ordinele. 

— Puteţi dezvolta un pic? o rugă investigatorul principal. 

— I s-a cerut să nu mai negocieze cu armata. 

— Şi ce s-a întâmplat? 

— A continuat să negocieze, dacă nu mă înșel. Pe la spatele 
superiorilor. Iar ei au aflat. Și pe urmă au fost nişte necazuri. 

— Necazuri? 

— I s-a cerut să oprească negocierile o dată pentru 
totdeauna. Și apoi s-a iscat situația aceea... 

Investigatorul principal consimţi în semn de încurajare şi 
spuse: 


— Continuațţi. 

— ... când superiorii au vrut să sisteze negocierile, armata 
a atacat transporturile medicale. Mulţi oameni au murit, într- 
un răstimp scurt. 

— Și de unde știți toate astea? interveni investigatorul 
secundar, care din unele motive o neliniştea pe Katja, iar 
acesteia din urmă îi era mult mai greu să se apere de tehnicile 
anchetatoarei. 

— Versiunea Annei despre incident se află în raport. La fel 
şi cea a superiorilor ei. 

— Care au fost consecințele? 

— Cam pe atunci a început să cedeze nervos și să consume 
și mai mult FLL, dacă am înțeles bine. Pur și simplu, nu reușea 
să-și revină după incident. 

Investigatorul secundar mai notă ceva, lăsând să pară că-și 
gândea următoarea mișcare, apoi întrebă: 

— Ce părere aveţi: A fost corect sau greşit din partea ei să 
nu asculte ordinele? 

— Nu e de competența mea să evaluez, răspunse repede 
Katja iute. 

„Fără speculaţii. Răspunde doar la întrebări”, reflectă ea. 

— Voiau s-o aducă în fața unui tribunal militar. S-o trimită 
acasă, chiar atunci, ştiați asta? 

— Nu. 

Katja fu cât pe ce să spună că mai bine ar fi procedat așa, 
pentru că Anna ar fi fost cruțată de toate astea, dar se abținu. 
Investigatorul secundar o privi o vreme ca să vadă dacă 
plănuia să mai adauge ceva la răspunsul ei. Pe urmă se sfătui 
în șoaptă cu investigatorul principal. Acesta răsfoi paginile din 
faţa lor, găsi ce căuta și-i înmână documentul. 

— Acum aş vrea să mai vorbim despre ce s-a petrecut pe 
insulă, continuă chestionarea investigatorul secundar. Vă 
aflați acolo ca responsabil medical. Aţi putea spune că 
resursele medicale erau suficiente pentru a gestiona traume 
severe, cum ar fi plăgile împușcate? 

— Nu. 

— Știaţi că era o armă pe insulă? 


Katja nu anticipase întrebarea. 

— Nu, nu știam asta. 

— Înţeleg, zise investigatorul secundar fără să-şi ia ochii de 
la Katja. Ce părere aţi fi avut despre asta dacă ați fi fost 
consultată? 

— Că era extrem de nepotrivit. 

— Ce părere aveţi despre faptul că n-aţi fost consultată? 

Katja ezită să răspundă. Fu surprinsă să afle despre armă, 
însă încercă încă o dată să-şi amintească să nu speculeze 
despre lucruri care nu ţineau de atribuţiile sale în misiune. În 
același timp, știa că n-avea să scape fără să spună ceva. 
Încercă să-şi aleagă cuvintele cu mare grijă. 

— Eram responsabilul medical de pe insulă, aşa cum ați 
menționat. Bănuiesc că nu era sarcina mea să iau o astfel de 
decizie. Dar dacă vreți să-mi știți părerea, ei bine, e o idee 
foarte proastă. 

— De ce? întrebă investigatorul secundar continuând s-o 
privească de parcă și-ar fi dorit s-o hipnotizeze. 

— Păi, nu poți fi niciodată sigur despre cum poate 
reacționa o persoană în condiții extreme de stres și izolare, 
nu-i așa? Despre ce ar putea să facă... 

— Dar dacă erați responsabil medical, nu credeţi că era 
sarcina dumneavoastră să vă asiguraţi că aveaţi suficiente 
resurse pentru a trata orice fel de rană? N-ar fi trebuit să știți 
mai multe? 

— Aşa s-ar putea crede. 

— Dumneavoastră ce credeți? 

— Nu vreau să răspund la această întrebare. 

Investigatorul secundar își luă, în sfârşit, privirea de la ea și 
se lăsă pe spate în scaun. În aceeași clipă, se aplecă în față 
investigatorul principal. Nu mai părea la fel de prietenos. „Se 
pricep la asta, chibzui Katja. Au experienţă”. 

— Bine. Să ne întoarcem la genul de informaţii pe care le- 
aţi primit despre Anna Francis înainte. Mai e ceva ce ar trebui 
menţionat? 

Katja se gândi la ce ar trebui să răspundă. Salturile acestea 
constante prin timp și schimbările de subiect o făceau să nu 


fie sigură. Nu ştia unde voiau să ajungă cu întrebările și nici 
ce anume spusese ea. Probabil că ăsta era scopul, se gândi 
Katja. 

— Da. 

— Ce anume? 

— Păi, era că... Îmi pare rău, nu mă simt confortabil să 
vorbesc despre asta. 

Katja trase aer în piept. 

— Înţeleg, însă trebuie să dăm de capăt lucrurilor care s-au 
petrecut, insistă investigatorul principal. 

— Da. Bine, a fost despre împușcătura aia. 

— Spuneţi-ne ce știți. 

— Păi, a tras într-un civil din spital. Presupun că ăsta este 
motivul pentru care au trimis-o acasă, în cele din urmă. 

— Cine era civilul? 

Vocea investigatorului principal era joasă și neutră, dar 
corpul îi trăda atenţia sporită. Investigatorul secundar își fixă 
privirea asupra ei. 

— Era un băiat din sat. 

— Care au fost circumstanțele? 

— A intrat pe ascuns în spital. Ea a crezut că era cineva 
care voia să fure medicamente. 

— Medicamente? Nu FLL? întrebă investigatorul secundar, 
care se aplecase și ea peste masă. 

— Păi, probabil că se aflau în același loc, răspunse Katja 
încercând să-și amintească detaliile din raport. 

„De ce vreau s-o apăr?”, se întrebă ea în sinea ei. 

— Însă nu era așa? 

— Nu, din câte știu. Căuta mâncare. A împușcat în cap un 
băiat de zece ani care furase un măr. 

Investigatorul principal afișă un zâmbet mieros. 

— Ei, aproape că am terminat! Au mai rămas doar vreo 
două întrebări în încheiere. Înţeleg că e solicitant, dar trebuie 
să avem o imagine clară a tuturor detaliilor. 

— De ce? întrebă Katja. 

Investigatorul principal se făcu că n-o aude, în schimb, 
întrebă dacă voia un taxi și-i chemă unul folosindu-se de 


telefonul negru de pe masă, de lângă reportofon. Katja simțea 
că începea să se relaxeze. Investigatorul secundar stătea 
liniștită, revăzându-și notițele. Fără să-și ia ochii de pe ele, 
întrebă pe un ton blând: 

— Ştiaţi că pe insulă nu era doar un singur candidat? 

Katja tresări. 

— Ce? 

— Ştiaţi asta? 

— Nu... îmi pare rău. Sunteţi siguri? 

Inima începu să-i bată deodată cu putere. Ce-i asta? Ambii 
investigatori se uitau la ea, studiindu-i fiecare reacție, de 
parcă ar fi vrut să se asigure că nu pierdeau niciun indiciu 
care să dezvăluie dacă minţea sau nu. 

— Reacţia dumneavoastră sugerează că nu știați asta? 

— Nu. Adică... așa e. Nu știam. Cine era? 

— Din păcate, n-am voie să vă dezvălui informaţia asta, 
spuse investigatorul secundar. 

— Totuși... ce s-a întâmplat cu cel de-al doilea candidat? 
întrebă Katja clătinând din cap meditativ. 


Jon von Post 


— Aş vrea să sărim direct la partea finală a operaţiunii. 
Putem vorbi despre asta? 

Jon își şterse sudoarea de pe frunte; degeaba, transpira 
abundent. Aerul din încăpere părea îmbâcsit. 

Stătea acolo în camera luminată artificial, cu ferestre negre 
și asuda. Îl dureau genunchii. În faţa lui erau aşezaţi o femeie 
şi un bărbat la vreo patruzeci de ani, investigatorul principal 
şi cel secundar; ai fi zis că erau frați. Până atunci trecuseră 
doar printr-o serie interminabilă de detalii. Când a aflat și ce? 
Cine a spus aia? Dacă-și amintește ce s-a întâmplat și-n ce 
ordine... Răspunse cât de bine putu, în timp ce devenea 
nerăbdător. Președintele îi spusese clar că era necesar ca el să 
facă asta, așa că o făcea. Dar nu însemna că trebuia să-i și 
placă. 

Investigatorul principal se întoarse către femeie și-i şopti 
ceva la ureche. Ea încuviință, luă un dosar de pe masă și i-l 
dădu. Investigatorul principal îl răsfoi, apoi îl puse la loc și 
aşteptă răspunsul lui Jon. 

— Dacă trebuie neapărat. 

Investigatorul principal înclină capul. 

— Pare că n-aţi prea prefera. 

— Pur și simplu, n-am chef. 

— De ce vi se pare atât de greu? întrebă femeia, de parcă 
nici nu l-ar fi auzit. 

Sau poate că-l ignora. 

— De ce mi-aş dori să trec iar prin toată nebunia asta? Știți 
că nu mai dorm noaptea de când m-am întors de pe insula aia 
blestemată? M-aţi distrus. Trebuie să știți că distrugeți 
oameni. 

— Suntem foarte recunoscători pentru cooperarea 
dumneavoastră, declară mecanic investigatorul principal. 

De fiecare dată când Jon avea ceva de obiectat, răspunsul 


era similar. 

— Este important pentru noi să înțelegem ce s-a petrecut pe 
insulă, continuă investigatorul principal. Așadar, putem 
discuta despre etapa finală a operaţiunii? 

— Da. Îmi puteţi da niște apă? 

Investigatorul secundar luă carafa și-i turnă un pahar cu 
apă. 

— N-o puteţi întreba pe Lotte despre asta? întrebă Jon după 
ce luă o sorbitură. 

— Lotte Colliander este scutită de aceste interogatorii. Ea 
va raporta direct Președintelui, mai ales că face parte din 
personalul lui, răspunse investigatorul principal. 

Ea îi aruncă o privire plină de iritare; era de părere că 
spunea prea mult. Jon întinse paharul pentru a fi umplut din 
nou, fără să scoată un cuvânt. Investigatorul principal i-l 
umplu și întrebă: 

— Cum aţi primit instrucțiunile lui Henry Fall? 

Jon luă paharul și-l goli din trei înghițituri, apoi răspunse: 

— A venit la mine în cameră și mi-a confirmat identitatea 
lui de agent secret. Mai avea ceva de spus în plus față de ce 
zisese deja în bucătărie, așa că a explicat situația, m-a lămurit 
că trebuia s-o drogheze pe Lotte... adică s-o împiedice să n- 
aibă o cădere nervoasă. Și a mai precizat că urma s-o mute în 
curând în adăpostul din spatele casei, unde așteptau ceilalți. 
Mi-a spus s-o iau pe cărare, în jurul casei, prin mărăciniș, de-a 
lungul peretelui, până la adăpostul subteran de sub colțul 
nord-vestic al casei. Mi-a zis că Anna era cea testată, nu noi, și 
că era în viață. Însă că situaţia devenise periculoasă de vreme 
ce nu știa unde-i era arma și că trebuia să ne punem la 
adăpost cât mai curând posibil. M-a rugat s-o iau înainte, pe 
scările care duceau către bucătărie, de la capătul holului, și 
apoi să ies pe ușa din spate a bucătăriei. Avea să vină și el cu 
Lotte în curând, doar că trebuia să-şi strângă lucrurile. 

— Și cum aţi reacționat? întrebă investigatorul principal. 

— Am făcut cum mi-a spus. Ce altceva aș fi putut face? 

— Deci l-aţi crezut? vru să afle investigatorul principal. 

Jon se gândi. 


— Da, povestea lui părea plauzibilă. Și, desigur, m-am 
simțit ușurat să aud că Franziska... sau, mai bine zis, ceilalți 
erau nevătămați. 

Îi părea ciudat să-i rostească numele. Încercase s-o 
contacteze de câteva ori după misiunea pe insulă, însă primise 
mereu același răspuns. Că era ocupată și apoi că plecase din 
ţară ca să se recupereze. Se întreba ce însemna asta. N-o mai 
văzuse la televizor de la experiența pe Insula Isola. Îi întrebase 
pe investigatori mai devreme despre asta, dar și ei spuseră 
cam același lucru: se odihnea după evenimentele trăite pe 
insulă. Poate c-o proteja cumnatul ei; dacă făceai parte din 
familia ministrului de Interne, probabil că nu trebuia să treci 
prin interogatorii. 

— Deci aţi ajuns la adăpostul subteran. Care era situația 
acolo? 

— Destul de liniștită. Franziska tocmai sosise cu câteva ore 
înainte. Parcă de nicăieri. Și, vă daţi seama, totul părea cam 
de domeniul fantasticului. 

— Adică? 

— Păi, ziceai că erai la Judecata de Apoi. Oameni pe care-i 
credeai morți. Iar ei, pur și simplu, erau acolo. 

Jon se cutremură. Își aminti senzaţia ciudată pe care o 
trăise în adăpostul subteran. Cum ceilalți se holbau la el în 
lumina oarbă din refugiu. Cum se simțeau toți de parcă n-ar fi 
fost siguri dacă erau vii sau morți. Cum încă se trezea 
noaptea, întrebându-se același lucru. 

— Aproape că am terminat aici, spuse investigatorul 
secundar. Mai este ceva. Henry a vorbit de două ori cu 
dumneavoastră despre misiunea lui. Prima oară era și Lotte, 
însă a doua oară s-a întâmplat în camera dumneavoastră, nu? 

Jon confirmă, iar investigatorul secundar continuă: 

— Cum s-a prezentat Henry Fall când v-a dat informațiile 
în cameră? 

— A spus că era agent secret și că avea misiunea de a o 
supraveghea și proteja pe Anna. 

— Nimic mai mult? se miră investigatorul secundar 
privindu-l cu sprâncenele ridicate. 


— Nu, răspunse Jon. Mai e ceva? 


Secretarul 


Veni iar rândul investigatorului secundar. Răsfoi hârtiile de 
parcă ar fi căutat ceva. 

— Mai durează mult? întrebă secretarul aruncând o privire 
enervată la încheietura mâinii, deși nu mai avea ceas. 

— Depinde doar de dumneavoastră, răspunse ea fără să-l 
privească. 

— Aş dori o cafea, spuse el pe un ton plângăcios. 

Ea se făcu că nu-l aude și începu interogatoriul cu un alt 
subiect de discuţie: 

— Deci, când aţi decis să aveţi doi candidaţi, respectiv 
Henry Fall și Anna Francis? 

Secretarul înghiți în sec. Avea gura uscată. Chiar ar fi avut 
nevoie de o cafea. 

— Am înţeles de la bun început că misiunea era mult prea 
amplă și riscantă ca să ne punem toate speranțele într-un 
singur candidat. 

— Și toți gândeau așa? 

— Adică? 

— Știau toţi că se aflau doi candidaţi pe insulă? 

Secretarul încercă să înțeleagă ce întreba, de fapt, dar nu 
reuși. 

— Ce insinuaţi? o chestionă el. 

Investigatorul secundar își aranjă documentele până când 
avu în față o grămadă bine aranjată și apoi continuă să 
vorbească: 

— Bine, să formulez așa: Ştia Preşedintele că ați plasat doi 
potenţiali candidați, Anna Francis și Henry Fall, pe insulă? 

Secretarul simțea cum aerul devenea din ce în ce mai dens, 
ca înaintea unei furtuni. 

— Ce întrebare prostească! spuse el. Nu înțeleg ce încercați 
să sugerați. 

Investigatorul secundar îl privea. Nu mai era nicio urmă de 


zâmbet pe fața ei. 

— Vă rog, răspundeţi la întrebare, interveni investigatorul 
principal, reamintindu-i astfel că încă era acolo. 

— Da, bineînțeles că l-am informat pe Președinte. De ce aș 
lua o astfel de decizie de capul meu? 

— Președintele, rosti tărăgănat investigatorul secundar, 
zicea că habar n-avea că aţi plasat un al doilea candidat pe 
insulă. El a crezut că Henry Fall era doar unul dintre cei care 
trebuiau s-o testeze pe Anna Francis. 

Secretarului nu-i venea să creadă. 

— Ce?! 

Ea repetă, ca şi cum n-ar fi auzit-o: 

— Președintele zicea că nu știa... 

Secretarul se ridică de la masă. Tremura din tot corpul. 

— Ce naiba-i asta? Ce spuneţi? Închideți naibii reportofonul 
ăla! 

Fără vreun cuvânt și cu o expresie de satisfacție pe față, 
mândră că tocmai dăduse lovitura de graţie, investigatorul 
secundar se aplecă și închise reportofonul. 

Un pic mai târziu, ea se aplecă și apăsă butonul de 
înregistrare. 

— Se reia interogatoriul. Haideţi să revenim la întrebarea 
dacă l-aţi informat pe Președinte despre planul de a plasa mai 
mult de un candidat pe insulă. 

Secretarul vorbea repede și se bâlbâia. 

— Am înţeles greșit întrebarea de mai devreme. Răspunsul 
este „nu”, am luat de unul singur decizia de a plasa doi 
candidaţi pe insulă. Am considerat că aveam autoritatea să iau 
o astfel de hotărâre fără a-l informa pe Preşedinte. 

— Mai știa altcineva în afară de dumneavoastră cine era al 
doilea candidat? 

— Doar cei din subordinea mea. Foarte puțini oameni. 

Ea întinse mâna, iar investigatorul principal îi dădu un 
dosar. Nu-şi dezlipi ochii de la secretar. Avea pupilele mari și 
negre. „A mirosit sânge”, reflectă el. 

— Sunt unele documente, adăugă investigatorul secundar, 


în care confirmaţi că există un al doilea candidat şi-i daţi și 
numele. Dacă decizia aceasta a fost, în realitate, una oficială, 
cum de nu l-aţi informat pe Preşedinte? Nu vi s-a părut corect 
să respectați scara ierarhică, fiind vorba despre o decizie de o 
asemenea importanță? 

— Repet, am înţeles greșit întrebarea de mai devreme; am 
crezut că aţi vrut să întrebaţi dacă n-ar fi trebuit să-l fi 
informat pe Preşedinte. Bineînţeles că așa ar fi trebuit să 
procedez. Dar n-am făcut-o. 

— Henry știa că era candidat? 

— Nu, răspunse secretarul. Nici Anna Francis, nici Henry 
Fall nu ştiau despre ei că erau testați pentru plasarea în grupul 
RAN. Însă Henry știa despre Anna că era candidat. Știa şi că 
nu murise în acea primă noapte, că era în viaţă. 

— Și care era planul cu doi candidaţi pe insulă? 

— Păi, voiam doar să vedem care din ei era capabil să facă 
față situaţiei. 

— Și cum puteaţi stabili asta? 

— Se evalua la final. 

Investigatorul secundar ridică iar din sprâncene. Secretarul 
i-ar fi aruncat o cărămidă exact între blestematele de 
sprâncene. 

— Şi cum aţi fi evaluat la final? întrebă ea. 

— Păi, cum se întâmplă de obicei. Analizam situaţia, le 
citeam rapoartele. Nimic senzațional. Proceduri standard. 

Secretarul încerca să păstreze acelaşi ton moderat pe care-l 
folosea ea, dar își dădu seama că vocea lui era foarte ascuţită. 

— Asta-i tot? 

— Da, desigur. Aveţi alte informaţii? întrebă el înainte să se 
poată stăpâni. 

— Deci nu-i adevărat că aţi spus, citez: „Vedem noi care 
scapă viu de pe insulă”? 

O transpiraţie rece curgea pe spatele secretarului. Vedea 
încotro ducea totul. „Mă sacrifică, se gândi el, de data asta 
nenorocitul ăla de Președinte mă sacrifică”. Își aminti de 
întâlnirile pe care le avusese cu Președintele înainte să 
înceapă interogatoriile. „Ar arăta mai bine dacă ai primi tu 


loviturile, însă normal că-i doar de ochii lumii, în cele din 
urmă ai să fii exonerat. Te sprijin sută la sută”. Nu arătase un 
pic ciudat atunci? Nu evita să-l privească în ochi? Secretarul 
înţelese cât de prost fusese. Un naiv. Iar în acel moment era pe 
cont propriu. 

— Cine spune că am zis asta? 

— Răspundeţi la întrebare: aţi afirmat așa ceva? 

— Nu-mi amintesc. 

— Nu vă amintiţi? 

— Nu-mi amintesc. Vorbesc mult. Poate că am zis-o în 
glumă. Nu-s mulți cei care-mi înțeleg simțul umorului. 

Investigatorul secundar se strâmbă, se uită la hârtiile ei şi 
apoi notă ceva. 

— Cine a avut ideea de a aduce un pistol pe insulă? 
interveni subit investigatorul principal. 

— Nu-mi amintesc, repetă grăbit secretarul. 

— Dumneavoastră i-aţi spus lui Henry Fall să aducă o 
armă? 

— Nu-mi amintesc. 

Investigatorul principal se dezmorți, îndreptându-și corpul. 

— Domnule secretar, rosti el cu o voce autoritară, trebuie 
să vă reamintesc de gravitatea situaţiei. Unul din candidaţii pe 
care i-ați selectat pentru evaluarea în condiții extreme, 
prețuitul ofițer Henry Fall, se află acum la morgă. Celălalt 
candidat e internat în spital, pentru că a încercat să-şi ia viața. 
Rezultatul acestei evaluări, așa cum o numiți, nu poate fi 
descris decât ca fiind un dezastru, atât din punct de vedere 
etic, cât și strategic. Cineva va trebui să răspundă pentru acest 
incident. Înţelegeți ce spun? Nu este suficient să invocați 
pierderea memoriei în această situaţie. 

— Nu, şi este absolut regretabil, dar chiar nu-mi amintesc 
fiecare cuvânt și faptă. 

Investigatorul secundar ridică privirea. Lăsă hârtiile pe 
masă și se aplecă spre el. 

— Însă dacă punem întrebarea așa, spuse ea încet, făcea 
parte din planul dumneavoastră ca doar unul din ei să plece 
de pe insulă viu? Ăsta a fost, de fapt, testul? 


Secretarul se aplecă și el. Doar câțiva centimetri le separau 
feţele. 

— Puteţi întreba de câte ori vreţi, zise el pe un ton scăzut. 
Am doar un singur răspuns: Singurul lucru pe care l-am făcut 
a fost să încerc să-mi asum responsabilitatea pentru siguranța 
Uniunii. Puteţi afirma același lucru și despre voi? 

Investigatorul secundar nu-și dezlipi ochii de la el. Deschise 
gura ca să spună ceva, dar apoi o închise la loc. 

— Şi voi aţi fost păcăliţi, îi șopti secretarul investigatorului 
secundar. Nu înțelegeți? Ne-a păcălit pe toți. 

— Domnule secretar, interveni investigatorul principal, 
trebuie să vă reamintesc că asta este... 

Deodată secretarul se lăsă pe spate în scaun și-și încrucișă 
mâinile la piept; bluza lui de închisoare formă o cută mică 
deasupra sternului. 

— Nu mai răspund la nicio întrebare. E vremea să mă 
întorc în celulă. 

Investigatorul secundar se întinse după reportofon, se 
aplecă și zise: 

— Interogatoriu încheiat. 


SFÂRȘITUL 
(SAU ÎNCEPUTUL) 


Anna 


Am fost trezită de un cântec de păsărele. Camera era albă, 
ceva lucea și se legăna în fața ochilor. Am încercat să mă 
concentrez și mi-am dat seama că era dispozitivul acela 
atârnat deasupra paturilor de spital, care le ajută pe 
persoanele slăbite să se ridice. Soarele bătea în lanţul care se 
bălăngănea înainte și înapoi, de parcă tocmai fusese folosit. 
Am întors încet capul. La marginea patului stătea Președintele; 
răsfoia o revistă pentru femei. M-am întrebat de câtă vreme 
stătea acolo și cât de mult dormisem. Mi-au dat atât de multe 
somnifere, încât nu-mi mai dădeam seama dacă era somn sau 
o comă indusă. Nu voiau să-și asume riscuri, așa ziceau ei. 
Aveam nevoie de odihnă. Nu voiau să mă omor, asta nu mai 
ziceau, însă presupuneam că la asta se refereau, de fapt. 
Întrebarea era dacă asta era ce-mi doream. Nu știam. 

Am încercat să mă mișc un pic; brațele nu prea voiau să mă 
asculte. 

— Anna? Eşti trează? 

Președintele puse deoparte revista şi se aplecă zâmbind 
părintește. 

— Îmi puteţi da niște apă? 

Se ridică, merse la chiuveta de lângă perete și umplu cu apă 
un pahar din plastic. L-am urmărit cu privirea. Se întoarse la 
pat şi-mi dădu paharul, pe urmă se așeză înapoi pe scaun. 

— M-am gândit că era vremea să te văd personal. 

Mi-am lăsat privirea să plutească pe lângă capul lui până pe 
fereastră, care era puţin crăpată. Norii albi străbăteau cerul 
albastru. M-am gândit la ultima oară când am văzut nori 
mișcându-se atât de repede pe cer şi am conștientizat că a fost 
atunci când eram cu Henry în spatele casei. Amintirea mă făcu 


să mă încordez. Președintele mă privi și adăugă cu o voce 
blândă: 

— Să ştii că ne facem griji pentru tine. 

Chiar când mă întrebam la cine se referea când spunea noi, 
el continuă: 

— Noi, cei din grupul RAN, însă mai ales familia ta. Mama 
și fiica ta. Au nevoie de tine. Nu vor să te piardă. Și nici noi. 

Am înghițit în sec. Aveam gura uscată, așa că am sorbit din 
paharul de plastic. La capătul patului era un buchet ofilit de 
flori şi lângă el, o felicitare de la Siri: „Fă-te bine repede, 
mamă”, a notat ea cu litere de copil atent scrise. M-am 
întrebat ce le-or fi spus că am păţit. Speram să nu le fi zis 
adevărul. M-am întors către Președinte. 

— De ce vă aflați aici? 

Acesta ezită un moment. 

— De ce mă aflu aici...? Păi, bineînţeles că voiam să văd cu 
ochii mei cum ești, ca să zic așa. 

Arătă către o cutie cu bomboane de ciocolată de pe pervaz, 
una dintre acelea scumpe cu imaginea Ministrului. Mă 
întrebam dacă Președintele visa la o cutie de bomboane cu 
faţa lui pe ea. M-am uitat la el, stând acolo în același costum. 
Judecând după expresia lui, sănătatea mea nu era singurul 
motiv pentru care se afla lângă patul meu. N-am spus nimic, 
doar m-am uitat la el până când a început să vorbească din 
nou: 

— Cred că a venit vremea să stea de vorbă cineva cu tine, 
direct, şi să explice situația. Toată ascunderea asta după 
degete și cocoloșeala asta înrăutățesc și mai mult lucrurile. 
Doctorii sunt de părere că de așa ceva ai nevoie, dar am 
convingerea că ești mult mai puternică... 

Trase aer în piept. În vocea lui se simţea fățărnicia care mă 
irita şi mă făcea să fiu suspicioasă. 

— ... şi mai cred că singura cale ca să te vindeci este să fii 
cinstită. Cu tine și cu noi. Sunt lucruri pe care trebuie să le știi 
şi pe care să le iei în considerare atunci când va veni vremea 
să iei decizii privind viitorul tău. Înţelegi ce spun? 

Am încuviințat. 


— Bine atunci. Crezi că ştii suficient despre ce s-a întâmplat 
pe Insula Isola şi despre ce n-a mers bine? 

Am consimţit. Da, citisem raportul; era absolut de 
nesuportat. 

— Atunci, aș vrea să-ți cer, personal și sincer, iertare. După 
cum știi, sunt multe lucruri care n-ar fi trebuit să se întâmple 
și, deși sunt responsabil în calitate de director, tot aș vrea să 
insist că secretarul a recunoscut că a acționat din proprie 
inițiativă, fără să-și informeze superiorii așa cum cere 
procedura. Va fi pus sub acuzare pentru asta. Da - s-a hotărât 
ca Henry să meargă și să te supravegheze. Totuși nu s-a 
hotărât în mod oficial să aibă o armă cu el. Și nici nu s-a decis 
ca el să fie cel de-al doilea candidat și nici n-a fost iniţiativa 
mea ca pe insulă să fie FLL. Lucrurile acestea s-au întâmplat 
din anumite motive din vina mea, în sensul că persoana care a 
luat aceste decizii se afla în directa mea subordonare, însă 
vreau să te asigur că n-am avut niciodată intenţia ca lucrurile 
să se sfârșească așa cum s-au sfârșit. 

M-am uitat la el. 

— Prostii! 

Tresări. 

— Ce vrei să insinuezi? 

— Chiar vreți să-mi ziceţi că secretarul a făcut toate astea 
de capul lui? Fără să vă informeze? „Eu nu știam nimic”. 
Bineînţeles că știați tot; doar că sunteți dezamăgit că s-a dus 
totul naibii, pentru că trebuie să curăţaţi mizeria. 

Președintele se sprijini de spătarul scaunului și ridică mâna 
de parcă ar fi vrut să-mi facă semn să mă opresc. Buzele i se 
strânseră într-o linie subțire. 

— Lasă-mă să-ți spun înainte de toate că mă bucur să văd 
că ţi-ai recuperat ceva din vechea ta ardoare, deși normal că 
sunt afectat că n-ai mai multă încredere în mine. Dar 
presupun că e de înțeles, cumva. Însă haide să ne întoarcem la 
discuție, dând cărțile pe față. Sunt aici pentru că vreau să-ți 
ofer slujba. 

— Poftim? 

Am crezut că am înțeles greșit. 


— Exact cum am zis. Te-am evaluat în cele mai dificile 
situații și încă apreciez că deciziile pe care le-ai luat au fost 
bine motivate pe tot parcursul operațiunii. Miza a fost mare, 
desigur, dar suntem toți de acord că te-ai descurcat în situația 
dată cu genul de hotărâre şi raționalitate cerute în asemenea 
condiții. 

Nu-mi puteam crede urechilor. Simţeam că aveam un 
vulcan în mine; o furie subită care-mi zăcea latentă în piept 
țâșni cu o putere neașteptată. 

— DESPRE CE NAIBA VORBIŢI? MI-AM ÎMPUȘCAT 
PRIETENUL! ERA NEVINOVAT! am zbierat eu. 

Și apoi mi-au dat lacrimile. Mă abţinusem să plâng încă din 
momentul în care am suspectat că era ceva în neregulă, din 
momentul în care cele două elicoptere militare au aterizat. 
Unul lângă mine, celălalt în cealaltă parte a insulei. 
Paramedicii alergau; doi dintre ei m-au înfășurat într-o pătură 
şi mi-au dat să beau ceva. Am încercat să le spun că Henry era 
în casă, însă intrau deja cu tărgile şi genţile medicale. Am 
tipat, dar cuvintele erau atât de incoerente, încât ei păreau să 
nu mă înțeleagă deloc. „Bea, bea. Trebuie să te încălzești”, 
doar atât spuneau. 

Am început să mă gândesc la celălalt elicopter. Ce căuta în 
spatele casei? Nu înțelegeam. În momentul ăla, a ieșit cineva 
din casă, sprijinit de doi paramedici. Era Lotte. Am alergat 
către ea. Paramedicii m-au prins și m-au oprit. Am încercat s-o 
strig, însă ea se uita la mine cu ochi mici și goi în timp ce se 
împleticea mergând către partea din spate a casei, ținută de 
doi paramedici. 

— Trăiește! Trăiește! 

Eram încântată, aproape la modul isteric, chiar dacă mintea 
suprasolicitată nu conștientiza ce însemna asta. Trăiam un 
amalgam de senzaţii; vedeam soldați şi paramedici alergând 
pe insulă, ca și cum aș fi nimerit brusc într-o filmare și nu 
prea înțelegeam ce se petrecea sau de ce. 

Apoi am văzut cel de-al doilea elicopter ridicându-se în aer. 
Avea cabina deschisă și era plin cu oameni. L-am văzut pe 
colonel. Vântul îi flutura părul, iar el a ridicat mâna de parcă 


m-ar fi salutat, dar elicopterul s-a îndepărtat înainte să-i 
răspund; zbura spre continent. L-am apucat de guler pe unul 
dintre paramedicii care mă țineau, l-am tras jos şi i-am zbierat 
în față: 

— EI DE CE SUNT ÎN VIAȚĂ? 

— Anna, trebuie s-o iei ușor. Nu ești într-o formă prea 
bună. Trebuie să te luăm de aici. 

În clipa aia am mai văzut ceva. Alţi paramedici coborau din 
casă cu o targă acoperită. Așa cum scoţi oamenii care sunt 
sigur morți. Oamenii care au fost împușcați în cap. Nu 
înţelegeam ce însemna, cum se întâmplase sau de ce, însă 
deodată am înțeles. Ca într-un vis, am retrăit misiunea de pe 
insulă, în toată splendoarea și oroarea ei. Am înțeles brusc ce 
făcusem și ce aveam de făcut. 

Am tras aer adânc în piept, am expirat și mi-am relaxat tot 
corpul. Am simțit cum strânsoarea paramedicilor se slăbea. 
Apoi am respirat din nou, adânc, m-am smuls din strânsoarea 
lor, am alergat către marginea stâncii și m-am aruncat în gol. 

Într-o altă secvență din vis, am văzut că după stâncă erau 
doar imagini mici, precum cadrele individuale ale unui film. 
Un coridor de spital cu lumini pe tavan. Un ac în braţ. Un 
guler cervical care-mi ţinea capul fix. O masă de operaţie. O 
imagine încețoșată a lui Siri și Nour printr-un panou din sticlă. 
O asistentă schimbându-mi ghipsul. Un bisturiu pe care cineva 
îl lăsase deoparte pe o masă de examinare. O toaletă. Sânge, 
sânge, sânge. Alte ace în braţ. Bandaje noi. Legături în jurul 
braţelor. Somn, întuneric. Cineva care-mi schimba perna. Voci 
îngrijorate care vorbeau uşor. Cineva care-mi dădea pastilele. 
Cineva care mă căuta sub limbă să se asigure că le înghițeam. 
Cineva care mă forța să le înghit. Perioade de claritate și 
atenție de nesuportat. Somn, întuneric. 

Și apoi, ziua de azi, un cântec de păsărele. Și Președintele 
la marginea patului meu. Mi-am amintit toate astea, stând 
acolo întinsă. Ce începuse ca niște lacrimi care se prelingeau 
se transformă în curând în suspine cum nu mai trăisem 
vreodată. Era de parcă întreg corpul plângea și venea dintr-un 
loc vechi și atât de adânc în mine, încât n-avusesem niciodată 


habar de existența lui. Președintele nu făcu nicio mișcare ca să 
mă liniștească; stătea acolo, pur și simplu, şi mă lăsa să plâng. 
Într-un târziu, șiroiul de lacrimi se potoli. 

— Putem continua? întrebă Președintele cu vocea stinsă. 

Am încuviințat. 

— Atunci, aş vrea să revin la expunerea condiţiilor. Slujba 
este a ta dacă o vrei. Înainte să te hotărăşti să refuzi oferta, aş 
vrea să asculți alternativele. Slujba asta este o poziţie 
permanentă în grupul RAN. Munca ta va fi secretă și cred că 
vei ajunge s-o găsești deopotrivă solicitantă şi plină de 
satisfacţii. Nu vei mai avea niciodată nevoie de nimic din 
punct de vedere material. Valoarea pe care am menţționat-o ca 
plată compensatorie pentru misiunea pe Insula Isola va fi 
salariul tău anual. Fiica ta va putea merge la cele mai bune 
şcoli. Vom distruge vechile rapoarte despre mama ta. Vom 
acoperi toate nevoile pe care le-ar putea avea familia ta: casă, 
transport, atât în timpul orelor de serviciu, cât şi în vacanţă. 
Nu vei munci mereu. Ar putea fi săptămâni și luni în care să 
n-avem nevoie de tine. În acele perioade, vei fi în concediu, 
dar vei fi plătită normal. Însă vei fi mereu disponibilă. Când 
avem nevoie de tine, vii. Va fi solicitant uneori, dar nu va fi 
nici pe departe mai rău decât prin ce-ai trecut deja. Sună 
rezonabil? 

Am consimţit. Președintele continuă pe tonul lui calm, cu 
ochii la ușă, de parcă ar fi vrut să se asigure că nu intra 
nimeni să ne întrerupă: 

— Mă rog, dacă alegi să refuzi această ofertă, atunci 
trebuie să te informez că, din păcate, nu vei mai fi angajatul 
nostru și, prin urmare, nu te vei mai bucura de imunitatea 
Uniunii, ceea ce înseamnă că te poți aștepta să fii pusă sub 
acuzare pentru omucidere sau omor prin imprudență în cazul 
fostului tău coleg Henry Fall. E păcat, desigur, însă nu pot 
face nimic în privința asta. În mod sigur poţi angaja un 
avocat, cineva care să-și dea silința în sala de judecată, dar aș 
spune că dovezile împotriva ta sunt copleșitoare, iar șansele să 
scapi sunt minime. Ai putea invoca circumstanţe atenuante și 
să pledezi pentru o sentință mai blândă, probabil zece ani sau 


mai puţin, poate mai mult, în loc de închisoare pe viață sau 
pedeapsa cu moartea. Apropo, câți ani are fiica ta? 

N-am spus nimic. 

— Trebuie, de asemenea, să subliniez că, dacă-ţi iei viaţa, 
fiica ta nu numai că-şi va pierde părintele, însă va pierde și tot 
ce are. E o crimă împotriva statului să te sinucizi când 
urmează să fii pusă sub acuzare. Se numește obstrucționarea 
legii și se pedepsește prin confiscarea proprietăţii, sancțiune 
care se extinde şi la rudele rămase în viață. E o reminiscență 
de pe vremea celui de-al Doilea Război Rece și rareori este 
pusă în practică, dar în cazul ăsta va fi aplicată. Va trebui să 
cercetăm și cât de familiară era mama ta cu vederile tale și s- 
ar putea să fie nevoie să trecem prin dosarele ei vechi și să 
luăm în considerare motivele pentru care a părăsit partidul, 
zise Președintele şi mă privi direct în ochi. Înțelegi ce spun? 

Se căută în buzunarul sacoului și scoase ceva. „E un pistol; 
o să mă omoare”, m-am gândit eu. Însă nu era. Erau două 
plicuri şi le aruncă pe pătură în faţa mea. 

— Într-unul este contractul tău de muncă; în celălalt este 
un mandat de arestare. Tu alegi. 

Nu l-am privit și am ignorat plicurile — în schimb, m-am 
uitat la buchetul de flori ofilite de la capătul patului. Nu era 
chiar un buchet, ci mai degrabă o legătură de iarbă și frunze. 
Ştiam că Siri trebuia să le fi cules din curtea lui Nour probabil, 
unde buruienile creșteau printre bolovanii pavajului şi unde 
lui Nour îi plăcea să pună câteva ghivece și încerca să cultive 
roșii, chiar dacă era prea frig și prea umbră și în fiecare an nu 
creștea nimic. Mâinile aspre ale lui Nour îmbătrâneau din ce 
în ce mai mult, erau tot mai ridate și tremurânde; mâini care 
n-aveau să se mai descurce mult, mâini care râneau în pământ 
împreună cu cele moi ale lui Siri, cu urme negre sub unghiile 
subțiri. Mâinile ei erau atât de mici când era doar un bebeluș, 
rotunde ca niște pernuțe umflate, cu gropițe mici la 
încheieturi. Mâinile ei în jurul degetului meu, în părul meu. 
Inima ei lângă a mea. Nimic între ele. Acum mâinile ei sunt 
subțiri şi puternice, totuși încă mici. Înfiorător de mici. 

Și deodată am înţeles. Am înţeles tot. 


— Anna? Aș vrea să aflu părerea ta despre toate astea. Ce 
plic alegi? Accepti oferta? 

— N-a fost niciun test. 

Propria voce suna ca a unui străin, uscată și scârțâită. 
Președintele rămase tăcut, nemișcat. 

— N-a fost niciun test, nu-i așa? am continuat eu. Nici 
pentru mine, nici pentru altcineva. Deoarece dacă ar fi fost, aș 
fi eşuat pe toate fronturile. A fost o capcană. M-aţi adus exact 
unde aţi vrut, să nu mai am variante. Aţi vrut ca eu să accept 
slujba asta; nu înțeleg de ce mă vreți pe mine, însă asta este. 
Dar știați că n-aş accepta niciodată de bunăvoie, așa că m-ați 
pus într-o situație în care să n-am de ales. Și ați scăpat și de 
secretar. Nu știu de ce ați vrut să faceţi și asta, însă sunt 
sigură că aţi avut motivele dumneavoastră. Acum îl puteți 
închide pentru tot restul vieţii lui. Gata, a dispărut! 

Am râs. A sunat ciudat. Pe faţa Președintelui nu se mișcă 
nici măcar un mușchi. Tot ce auzeam era propria respiraţie. 

— Totuşi e ceva ce nu înțeleg. De ce aţi vrut să scăpaţi de 
Henry? Ce v-a făcut? 

Am așteptat ca Președintele să spună ceva, deşi eram 
conștientă că n-aveam să primesc niciun răspuns. După o 
tăcere lungă, Președintele vorbi pe un ton blând: 

— Este, cu siguranță, o teorie interesantă. Și poate unele 
dintre întrebările tale vor primi un răspuns cândva, ce știu eu? 
Și, desigur, sunt motive pentru care grupul RAN are nevoie de 
tine în mod special, motive pe care nu le putem discuta acum, 
dar care vor ieşi la lumină la momentul potrivit. Dacă-mi 
accepti oferta. Altfel, firește că nu vei afla. Deci, acum, Anna, 
aş vrea să-ți cer răspunsul. Care este? 

L-am privit fix în ochi. Avea pupilele dilatate și negre. 
Înăuntrul lor am zărit o urmă de nebunie rece, ireală şi 
terifiantă. Chiar n-aveam încotro. Cumva am știut de la 
început că așa se va termina. Prin urmare, am făcut un semn 
din cap spre plicul cu contractul de muncă. Și asta a fost. 

Un zâmbet strălucitor îi brăzdă fața; ridică plicul cu 
mandatul de arestare, îl vâri înapoi în buzunar și întinse mâna 
dreaptă. 


— Excelent! Anna Francis, aș vrea să-ți urez un călduros 
bine ai venit în grupul RAN! 


STOCKHOLM 
PROTECTORATUL SUEDIEI 
MARTIE 2037 


Henry 


— Îmi pare rău, chiar nu înţeleg ce trebuie să fac. Despre 
ce este vorba? 

Secretarul scoase un plic şi mi-l înmână. l-am aruncat o 
privire confuză, iar el făcu un semn din cap către plic. 

— Deschide-l! 

Am deschis plicul și am scos un dosar din carton; când l-am 
întors, un chip familiar se holba la mine dintr-o copie a unui 
pașaport prinsă în colțul din dreapta. Era Anna Francis. 

— Ea este candidatul nostru, zise secretarul. Sarcina ta este 
s-o supraveghezi şi s-o protejezi. 

M-am uitat la el. Nu știam ce să spun. 

— N-o să fie chiar atât de greu. O să fie „moartă” pentru o 
anumită perioadă. Sau cel puţin așa va crede toată lumea. Toţi 
în afară de tine şi încă un participant de încredere. 

M-am uitat la poza Annei. Trebuia să fi fost făcută de un 
fotograf, deoarece nu prea semăna cu ea. Era frumoasă într-un 
mod fals cumva, de parcă i-ar fi luat sufletul. Am încercat să 
mă gândesc - ce întrebare era potrivit să pun în acel moment? 

— Cum se va petrece totul? 

— Ea va dispărea prin înscenarea unei crime. Apoi tu îi vei 
elimina pe ceilalți. 

Îmi observă expresia de uimire. 

— Nu, nu de-adevăratelea, însă ei așa trebuie să-i pară, că 
toți ceilalți dispar unul după altul. Vrem să vedem ce face, 
cum reacționează, ce fel de slăbiciuni manifestă. Mai presus 
de toate, vrem să ne asigurăm că este capabilă să urmeze un 
ordin, să nu se deconspire, chiar dacă totul sugerează că ar 
trebui să acționeze exact invers. Vrem s-o supunem unui test 


de stres, mai pe scurt. 

Totul părea teribil de ciudat. Am încercat să-mi adun 
gândurile și să-mi dau seama cum va decurge misiunea. 
Secretarul mă privea, așteptând să-i pun alte întrebări. 

— Deci... în cele din urmă, ea și cu mine suntem ultimii 
care vom rămâne. Ce voi face atunci? 

— Îi vei putea spune ce se petrece, dacă vrei. Dar nu 
înainte. 

Îmi trecu un gând prin minte. 

— O să creadă că eu sunt criminalul dacă noi doi vom fi 
singurii rămași. Desigur, voi argumenta că nu e așa. Dar dacă 
nici în acest caz nu va fi convinsă? 

— Ăsta este motivul pentru care este atât de important să 
fii acolo. Are încredere în tine, dacă nu mă înșel. O cunoști, 
ştii cum gândește. Te place, din câte-am auzit. 

„Oare de unde a auzit asta, am reflectat eu, însă n-am 
întrebat”. Secretarul păru să-și dea seama că nu înțelegeam. 

— Ai jucat vreodată Wink Murder când erai mic? 

Am clătinat din cap. Secretarul începu să explice: 

— Se joacă așa: o persoană aleasă la întâmplare este 
asasinul și o alta, detectivul. Ceilalți jucători, victimele, știu 
cine este detectivul, dar nu ştiu cine este asasinul. Apoi toată 
lumea se plimbă prin cameră. Asasinul omoară oameni 
făcându-le discret din ochi. Când unei persoane i s-a făcut cu 
ochiul, cade jos moartă. Când detectivul crede că știe cine este 
asasinul, numeşte suspectul. Dacă detectivul are dreptate, 
câștigă; dacă nu, câștigă asasinul. 

Secretarul înfipse cuțitul în somonul din farfurie. Avea 
carnea atât de roz, atât de fragedă. Imediat am avut senzația 
că ar fi tăiat într-un nou-născut. 

— Perfect, spuse secretarul cu un oftat de mulțumire, fără 
să-și ia ochii din farfurie. E la fel de simplu ca la jocul ăsta. 
Trebuie să priveşti acest mic exercițiu ca o versiune a jocului 
Wink Murder. 

Vâri o bucată de pește în gură și păru s-o înghită 
nemestecată. Mi-am dres vocea. 

— Nu, n-am jucat niciodată jocul ăsta. Dumneavoastră? 


Secretarul mă privi. Ochii cenușii îi străluciră. 
— Era jocul meu preferat. 


Mulţumiri 


Anna nu există. Insula Isola nu există. Uniunea Prieteniei 
nu există. Stockholm există, desigur, la fel şi arhipelagul, însă 
mi-am permis niște libertăți semnificative în privința lor. 
Toate asemănările cu persoane reale, structuri statale și 
instituţii sunt pure coincidențe și nu merită să se mediteze 
prea mult asupra lor. Pe scurt, totul este inventat. Pentru 
mine, acesta a fost scopul pentru care am scris romanul. 


Sunt, desigur, multe persoane care au contribuit la 
inventarea acestei povești. Din toată inima: mulțumesc! 


Stephen  Farran-Lee, Hanna Skogar Sundström, Molly 
Uhlman Lindberg, Bonnie Halling, Richard Herold de la 
editura Natur och Kultur. 


Astri von Arbin Ahlander, Christine Edhăll, Kaisa Palo de la 
Agenţia Ahlander. 


Cluburilor de carte Kulturkoftorna și Lilla. 


Anna Berg, primul cititor, cea mai bună prietenă. Mats 
Strandberg, se pare că ești cel care mi-ai făcut pacheţelul 
pentru prânz și mi-ai dat busola când am pornit în pădurea 
sălbatică a scrisului de cărți. Voi fi mereu uluită și fericită în 
faţa generozității tale, din toate punctele de vedere. Anna 
Andersson, care, pe lângă prietenia și înțelepciunea ei, m-a 
învățat arta esenţială a scurgerii macaroanelor. Mathias 
Andersson, cu inima lui caldă și capul limpede. Jenny 
Jăgerfeld, singura persoană care răspunde imediat cu 
entuziasm când o inviţi la un „prânz ciudat”. Sonja Holmquist, 
toți ar trebui să aibă un doctor care să diagnosticheze bolile și 
tratamentele închipuite. Tuturor celorlalți prieteni minunați 


care au fost aici și-n zile bune, și în cele rele, vă știți care 
sunteți. 


Și mai presus de orice, ca întotdeauna: F, A şi M - fără voi, 
n-ar fi existat nimic. 


O INSULĂ IZOLATĂ, UN TEST MORTAL... 


ASA AVDIe = 


„E simplu, Vreau să-ți Înscenezi moartea 


virtual-project.eu 


{0 Vin spumant produs de o firmă originară din Saxonia-Anhaltină, Germania. (n. 
red.). 

{2 Mici fără usturoi. (n. red.). 

{3 Citat din romanul lui Ernest Hemingway, Fiesta. (n.a.). 

14 Fondatorul orașului Stockholm, în 1252 (n. red.). 


5 Briciul lui Occam, sau principiul parcimoniei, este folosit pentru a justifica 
anumite afirmații științifice. (n. red.). 


